
FIŞIER BIOBIBLIOGRAFIC 


Lingvist, domeniul ştiinţific: lingvistică romanică (în special română) şi slavă 
(în special rusă). Doctor habilitat în filologie (1972), profesor universitar (1979). 
Membru corespondent (1989) şi membru titular (1992) al Academiei de Ştiinţe a 
Moldovei. 

Născut pe 30 iulie 1927 în satul Bălăbăneşti, azi raionul Criuleni. A studiat la 
Liceul „B.-P. Hasdeu” din Chişinău (1938-1944), la Liceul „C. D. Loga” din Timişoara 
(1944-1945), la şcoala rusă din Comrat (1945-1946), la şcoala nr. 4 din Chişinău (1946- 
1947) şi la Facultatea de Filologie a Universităţii de Stat din Moldova (1947-1952), după 
care a urmat studiile de doctorat la aceeaşi universitate (1952-1955). A activat în calitate 
de lector la Institutul Pedagogic din Tiraspol (1954-1955) şi la Universitatea de Stat 
din Moldova (1955-1956), cercetător ştiinţific superior la Institutul de Istorie, Limbă 
şi Literatură al Filialei Moldoveneşti a A.Ş. a U.R.S.S. (1956-1958), secretar ştiinţific 
(1958-1961), şef de sector (1961-1978), şef de secție (1978-1987), director al Institutu- 
lui de Limbă şi Literatură al A.Ș.M. (1987-1991), academician, coordonator al Secţiei 
de Ştiinţe Socioumane (1991-1995), director (1995-2000) al Institutului de Lingvistică 
al A.Ş.M. Din 2000 este cercetător ştiinţific principal la Institutul de Filologie. A ţinut 
prelegeri la Institutul Pedagogic din Bălți (1973-1983). 

Este fondator al şcolii naționale de lexicologie şi semantică lingvistică. Aria pre- 
ocupărilor ştiinţifice o constituie gramatica, lexicologia, lexicografia, stilistica, istoria 
limbii, cultura vorbirii limbii române, semantica generală, lingvistica teoretică, romanis- 
tica, slavistica, lingvistica comparată, sociolingvistica. A contribuit la dezvoltarea teoriei 
lexicografice în direcția implementării noţiunii de sistem lexico-semantic şi a aplicării 
unor metode noi de cercetare în studiul lexicului. A elaborat teoria echivalenței seman- 
tice a cuvintelor. 

Este autor a peste 400 de lucrări ştiinţifice şi ştiinţifico-didactice publicate atât 
în țară, cât şi în străinătate, inclusiv 3 monografii, între care: Contribuţii la studiul 
infinitivului moldovenesc (1962); Cemanrunueckaa >KBUBANCHTHOCTE JIEKCHUECKUX 
eannan (1973); autor şi redactor a 4 dicţionare, inclusiv Dicţionar explicativ şcolar 
(1960, 1969, 1976, 1979, 1984, în colab.); Dicţionar explicativ al limbii moldoveneşti 
(în 2 vol., 1977; 1985); Dicţionar explicativ uzual al limbii române (1999, coord. 
al lucrării) etc.; autor a 6 manuale: Limba moldovenească literară contemporană. 
Morfologia (1983, în colab.); Lingvistica generală (1985, în colab.); Curs de grama- 
tică istorică a limbii române (1991, în colab.) ş. a. Este redactor ştiinţific a cca 40 de 
cărți de lingvistică; traducător, redactor şi editor al operelor unor somităţi ale lingvisti- 


cii ca V. F. Şişmariov (Limbile romanice din sud-estul Europei şi limba națională a 
R.S.S.M., 1960); Iorgu Iordan (Pomancexoe a3rrkosnanue: Hcropuueckoe pa3Burue, 
reuenuA, MeTobI, Moscova, 1971, în colab.), Eugeniu Coşeriu (Structurile lexema- 
tice // Revistă de Lingvistică şi Știință Literară, 1992, nr. 5; Lingvistică din perspec- 
tivă spaţială şi antropologică. Trei studii / Cu o prefaţă de Silviu Berejan şi un punct 
de vedere editorial de Stelian Dumistrăcel, 1994); Rajmund Piotrowski (Sinergetica şi 
ocrotirea limbii române în Republica Moldova // Revistă de Lingvistică şi Ştiinţă Li- 
terară, 1997, nr. 3); coordonator al volumului Limba română este Patria mea. Studii. 
Comunicări. Documente (1996). În perioada 1988-2006 semnează cca 100 de articole 
de publicistică lingvistică privind statutul limbii române din Republica Moldova. 

Este preşedinte al Consiliului ştiinţific specializat pentru conferirea gradelor şti- 
ințifice de doctor şi doctor habilitat în filologie (1988-1991), preşedinte al Comisiei de 
Expertiză a Consiliului Naţional de Acreditare şi Atestare al Republicii Moldova (din 
1992). A pregătit 16 doctori şi 5 doctori habilitaţi în ştiinţe filologice. A participat cu 
rapoarte şi comunicări la cca 200 de conferinţe şi simpozioane ştiinţifice naţionale şi 
internaţionale (în Rusia, România, Ucraina, Georgia, Germania, Ungaria, Franţa, Italia, 
Spania, Polonia, Cehia, Slovacia, Austria, Canada ş.a.). A exercitat funcţiile de secretar 
de redacţie (1958-1988) şi de redactor-şef (din 1989) al Revistei de Lingvistică şi Ştiinţă 
Literară, membru (din 1992) al Comitetului Internațional de patronaj al Atlasului 
Lingvistic Romanic (ALiR) (Grenoble, Franța), membru al Comitetului Internaţional 
al Slaviştilor, membru al Comisiei Interdepartamentale pentru limba de stat şi grafia 
latină. 

Doctor Honoris Causa al Universităţii de Stat „Alecu Russo” din Bălţi, membru 
de onoare al Institutului de Lingvistică „Iorgu Iordan” al Academiei Române. A fost dis- 
tins cu titlurile de laureat al Premiului de Stat, laureat al Premiului Prezidiului A.Ş.M., 
„Eminent al Învăţământului Public”, premiant al Academiei Româno-Americane. A fost 
decorat cu „Ordinul Republicii” şi cu Medalia A.$.M. „D. Cantemir”. 


NOTĂ ASUPRA EDIŢIEI 


Volumul de față include cele mai importante lucrări semnate în ultimii 17 ani de 
către regretatul acad. Silviu Berejan — studii, articole, comunicări, alocuţiuni etc. Scrise 
cu diverse prilejuri (conferinţe, colocvii, aniversări), ele sunt axate pe problemele iden- 
tității etnolingvistice a populației majoritare din Republica Moldova. Volumul urma să 
conțină cinci capitole: I. În căutarea adevărului; II. Despre lingviști, publicaţii şi despre 
sine; III. Interviuri; IV. Un destin în imagini şi V. Rezoluţii, declaraţii, proteste elaborate 
cu participarea academicianului Silviu Berejan. 

Titlurile textelor fixează aria tematică a preocupărilor omului de ştiinţă, care a 
încercat să formuleze răspunsuri exhaustive şi pertinente la cele mai dificile probleme 
legate de originea şi destinul limbii române la Est de Prut. Savantul examinează multila- 
teral situaţia lingvistică din fosta R.S.S.M. şi din actuala Republica Moldova, reflectează 
asupra obstacolelor ce afectează identitatea şi unitatea limbii române, „cauzele pier- 
derii identităţii lingvistice şi etnice într-o regiune ruptă din întreg” fiind o preocupare 
constantă a cercetătorului. Cartea oferă abordări esenţiale privind specificul regional, 
funcţionarea oficială a două limbi, monolingvismul populaţiei rusofone în Republica 
Moldova şi bilingvismul populaţiei băştinaşe, varietatea moldovenească a vorbirii orale 
româneşti ş.a., care, supuse disocierii în plan sincronic şi diacronic, facilitează înţe- 
legerea controversatelor si delicatelor fenomene de ordin identitar. Autorul urmăreşte 
un Singur scop: să spună lucrurilor pe nume, să scoată la lumină adevărata lor față, 
combatând inconsistența (de sorginte politică) a teoriei celor două limbi şi două po- 
poare. De altfel, efemeritatea şi subiectivismul ,„ opțiunilor politice ” în lingvistică a fost 
demonstrată şi de către prof. Eugeniu Coşeriu, faţă de care Silviu Berejan a manifestat 
un respect cu totul aparte. Câteva texte incluse în carte fac referinţă la autoritatea ştiin- 
țifică şi la impactul pe care l-a avut şi-l va avea moştenirea coşeriană asupra realităţilor 
lingvistice din Republica Moldova. 

Paginile din volum — scrise onest şi argumentat — oferă cititorului şansa de a se 
documenta într-un domeniu în care Silviu Berejan, specialist notoriu, a muncit timp în- 
delungat, cultivând credibilitate şi certitudine. 

Textele au fost revăzute de către autor şi restituite redacţiei într-un dosar cu nota: 
„Revizuit pe 29.X.2007”, însoțită de semnătură. În ultima zi a revederii noastre, joi, 
8.11.07., am selectat împreună şi pozele pentru viitoarea carte. A insistat să includem fo- 
tografia tatălui său — Grigore Berejan, fost învăţător, şi cele câteva imagini despre vizita 
întreprinsă astă-vară, în S.U.A., „țară cu adevărat liberă”, cum avea să mărturisească 
academicianul... Nu ştiam atunci că inima prietenului nostru avea să înceteze a mai bate 
peste o zi. Cine să bănuiască, acum o lună şi ceva, că lucrarea de faţă, pe care autorul 
ei a aşteptat-o atât, va mai avea un capitol?! Păcat! Nepotrivit, absolut nepotrivit timp 
pentru despărţire... 


14.12.2007 
Alexandru BANTOȘ 


OMUL POTRIVIT LA LOCUL ŞI LA TIMPUL POTRIVIT 
Note pentru un portret 


Dacă însă iar vom promova neadevărul, 
vom rămâne sclavi, pentru că doar adevărul ne va face liberi. 
Umberto Eco 


Silviu Berejan ştie să aprecieze cu ochi obiectiv realitatea. Nu în sensul ac- 
ceptării ei, cum se întâmplă de cele mai frecvente ori, ci al conştientizării faptului că 
nu poți face abstracţie, oricât ai vrea, de timpul istoric concret, pe care ţi-e dat să-l 
trăieşti şi care, în mod iminent, îţi dictează un anume comportament. Această „con- 
formare” are conotații aparte în cazul unui tărâm de activitate „ce se află permanent 
pe muchie de cuţit”. Or, filologia, „acest deosebit de dificil, în special în condițiile 
republicii noastre, domeniu al științei”, a constituit (şi procesul nu s-a încheiat încă) 
pentru majoritatea cercetătorilor de la Academie (lingvişti şi literați) un cadru exis- 
tențial ce reclamă tacit şi necondiționat atitudinea față de o cauză care, prin esenţa ei, 
te situează pe un plan social secund, dacă nu chiar periferic. „Lingvistica de la noi, 
mărturiseşte acad. Silviu Berejan, cea care se încadra în «Frontul ideologic», m-a 
ținut mereu în tagma celor neagreaţi de puterea oficială şi m-a obligat să accept în 
tăcere, mulți ani la rând, că româna din Moldova Sovietică este altceva decât româna 
din celelalte regiuni româneşti (strecurând numai în subsidiar ideea că ea e tot româ- 
na)”. Silviu Berejan, ca şi alţi colegi ai săi — fideli unui crez ştiinţific nedeclarat, dar 
asumat cu responsabilitate —, „toată viaţa s-a temut să nu-i ceară diavolul să-şi vândă 
şi sufletul pentru cei treizeci de arginţi. Şi a rezistat: cu verticalitate de om, mai întâi, 
şi cu demnitate de om de ştiinţă, în al doilea rând”. 

Detaliile din biografia personalităților, se ştie, au uneori o semnificație aparte 
pentru destinul unei comunităţi profesionale şi chiar naționale. Insignifiante în plan 
istoric, unele evenimente, întâmplări accelerează, justifică sau, din contra, frânează 
derularea fenomenelor. Este şi cazul lui Silviu Berejan, care se afirmă în calitate de 
înainte-mergător în lingvistica din stânga Prutului la cumpăna dintre deceniile nouă 
şi zece ale secolului trecut, segment de timp revelatoriu pentru destinul limbii româ- 
ne din Basarabia, provincie românească, încorporată în imperiul rusesc, apoi în cel 
sovietic, şi care, abia la sfârşitul anilor '90, grație perestroicii gorbacioviste, 
îşi revendică dreptul la adevărata identitate, pronunțându-se pentru restabilirea numelui 
istoric al poporului, numele de român, şi a denumirii limbii, limba română. 

În funcţia de director al Institutului de Lingvistică al A.Ş.M., care va avea 
misiunea — pe cât de importantă, pe atât de dificilă şi ingrată — de a fundamenta din 
punct de vedere ştiinţific „revoluţia lingvistică” (E. Coşeriu), este acceptat în 1987, 
când împlinea vârsta de 60 de ani. Omul de ştiinţă Silviu Berejan acumulase deja o 
bogată experienţă de viaţă şi profesională. Avea publicate mai multe lucrări apreciate 
în fosta Uniune Sovietică, dar şi peste hotare. Participase de-a lungul anilor la un şir 
de întruniri ştiinţifice internaționale, era deja cunoscut şi considerat drept un altfel 
de exponent al ştiinţei din spațiul sovietic. Exact în această perioadă, sub impulsul 
schimbărilor survenite pe tot cuprinsul fostei Uniuni Sovietice, moldovenii de la 
est de Prut — cei care din motive politice obiective nu au luat parte la desăvârşirea 
procesului de formare a naţiunii române, având drept element catalizator pe cea mai 
luminată pătură a societăţii, intelectualii, în frunte cu întreaga breaslă scriitoriceas- 
că — organizează acțiuni culturale, ştiinţifice şi politice, militând pentru redefinirea 
statutului lor identitar şi pentru oficializarea însemnelor fundamentale, ce confirmă 
apartenenţa la un neam: drapel, imn, stemă şi, evident, limbă, cea din urmă în calitate 
de instrument principal de comunicare interumană în condițiile unui stat suveran. 
Evenimentele spontane, având sprijinul masiv al populaţiei şi reverberaţii dintre cele 
mai neaşteptate în toate domeniile vieţii, au făcut dovada falimentului implacabil (nu 
şi definitiv!) al ideologiei bolşevice de deznaționalizare, care, prin mijloace oribile, 
neîntâlnite în întreaga istorie a umanităţii (deportări, organizări de lungi şi artificiale 
perioade de foamete, terorizări, schingiuiri şi executări masive de indivizi fără nici 
o vină, colectivizări şi exoduri forțate de populație), a încercat să influenţeze şi să 
schimbe tradițiile, obiceiurile, istoria, limba şi, în unele cazuri, chiar codul genetic 
al majorității populațiilor neruse din imperiul bolşevic. 

Martor (prea fraged: în 1940, anul cedării Basarabiei, viitorul academician abia 
împlinise 13 ani!) al fărădelegilor comise de către sovietici între Prut şi Nistru, Silviu 
Berejan va purta cu spaimă şi oroare povara amintirilor şi abia în 2003 va cuteza să 
mărturisească: „Din beciurile lugubre săpate în malul abrupt din spatele Facultăţii de 
agronomie (din Chişinău — n.n., A. B.), autorităţile româneşti au deshumat (în august 
1940 — n.n., 4.B.) multe zeci de cadavre de basarabeni arestaţi, semidescompuse, 
stropite cu var şi acoperite în grabă cu câteva hârleţe de ţărână. Ele au fost înşirate în 
mai multe rânduri paralele pe iarba verde din curtea fostei facultăți şi la multe dintre 
corpurile aşezate pe o coastă se vedea distinct urma împuşcăturii în ceafă... Tabloul 
era oribil prin cruzimea realității sale [...] Unii, mai ales femeile, plângeau înfundat 
în batiste, cei mai mulți însă stăteau muţi de groază, înmărmuriți în faţa mărturiilor 
de adevărată sălbăticie [...] Mai târziu, cea mai mare parte din perioada adolescentină 
chişinăuiană a vieţii mele m-a urmărit mereu spectrul cadavrelor semidescompuse 
şi când mă întâlneam cu persoane făcând parte din organele sovietice în cauză (re- 
prezentanți ai NKVD şi, mai târziu, ai KGB —n.n., A. B.) nu puteam să-mi stăpânesc 
spaima şi neliniştea ce mi-o inspirau. Mi se încrâncena carnea parcă pe trup şi-mi 

apărea o cumplită înfiorare în suflet. Cu aceste sentimente apăsătoare am trăit mulți- 
mulți ani în şir...”%. 

O atare încărcătură emotivă, dezolantă şi ostilă manifestării conştiinţei naționale 
româneşti în Basarabia, a constituit dominanta atmosferei din aproape întreaga epocă so- 
vietică, ea continuând să marcheze şi azi mentalitatea multor conaţionali. Or, şi acum, la 
începutul mileniului trei, prin mijloace politice şi economice subtile şi sofisticate, de or- 
din intern şi extern, moldovenilor le este îngrădit dreptul de a-şi hotărî destinul. Oscilând 
între est şi vest, Republica Moldova are un nivel de viață material şi spiritual afectat de o 
profundă şi îndelungată criză (inclisuv identitară!), din care motiv pe an ce trece exodul 
basarabenilor ia proporţii tot mai mari. Imposibilitatea practică de a soluţiona multiplele 
probleme ale tranziţiei, implicit cea de ordin lingvistic, certifică, de fapt, „indiciul lipsei 
noastre de suveranitate şi independență, afirmă acad. S. Berejan, este o dovadă în plus că 
atât una, cât şi cealaltă au fost doar proclamate, nu şi realizate în fapt, rămânând a fi şi în 
continuare deziderate ale unei perspective pe cât de îndepărtate, pe atât de ceţoase”*. 

Sunt constatări pe care Silviu Berejan le va face mai târziu cu amărăciune şi 
scepticism nedisimulat, după ce ani în şir va desfăşura o amplă şi febrilă activitate „de 
justificare” a factorului lingvistic primordial pentru consolidarea conştiinţei naţionale. 
Este animatorul şi protagonistul a numeroase sesiuni, conferinţe, simpozioane etc., 
republicane şi internaționale, ce abordau, sub diferite aspecte, unitatea culturală şi is- 
torică moldo-română şi care urmau să aducă schimbarea în mentalitatea basarabenilor, 
inclusiv în rândul celor din vârful piramidei sociale. Însă, contrar supoziţiilor sale de 
cetăţean şi de om de ştiinţă onest, lucrurile aveau să ia altă turnură: „Mişcare de renaş- 
tere națională în adevăratul înţeles al cuvântului, după părerea mea, 
de fapt nici nu a fost, căci masele largi ale populaţiei nu erau pregătite pentru aşa ceva, 
nu aveau cunoştinţele necesare şi erau impregnate de ideologia comunistă antinațio- 
nală, cultivată cu mult succes de conducerea de partid. Masele de oameni simpli s-au 
alăturat unei mâini de intelectuali, căci le-a părut la un moment dat că aceştia îi vor 
elibera de sub jugul sovietic de până atunci, iar când unii «intelectuali», promovați la 
posturi de conducere, s-au compromis prin acțiuni ilicite şi prin dezbinarea dintre ei, 
s-au lăsat manipulaţi din nou de aceiaşi slujitori şi partizani ai regimului vechi”. 

Un impuls benefic îl are asupra lui Silviu Berejan relația cu Eugeniu Coșeriu, 
prin vizitele pe care eminentul om de ştiinţă le întreprinde după 1990 în Republica 
Moldova sau în România, pentru a participa la întrunirile ştiinţifice, care, de regulă, 
iau în dezbatere realitățile lingvistice din Republica Moldova. 

De altfel, Eugeniu Coşeriu îi dă o înaltă apreciere confratelui basarabean, aflat 
în epicentrul bătăliilor identitare: „Meritele domnului Berejan în domeniul lingvisticii 
sunt incontestabile şi unanim recunoscute în ştiinţa națională şi internaţională. Domnul 
Berejan este astăzi (constatarea este datată 7.01.1993, cu ocazia primirii lui Silviu 
Berejan în calitate de membru titular al Academiei de Ştiinţe a Republicii Moldova — 
n.n., A. B.) savantul cel mai de seamă din Republica Moldova în acest domeniu... 

Prilejul de a se afla Cu Eugeniu Coșeriu în proces de lucru şi de simplă comu- 
nicare (este chiar titlul unui text evocator publicat în revista Limba Română, nr. 10, 
2002, p. 26-33) îi conferă certitudinea că, având susținerea ilustrului cărturar, a altor 
oameni de ştiinţă de peste hotare, esenţa lucrurilor se va schimba şi întreaga societa- 
te va înțelege adevărul despre identitatea şi unitatea limbii române. Academicianul 
prefigurează oportunitatea unei largi campanii de formare a „conştiinţei naţionale 
unitare”, dat fiind că populaţia trebuie să conştientizeze ce se întâmplă, care îi sunt 
originile, cu cine se înrudeşte, ce limbă vorbeşte. În societate se conturează, în 1993- 
1994, însă tot mai pronunţat şi mai virulent semnele reanimării moldovenismului 
de sorginte stalinistă, mutaţiile de ordin identitar sunt mediatizate cu o forță fără 
precedent. Poziţia oficialilor de la Chişinău, ostilă şi contraproductivă în raport cu 
proiectul de renaştere națională, îl lasă neînduplecat pe academicianul Silviu Bere- 
Jan, care, aflat în fruntea instituției investite cu dreptul legitim de a se pronunța asu- 
pra spinoaselor probleme lingvistice, impune punctul de vedere al specialiştilor şi la 
nivel de Academie, întrucât, opinează savantul, „nimeni nu are dreptul (nici ştiinţific, 
nici juridic) să atribuie limbii oficiale de cultură, folosite obiectiv în 
republică, o denumire neadecvată conținutului său, improprie prin însăşi definiția 
sa”. Pentru că „[...] neîncetând a fi istoriceşte vorbire moldovenească, deoarece ţine 
de prima din cele două mari ramuri ale dialectului daco-român (moldovenească şi 
muntenească) şi este parte integrantă a vorbirii din Moldova istorică, constituie o 
varietate teritorială a limbii române comune”. Acest adevăr este accen- 
tuat şi nuanţat în numeroasele comentarii, studii, comunicări, articole publicate de 
către lingviştii de la Academie pe parcursul unui deceniu şi ceva, timp în care Silviu 
Berejan exercită funcția de director al Institutului de Limbă şi Literatură al A.Ş.M. 
(1987-1991), de acad. coordonator al Secţiei de Ştiinţe Socioumane (1991-1995) şi 
cea de director al Institutului de Lingvistică al A.Ş.M. (1995-2000). Este cea mai 
fructuoasă, cea mai interesantă, mai dramatică şi mai imprevizibilă etapă din via- 
ţa omului Silviu Berejan, solicitându-i responsabilitate maximă, acțiuni şi atitudini 
echilibrate, pentru a nu umbri mesajul ştiinţific al instituţiei academice, angajată în 
promovarea adevărului şi, implicit, în fortificarea identităţii naţionale a populației 
majoritare din Republica Moldova. „Până nu vom avea formată conştiinţa națională 
nu ne vom putea găsi identitatea”!!, crede savantul. 

Raportată la situația geopolitică a Republicii Moldova, rezolvarea „litigiului 
identitar” „e o sarcină grea de tot, dacă nu chiar utopică”!?, dat fiind că Basarabia „este 
o zonă specifică, unică în felul ei în această parte a lumii, deoarece aici, pe acest teri- 
toriu, în diferite perioade istorice, în special, cele de dominație a imperiului rus şi apoi 
sovietic, s-au stabilit reprezentanţi ai mai multor etnii şi popoare, oameni de diferite 
origini, ceea ce i-a imprimat, atunci când a devenit stat suveran şi independent, o fizi- 
onomie de care e imposibil să nu se țină cont la soluționarea unor probleme politice, 
sociale şi în special naţionale...”!?. Din această perspectivă, Silviu Berejan, susţinut de 

specialişti de la Academie, fundamentează de pe poziţii strict ştiinţifice — pentru prima 
dată în istoria acestui ținut — adevărul despre numele limbii noastre. La îndemnul şi sub 
oblăduirea nemijlocită a directorului Silviu Berejan, Institutul de Lingvistică, nemai- 
având diabolicele oprelişti de până la 1989 („despre limba română aproape cincizeci 
de ani nu s-a putut spune sau scrie nici un cuvânt”!*)*, se dedică elucidării trecutului şi 
prezentului limbii române în Moldova de Est, militând pentru introducerea denumirii 
autentice în Constituţia şi Legislația lingvistică a Republicii Moldova**. 

Examinând retrospectiv calea parcursă de colegii-lingvişti în anii de regenera- 
re a spiritului național, cercetătorul Ion Eţcu, director-adjunct al Institutului şi unul 
dintre cei mai inimoşi colegi ai acad. S. Berejan, constată în paginile revistei Lite- 
ratura şi Arta: „Revoluţia limbii din 1989, care s-a încheiat cu adoptarea 
legilor cu privire la statutul limbii române la est de Prut şi revenirea la grafia latină, 
a fost pregătită, pe parcursul a mai bine de patru decenii, de scriitori, de intelectuali, 
dar fundamentarea teoretică le-a revenit, evident, lingviştilor, S. Berejan impunân- 
du-se şi de data aceasta ca una dintre figurile proeminente. Dicţionarul ortografic 
cu elemente de ortoepie şi morfologie şi Normele ortografice, ortoepice şi de 


* În R.S.S.M., în special, după cunoscutele evenimente din 1968, sunt interzise sau trecute la 
fondurile secrete / speciale ale bibliotecilor cărţile româneşti, inclusiv sau mai ales cele din do- 
meniul lingvisticii, dicționarele explicative sau bilingve (ruso-româneşti) editate la Bucureşti. La 
Universitatea de Stat din Moldova, de exemplu, studenții puteau consulta cărți româneşti doar cu 
permisiunea conducerii facultăților şi chiar a rectoratului (A. M. Lazarev, rector şi istoriograf cu 
viziune profund antiromânească, îndemna machiavelic studenţii: „Cine doreşte să consulte cărți 
româneşti sau îl interesează problema Basarabiei, să poftească la mine!”). În căminele instituţiilor 
de învățământ, în redacțiile mass-media, în special ale radioteleviziunii de la Chişinău — principa- 
lă şi foarte influentă maşină ideologică —, se organizau periodic razii, având drept scop depistarea 
„diversioniştilor antisovietici”, adică a posesorilor de carte românească, şi, ulterior, pedepsirea 
celor care citeau sau scriau cu alfabet latin. Studenţii „prinşi în flagrant” erau, de regulă, exmatri- 
culați, jurnaliştii şi funcţionarii concediați. Cu toții fiind calificaţi „naționalişti”, intrau în vizorul 
KGB-ului. Cu sau fără motiv, persoanele „cu vederi româneşti” aveau viitorul compromis (aşa 
s-a întâmplat cu G. R., student la universitate, care, surprins că la ore conspecta în română, a fost 
exmatriculat, fapt ce i-a marcat întregul destin). Calificativul de naţionalist român putea fi atribuit 
oricui, indiferent de apartenenţa etnică. Semnificativ în acest sens este cazul evreilor M. M. şi 
S. Ş. din secţia de traduceri a redacției Actualităţi a Radioteleviziunii, cărora [i s-a aplicat marca 
de „naţionalist român”, pentru că în urma unui control s-a stabilit că utilizau „clandestin” dicţio- 
nare... româneşti. De asemenea, jurnaliştii erau avertizaţi permanent că vor fi pedepsiţi, inclusiv 
disponibilizaţi, dacă vor folosi în texte sau emisiuni cuvinte româneşti, în categoria acestora 
intrând neologismele, sinonimele, precum şi cuvinte din lexicul românesc al limbajelor de speci- 
alitate, dându-se preferinţă, evident, echivalentelor „moldoveneşti”, adică calchierilor din limba 
rusă incluse cu forţa în uzul cotidian. 


** Ziarul Moldova Suverană publică o variantă a Legislaţiei lingvistice în redacția Institutului de 
Lingvistică, în care se preciza că numele corect al limbi noastre este româna, fapt ce a condus la 
demiterea redactorului-şef, Tudor Țopa, urmată de o „rebeliune” a ziariştilor de la Casa Presei, 
care obțin repunerea în funcţie a „nedisciplinatului” şef. 

punctuație ale limbii române, apărute în 1990, la elaborarea cărora a participat şi 
S. Berejan, au desăvârşit procesul de unificare a normelor literare ale limbii române 
utilizate în România şi în Republica Moldova, dar au provocat şi un nou val de ro- 
mânofobie lingvistică, carea atins punctul culminant în 1994, când a fost fixat în 
Constituţie neadevărul bolşevic cu privire la denumirea limbii oficiale a Republicii 
Moldova. Contribuţia acad. S. Berejan la demonstrarea şi propagarea adevărului 
ştiinţific şi istoric în contextul unei agresivități crescânde a moldovenismului primi- 
tiv a fost de o importanță covârşitoare. Este vorba nu numai de o suită de articole 
bine documentate, publicate în diferite ziare şi reviste, ci şi de Declaraţiile Institutului 
de Lingvistică din vara anului 1994 şi din februarie 1996 cu privire la denumirea 
corectă a limbii oficiale a Republicii Moldova, de Răspunsul Academiei de Ştiinţe 
la solicitarea Parlamentului privind istoria şi folosirea glotonimului limba moldove- 
nească din septembrie 1994, de Declarația Adunării Generale Anuale a Academiei 
de Ştiinţe din februarie 1996 şi de Conferinţa ştiinţifică Limba Română este numele 
corect al limbii noastre, care şi-a desfăşurat lucrările la 20-21 iulie chiar în incinta 
Parlamentului. Toate aceste acţiuni au purtat amprenta dis- 
tinctă a personalităţii inconfundabile a academicianului 
Silviu Berejan (n.n. -—4A. B.Y". 

Statutul oficial al limbii române în Republica Moldova impune o nouă abor- 
dare a relației om — limbă, o schimbare de optică în domeniu: ,...problemele limbii 
naționale şi ale atitudinii față de ea trebuie abordate dintr-o nouă perspectivă istorică. 
Căci formarea unei generaţii (de lingvişti, dar şi de cetățeni, n.n. — Æ. B.) pregătite 
pe potriva timpurilor ce vin este de neconceput în afara unei temeinice culturi ling- 
vistice”!€. Ocrotirea limbii române, conştientizarea căilor de ameliorare a climatului 
lingvistic, recunoaşterea şi promovarea adevărului despre originea ei devin probleme 
prioritare pentru cercetare. În condiţiile de tranziţie şi oscilație a vectorului politic, 
ştiinţa națională, forul superior de resort trebuie să rămână în serviciul adevărului. 
„misiunea Academiei în orice stat, mai tânăr sau mai vechi, în proces de consolida- 
re a independenţei şi suveranităţii sau în orice altă perioadă, este aceeaşi: de a furniza 
fapte şi argumente ce țin de adevărul ştiinţific şi istoric. Iar statul, vechi sau tânăr, 
să se bazeze numai pe adevăr, dacă vrea să fie respectat de comunitatea internați- 
onală”!, afirmă Silviu Berejan. Altă armă decât argumentul (în cazul problemelor 
identitare, dar nu numai!) Academia / Ştiinţa nu au. Silviu Berejan anticipa alarmat, 
cu ani în urmă, că în societate ar putea surveni vremuri triste, cu orizont opac, iar 
oamenii de ştiinţă „vor fi puşi la un moment dat în imposibilitatea practică de a se 
ocupa de istoria neamului şi de lingvistica naţională”!5. Dar, crede savantul, şi acest 
mesaj îl transmite celor mai tineri, că orice s-ar întâmpla, orice s-ar întreprinde pen- 
tru ignorarea redutelor cucerite (Decizia Academiei privind denumirea limbii e una 
de referință!) „viitorul va aparţine adevărului şi adevărul e numai unul, după cum şi 
limba e numai una — LIMBA ROMÂNĂ !””, 

„Model de demnitate naţională”, care de-a lungul întregii vieţi „şi-a urmărit 


mereu obiectivul ştiinţific în ciuda numeroaselor obstacole materiale şi politice, în- 
cadrând cercetările sale în contextul sociocultural al țării sale frământate. ..”7!, Silviu 
Berejan, avându-i alături pe colegii de institut Ion Eţcu, Alexandru Dârul, Vasile 
Pavel, Anatol Eremia, Nicolae Raevschi, Maria Cosniceanu ș.a., pe academicienii-filo- 
logi Nicolae Corlăteanu, Mihai Cimpoi, Haralambie Corbu***, Anatol Ciobanu, Nico- 
lae Bileţchi, pe titularii A.Ş.M., reprezentând alte domenii, între care Andrei Andrieş, 
Preşedintele A.Ş.M., Vasile Anestiadi, Dumitru Ghiţiu, Gheorghe Ghidirim, Mihai 
Lupaşcu, Vsevolod Moscalenco, Sergiu Rădăuţanu, Ilie Untilă, Gheorghe Şişcanu, 
a reuşit să dea expresie argumentată unui concept ştiinţific ce înnobilează imaginea 
Academiei noastre. „Post-factum, va concluziona academicianul, Parlamentul a gă- 
sit de cuviinţă să solicite şi părerea Academiei în această privință. Drept răspuns a 
urmat Declaraţia Institutului de Lingvistică, apoi cea a Prezidiului A.Ş.M., prin care 
s-a pus punctul pe „i”. Sub aspect legal lucrurile au rămas în continuare neschimbate, 
deşi, în fapt, întoarcerea înapoi a devenit imposibilă”?. 

În calitate de director de Institut şi în cea de reprezentant al ştiinţelor socioumane, 
Silviu Berejan nu a admis compromisul şi a demonstrat, prin acțiunile sale, în special 
după '89, că a fost omul potrivit la locul şi la timpul potrivit. Dar pentru că nu a acceptat 
jocul regizat în culisele politicianismului efemer, peste ceva vreme va plăti — ca atâția 
alții — tribut: cei de sus nu vor mai tolera îndărătnicia lingvistului Berejan, care, în pofida 
tuturor presiunilor, şi-a onorat până la capăt obligaţiunile de cercetător şi de susţinător al 
unei cauze nobile. 

Este din nou marginalizat, însă acest fapt nu-l mai afectează ca odinioară. Deşi ne- 
cazurile, dificultățile, deziluziile au fost mai multe decât împlinirile şi satisfacțiile, Silviu 
Berejan nu regretă viața trăită, căci, „la urma urmei, conchide Domnia sa, am studiat şi 
mi-am apărat, cât şi cum am putut, limba neamului. Şi asta vreau să afirm acum, înspre 
apusul vieții, deschis: am iubit dintotdeauna limba şi neamul şi anume aceste sentimente 
mi-au insuflat energie şi putere de rezistență. Le voi iubi şi în continuare cu aceeaşi inten- 
sitate şi le voi apăra cu aceeaşi perseverență în orice situație. 

Cu convingerea fermă şi cu credinţa nestrămutată că numai aşa e bine, îmi voi 
duce crucea până la capăt”. 

Este o confesiune tulburătoare a cărei valoare testamentară sporeşte cu deose- 


bire azi. 


*** La Şedinţa lărgită a Prezidiului Academiei de Ştiinţe a Republicii Moldova pentru discutarea 
şi aprobarea răspunsului solicitat de Parlamentul Republicii Moldova, acad. Haralambie Corbu 
sublinia: „...în Constituţie trebuie să fie fixată limba română, deoarece altfel, dacă în Constituţie 
se va strecura o formulare dubioasă, putem nimeri iarăşi într-o zonă foarte acută. Fixând în Con- 
stituție adevărul, aşa cum este, putem să scoatem de pe tapet acest război lingvistic, terminologic, 
care se duce la noi astăzi” (Antologia Limba Română este Patria mea, Chişinău, 1996, p. 306). 

ÎN CĂUTAREA ADEVĂRULUI 


DESPRE CAUZELE PIERDERII 
IDENTITAŢII LINGVISTICE ŞI ETNICE 
INTR-O REGIUNE RUPTA DIN INTREG 


Basarabia, cum s-a subliniat în repetate rânduri, este o zonă specifică, uni- 
că în felul ei în această parte a lumii, deoarece aici, pe acest teritoriu, în diferite 
perioade istorice, în special cele de dominație a imperiului rus şi apoi a regimu- 
lui sovietic, s-au stabilit reprezentanţi ai mai multor etnii şi popoare, oameni 
de diferite origini, ceea ce i-a imprimat, atunci când a devenit stat suveran şi 
independent, o fizionomie de care e imposibil să nu se ţină cont la soluționarea 
unor probleme politice, sociale şi, în special, naționale, reieşind din modelele 
corespunzătoare existente în alte țări. 

Normal ar fi fost, desigur, ca într-o ţară de sine stătătoare să se instaureze orân- 
duiri adecvate unei ţări adevărate (ca în România, Bulgaria, Polonia sau Ungaria, 
dacă ne-am referi numai la țările din imediata vecinătate, dar şi ca în Austria, Germa- 
nia, Franța, Italia şi multe altele). În țările nominalizate funcționează o singură limbă 
oficială, limba statului respectiv, şi, de regulă, nu apar nici un fel de disensiuni (în 
afară de cazuri izolate, ieşite din comun). 

În Republica Moldova însă, în virtutea unei serii întregi de circumstanțe, lim- 
ba de stat, recunoscută ca atare în Constituţie, funcționează în condiţii neobişnuite, 
departe de normalitate. Căci cum poate fi instaurat un mediu propice pentru limba 
oficială de stat, când o parte a populaţiei ţării utilizează în comunicare o limbă (sin- 
gura pe care o posedă!), iar altă parte a ei foloseşte în uzul curent două limbi (chiar 
dacă vorbitorii nu cunosc la nivelul cuvenit nici una dintre ele)? 

De fapt, când în cadrul unui stat funcționează oficial două (eventual, mai mul- 
te) limbi, vorbite de diferite etnii (e tocmai cazul situației lingvistice din Republica 
Moldova), ele intră în interacţiune, polarizându-se şi pierzându-și (parțial sau chiar 
total) identitatea. De cele mai multe ori una dintre limbile aflate în contact îndelungat 
devine dominantă, iar cealaltă (sau celelalte) subordonată (subordonate). Romanistul 
rus R. Piotrowski o numeşte pe prima imperială, iar pe cealaltă (celelalte) indigenă 
(indigene) sau aborigenă (aborigene). 

Limba, ca metasistem natural, dinamic, neechilibrat, deschis, îşi păstrează in- 
tactă coerenţa internă numai în procesul funcționării nestingherite, fără confruntări 
permanente şi fără influenţe reciproce. Coerenţa internă îi este asigurată limbii de 
acțiunea mecanismelor ei de autoreglare şi autoorganizare, numite în lingvistica mo- 
dernă sinergetică sau sinergie. 

Confruntările şi concurenţa dintre limbile ce funcționează concomitent în con- 
dițiile aceleiaşi societăți (comunități sociale), adică în limitele aceluiaşi stat, zdrun- 
cină şi pun în pericol anume coerenţa internă a mecanismelor sinergetice. Conflic- 
tele (situaţiile conflictuale) dintre limbile vorbite de diferite etnii capătă deseori un 
caracter dur, lipsit de compromisuri, derulându-se într-o societate organizată în stat 
după scenarii ce contravin, de regulă, preceptelor politico-culturale ale puterii statale 
existente. 

Drept exemplu ar putea servi marginalizarea de către limba germană din 
Elveţia a limbii retoromane, care este a patra limbă de stat a țării şi e protejată pe 
toate liniile de autorităţi. Un exemplu şi mai paradoxal îl constituie corelaţia (inter- 
acțiunea) dintre limbile irlandeză şi engleză în Republica Irlanda. Aici irlandeza, 
care e recunoscută de puterea oficială drept limbă de stat, se prezintă în realitate, din 
punct de vedere socio- şi psiholingvistic, ca o limbă indigenă (aborigenă), oprimată 
energic de limba engleză imperială. 

Un material copios pentru interacțiunea sinergetică bifurcaţională dintre limba 
imperială şi limbile indigene oferă fosta U.R.S.S. Aici se disting net trei perioade: în 
prima (1917 — începutul anilor '30), aşa-zisa „construcție a limbilor” încuraja dezvol- 
tarea limbilor naționale locale, marginalizarea lor de către limba rusă (marginalizare, 
moştenită din timpurile ţariste) slăbind simţitor; în a doua perioadă (anii '30-'80), când 
s-a considerat necesară o limbă unică în stat, rolul acesteia putând să-l joace numai 
limba imperială — rusa; în cea de a treia perioadă, cea postsovietică (anii '90), în noile 
republici naţionale şi în autonomuile ruseşti (din Federaţia Rusă) apar din nou tenta- 
tivele de revigorare a limbilor indigene. Cea mai interesantă sub aspect teoretic este 
interacțiunea sinergetică a limbilor din ultimele două perioade. 

Creşterea prestigiului politico-economic şi cultural al limbii ruse imperiale în 
condițiile U.R.S.S.-ului din cea de-a doua perioadă a condus la aceea că în majori- 
tatea cazurilor sferele de utilizare a limbilor naționale şi repertoriul lor de stiluri au 
rămas până la începutul anilor '90 incomplete, iar uneori pur şi simplu deteriorate. 
Astfel, în Georgia, Armenia, în republicile turcice, în Ucraina de Vest limbile naţi- 
onale îşi mențineau cu tărie pozițiile doar datorită faptului că purtătorii lor aveau 
foarte dezvoltat încă simțul apartenenţei la altă etnie. Şi totuşi, limbile locale aveau 
circulație numai în sferele de comunicare vorbită, literar-artistică şi publicistică. Cât 
priveşte comunicarea administrativ-cancelărească, în speță cea juridică şi militară, 
precum şi cea tehnico-ştiințifică, aici era întrebuințată în mod obişnuit limba rusă; 
urmarea acestui fapt a fost nedezvoltarea totală sau rusificarea puternică a termino- 
logiilor naţionale în aproape toate domeniile de activitate publică. Identitatea etnică 
n-a fost suficientă pentru a menţine şi aici identitatea lingvistică. 

În celelalte republici naţionale şi autonomii din Federaţia Rusă (Caucazul de 
Nord, autonomiile de pe Volga, Karelia, regiunile centrale şi de Est ale Ucrainei şi 
Bielorusiei), limbile naţionale au funcționat — şi mai funcționează încă —, în cel mai 

bun caz, doar la nivel de vorbire populară sătească (foarte rar şi orășenească). Între- 
buinţarea limbii naționale la nivel oficial statal purta şi mai poartă aici, de obicei, un 
caracter de paradă. 

Reținerile în dezvoltarea sistemului de stiluri, precum şi a terminologiilor 
tehnico-ştiințifice naţionale, anihilarea lor artificială poate să pară, la prima vedere, 
un factor ce se manifestă numai extralingvistic. În realitate însă ele dezechilibrează 
esențial şi acțiunea mecanismelor de autoreglare a limbii, ceea ce cauzează dezorga- 
nizarea sistemelor ei funcționale. 

Dezechilibrarea şi dezorganizarea sistemelor funcționale ale limbii indigene 
încep odată cu împrumuturile masive din limba imperială, întrucât prima nu dispune, 
după cum e şi firesc, de resurse lexicale proprii pentru asigurarea varietății de stiluri 
pe care trebuie să le dezvolte orice limbă în legătură cu progresul social şi cultural, 
nici pentru formarea terminologiilor administrativ-cancelăreşti şi tehnico-ştiințifice 
necesare unei societăți civilizate. Purtătorul limbii date este obligat să apeleze, în 
procesul comunicării administrative sau profesionale, la limba prestigioasă imperia- 
lă, ce posedă mijloace gata adaptate pentru astfel de situații comunicative. 

În modul acesta, lexicul curent al limbilor naţionale din fostele republici sovie- 
tice, ca limbi indigene subordonate, de facto, s-a pomenit împestriţat cu elemente de 
tot felul, cu termeni şi cu îmbinări terminologice ruseşti pentru toate cazurile vieții. 
Purtătorii limbilor indigene, înarmaţi numai cu aceste mijloace absolut indispensa- 
bile pentru mediul monolingv rusesc din jur, erau (şi mai sunt) în stare să facă față 
procesului de comunicare din societate. 

Ilustrații în acest sens găsim la orice pas şi în Republica Moldova. 

Degradarea progresivă a sinergiei limbilor subordonate (indigene) produsă 
prin împrumuturi din limba dominantă (imperială), compensarea golurilor lexicale, 
simplificarea structurii sintactice a propoziției, denaturarea unor raporturi grama- 
ticale normative sunt caracteristice practic pentru toate limbile naționale din fosta 
U.R.S.S. Acest proces continuă, după cum s-a subliniat deja, şi în zilele noastre, căci 
prestigiul politico-cultural şi tehnico-ştiințific al limbii ruse în majoritatea formațiu- 
nilor statale postsovietice este şi în prezent extrem de înalt. 

Împrumuturile lexicale din limba dominantă sunt folosite de cele mai dese ori 
fără asimilare fonetică (întrucât cu fonetismul original ele sună, cum se crede, mai 
prestigios!), iar aceasta conduce la dereglarea multor legităţi fonetico-fonologice şi 
lexico-gramaticale ale limbilor subordonate (în limba română se omite foarte des, de 
exemplu, articolul enclitic, care în rusă nu există, sau copula, obligatorie în română, 
dar nefirească în rusă, repriza pronominală, normativă în limba română, dar străină 
pentru limba rusă etc.). 

Prestigiul limbii dominante (imperiale) parcă ar juca rolul unui „virus lingvistic” 
ce paralizează sinergia „imunitară” a limbii subordonate (indigene) prin pătrunderea 
acestuia în lexic, de aici în fonetică şi fonologie, iar apoi în sintaxă şi morfologie. 

Drept urmare, limbile subordonate sunt mai întâi coborâte la nivelul unor jargoa- 
ne casnice, apoi, peste numai câteva generaţii, vine perioada aşa-zisei „irlandizări”, 
cum afirmă acelaşi R. Piotrowski, adică a trecerii etnosului purtător inițial al limbii 
subordonate la limba dominantă (acest lucru s-a întâmplat, de exemplu, cu germanii 
din Povoljie, Siberia şi Ucraina şi, pe arii restrânse, cu multe etnii din alte zone). 

Utilizarea limbii dominante, ca limbă oficială de stat într-o comunitate mixtă 
de vorbitori, conduce în mod inevitabil la dereglări majore ale vorbirii reprezentan- 
ților etniilor subordonate, purtători de limbi indigene, ce devin impracticabile la un 
nivel superior de cultură. 

Prin acest fapt se explică de ce printre purtătorii acestor limbi sunt atâția ne- 
cunoscători ai limbilor proprii, atâția „bâlbâiţi”, cum li se spune în batjocură, atâția 
taciturni, retraşi în sine, ce preferă să nu se pronunţe când se vorbeşte corect în limba 
lor maternă, în loc să se exprime şi ei liber şi dezinvolt, ca vorbitorii limbilor ce n-au 
suportat efectele dereglării mecanismelor sinergetice. 

Această situaţie îi afectează puternic pe purtătorii limbilor subordonate, 
creându-le serioase (în foarte multe cazuri, ireversibile) complexe de inferioritate 
națională şi etnică şi determinându-i, în cele din urmă, să abandoneze limba maternă, 
trecând la cea dominantă. 

Este o tragedie cu urmări catastrofale, pe care multă lume n-o conştientizea- 
ză la scara ei reală şi de care nu e deloc uşor să scapi, căci bilingvismul național-rus 
unilateral (care este, mai degrabă, „semilingvism”) se soldează, cel puţin, cu opri- 
marea psihologico-lingvistică a reprezentanţilor unei etnii de către reprezentanții 
alteia. 

Spunem că fenomenul bilingvismului este unilateral, deoarece bilingvi nu sunt 
toți membrii societății, ci doar indivizii vorbitori de limbi subordonate în stat, care 
au devenit bilingvi în mod forțat, prin condiţiile în care au fost puşi (purtătorii limbii 
dominante sunt, de regulă, monolingvi). 

În aceste condiții, a fi bilingv înseamnă a nu cunoaşte în măsura cuvenită nici 
una dintre cele două limbi folosite. De aici vocabularul extrem de sărac şi extrem 
de concret al maselor populare, zise „bilingve”, fapt ce ilustrează subdezvoltarea 
lor lingvistică. Reprezentanţii acestora aproape că nu utilizează denumiri de noțiuni 
abstracte. 

În lumina celor expuse mai sus se explică, fără dificultăţi, şi situaţia actuală 
din Republica Moldova. 

Pentru păturile largi ale populaţiei româneşti din Basarabia, ruptă de matca 
lingvistică firească, elementele din limba rusă, legate de dezvoltarea culturii şi a ci- 
vilizaţiei în general, erau un fel de ieşire din impas. Aceste elemente, fiind mereu la 
îndemână, de vreme ce toate procesele administrative, economice, politice şi sociale 
se efectuau în limba dominantă a statului, adică în rusă, intrau neforțat în vorbire, 
contribuind la exprimarea noţiunilor noi, în special, abstracte, pe care cei din Țară le 

exprimau deja uşor, fără efort special, cu ajutorul împrumuturilor din limbile euro- 
pene (în primul rând, din franceză). 

În modul acesta s-a constituit acel „volapiik”, care le este şi în prezent ca- 
racteristic maselor largi de vorbitori din Republica Moldova şi care se datorează 
deteriorării substanţiale a mecanismelor sinergetice la purtătorii de limba română ai 
Basarabiei, ca reprezentanţi ai unei limbi ce a fost timp îndelungat limbă indigenă 
subordonată limbii imperiale ruse. 

În concluzie, se poate afirma cu toată convingerea că problema identităţii lingvis- 
tice, ca şi cea a identităţii etnice, în cursul ultimului deceniu de „renaştere națională” 
(cum ne place nouă să spunem), nu numai că n-a fost soluționată definitiv în Basara- 
bia, ci nu s-a apropiat de soluționare şi nici nu are şanse reale să fie soluționată într-o 
perioadă previzibilă de timp. 

Cauza principală este următoarea: caracterul regional al realităților locale 
(specific basarabene) a continuat să fie interpretat, după mai bine de un secol de în- 
corporare în statul rus şi de dominație rusească pe toate liniile, aşa cum îi convenea 
acestui stat, adică de pe poziţii antiromâneşti. 

Specificul regional al tradiţiilor populare, al culturii şi, în special, al graiului vorbit 
pe teritoriul noii formațiuni statale, Republica Moldova, a fost exploatat aici la maximum 
de politicienii ce urmăreau desprinderea definitivă a acestui meleag de trupul Țării. 

Acest lucru a fost posibil, deoarece basarabenilor li s-a inoculat zeci de ani, 
prin mijloace dintre cele mai variate (unele de-a dreptul monstruoase!), că ar fi altce- 
va decât întregul din care istoriceşte făceau parte organică. Tocmai de aceea basara- 
benii au încetat treptat să mai simtă şi să mai cugete româneşte, adică să se conceapă 
pe sine ca parte componentă a întregului originar. Ei s-au lăsat convinşi cu timpul că 
s-au rupt de la matcă, că basarabenii constituie totuşi o entitate aparte ce nu se inclu- 
de organic în neamul românesc, că sunt amplasați nu în interiorul neamului unic, ci 
în afara lui, undeva alături şi paralel cu acesta, că formează deci un alt neam, înrudit 
cu primul. Aşadar, basarabenii nu se identifică, de regulă, cu neamul românesc, ceea 
ce ne dă dreptul să afirmăm că e vorba de o comunitate etnică ce şi-a pierdut, de fapt, 
identitatea. 

Diriguitorii rusofili (şi românofobi ca structură psihică) ai populaţiei din fos- 
ta Republică Sovietică Socialistă Moldovenească (R.S.S.M.), ajunsă (sau adusă) la 
această stare de spirit, au continuat s-o manipuleze, făcând-o să exteriorizeze pre- 
tenții manifeste de independenţă, nu față de cei străini, ci față de întregul etnic şi 
național, independență nu numai politică şi teritorială, dar şi culturală, spirituală, 
conceptuală. 

Lucrul e foarte grav, pentru că în felul acesta s-a realizat o subminare a conşti- 
inţei etnice şi naționale a românilor din regiune. 

În ultimul timp s-a purces la o serie de acţiuni coercitive în această direcţie, 
cum ar fi readucerea limbii ruse în prim-planul procesului de comunicare din re- 

publică (alături de limba oficială a statului); s-au făcut propuneri de a o declara a 
doua limbă de stat (ceea ce înseamnă, de fapt, prima şi unica), de a o introduce în 
programul şcolilor naţionale ca obiect obligatoriu de studiu, începând cu clasa a I-a 
primară (lucru de-a dreptul revoltător). 

Altă acțiune de acest fel a fost tentativa foarte insistentă de a înlocui cursul de 
istorie a românilor prin cel de istorie a Moldovei, cu scopul de a dezorienta popula- 
ţia, astfel încât aceasta să nu-şi poată da seama până la urmă ce e cu ea, de unde se 
trage, cu cine se înrudeşte, ce limbă vorbeşte. 

Or, populaţia din Republica Moldova urmează să conştientizeze că, spre deo- 
sebire de situațiile de analogie fictivă la care se recurge, de obicei, în cazul nostru e 
vorba de acelaşi popor, de acelaşi neam şi de aceeaşi limbă ce are, în diverse zone de 
întrebuințare, caracteristici locale, ce nu depăşesc statutul de particularități dialecta- 
le, specifice pentru majoritatea limbilor lumii. 

În cazul nostru, aşadar, nu e vorba de înrudire, ci de identitate, atât etnică şi 
naționala, cât şi lingvistică. Este necesar ca masele largi ale populației din Repu- 
blica Moldova să se pătrundă de această conştiinţă identitară. Căci doar conştiinţa 
națională serveşte drept bază pentru denumirea adecvată a poporului şi a limbii ce o 
vorbeşte. 

Formarea conştiinţei naţionale pierdute este însă o sarcină foarte grea, chiar cu 
totul utopică, mai cu seamă în condiţiile bilingvismului păturilor largi de băştinaşi, 
care, în majoritate, nu cunosc suficient nici una dintre cele două limbi ce se confruntă 
în societate. 

Un lucru însă este foarte clar: până nu vom avea formată conştiinţa națională, 
nu ne vom putea regăsi identitatea. 


NOTE 


! Piotrowski, R., Sinergetica şi ocrotirea limbii române în Republica Moldova, în Revistă 
de Lingvistică şi Știință Literară, 1997, nr. 3, p. 92-94. 


Identitatea limbii şi a literaturii în perspectiva globalizării, 
Iaşi, Editura Trinitas, 2002, p. 53-59 


DE CE LIMBA EXEMPLARĂ DIN UZUL OFICIAL 
AL REPUBLICII MOLDOVA E 
NU POATE FI NUMITA MOLDOVENEASCA? 


Noţiunii, conținutului şi sensului cuvintelor li se pot da o interpretare logică şi 
una curat lingvistică (semantică). 

Sub raport logic noţiunea generică (şi cuvântul prin care este ea desemnată) cu- 
prinde în sine toate noţiunile de specie (şi denumirile respective) subordonate ei. 

Sub raport semantic noțiunea generică (ce exprimă doar trăsăturile esențiale, 
relevante ale întregului gen) se include ca parte componentă obligatorie în con- 
ținutul tuturor noțiunilor de specie subordonate (ce înglobează, în afară de această 
componentă, şi trăsături suplimentare specifice, relevante numai pentru noţiunea de 
specie corespunzătoare). 

Unităţilor lexicale (inclusiv termenilor) ce se află în relaţia „gen — specie” 
(această relaţie este percepută numai la al doilea nivel de abstracţie) le este caracte- 
ristică sub aspect ştiinţific încă o particularitate specifică: în anumite condiţii con- 
textuale, când nu importă detaliile, adică trăsăturile individuale suplimentare ale 
obiectului desemnat, ci doar cele esenţiale, în locul denumirii de specie se admite a 
fi folosită denumirea de gen (şi nu numai a genului proxim). Legitatea dată însă nu 
poate fi inversată: denumirea de specie (cea a uneia dintre varietățile noțiunii) nu 
poate fi folosită în locul celei generice, deoarece în acest caz obiectului desemnat i 
s-ar atribui caracteristici semantice pe care el nu le posedă în realitate. 

Pe acest fundal teoretic se pretează a fi proiectate şi denumirile varietăților 
teritoriale (locale, regionale) de vorbire românească din Romania Orientală. 

După cum în locul denumirilor de specie crap, știucă, plătică, şalău etc., 
care au toate trăsăturile lor specifice, se foloseşte liber denumirea de gen peşte, 
ce întruneşte numai trăsăturile caracteristice ale genului şi face abstracție de 
trăsăturile suplimentare ale speciilor, tot aşa în locul denumirilor de specie mol- 
dovenesc, muntenesc, bănăţean etc. ale vorbirii dacoromâne, care au trăsături 
specifice proprii, se foloseşte în mod firesc denumirea generică românesc, ce în- 
truneşte doar trăsăturile esențiale, relevante pentru întregul gen, făcând abstracţie 
de trăsăturile suplimentare ale fiecărei specii. Invers nu se poate fără a denatura 
realitatea: nici crap sau plătică în loc de pește, nici moldovenesc sau bănățean 
în loc de românesc. 

Dacă pornim de la premisa că graiurile româneşti din nordul Dunării sunt în 
mare de două feluri — de tip moldovenesc şi de tip muntenesc, cum preconizează 

Al. Philippide, I. lordan, Em. Vasiliu şi alți cercetători de autentică notorietate, — ve- 
dem că ele împart spaţiul romanic oriental nord-dunărean nu pe verticală (pe Prut 
sau pe linia Carpaţilor), ci pe orizontală. Tipul moldovenesc (fiind în ipostaza dată 
o noțiune abstractă de gen proxim) cuprinde (după cum indică Sever Pop) Moldova 
şi Basarabia până dincolo de Nistru, Bucovina şi partea de nord a Transilvaniei, iar 
tipul muntenesc (şi el noţiune de gen proxim) — Oltenia de est, partea de sud-est a 
Transilvaniei, sudul Moldovei istorice, Muntenia şi Dobrogea (în Banat aceste două 
tipuri s-au contopit, cuprinzând şi vestul Olteniei). 

Sever Pop menţionează în legătură cu aceasta: „Frontierele politice ale vechi- 
lor provincii româneşti (Muntenia, Oltenia, Basarabia, Bucovina, Dobrogea, Transil- 
vania, Banatul, Crişana şi Maramureşul) nu coincid cucele ale subdiviziunilor 
dialectului dacoromân indicate mai sus”. 

S-ar putea adăuga însă că în schimb denumirile graiurilor teritoriale locale 
concrete ale celor două mari subdiviziuni (subdialecte) abstracte ale dialectului 
dacoromân coincid în mare anume cu denumirile provinciilor enumerate, 
de la care ele îşi trag originile. Astfel, deşi graiurile de tip moldovenesc cu- 
prind, după cum s-a indicat, o zonă mult mai extinsă a spaţiului glotic românesc, 
e numit moldovenesc numai graiul din Moldova istorică (ce include şi actuala 
Republică Moldova); în celelalte regiuni pentru acelaşi tip dialectal de vorbire 
românească se folosesc denumirile teritoriale corespunzătoare (după provincii) 
şi se vorbeşte, în consecință, de graiurile bucovinean, ardelean, maramureşean, 
crişean şi bănățean. 

Deci denumirea de specie moldovenesc, care înseamnă „caracteristic pentru 
Moldova”, a fost aplicată numai acelei varietăţi de vorbire dacoromână ce se caracte- 
rizează prin anumite trăsături specifice suplimentare: lipsa africatelor c (şer, nu cer) 
ŞI g (jineri, nu ginere), prezenţa africatei dz (dzăhăr), palatalizarea consoanelor labi- 
ale p (chept), b (ghini), v Gin), f (şin), trecerea vocalelor atone e (repede) şi ă (casă) 
respectiv în i (răpidi) şi î (casi), în special în poziţie finală, prezența unor unități 
lexicale regionale ş.a. Pe când denumirea generică abstractă românesc se aplică liber 
(mai ales atunci când particularităților suplimentare specifice locale nu li se acordă 
o importanță deosebită) la orice varietate de vorbire dacoromână (moldovenească, 
bucovineană, ardeleană, maramureşeană, bănățeană, muntenească, oltenească sau 
oricare alta) şi la toate varietățile sud-dunărene (aromână, istroromână, meglenoro- 
mână). Inversarea legităţii date este însă inadmisibilă (cum s-a arătat mai sus), căci 
în acest caz denumirea unei specii aplicată altor specii de acelaşi rang nu ar fi adec- 
vată obiectelor desemnate. 

Prin urmare, denumirea moldovenesc o poartă graiul vorbit în Moldova 
(de pe ambele maluri ale Prutului), vorbirea populară orală (nu scrisă!), 
folosită în această zonă a romanității orientale, vorbire care are trăsăturile sale spe- 
cifice în comparaţie cu vorbirea din alte zone ale spaţiului romanic dunăreano-car- 


Itinerar sociolingvistic__27 


pato-nistrean, dar care este doar una dintre varietățile întregului glotic cunoscut sub 
denumirea generică abstractă de limbă română. 

Nici una dintre denumirile varietăţilor concrete ale 
limbii române nu poate fi dată deci întregului în totalita- 
tea sa,căci fiecare varietate se include în întreg, este doar o parte a acestui 
întreg. Cu atât mai mult cu cât pe baza tuturor varietăților ce con- 
stituie întregul s-a format o limbă de cultură,limbaromânăli- 
terară, limbă standard, numită de marele lingvist al contemporaneităţii, conaționalul 
nostru Eugeniu Coşeriu, limba exemplară:. 

Limba aceasta exemplară a fost consfinţită prin tradiții îndelunga- 
te, fixate într-un corpus solid de monumente scrise, deservind, deja de-a lungul a mai 
bine de două secole, cultura comună a tuturor purtătorilor varietăților lingvistice re- 
gionale (inclusiv a varietăţii din Moldova istorică, care nu are şi nici n-a avut vreodată 
o formă de manifestare literară bazată în exclusivitate pe graiul moldovenesc, cum a 
avut cel puţin varietatea din Banat’). 

Limba exemplară în care se vorbeşte, dar mai ales cea în care se scrie astăzi 
în Republica Moldova în toate sferele oficiale, nu reflectă specificul varietății 
locale a dialectului dacoromân de pe acest teritoriu (fonetica ei este, de exemplu, 
aproape în întregime de tip muntenesc, nu moldovenesc: forme ca făcea, piatră, bine 
au la bază nu formele dialectale moldoveneşti fășe, chiatri, ghini, proprii, cu anumite 
variaţii, întregului teritoriu al republicii, ci pe cele din alte regiuni româneşti, dar 
care au devenit normă literară). 

Pentru a demonstra că limba scrisă din Republica Moldova nu reflectă speci- 
ficul local, să comparăm un scurt fragment (luat la întâmplare) din Clopotnița lui 
Ion Druţă în original şi transcris cu particularitățile proprii vorbirii moldoveneşti din 
Republica Moldova. 

lată, mai întâi, fragmentul aşa cum l-a scris autorul: 

Porneşte dar pe jos şi el. Dacă nu-l ajunge nici o maşină din urmă, îl va 
culege autobuzul de la cinci jumătate undeva pe o margine de drum. A face însă 
mişcări în aer liber e, oricum, mai sănătos decât a sta locului şi-a te legăna îm- 
preună cu umbrele. Scria Amosov într-o revistă, apoi şi japonezii au confirmat, 
că fără cincisprezece mii de paşi făcuţi zilnic organismul n-are forța necesară 
pentru a se reface, şi ziua fără şapte-opt kilometri făcuţi pe jos e ca şi cum ar fi 
o zi pierdută. 

A legat geanta de plasa cu portocale, făcând din ele un fel de desagi. Și i-a 
aruncat pe umeri, pornind încet de-a lungul şoselei. 

El corespunde întru totul, precum se vede bine, normelor limbii literare ro- 
mâne. 

Şi iată cum ar arăta acelaşi fragment rescris cu specificul, în primul rând fone- 
tic (dar nu numai), al vorbirii moldoveneşti: 

Porneşti dari pi jios şi el. Daci nu-l ajiunji niş’ o maşâni din urmi, l-a culeji 
avtobusu di la pol şestovo (sau: di la jiumătati la şăsî) undeva pi o marjini di drum. 
Da si ti nişt la vozduh îi, orcum, mai sănătos dicât a sta locului ş-a ti legăna împre- 
uni cu umbrili. Scrie undeva Amosov într-on jurnal, pi urmi şi iaponenii o potvirdit, 
ci fări şinspreşi nii di paş făcut în tăti dzâua organizmu n-ari puterea trebuinşioasi 
si si dreagi, şi dzâua fări şăpti-opt kilometri făcut pi jios îi ca şi cum ar şi o dzi pră- 
păditi. 

O legat sumca di avosca cu apelsini, făcînd din eli on fel di desaj . Şi i-o az- 
vârlit pi umer’, pornindu-si înşet de-a lungu şuşălii. 

Or, I. Druţă, ca şi oricare alt scriitor din Republica Moldova, n-a scris 
niciodată în această formă, care este într-adevăr moldo- 
venească (dar dialectală!). Toţi au scris, şi scriu şi în 
prezent, respectând normele limbii literare române (alte 
norme literare pur şi simplu nu există). 

Prin urmare, nimeni nu are dreptul (nici ştiinţific, nici 
juridic, nici moral) să atribuie limbii oficiale de cultură, 
folosite în republică, o denumire neadecvată conţinutului 
său, improprie prin însăşi definiţia sa. 

Anume în virtutea acestui fapt articolul 13 din noua Constituţie a Republicii 
Moldova nu are nici o justificare sub aspect ştiinţific: în el se spune, pe de o parte, 
că limba oficială de stat este „moldovenească” (ceea ce implică în mod obligatoriu, 
după cum am văzut mai sus, trăsături specifice inerente!), pe de altă parte însă, se 
presupune că ea este limbă literară, exemplară, din moment ce pretinde a fi limba de 
cultură a unei țări care se vrea respectată în lume (dar limbii literare existente nu-i 
sunt proprii trăsăturile specific moldoveneşti amintite!). 

Este deci un caz tipic de alogism elementar, de contradictio in ad- 
jecto. 

De aici decurge în mod absolut firesc că a numi limba de stat „mol- 
dovenească” este sau o perseverare (diabolică!) în eroa- 
re, sau o utopie, sau o fraudă ordinară, cum a subliniat cu mai 
multe ocazii Eugeniu Coşeriu. 

Se impune deci concluzia că vorbirea din Republica Moldova, 
neîncetând a fi istoriceşte vorbire moldovenească, deoarece 
ține de prima din cele două mari ramuri ale dialectului dacoromân (moldovenească şi 
muntenească) şi este parte integrantă a vorbirii din Moldova istorică, constituie 
o varietate teritorială a limbii române comune. Această vari- 
etate îşi păstrează şi în prezent specificul său dialectal tradiţional şi are, chiar atunci 
când nu e alterată de influenţe străine, o savoare deosebită. 

Fiind însă locuitor al Moldovei (de pe un mal sau altul al Prutului), conside- 
rându-te moldovean şi vorbind moldoveneşte, trebuie să înţelegi că graiul local 

nu există separat, ci se include într-o unitate glotică de rang superior şi nu poate 
substitui limba de cultură, unică pentru toți cei ce vorbesc româneşte, 
indiferent în ce regiune locuiesc. 

Cele expuse mai sus permit să se dea un răspuns cât se poate de clar la întreba- 
rea scoasă în titlul comunicării noastre. El poate fi formulat astfel: 

Limba română exemplară nu poate fi numită moldovenească, pentru că limbă 
literară „moldovenească ” nu există. Există numai vorbire dialec- 
tală moldovenească. Ceea ce ani în şir am numit noi în R.S.S.M. impropriu 
„limbă literară moldovenească” nu era altceva decât limbă română exemplară, doar 
că era scrisă cu alfabet rusesc. E de ajuns însă ca orice text publicat în acea perioadă 
să fie transcris cu alfabet latin ca oricine să se convingă că el n-a avut şi nu are nici o 
particularitate specifică pentru vorbirea actuală moldovenească. 

FOLOSIREA GLOTONIMULUI 
LIMBA ROMANA IN REPUBLICA MOLDOVA. 
ASPECTE IDENTITARE 


Deşi în decursul ultimului deceniu de renaştere națională s-a demonstrat cu 
surplus de argumente că limba vorbită în Republica Moldova nu este decât unul 
dintre graiurile subdialectului moldovenesc al limbii române comune, glotonimul 
continuă să rămână aici o problemă: denumirii corecte a limbii de stat a Republicii 
Moldova i-a fost consacrată chiar o conferinţă internațională specială pe la mijlocul 
perioadei, iar în Constituţia republicii a fost fixată tot de pe atunci şi stă fixată până 
acum denumirea de „limba moldovenească”. 

Astfel, problema identităţii de limbă, ca şi cea a identității etnice (şi naţionale) 
nu se poate considera soluționată definitiv, cu toate că a trecut atâta timp (jumătate din 
termenul cât Basarabia a fost în componența Ţării Româneşti după reunirea din 1918). 
Dacă atunci integrarea spirituală s-a realizat imediat, din primii ani de după actul poli- 
tic al realipirii, de data aceasta lucrurile s-au desfăşurat după cu totul alt scenariu. 

Specificul regional al tradițiilor populare, al culturii şi, în special, al graiului 
vorbit pe teritoriul noii formaţiuni statale — Republica Moldova — a fost exploatat 
aici la maximum de politicienii ce urmăreau ruperea definitivă a acestui meleag din 
trupul Ţării. 

Regionalismul, adică caracteristicile regionale şi interpretările regionaliste 
ale realităților locale, este un fenomen firesc pentru orice comunitate socială de 
proporţii, dar în Basarabia, spre deosebire de alte provincii româneşti, în virtutea 
unor condiții dictate de interesele geopolitice din zonă, el a degenerat într-o pro- 
blemă dezbinatoare, eminamente politică (atât în trecutul țarist şi sovietic, cât şi 
în prezentul democratic. Este regretabil faptul, deşi absolut inevitabil, că, după 
ieşirea de sub oblăduirea fostei Uniuni Sovietice, în noul stat independent se in- 
tensifică tendinţele de integrare cu ţara de origine, integrare, dacă nu politică, cel 
puţin spirituală, culturală, mai ales că cei 22 de ani de viaţă în comun plus 3 ani de 
război — 1918-1940 şi 1941-1944 — au creat deja o bază solidă pentru aceasta). 

Caracterul regional al realităților (specific basarabene) a continuat să fie inter- 
pretat, după mai bine de un secol de încorporare în statul rus, aşa cum îi convenea 
acestuia din urmă, adică de pe poziţii antiromâneşti. 

Cu toate că specificul regional a existat dintotdeauna în toate provinciile ro- 
mâneşti (inclusiv după Unirea din 1918), regionalismul capătă în Basarabia (chiar în 
deceniile dintre cele două războaie mondiale!) o interpretare cu totul diferită. 

Dacă în celelalte regiuni (sau provincii) specificul local avea un caracter c en - 
trifug, deoarece se manifesta în interiorul românismului şi pe un fundal comun 
românesc (consolidând deci românismul!), în Basarabia mereu i s-a dat (şi mai abitir 
în prezent!) o altă interpretare — centripetă. 

Specificul regiunii, care nu putea lipsi aici după atâţia ani de înstrăinare de tot 
ce e românesc, a fost şi este (din păcate, şi acum) contrapus românismului şi orientat 
spre separarea de el. 

Ceea ce era şi este simplu provincialism pentru celelalte provincii, fără nici un 
fel de implicaţii de altă natură, în Republica Moldova capătă o coloratură cu totul 
deosebită prin veleitățile de independenţă pe care le comportă. 

Despre regionalism în cultura, literatura şi arta Basarabiei, precum şi despre 
specificul graiului utilizat aici nu s-a putut niciodată vorbi aşa cum s-a vorbit şi se 
vorbeşte despre ele în celelalte provincii şi regiuni româneşti (în Ardeal, în Mara- 
mureş, în Banat, în Oltenia, ba chiar şi în Bucovina). Specificul ritualurilor populare, 
al folclorului local şi, mai cu seamă, al graiului ardelenesc, maramureşean, bănăţean, 
oltenesc, de exemplu, a fost obiect special de studiu. El este cunoscut şi apreciat, este 
utilizat în creaţii umoristice fără nici un fel de supărare, dar şi fără pretenția de a se 
izola de alte zone tot românești (ca ceva aparte, „neromânesc”). În Basarabia tocmai 
această ultimă tendinţă apare în prim-plan. 

Cauzele acestei deosebiri radicale sunt două: 

l. Înstrăinarea etnică, iar mai târziu şi națională, ce 
s-a produs în decursul unor perioade mai lungi din istorie sub influenţa condițiilor 
vitrege special create (expres, am zice), în care s-a aflat Basarabia şi populaţia româ- 
nească de aici; 

2. Lipsa sentimentului de întreg etnic şi a conştiinţei 
naționale unice la populaţia românească a Basarabiei (această a doua cauză 
rezultă din prima şi are o importanţă capitală pentru spiritualitatea acestui pământ, 
căruia i-am putea spune astăzi „al nimănui” — unii nu vor să-l dea, alții nu vor să-l 
ia, deşi nici unii, nici alţii nu au posibilitatea să întreprindă vreun demers rezonabil, 
care ar schimba soarta celor ce-şi duc viața pe meleagul dat, păstrându-şi cum pot 
specificul, tradiţiile şi obiceiurile care oricum continuă şi vor continua să rămână 
româneşti în esenţa lor). 

Transilvănenii, bănăţenii, oltenii, ca şi locuitorii altor provincii, care au avut şi 
au permanent viu în conştiinţă simţul întregului românesc (etnic şi naţional), vorbesc 
liber şi degajat despre specificul lor regional, local, zonal (oricât de pronunţat ar fi el pe 
fundalul comun românesc!), fără nici un fel de veleități de «independentizare», căci el 
(acest specific) nu infirmă câtuşi de puțin, în viziunea lor, unitatea spirituală cu 
restul neamului românesc, comunitatea etnică cu ceilalți locuitori ai spaţiului național, 
ci, din contra, le confirmă, căci specificul lor provincial devine relevant toc- 
mai pe fundalul identităţii comune româneşti (nu izolat şi separat de comunitatea dată!). 

Basarabenii (moldovenii sau, mai corect, românii din Republica Moldova), în 
afară de o pătură îngustă de intelectuali, vorbesc despre specificul lor întotdeauna 
crispat. Ei sunt gata să riposteze, dacă se încearcă identificarea lor cu restul români- 
mii, se pun în gardă când sunt înglobaţi în poporul român, scandalizează auzind că 
limba lor e românească. Ei nu sunt deci pregătiți psihologic şi moraliceşte să accepte 
aceste adevăruri elementare. 

Acest lucru se simte foarte pregnant, chiar şi în cazurile când localnicii (din 
anumite motive şi în anumite situaţii) nu ripostează la moment. Faptul se explică 
foarte simplu: românilor basarabeni (din R.S.S.M.) li s-a inoculat timp îndelungat, 
din tată în fiu, şi prin mijloace dintre cele mai variate (unele de-a dreptul monstru- 
oase!), că ei ar fi altceva decât întregul, din care istoriceşte făceau parte organică. 
Tocmai de aceea basarabenii au încetat treptat să mai simtă şi să mai cugete româ- 
neşte, adică să se conceapă pe sine ca parte componentă a întregului originar. S-au 
lăsat convinşi cu timpul că s-au rupt de la matcă, că ei constituie totuşi o entitate 
aparte ce nu se include organic în neamul românesc, că sunt amplasați nu în 
interiorul neamului unic, ci în afara lui, undeva alături şi paralel cu 
acesta, că formează un alt neam, fie el şi înrudit cu primul. Aşadar, ei nu 
se identifică, de regulă, cu neamul românesc, asemuindu-se în această privinţă cu 
transnistrienii (care însă au avut mai multe motive să-şi piardă identitatea). 

De la un timp, diriguitorii rusofili (şi românofobi ca structură psihică) ai po- 
pulației din fosta R.S.S.M., au început s-o manipuleze, făcând-o să exteriorizeze 
pretenţii manifeste de independență, nu numai politică şi teritorială, dar şi culturală, 
spirituală, conceptuală. 

Conducerea aservită imperiului rus (apoi şi sovietic) a încurajat decenii în şir 
şi continuă să încurajeze şi acum, cu intensitate sporită, tendințele de adâncire per- 
manentă a prăpastiei create artificial, care a ajuns să separe populaţia românească din 
zonă de populaţia tot românească din restul Ţării. 

Acesta nu mai este doar spirit regionalist existent obiectiv în cadrul întregului, 
în cadrul aceluiaşi neam (ceea ce e un lucru firesc), ci cu totul altceva, mult mai 
grav pentru conştiinţa populaţiei din regiune — subminare a conştiinţei 
etnice şi naţionale aromânimii din spațiul de la est de Prut. Pentru că, dacă 
prima realitate (spiritul regionalist) poate fi înţeleasă şi respectată chiar, cea de a 
doua (subminarea conştiinţei etnice şi naţionale) conduce la nerecunoaşterea adevă- 
rului istoric şi ştiinţific, la dezbinare criminală între frații de un sânge. 

A doua realitate începe din nou să domine în Republica Moldova. Ea se manifes- 
tă, în primul rând, prin atitudinea conducerii față de folosirea glotonimului român (cu 
aplicare la limbă) şi a etnonimului român (cu aplicare la popor), prin tentativele unor 
activişti de a scoate din uz aceste noțiuni şi aceşti termeni fundamentali pentru neamul 
nostru, de a intimida lumea prin constrângere şi forță. Pe ei nu-i afectează faptul general 
cunoscut şi recunoscut că recurgerea la forță este o acţiune profund antidemocratică, ce 

contravine unui şir întreg de convenții şi declaraţii universale privind drepturile popoa- 
relor şi respectarea libertăților fundamentale ale omului şi ale generaţiilor viitoare. 

Se înmulțesc cazurile de adoptare a unor decizii şi chiar acte normative ce 
vin în contradicţie flagrantă cu legile anterioare, conducerea neglijând ostentativ 
problemele limbii celor care au dat nume noului stat suveran şi independent. S-a 
trecut la readucerea limbii ruse pe prim-planul procesului de comunicare din re- 
publică (alături de cea oficială a statului); se fac propuneri foarte insistente de a o 
declara drept cea de a doua limbă oficială în Republica Moldova (ceea ce înseam- 
nă, de fapt, prima şi unica). 

În asemenea condiţii, aria de folosire a glotonimului român în sintagma ter- 
minologică adecvată — limba română (şi, cu atât mai mult, a etnonimului român în 
sintagma indispensabilă popor român) —, se îngustează pe zi ce trece, căci în repu- 
blică se observă tot mai des o atitudine rezervată (dacă nu de respingere, cel puţin de 
neacceptare tacită, de jenă amestecată cu frică) față de aceşti termeni necesari pentru 
trezirea conştiinţei naționale în popor (avem în vedere nu sferele numeric destul de 
reduse ale intelectualilor, ci păturile largi ale populaţiei). 

Nu poate să nu contribuie considerabil la îngustarea sferelor de folosire a de- 
numirii limba română şi articolul 13 — antiştiințific şi antinațional — din Constitu- 
ţia Republicii Moldova, care preconizează pentru limba oficială de stat a republicii 
denumirea limba moldovenească. Acest articol se cere redactat în conformitate cu 
temeiurile ştiinţifice şi idealurile noastre de renaştere național-spirituală şi votat din 
nou în Parlament, căci e imposibil să prezinți şi să dezvolți cultura statului într-un 
subdialect (întrucât ceea ce e numit în Constituţie limba moldovenească nu este alt- 
ceva, cum s-a subliniat încă la începutul comunicării noastre, decât unul dintre cele 
două subdialecte ale dialectului dacoromân) şi nu în limba literară (după cum e la fel 
de imposibil să foloseşti cu bună ştiinţă doar o parte a valorilor culturii naționale, şi 
nu întreaga şi multilaterala gamă a acestei culturi). 

Ideea cu limba moldovenească este „o idee vădit aberantă”. Acest lucru a fost 
demonstrat cu zeci de argumente dintre cele mai serioase în numeroase rapoarte şi 
comunicări din ultimii zece ani, prezentate la nenumărate întruniri şi difuzate la ra- 
dio şi TV, în studii cu pondere, editate în diverse publicaţii autoritare din republică 
şi din alte țări. 

Pe baza multor, prea multor dovezi incontestabile s-a stabilit că în Constituţie 
a fost promovat un neadevăr. 

Concluzia care se impune cu fermitate este că trebuie revăzută Constituţia, nu 
adevărul! 

În realitate însă s-a constituit o stare de lucruri ce nu poate fi depăşită uşor, deşi 
s-au depus şi se depun eforturi neîntrerupte din partea intelectualității progresiste 
temerare (scriitori, jurnalişti, profesori, oameni de ştiinţă etc.). 

Această stare de lucruri defavorizează, fără doar şi poate, folosirea liberă a de- 

numirii limba română. De aceea se creează impresia că tot ce se face pentru dezavu- 
area denumirii incorecte, neadecvate şi nefondate ştiinţific de limba moldovenească, 
adică tot ce se scrie în presă şi în alte publicaţii de popularizare şi de cercetare, tot 
ce se transmite la radio şi televiziune în privinţa aceasta, nu este ascultat şi nu este 
citit de nimeni dintre cei ce dețin puterea. În rezultat, totul continuă ca şi ieri, ca şi 
luna trecută, ca şi în anul ce s-a scurs, ca şi cinci ani în urmă (de pe atunci când în 
Parlament a fost votat articolul 13!). 

Ar trebui inițiată, probabil, o campanie largă de formare a conştiinţei naționa- 
le, de educare a sentimentului întregului etnic, a simțului de neam. 

Dar cine va apleca urechea la cele promovate în decursul unei asemenea cam- 
panii, dacă forurile conducătoare nu susţin principial obiectivele în cauză? În plus, 
demersurile educaționale urmează să cuprindă întreaga populație, nu numai păturile 
subțiri de intelectuali, rărite şi ele considerabil în ultimul timp. 

Or, lumea trebuie să conştientizeze ce este cu ea. De unde se trage? Cu cine se 
înrudeşte? Ce limbă vorbeşte? Cum se numeşte această limbă? 

Adesea se face analogie cu situaţia etnică şi lingvistică a vecinilor slavi, dar 
popoarele rus, ucrainean şi bielorus sunt, istoriceşte, popoare şi națiuni diferite, 
ce vorbesc limbi diferite, recunoscute ca atare de ştiinţă (fără nici un fel de du- 
bii). Popoarele şi limbile slave în cauză, deşi sunt înrudite îndeaproape, reprezintă entități 
etnice şi lingvistice independente, pe când în cazul nostru e vorba de acelaşi popor, de 
acelaşi neam şi de aceeaşi limbă, care au în diverse zone caracteristici locale ce nu depă- 
şesc statutul de particularități dialectale, specifice pentru majoritatea limbilor lumii. 

Aşadar, în cazul nostru nu e vorba de înrudire, ci de identitate, atât etnică 
şi națională, cât şi lingvistică. Masele largi ale populaţiei din Republica Moldova 
trebuie să aibă această conştiinţă identitară. Drept bază pentru denumirea adecvată 
a limbii şi a poporului ce o vorbeşte poate servi doar conştiinţa națională. Formarea 
conştiinţei naționale însă e o sarcină grea de tot, dacă nu chiar utopică. Mai cu seamă 
în condiţiile monolingvismului populaţiei rusofone din republică şi a bilingvismului 
păturilor largi de băştinaşi, care în majoritate nu cunosc suficient nici una dintre cele 
două limbi care se confruntă în societate, ceea ce explică vocabularul extrem de 
sărac şi extrem de concret al maselor populare, adică subdezvoltarea lor lingvistică 
(în vorbirea moldovenească a păturilor largi ale populaţiei aproape că nu se folosesc 
denumiri de noţiuni abstracte). Un lucru este foarte clar: până nu vom avea formată 
conştiinţa națională, nu ne vom putea găsi identitatea. 

Dar până se va forma conştiinţa națională, până se va restabili simţul întregului 
etnic şi până vor apărea condiţiile necesare pentru monolingvismul statal firesc, să 
nu acceptăm cel puţin neadevărurile evidente. 


Basarabia. Dilemele identităţii, 

Ă SPECIFICUL REGIONAL CA PIEDICĂ 
IN RESTABILIREA IDENTITAȚII ETNICE ŞI NAȚIONALE LA 
POPULAŢIA ROMANEASCA DIN REPUBLICA MOLDOVA 


După cum afirmam în comunicarea Despre cauzele pierderii identității 
lingvistice şi etnice într-o regiune ruptă din întreg, pe care am ţinut-o un an în urmă 
la Simpozionul Internaţional Identitatea limbii şi literaturii române din perspectiva 
globalizării (desfăşurat în zilele de 17 şi 18 mai 2002, la Iaşi), problema identității 
etnice (şi naționale), ca şi cea a identității de limbă, „nu numai că n-a fost soluţio- 
nată definitiv” în Republica Moldova în cursul ultimului deceniu şi ceva de aşa-zisa 
„renaştere naţională”, dar nici nu s-a apropiat de soluţionare (în afară de identitatea 
de limbă, pe care sunt nevoite să o recunoască chiar şi forțele ostile) şi nici nu are 
şanse reale să fie soluționată într-o perioadă previzibilă de timp. Cert e că politicienii 
autohtoni, influenţaţi de ideologia sovietică, nu puteau admite integrarea Basarabiei 
în spiritualitatea românească, proces ce părea că demarează în republică după eveni- 
mentele din 1989-1990. 

Specificul regional al tradițiilor populare, al culturii şi, în special, al graiului vor- 
bit pe teritoriul Basarabiei, amplificat considerabil în perioada de mai bine de un secol, 
cât timp acest spațiu geografic s-a aflat sub dominația ţarismului rus, a fost exploatat la 
maximum de duşmanii apropierii spirituale a Basarabiei de România. 

Aceste forțe au acționat în regiune după ce Basarabia a reintrat în componența 
României reîntregite, intensificându-se, evident, de îndată ce această provincie ro- 
mânească, în 1940, a fost retrocedată Rusiei, devenită între timp Uniunea Sovietică. 
Basarabia a fost declarată în regim de urgență republică unională, eliberată de sub 
„jugul imperialismului român”, şi procesul de propagare intensă a „independenţei” 
ei de matca românească a luat avânt, infiltrând pe toate căile concepţia se- 
paratistă, devenită în scurt timp ideologia politică dominantă a noii formaţiuni 
statale — Republica Moldova. 

Regionalismul, adică particularitățile regionale şi interpretările regionaliste ale 
realităților locale, „este un fenomen firesc pentru orice comunitate socială de proporţii, 
dar în Basarabia, spre deosebire de alte provincii româneşti, în virtutea unor condiții 
dictate de interesele geopolitice din zonă, el a degenerat într-o problemă dezbinatoare, 
eminamente politică”. 

Acest lucru a fost caracteristic nu numai pentru trecutul sovietic, ci şi pentru 
prezentul democratic, deşi era de aşteptat ca, după ieşirea de sub oblăduirea fostei 
Uniuni, în noul stat suveran şi independent „să se revigoreze tendinţele de integrare 

cu ţara de origine, integrare dacă nu politică, cel puţin spirituală, culturală, mai ales 
că cei 22 de ani (1918-1940) de viaţă în comun, plus trei ani de război (1941-1944), 
au creat deja o bază solidă pentru aceasta”?. 

Aşadar, deşi specificul regional a existat, practic, dintotdeauna în toate provin- 
ciile româneşti (inclusiv după Unirea din 1918), acesta capătă în Basarabia (chiar în 
cursul celor aproximativ 25 de ani dintre cele două războaie mondiale) o interpretare 
diferită de restul regiunilor din România. 

Cu toate că, cel puţin în ceea ce priveşte procesul literar, timp de un deceniu 
şi ceva după Marea Unire, s-au manifestat puternice tendinţe integratoare, centrali- 
zante, datorate unității de limbă, după anul 1930, cum scrie prof. Dan Mănucă, apare 
un fenomen invers, centrifug: provinciile încep să-şi revendice independenţa față 
de centrul literar (care era considerat Bucureştiul). Centrele provinciale se situează, 
astfel, „pe poziţii frecvent antagonice” faţă de centrul administrativ statal’. 

Folosindu-se de situația dată în literatura română, geopolitica sovietică a pus în 
circulație, după înfiinţarea în stânga Nistrului a R.A.S.S. Moldoveneşti, concepția aşa-zisului 
„moldovenism autohton”, care propaga specificul literar, căutând să creeze şi o limbă 
literară proprie, bazată pe graiurile moldoveneşti locale, în care se implantau fără dis- 
cernământ regionalisme de provenienţă slavă sau, în mod direct, „neologisme” ruseşti. 
Se urmărea, astfel, delimitarea netă a procesului literar zis „moldovenesc” de cel româ- 
nesc nu numai în Republica Autonomă, ci şi în „Basarabia românească”, căci regimul 
bolşevic de la Moscova nu se putea împăca cu realitatea dată. Imperialismul sovietic 
urmărea deci extinderea specificului local al moldovenilor „sovietici” şi asupra mol- 
dovenilor basarabeni, „absolutizând o identitate locală contrafăcută 
în detrimentul identităţii etnice reale” şicreând „o confuzie iden- 
titară profitabilă pentru regimul comunist din Rusia”. 

După retrocedarea Basarabiei în 1940 şi, în special, după 1944, când puterea 
comunistă a revenit în forță în teritoriu, caracterul regional al realităților locale (spe- 
cific basarabene) a început să fie interpretat conform concepției „moldovenizante” 
din Republica Autonomă, aşa cum îi convenea Uniunii Sovietice, adică de pe poziţii 
antiromâneşti. Prin aceasta, politicienii rusofili din nou formata Repu- 
blica Moldova urmăreau desprinderea definitivă — teritorială şi politică — a acestui 
meleag de trupul ţării unice. 

Conducerea comunistă a R.S.S.M. a manipulat în permanenţă şi pe toate căile 
populația republicii, altoindu-i forţat pretenții de independenţă politică, culturală şi 
spirituală față de întregul etnic şi național din care s-a desprins. Diriguitorii 
românofobi, aserviți imperialismului sovietic, au încurajat zeci de ani şi conti- 
nuă să încurajeze şi acum cu intensitate sporită „tendinţele de adâncire permanentă 
a prăpastiei, create artificial, care a ajuns să separe populaţia românească din zonă 
de populația tot românească din restul Țării”, subliniam în volumul Basarabia. Di- 
lemele identităţii. „Acest lucru a fost posibil deoarece basarabenilor li s-a inoculat 

timp îndelungat, din tată în fiu, şi prin mijloace dintre cele mai variate (unele de-a 
dreptul monstruoase!), că ei ar fi altceva decât întregul din care istoriceşte făceau 
parte organică”, că ei constituie „o entitate aparte ce nu se include organic 
în neamul românesc”, căei, formează deci un alt neam'%5, așa-zisul „„no- 
rod moldovenesc”. În felul acesta basarabenii şi-au pierdut, finalmente, identitatea 
etnică. 

La aceasta s-a ajuns prin punerea în aplicare a expansionismului sovietic pe 
teren cultural, în general. 

Calul troian al aşa-numitului specific regional din Republica Autonomă şi-a de- 
monstrat astfel esenţa cotropitoare, extinzându-l şi asupra Basarabiei, prin vehicularea 
aceloraşi slogane antiromâneşti, dar în cazul Basarabiei nu numai pe plan cultural, ci, 
în special şi mai presus de toate, pe plan politic şi ideologic, cu repercusiuni asupra 
identității etnice a populaţiei, căci anume asta se urmărea din capul locului. 

„În condiţiile sovietizării ținutului dintre Prut şi Nistru, etnonimul român era 
prigonit în mod sălbatic şi înlocuit cu acela de moldovan... principiile dero- 
mânizării amintesc izbitor de legile fasciste ale celui de al treilea Reich, iar 
antinomia român / moldovan searată funcţională până astăzi”. 

Aşadar, practicarea moldovenismului de către autorităţile sovietice (iar în pre- 
zent de către autorităţile din Republica Moldova) a fost (şi este) destinată adâncirii 
particularităților centrifuge față de românitate. 

Ajungem, astfel, la concluziile exprimate de noi în studiile publicate mai îna- 
inte, şi anume: „Dacă în celelalte regiuni (sau provincii) specificul local era simţit ca 
având un caracter centrifu g, deoarece se manifesta în interiorul românismului 
şi pe un fundal comun românesc (consolidând deci românismul!), în Basarabia (Re- 
publica Moldova) i s-a dat tot timpul (şi i se dă şi astăzi!) o altă interpretare — cen- 
tripetă. 

Specificul regiunii, care nu putea lipsi aici după atâția ani de înstrăinare de tot 
ce e românesc, a fost şi a rămas până acum contrapus românismului şi orientat spre 
separarea de el. 

Ceea ce era şi este simplu provincialism pentru celelalte regiuni româneşti, 
fără nici un fel de implicații de altă natură, în Republica Moldova capătă o coloratu- 
ră cu totul deosebită prin veleitățile de independenţă pe care le comportă”. Tocmai 
aceste veleităţi de independenţă stau la baza pretențiilor de a se izola de alte zone tot 
româneşti ca „ceva” aparte, „neromânesc””. Ele au apărut ca o consecinţă a ştergerii 
identităţii etnice din conştiinţa națională la populaţia românească a Basarabiei încă 
din perioada în care ea a fost încorporată în imperiul rus şi apoi din perioada regimu- 
lui sovietic comunist. 

Se impune concluzia că imperiul rus şi cel sovietic au dus aceeaşi politică identi- 
tară în ceea ce îi priveşte pe românii din teritoriul românesc răpit încă din 1812. Politica 
etnică imperială a Rusiei ţariste şi a Uniunii Sovietice a fost orientată în trei direcții, 

cum afirmă foarte recent istoricul literar Dan Mănucă: „1) călăuzirea deciziei identitare 
a individului către o zonă periferică (moldovean) a identităţii obiective (român); 
2) călăuzirea identităţii obiective de grup (ro m ân ă) către o identitate de grup com- 
plet străină (slavă); 3) crearea şi întreținerea unei inimiciţii identitare extrem de 
agresive între identitatea de grup reală (română — S.B.) şi identitatea de grup impusă 
(moldovenească —S.B.)..*. 

Rămâne să adăugăm numai că practicile imperiale coercitive, de tip fascist, 
„au acționat puternic asupra identităţii etnice subiective, pe care au supradimens10- 
nat-o”. Este deosebit de grav că, în urma măsurilor aplicate de puterea sovietică, „a 
fost alterată” nu numai identitatea etnică colectivă, ci şi identitatea etnică individua- 
lă, şi nu doar la suprafață, ci „până la nivelul subconştientului”, după cum subliniază 
Dan Mănucă. lar, după ce s-au făcut toate câte s-au făcut, se apelează la principiul 
autoidentificării populației, impunând opinia după care propria percepție a românilor 
rusificați ŞI, apoi, sovietizaţi despre ei înşişi ar fi una obiectivă (ea fiind, de fapt, o 
identitate falsă impusă din afară). 

„La limita de est a latinităţii, a apărut, astfel, un grup identitar indecis, folosind 
un etnonim parţial (moldovean), în locul etnonimului generic (r o m â ny”. 

Formarea conştiinţei naționale pierdute, a simțului identității de neam, a sen- 
timentului întregului etnic este o sarcină grea, utopică chiar (în special în situația ce 
s-a constituit actualmente în republică). 

Pentru ca această conştiinţă să fie însuşită de toată comunitatea vorbitoare, 
trebuie mai întâi să facem apel la conştiinţa lingvistică unică in- 
dividuală, care, la etapa actuală, este mai avansată decât conştiinţa naţională şi 
simţul întregului etnic. 

Şi acum, în încheiere, un citat extrem de semnificativ în problema dată al mult 
regretatului nostru magistru Eugeniu Coşeriu, trecut de curând în lumea celor drepți: 
„Acţiunea «moldovenistă» sovietică — spune dumnealui — s-a prezentat totdeauna şi 
explicit ca având în primul rând un scop politic, în aparență generos şi nobil: acela 
de a afirma şi a promova identitatea naţională specifică a 
poporului moldovenesc dintre Prut şi Nistru (şi de dincolo de 
Nistru). Însă identitatea unui popor nu se afirmă negându-i-o şi suprimându-i-o. Nu 
se afirmă identitatea poporului «moldovenesc» din stânga Prutului, separându-l de 
tradițiile sale autentice — reprezentate în primul rând de limba pe care o vorbeşte —, 
desprinzându-l de unitatea etnică din care face parte, tăindu-i 
rădăcinile istorice şi altoindu-l pe alt trunchi ori în vid. Aceasta nu e afir- 
mare, ci, dimpotrivă, anulare a identităţii naționale, istorice şi culturale, a poporului 
«moldovenesc» (şi anume a memoriei lui istorice, n.n. — $.B.): e ceea ce în Republica 
Moldova se numeşte, cu un neologism binevenit, «mancurtizare». 

Ni se spune însă — continuă magistrul — că... se ştie şi se recunoaşte că limba ro- 
mână şi limba moldovenească sunt una şi aceeaşi limbă (sn.-S.B.)şise 

propune numai să se numească cu două nume diferite. Dar şi propunerea dată e lipsită 
de fundament ştiinţific, deoarece român, românesc şi moldovean, moldovenesc nu sunt 
termeni de acelaşi rang (moldovenesc cu privire la limbă se aplică numai unui 
grai în cadrul dialectului dacoromân). 

Singurul argument care se prezintă în favoarea denumirii duble, zice E. Co- 
şeriu, e că aceeaşi limbă (s.n. — S.B.) se vorbeşte în două state diferite. Dar 
nu e un argument valabil. Limba germană nu se numeşte «austriacă» în Austria şi 
cea engleză nu se numeşte «australiană» în Australia, «statouniteană» (?) în Statele 
Unite etc.”!0. 

Asta a spus reputatul lingvist român cu puţin înainte de a ne părăsi pentru 
totdeauna. 

UNITATEA LIMBII ROMÂNE - 
FUNCȚIONAREA EI IN REPUBLICA MOLDOVA 


Dacă pornim de la noţiunea „unitatea limbii”, aşa cum o înţelegea conaționalul 
nostru, profesorul Eugeniu Coşeriu, ar trebui să acceptăm ideea lui general-lingvistică 
că limbi unitare în ansamblu nu există, căci în orice limbă avem variație spațială 
(numită de el diatopică), variaţie socioculturală (numită diastratică) şi varia- 
tie stilistică (numită diafazică). Aceste variații dau naştere, după Coşeriu, unor 
omogenități în sens diatopic (dialectele), în sens diastratic (nivelurile de limbă, 
spune el, deşi ele sunt mai degrabă limbaje ale unor pături sociale şi culturale ale 
comunității lingvistice) şi în sens diafazic (stilurile limbii). 

Orice limbă istorică (în felul cum o defineşte Coşeriu) este deci un conglo- 
merat (Coşeriu îi zice colecție) de astfel de omogenități (parțial coincidente, parțial 
divergente). Limba istorică nu este, aşadar, niciodată, după el, monolitic 
unitară. Limbă unitară este, de fapt, numai limba funcţională (delimitată 
de lingvişti în cadrul unei limbi istorice), care nu are nici diferențe dialectale, nici 
diferenţe socioculturale, nici diferenţe stilistice. Numai limba funcțională, fiind uni- 
tară, poate fi considerată (de lingvişti, în primul rând, dar şi de vorbitori) drept limbă 
comună, drept koiné (adică limbă pentru întreaga comunitate a vorbitorilor). 

Dar limba aceasta comună, spune în continuare profesorul, are nevoie şi ea, 
pentru necesitățile comunicative ale comunităţii lingvistice, de o formă superioară, 
de „un fel de limbă comună a limbii comune, o limbă standard”, zice el. Pe aceasta 
Coşeriu o numeşte limbă exemplară. Ea este deci idealul de limbă al unei societăți, 
sistemul căreia nu este încă realizat în întregime (în totalitatea sa), dar care tinde în 
permanență spre realizare deplină. 

Prin urmare, când vorbim despre unitatea unei limbi, trebuie să ştim despre ce 
nivel al acesteia vorbim: despre nivelul limbii istorice, despre cel al limbii comune 
sau despre cel al limbii exemplare. 

La nivelul limbii istorice, s-a spus deja, nu se poate vorbi despre unitate, deoarece 
ea prezintă în mod obligatoriu diferenţe dialectale, socioculturale şi stilistice. „Aceasta 
înseamnă... că nu există, în realitate, o măsură absolută a unității...”, subliniază profeso- 
rul. Cu cât mai sus „ne ridicăm de la limba istorică la limba comună şi de la limba comu- 
nă la limba exemplară”, cu atât unitatea ei tinde să se apropie mai mult de absolut, adică 
de idealul de unitate a limbii pentru întreaga societate (comunitate de vorbitori). 

Dacă trecem acum de la concepția teoretică general-lingvistică coşeriană a 
noțiunii de „unitate a limbii” la „unitatea limbii române”, am putea să menţionăm 

că cele spuse de Coșeriu referitor la limbă în general se aplică pe deplin şi la lim- 
ba română, dovadă fiind afirmațiile făcute la aceeaşi sesiune de Matilda Caragiu- 
Marioțeanu în comunicarea sa despre varietatea limbii române. Dumneaei scria 
atunci: „Ca orice unitate, limba română este o unitate în diversitate, pentru că ea 
prezintă şi deosebiri, generate de poziţia geografică, de varietatea socială şi 
de momentul vorbirii: omul vorbeşte cu particularități (dialectale — S.B.) specifi- 
ce zonei sale geografice, gradului său de instrucție, felului de muncă prestată, vârstei 
sale, relațiilor cu centrul inovator (oraş, capitală etc.), cu populaţia de altă limbă şi, 
în fine, în funcţie de starea sa într-un anumit moment al vorbirii (calm / grabă / ner- 
vozitate etc.)?. 

Ajungem astfel şi la „unitatea limbii române în Basarabia”. 

Realitatea glotică din actuala Republică Moldova, după cum au demonstrat cu 
probe concludente toți specialiştii imparțiali din lume, atât din Vest, cât şi din Est, nu 
este decât un tip de vorbire dialectală română, ce funcționează pe teritoriul Moldovei 
istorice (de pe cele două maluri ale Prutului), având particularităţi ce n-au intrat toate 
în limba comună a tuturor românilor. Cât despre limba de cultură (adică limba ro- 
mână exemplară), ea a fost şi este utilizată, cu intermitențe de mică importanță, şi în 
Republica Moldova de la apariția acesteia ca stat aparte (al doilea stat românesc). 

Limba de cultură a acestui stat a fost şi este în prezent româna, aceeaşi pentru 
tot spațiul românesc carpato-danubian, indiferent dacă graiurile populare locale au 
trăsături distinctive de natură dialectală şi indiferent de faptul ce denumiri i s-au dat 
în trecutul îndepărtat (istoric) sau în trecutul mai apropiat (sovietic) şi oricare ar fi 
falsificările (de natură curat politică), vehiculate în prezent. 

Este bine cunoscut doar — şi cele spuse mai sus confirmă acest lucru — că 
diferențele dialectale din limbile istorice nu afectează unitatea funcțională a limbi 
poporului care o vorbeşte, mai cu seamă când pe baza varietăților locale (dialectale) 
ale aceleiaşi limbi comune s-a constituit o limbă de cultură — una singură, care a fost 
consacrată printr-un corp de scrieri de mare valoare anume în această calitate a sa de 
limbă exemplară. 

În Republica Moldova însă la trăsăturile dialectale comune cu Moldova de 
peste Prut s-au adăugat alte particularități, apărute în timpul îndelungatei perioade 
de dominație rusească, veche şi sovietică, ce a durat mai bine de un secol şi jumătate. 
E vorba de numeroasele alterații ale vorbirii populare, în special în lexic şi sintaxă, 
care au generat o degradare calitativă a acesteia (de fapt, nu vorbirea ca atare a 
degradat, ci a scăzut simţitor gradul general de cunoaştere a limbii) şi una functi- 
onală (s-au redus considerabil sferele de utilizare a limbii naționale în societate). 
Din fericire, ele n-au modificat în mod radical şi esenţa ei. 

Deformările ce au îndepărtat vorbirea din Republica Moldova de baza sa comu- 
nă românească se explică uşor sub raport lingvistic, ele fiind urmarea logică a deosebit 
de puternicei şi masivei influențe a limbii ruse, culte şi vorbite, oficiale şi populare. 

În urma acestei influențe, în conştiinţa moldovenilor zişi „bilingvi” din Re- 
publica Moldova (termenul „bilingvi” se cuvine a fi luat în ghilimele, deoarece în 
realitate majoritatea populației din Republica Moldova — în afară de o pătură foarte 
subțire de oameni de cultură — nu posedă într-o măsură suficientă nici una dintre cele 
două limbi, pe care se presupune că le cunosc) s-au amestecat două sisteme glotice 
diferite: a propriei limbi neprestigioase şi a limbii ruse dominante în societatea so- 
vietică (şi de aceea prestigioase şi în comunitatea indigenă moldovenească). 

Tocmai din această cauză, când moldovenii basarabeni se întrețin cu vorbitori nu 
numai de aceeaşi limbă din România, ci chiar de acelaşi grai moldovenesc, adică cu mol- 
doveni de dincolo de Prut (din Moldova românească), care n-au suportat influenţa rusă 
şi n-au încorporat-o în vorbirea lor cotidiană, „bilingvii” din Republica Moldova au un 
sentiment curios: cu toate că îi înțeleg pe moldovenii din România, moldovenii basara- 
beni (care nu realizează întotdeauna că utilizează o „limbă amestecată”, o „Mischspra- 
che”) au impresia că primii folosesc un „alt tip de vorbire”, în comparaţie cu propria lor 
vorbire, ce „diferă” de vorbirea moldovenilor din România, care sunt monolingvi şi nu 
înțeleg întotdeauna „inovațiile” rusificatoare ale „bilingvilor” basarabeni. Prin acest sin- 
drom se explică şi ezitările celor din Republica Moldova, când trebuie să-şi numească 
propria vorbire limba română. 

În realitate, după cum am menționat şi mai sus, limba normată, cultivată, ce se 
foloseşte acum, dar se folosea şi până la 1990 (când era numită încă moldovenească), 
a fost şi rămâne limba română, căci influenţele ruse nu erau nici anterior acceptate (în 
lucrările de cultivare a vorbirii se ducea chiar o luptă permanentă cu aceste influențe 
nedorite, deşi în teorie influența rusă era calificată ca binefăcătoare în principiu). 

În general, toate publicaţiile din Republica Moldova au fost scrise în limba ro- 
mână literară, deoarece ea era etalonul nenumit al limbii exemplare din toate sferele 
de cultură din republică. 

Lingviştii din alte țări (care puteau vorbi deschis şi puteau numi lucrurile pe 
nume, adică aşa cum sunt — principiul obiectivităţii lui E. Coşeriu) au considerat 
întotdeauna în recenziile şi avizurile lor că lucrările lingvistice, editate atât în Re- 
publica Moldova, cât şi anterior în R.S.S.M., sunt lucrări consacrate limbii române, 
deşi practic în toate titlurile lor figurează în mod obligatoriu sintagma „limba moldo- 
venească” (fără de care studiul respectiv n-avea şansa să fie publicat). 

Pentru a denumi „moldovenească” limba de cultură a statului, condus în pre- 
zent de partidul comunist, ar trebui acceptate în întregime particularitățile dialectale 
moldoveneşti, dintre care multe sunt cunoscute şi în alte zone românești, dar în Mol- 
dova istorică ele sunt preponderente şi constituie aici specificul glotic al regiunii. 
Printre aceste particularităţi: 

a) fenomenele fonetice binecunoscute ca: 

— palatalizarea labialelor şi a dentalelor (chept, ghini, şir, jin, n el, n 'imi, n "ici; 
cf. literarele piept, bine, fir, vin, miel, nimeni, nimic); 


Itinerar sociolingvistic 43 


— utilizarea lui £ în loc de £& (marzini, curži; cf. literarele margine, curge); a lui 
ş în loc de č (chişior, faşi; cf. literarele picior, face) şi a lui dz în loc de z (dzăr, dzâşi; 
cf. literarele zer, zice); 

— dentalizarea lui m (aninosă, can; cf. literarele miroase, cam); 

— modificarea lui a şi e finale în î (casí, feți; cf. literarele casă, fețe) şi a lui e 
final în i (feti, iuti; cf. literarele fete, iute); 

— contractarea (monoftongarea) diftongului ea în e (e, gre, sari, porné; cf. 
literarele ea, grea, seară, pornea) şi multe altele. 

Pentru Republica Moldova se mai adaugă: 

b) numărul mare de rusisme recente, cuvinte şi expresii întregi, utilizate curent 
de populaţia băştinaşă (în urma „bilingvismului general inevitabil”), cum ar fi curtci, 
sumci, rul’, zajâgalci, văcliuceşti svetu, îi zacrăto la obed, s-o uvolnit di la sclad şi 
amu-i prodaveaţi etc.; cf. cuvintele şi expresiile respective din rusă: xypmra, cyura, 
CNpa6Ka, pylb, 3A9ICUEGINKA, GPIKIIIOUU C6eM, 3AKpbImo Ha 06e0, yeonunacv co CKna0a 
u Ceiiuac ona npooaâuuua,; 

c) construcțiile calchiate şi deformările de tot felul: sî prin 'eşti nu bini (cf. nu 
iese bine; rus. ne nozyuademca X0poul0), o precăutat problema (cf. a examinat pro- 
blema; rus. paccmompen nponemy), prin esc hotărâri (cf. primesc, adoptă hotărâri; 
TUS. npunumaiom pewenue), a doilea întrebari (cf. a doua întrebare, chestiune; rus. 
emopoŭ 8onpoc) şi a doilea variant (cf. a doua variantă; rus. emopoŭ eapuanm), 
eu îs încredințat (cf. sunt sigur; rus. a yeepen), îi tăt (cf. este gata, s-a terminat, 
rus. ecë), si şibi (cf. să fie; rus. Goo Ovr), nu şi (cf. ei ce; rus. ny umo), inclusiv în 
onomastica naţională: Olar’ în loc de forma corectă Olaru, Ordelean în loc de Ar- 
deleanu, Munţian în loc de Munteanu, Sprânsean în loc de Sprânceană, Rața în loc 
de Raţă, Gamorar "în loc de Hămuraru, Ghincul în loc de Hâncu, Ciora în loc de 
Cioară, lordatii în loc de Iordache, care se întâlnesc la fiecare pas. 

Cu aceste particularități ridicate la rang de normă literară a unei „noi culturi”, 
care s-ar distinge de cultura românească comună, acumulată de-a lungul timpului, ar fi 
posibil, poate, să se vorbească şi de o „altă limbă literară”, dar numai cu condiţia că ar 
exista reprezentanți ai acestui grai care l-ar fi sublimat în opere de valoare, recunoscute 
pretutindeni. Or, acest lucru n-a avut loc. O „nouă cultură”, curat „moldovenească”, 
care ar fi apărut într-o „altă limbă literară”, separat şi în opoziţie cu limba română exis- 
tentă deja, după cum s-a subliniat şi mai sus, în Republica Moldova nu s-a constituit?. 

Deci varietatea din Moldova a limbii române istorice n-a avut niciodată o altă 
formă de manifestare literară, fondată exclusiv pe vorbirea moldovenească (cel puţin 
aşa cum a avut-o, de exemplu, varietatea din Banat, deşi nici aceasta n-a pretins 
vreodată că este o entitate deosebită în comparaţie cu limba română comună”). 

Cât priveşte limba exemplară, în care se vorbeşte şi, în special, se scrie şi as- 
tăzi în Republica Moldova în toate sferele oficiale, ea este limba română funcțională 
ca în întreaga ţară şi nu reflectă nicidecum specificul varietăţi locale a graiului de 

pe teritoriul republicii, deoarece la formarea acesteia au contribuit, după cum bine se 
ştie, toate varietățile ei regionale’. 

De aici concluzia absolut firească: cine pune astăzi încă problema aşa-zisei 
„limbi moldoveneşti” perseverează în eroarea sau utopia despre care a vorbit mereu 
în ultimii zece ani şi ceva regretatul nostru compatriot şi conațional Eugeniu Coşeriu 
şi despre care a ţinut să ne amintească chiar şi înainte de a pleca dintre noi€. 


NOTE 

! Expunerea de mai sus e făcută după studiul: Coseriu, Eugenio, Unitatea limbii româ- 
ne — planuri şi criterii din culegerea Academiei Române „Limba română şi varietățile ei locale”, 
Bucureşti, 1995, p. 11-19. 

? Caragiu-Marioţeanu, Matilda, Varietatea limbii române // Cul. „Limba română şi...”, 
p.21. 

3 Vezi Berejan, Silviu, Varietatea moldovenească a vorbirii orale româneşti şi limba lite- 
rară scrisă // Cul. „Limba română şi...”, p. 42. 

+ Vezi Beltechi, Eugen, Limbă literară şi literatură dialectală // Cul. „Limba română şi...”, 
p. 91-96. 

> Despre avatarurile identitare ale limbii române în Republica Moldova mi-a fost dat să 
vorbesc în repetate rânduri la diverse întruniri locale de la noi şi din Țară şi să public o serie 
întreagă de articole şi studii în ziare, reviste şi culegeri, apărute în special în ultimul deceniu la 
Chişinău, Bălți, laşi, Suceava, Cluj-Napoca, Bucureşti, Leipzig, Torino (cf. „Timpul”, „Tara”, 
„Revistă de Lingvistică şi Ştiinţă Literară”, „Limba Română”, „Tribuna”, „Cronica”, „Probleme 
actuale de lingvistică română”, „Basarabia. Dilemele identității”, „Identitatea limbii şi literaturii 
române în perspectiva globalizării”, „Obiectiv (Vocea Sucevei)”, „Grenzgănge. Beiträge zu einer 
modernen Romanistik”, „Bollettino dell’ Atlante Linguistico Italiano”). 

* Coşeriu, Eugeniu, Identitatea limbii şi a poporului nostru // Limba Română, Chişinău, 
2002, nr. 10 (număr consacrat în întregime memoriei celui plecat), p. 2-3. 


Limba Română, nr. 6-10, 2003, p. 109-112 


Unitatea Limbii Române, cu privire specială la Basarabia şi Bucovina, 
Editura Academiei Române, Bucureşti, 2004, p. 13-19 


FUNCȚIONAREA OFICIALĂ A DOUĂ LIMBI 
ÎN REPUBLICA MOLDOVA — OBSTACOL ÎN CALEA 
INTEGRĂRII EUROPENE 
(privilegiul de a fi monolingv într-un stat 
cu două limbi folosite paralel) 


Limba naturală, spre deosebire de majoritatea sistemelor artificiale de trans- 
mitere a informaţiei, reprezintă, după cum se ştie, un metasistem dinamic, neechili- 
brat şi deschis, care se află într-o stare de fluctuație continuă, oscilând între sincro- 
nie şi diacronie, conservare şi modificare, caracter organizat şi entropie, „ordine” 
şi „haos”. Dacă funcționează nestingherit, în condiţii de normalitate, orice limbă 
naturală îşi păstrează coerenţa internă datorită acţiunii mecanismelor de autoreglare 
şi autoorganizare ce-i sunt proprii, acţiune desemnată, în ultimul timp, în lingvistică 
prin termenul sinergie. Însă în procesul de funcționare în societate, limba natu- 
rală, care, sub aspectul structurii şi al componenţei, poate avea diverse caracteristici 
specifice, intră, de obicei, în interacţiune nu numai cu sistemele artificiale de schimb 
de informație, ci şi cu alte sisteme naturale de transmitere a acesteia, adică alte limbi 
ce funcționează în aceeaşi comunitate socială, în acelaşi mediu (stat, de exemplu). 
Atunci când în acelaşi stat coexistă şi se folosesc curent două (sau mai multe) limbi 
în diferite comunități etnice ce locuiesc compact apar confruntări şi fenomene ce le 
scot din starea lor obişnuită de normalitate, în multe cazuri necesitând intervenţii din 
partea puterii statale. Unele dintre aceste limbi sunt recunoscute (declarat sau tacit) 
ca dominante în societate şi li se acordă, de regulă, statut de limbă oficială a statului 
dat, iar celelalte, prin forţa împrejurărilor, capătă statut de limbi subordonate. 

Limbile de stat, fiind limbi oficiale, dispun de anumite proprietăți: sunt folo- 
site în mass-media, în şcoală, în procedurile judiciare, în armată şi în alte structuri 
de forță (ce constituie nişte pârghii puternice de autoafirmare), pe care pot să le aibă 
doar parțial celelalte limbi vorbite în statul dat. Vorbitorii limbilor oficiale de stat şi 
cei ai celorlalte limbi vorbite au şi ei statute diferite: primii beneficiază de privilegiul 
monolingvismului, adică pot vorbi peste tot numai în limba lor maternă, pe când 
ceilalți sunt constrânşi de situație să folosească în procesul de comunicare două limbi 
(una maternă, cu reprezentanţii aceleiaşi etnii, iar alta — cea oficială — cu toți ceilalți 
vorbitori din stat), fără a cunoaşte de cele mai multe ori în măsură suficientă nici una 
dintre ele. 

Cunoscutul lingvist rus R. Piotrowski utilizează pentru descrierea acestor stări 
de lucruri o altă terminologie, mai puţin diplomatică, dar mai clară şi, prin aceasta, 
mai adecvată. El susține că, în rezultatul confruntărilor dintre limbile existente într-un 
stat, ele se polarizează, unele devenind dominante, iar altele subordonate. Pe cele 
dintâi el le consideră imperiale, iar pe celelalte indigene sau aborigene. Material 

foarte reprezentativ pentru ilustrarea situaţiilor de felul acesta oferă, după părerea 
lui R. Piotrowski, fosta Uniune Sovietică, unde limba rusă ocupa în toate republicile 
naționale (unionale şi autonome) poziţia limbii imperiale, în timp ce toate limbile 
naţionale ocupau poziţia de limbi indigene (aborigene) (Piotrowski, 1997, 92-94). În 
propaganda ideologică din fostele republici sovietice se opera cu un termen politic 
foarte echivoc -bilingvism armonios, ce contrazicea ideea de armonie, din 
moment ce era, de regulă, unilateral (bilingvi, în majoritatea cazurilor, fiind doar 
vorbitorii limbilor naţionale din republicile unionale şi autonome, în timp ce vorbi- 
torii limbii ruse, atât cei din Federație, cât şi cei din republici, erau monolingvi). 
Acest bilingvism unilateral (naţional-rus şi, doar în cazuri excepţionale, rus-naţio- 
nal) a avut în perioada sovietică şi are până în prezent un efect nefast pentru vorbi- 
torii limbilor naționale, pentru că, pe de o parte, generează limbi amestecate 
(Mischsprachen), impracticabile la nivel superior de cultură, iar, pe de altă parte, 
influențează psihicul aşa-zişilor „bilingvi”, creându-le serioase (în multe cazuri ire- 
versibile) complexe de inferioritate națională şi etnică, cu grave repercusiuni asupra 
vieţii lor culturale şi sociale. 

Mulţi dintre vorbitorii bilingvi ai limbilor amestecate, cum afirmă cercetă- 
torii psihologi, s-au simțit complexaţi din copilărie şi se simt tot aşa şi la maturi- 
tate. Autorul studiului Victime ale bilingvismului: copiii complexați, cercetătorul 
A. Silvestru, scrie că „din punct de vedere psihologic complexele constituie un 
ansamblu (inconştient) de reprezentări şi stări afective, cu încărcătură distructivă, 
care macină moralitatea omului din interior... Un copil complexat ajunge de cele 
mai dese ori o personalitate ratată, căci complexele ridică obstacole de netrecut în 
comunicarea lui cu alți oameni, îi menţin constant o stare interioară apăsătoare ce 
îl împovărează, îl împiedică să se desăvârşească, să se simtă liber în exprimare” 
(Silvestru, 1991, 119). 

Tocmai de aceea pretenţia de a oficializa în Republica Moldova a doua limbă 
de stat — rusa (pretenţie ce se actualizează din nou în anumite sfere, inclusiv oficiale 
şi chiar administrative) — ar duce la intensificarea influenţei limbii ruse asupra limbii 
române (nu numai asupra vorbirii orale, ci şi a limbii materne scrise, lucru remarcat 
în multe materiale publicate), la consolidarea complexelor de inferioritate a populați- 
ei băştinaşe cu efecte nocive pentru aceasta, la aprofundarea procesului de oprimare 
morală a reprezentanților etniei autohtone de către reprezentanţii etniei ruse. 

Psihicul mai multor generaţii de români basarabeni a fost deja puternic afectat 
de aceste fenomene negative cu evidente repercusiuni asupra vieții lor sociale şi cul- 
turale. Din păcate, această stare de lucruri continuă să persiste în Republica Moldova 
până în prezent, deşi, formal, situaţia parcă s-a schimbat. Între timp, Republica Mol- 
dova s-a desprins de Uniunea Sovietică, din 1991 ea devenind stat suveran şi inde- 
pendent, limba băştinaşilor a fost declarată limbă de stat (ce e drept, sub denumirea 
veche şi inadecvată de „moldovenească”, lucru fixat, spre regretul nostru, şi în con- 
stituție). În realitate funcționează, ca şi în perioada sovietică, două limbi, populaţia 
rusă păstrându-şi privilegiul de a fi monolingvă, iar populaţia băştinaşă este nevoită 
să comunice cu rusofonii într-o limbă rusă de cele mai multe ori infectă. Acest feno- 

men conduce la degradarea limbii materne vorbite. Deşi limba română este oficial 
limbă de stat în Republica Moldova, ea nu posedă prioritățile menționate mai sus, 
proprii oricărei limbi de stat (şi pe care le-a avut atâta timp limba rusă!), ea nu poate 
fi considerată nici pe departe imperială în comparație cu celelalte limbi aborigene. În 
schimb, limba rusă (deşi nu este oficializată ca atare) rămâne în continuare pe poziție 
de limbă imperială, atât pentru vorbitorii celorlalte limbi din Republica Moldova 
(care şi-au ales-o benevol ca limbă de cultură), cât şi pentru limba băștinașilor, adică 
a românilor moldoveni (care acceptă tacit ca populația rusofonă să aibă privilegiul 
monolingvismului cu toate consecinţele ce descind din acest fapt). Or, comunitatea 
bilingvă în cazul Republicii Moldova este supusă tuturor condițiilor în care s-au aflat 
şi se află vorbitorii limbilor aborigene într-un stat cu limba imperială oficializată prin 
lege. Rusofonii monolingvi din republică (în categoria cărora se înscriu şi reprezen- 
tanţii celorlalte etnii minoritare ce au recunoscut ca limbă oficială limba rusă) pretind 
ca în toate sferele (şcoală, instanţe judiciare şi administrative, ca să nu mai vorbim 
de armată şi celelalte structuri de forță ale statului, de mijloacele mass-media, de 
procesele de producere şi de comerţ) să fie utilizată limba rusă, deşi vorbitorii ei nu 
reprezintă decât o minoritate națională în statul suveran şi independent Republica 
Moldova. Ei îşi revendică un statut aparte, dacă nu imperial, cel puţin privilegiat, 
nesimțindu-se obligaţi deloc să comunice cu localnicii în limba lor. 

Confruntările şi chiar conflictele ce apar deseori pe acest teren nu-i preocupă 
pe monolingvi, ei nu suferă de complexe în faţa celor cu care viețuiesc în comun. 
Convieţuirea şi coexistența cu aceştia contravine, de regulă, preceptelor social-poli- 
tice declarate ale puterii statale, căci în teorie se declară una, iar în practică se face 
cu totul alta: drept exemplu, lipsa de compromisuri în relațiile de acest fel ar putea 
servi la marginalizarea în practică a limbii retoromane de către limba germană din 
Elveţia, deşi teoretic ea e proclamată a patra limbă de stat a ţării, urmând să fie pro- 
tejată la toate nivelurile de autorități. Un exemplu şi mai elocvent îl constituie limba 
irlandeză, care, la ea acasă, în Republica Irlanda, are prin lege statut de limbă de 
stat a țării, iar în realitate, potrivit lui R. Piotrowski, situația se prezintă, din punct 
de vedere socio- şi psiholingvistic, cu totul altfel. Irlandeza are real statut de limbă 
indigenă (aborigenă) în raport cu engleza, care în statul suveran Republica Irlanda 
ocupă poziţia de limba imperială, vorbitorii ei fiind monolingvi, vorbind deci doar în 
limba engleză, obligându-i astfel pe irlandezi să comunice cu ei în singura limbă pe 
care o cunosc (mai straniu e faptul că şi mulți reprezentanți ai populației băştinaşe 
sunt dispuşi să respecte regulile jocului impus de minoritatea etnică engleză în detri- 
mentul limbii lor materne). 

Aşadar, după cum se vede, noi, românii basarabeni, populaţia băştinaşă ma- 
joritară din Republica Moldova, nu suntem singurii în situația dată: având un stat 
suveran şi independent şi o limbă declarată oficial drept limbă de stat, suntem nevoiţi 
(în majoritatea sferelor vieţii sociale şi economice) să folosim în propria noastră țară 
limba rusă, adică limba unei minorități naționale. Şi ca să nu provocăm de zeci, ba 
chiar de sute de ori pe zi tensiuni nedorite în procesul de comunicare cu concetăţe- 
nii ce îşi duc traiul cot la cot cu noi, tolerăm această stare de lucruri şi facem jocul 

monolingvilor minoritari, utilizând limba pe care o cunosc ei, care este limba lor 
maternă, dar care nu mai poate fi numită astăzi imperială, căci ea nu are statut oficial 
nici măcar de a doua limbă de stat (lucru pe care însă şi-l doresc rusofonii şi pentru 
care luptă cu îndârjire în cercurile politice de conducere). 

lată deci că nici teoria polarizării limbilor într-o comunitate socială, unde func- 
ționează paralel şi concomitent mai mult de două limbi: una devenind dominantă, iar 
celelalte subordonate, nu este singurul exemplu de poziție privilegiată a unei limbi 
faţă de alta (sau faţă de altele). Prin urmare, modelul clasic cunoscut al statelor zise 
multinaționale (fosta Uniune Sovietică, Canada, fosta Iugoslavie şi altele câteva) nu 
e unic în lume. În fosta U.R.S.S., inițial tendinţele imperiale erau voalate de chiar 
„spiritul internaționalist”, „antiimperial” al regimului nou instaurat: aşa-zisa „con- 
strucție linguală (a limbilor, adică)” încuraja dezvoltarea pe toate căile a limbilor 
naționale (din republicile unionale), marginalizarea lor de către limba rusă nefiind 
acceptată formal. Însă mai târziu, odată cu creşterea prestigiului politico-economic şi 
cultural al limbii ruse, limbile indigene încep să fie neglijate, menținându-și poziţiile 
doar în sferele de comunicare orală, literar-artistică şi publicistică. Utilizarea lor la 
nivel oficial poartă, de obicei, caracter de paradă. În afară de Elveţia, unde există 
o stare de lucruri aparte, unde mai multe limbi sunt declarate oficial limbi de stat, 
populația cunoscându-le practic pe toate, astfel încât nu apar, de regulă, confruntări 
sociale (Elveţia este, poate, singura ţară în care această problemă are o rezolvare 
fericită cu unele excepții nesemnificative), mai pot fi găsite şi alte modele de corela- 
ție dintre limbile ai căror vorbitori locuiesc compact într-o anumită zonă (în primul 
rând, într-un stat, desigur). 

Modelul Republicii Irlanda, consemnat deja supra, şi modelul Republicii Mol- 
dova ne interesează în mod special în prezenta comunicare, model ce se caracterizea- 
ză prin faptul că limba, declarată oficial limbă de stat, nu devine prin aceasta limbă 
dominantă în comunicare (în cadrul ţării date) şi cu atât mai mult nu capătă statut de 
limbă imperială în raport cu limbile materne ale celorlalte etnii conlocuitoare în statul 
dat. Paradoxul acestui model constă în faptul că limba unei etnii minoritare (în virtutea 
unei inerţii istorice) continuă să se impună şi să dea naştere unor fenomene ce con- 
travin logicii elementare; cel mai ilogic este privilegiul monolingvismului minorității 
care are loc într-un mediu unde funcționează şi alte mijloace naturale de comunicare, 
printre care limba de stat a țării, recunoscută oficial ca prim mijloc de comunicare între 
cetăţenii statului dat. 

Acest lucru, oricât ar părea de straniu, conduce la dezechilibrări în mecanismele 
de autoorganizare a limbii oficiale de stat, la degradarea acţiunilor sinergetice de auto- 
reglare internă, favorizând dezorganizarea sistemelor ei vitale (precum repertoriul de 
stiluri, rusificarea puternică a terminologiilor, deteriorarea limbajului administrativ şi 
tehnico-ştiinţific — în speţă a celui juridic şi militar). În aceste condiţii, vorbitorul lim- 
bii de stat — adică a limbii majorităţii populației băştinaşe a țării — este pus în situația 
să apeleze în procesul comunicării profesionale, administrative şi, în general, sociale 
(adică de trai) la limba rusofonilor monolingvi ce posedă toate mijloacele necesare, 
bine adaptate (după părerea vorbitorilor limbii de stat) pentru comunicarea în astfel de 

sfere, preluând aceste mijloace sau, cel puţin, elementele considerate mai expresive şi 
mai adecvate situaţiei. În felul acesta lexicul curent al vorbitorilor limbii de stat apare, 
de regulă, în viața cotidiană, împestriţat cu elemente improprii (în special termeni şi 
îmbinări terminologice ruseşti). Se ajunge până la situația în care tineretul, în multe 
cazuri, renunţă cu totul la vorbirea maternă în folosul limbii ruse (procesul dat este 
denumit de R. Piotrowski „irlandizare”). Împestriţarea limbii de stat cu împrumuturi 
nejustificate din limba ce funcționează paralel şi permanent în societate conduce şi la 
dereglarea principalelor legităţi fonetico-fonologice şi lexico-gramaticale ale acesteia. 

Prestigiul politico-economic şi sociocultural al limbii ruse în Republica 
Moldova a fost şi este susținut permanent de faptul că majoritatea cadrelor de con- 
ducere şi o mare parte a demnitarilor de vârf ai statului recurg cu regularitate (chiar 
şi atunci când nu e deloc cazul!) la utilizarea în medii oficiale a limbii ruse. Acest 
fapt a contribuit întotdeauna şi contribuie până în prezent la subminarea autorității 
statale a limbii materne a băştinaşilor, crearea unei atitudini nerespectuoase faţă de 
limba națională a statului şi, în ultimă instanţă, la pregătirea terenului pentru dete- 
riorarea calitativă a limbii vorbite de popor, în general. Şi acest lucru se datorează 
faptului că atitudinea forurilor diriguitoare față de asemenea fenomene este sesiza- 
tă imediat de masele populare din republică, care nu-şi cunosc în măsură suficientă 
limba maternă, n-au însuşit limba de cultură a statului, cred că ea este cea din 
România, iar tot ce e românesc, ştiu ele, nu este agreat de conducerea Republicii 
Moldova. Populaţia pierde în felul acesta stimulentul necesar pentru respectarea 
patrimoniului spiritual al neamului, tradiţiilor populare şi istorice. Oamenii simt că 
vor găsi înțelegere la cei de la conducere în lipsa dorinţei lor de a-şi cunoaşte nea- 
mul cu tot ce a avut el în trecut şi cu ce are în prezent. Mai rău este că şi tineretul, 
adică cei trecuți prin şcoli şi chemaţi să promoveze cultura în popor, este conta- 
minat de virusul indiferenţei şi al leneviei intelectuale. În consecință, subcultura, 
subdezvoltarea intelectuală persistă şi dispar perspectivele pentru depăşirea lor. 

Ce concluzie se poate trage din toate acestea? Una singură: că limba rusă, deşi 
nu este legiferată oficial ca mijloc de comunicare interetnică în Republica Moldova, 
îndeplineşte, practic, cu succes funcția dată şi nu numai la nivel privat, ci şi la cel 
statal (nu fără susținerea tacită a forurilor de conducere). O astfel de stare de lucruri 
poate să devină în viitor un pericol iminent în procesul de integrare europeană a Re- 
publicii Moldova ca ţară fără pregătirea necesară pentru țările ce tind să facă parte 
din comunitatea internațională corespunzătoare. 

REFERITOR LA INTERACȚIUNEA | 
DINTRE LIMBILE CE FUNCŢIONEAZA 
IN CADRUL ACELUIAŞI STAT 


Spre deosebire de majoritatea sistemelor artificiale de prelucrare, păstrare şi 
transmitere a informației, limba reprezintă un metasistem natural dinamic, neechi- 
librat, deschis. Datorită interacțiunii permanente şi schimbului de date cu alte sis- 
teme informaţionale şi medii externe, limba se află în stare de fluctuaţie, balansând 
între sincronie şi diacronie, conservare şi modificare, caracter organizat şi entropie, 
„ordine” şi „haos”. Cu toate că dispune de mobilitate externă, limba îşi păstrează, 
în procesul funcționării nestingherite, coerenţa internă grație acțiunii mecanismelor 
de autoreglare şi autoorganizare, adică a ceea ce este desemnat în ultimul timp prin 
termenul sinergie. 

Când însă în acelaşi mediu social coexistă două (sau, eventual, mai multe) 
limbi, vorbite de diferite etnii ce locuiesc compact, de cele mai multe ori ele se 
confruntă şi se influențează reciproc, mai ales dacă se polarizează, una devenind do- 
minantă, iar cealaltă subordonată (cunoscutul lingvist rus R. Piotrowski le numeşte 
imperiale şi, respectiv, indigene sau aborigene) [Piotrowski, 1997, p. 92-94]. 

Limba dominantă este, de obicei, cea care dispune de nişte pârghii puternice 
de autoafirmare, cum sunt mijloacele de informare în masă, şcoala, procedurile judi- 
ciare, armata şi alte structuri de forță, de care nu dispun celelalte limbi subordonate 
(sau limba subordonată). 

Confruntarea dintre aceste limbi poartă, după R. Piotrowski, un caracter dur, 
lipsit de compromisuri. Deseori confruntările şi chiar conflictele dintre ele se derulează 
după un scenariu ce contravine preceptelor politico-culturale ale puterii statale. Drept 
exemplu ar putea servi marginalizarea de către limba germană din Elveția a limbii reto- 
romane, care este a patra limbă de stat a ţării şi e protejată pe toate liniile de autorități. 
Un exemplu şi mai paradoxal îl constituie corelaţia dintre limbile irlandeză şi engleză 
în Republica Irlanda. Aici irlandeza, care e susținută de puterea oficială în calitate de 
limbă de stat, se prezintă în realitate, din punct de vedere socio- şi psiholingvistic, ca o 
limbă indigenă (aborigenă), oprimată energic de limba engleză imperială. 

Un material bogat pentru interacțiunea sinergetică bifurcaţională dintre limba 
imperială şi limbile indigene oferă fosta U.R.S.S. Aici se disting bine trei perioade: 
în prima (1917 — începutul anilor '30), aşa-zisa „construcţie lingvistică” (A3prkoBoe 
CTPOHTEJIECTBO) încuraja dezvoltarea limbilor naţionale locale, marginalizarea lor 
de către limba rusă (marginalizare, moştenită din timpurile ţariste) slăbind simţitor; 
în a doua perioadă (anii '30-'80) era necesară o limbă imperială unică, rolul căreia 

în acele condiții putea să-l joace numai limba rusă; în cea de a treia perioadă — cea 
postsovietică (anii '90) — în noile republici suverane şi în autonomiile ruseşti apar 
din nou tentativele de a revigora limbile indigene. 

Cel mai mare interes îl prezintă interacțiunea sinergetică a limbilor în ultimele 
două perioade. 

Creşterea prestigiului politico-economic şi cultural al limbii ruse imperiale 
(în U.R.S.S. din perioada a doua) a condus la faptul că în majoritatea limbilor na- 
tionale sferele de utilizare şi repertoriul de stiluri au rămas până la începutul anilor 
"90 incomplete, iar uneori pur şi simplu deteriorate. Astfel, în Georgia, Armenia, în 
republicile turcice, în Ucraina de Vest limbile naționale îşi menţin cu tărie pozițiile 
doar în sferele de comunicare orală, literar-artistică şi publicistică (în comunicarea 
administrativ-cancelărească — în speță cea juridică, militară şi tehnico-ştiințifică, e 
folosită în mod obişnuit limba rusă; în consecință s-a pereclitat dezvoltarea limbi- 
lor indigene şi s-a produs rusificarea puternică a terminologiilor naționale). 

În celelalte republici şi autonomii ruse (Caucazul de Nord, autonomiile de pe 
Volga, Karelia, regiunile centrale şi de Est ale Ucrainei şi Bielorusiei), limbile naţi- 
onale au funcționat şi mai funcționează în cel mai bun caz doar la nivel de vorbire 
populară sătească, mai rar şi orăşenească. Întrebuinţarea limbii naţionale la nivel 
oficial statal purta şi mai poartă aici un caracter de paradă. 

Reținerile în dezvoltarea sistemului de stiluri, precum şi a terminologiilor 
tehnico-ştiințifice naționale, anihilarea lor artificială pot părea, la prima vedere, un 
factor extralingvistic, dar, în realitate, ele dezechilibrează acțiunea mecanismelor de 
autoreglare a limbii, ceea ce produce dezorganizarea sistemelor ei. 

Aceste dezechilibrări ale sistemului limbii au o explicație destul de simplă. 
Întrucât limba indigenă sau subordonată fie că nu dispune de terminologii admi- 
nistrativ-cancelăreşti şi tehnico-ştiințifice, fie că aceste terminologii se află în stare 
embrionară sau de stingere, purtătorul limbii e obligat să apeleze în procesul comuni- 
cării profesionale sau administrative la limba prestigioasă, imperială sau dominantă, 
ce posedă mijloace bine adaptate pentru o astfel de comunicare. În felul acesta au luat 
naştere jargoanele „volapiik”, caracteristice pentru toate fostele republici sovietice, în 
care lexicul național curent era şi este până acum împestriţat cu termeni şi îmbinări 
terminologice ruseşti (în sensul cel mai larg al acestor noțiuni). 

Drept exemplu de situaţii de acest fel pot servi graiurile dacoromâne din Trans- 
nistria şi din Ucraina de Sud şi de Est, mostre oferite de Piotrowski: 

...3Hauum, noi 3apaGambieanu pentru docmayra materialulu; am fost numit ca 
nayanbHuK noumooeo omoenenua;, unde esti 3eenoy Glafirii? — Noi suntem 36eeno 
Thapupol... ş.a.m.d. |Piotrowski, ibidem, p. 93]. 

În prezent, în perioada a treia, dezorganizarea limbii române în raioanele indi- 
cate se apropie de încheiere: tineretul de astăzi foloseşte vorbirea maternă „moldo- 
venească” numai în viața cotidiană. 

Dezagregarea produsă în sistemul limbii subordonate (indigene) prin îm- 
prumuturi din limba dominantă (imperială) este caracteristică practic pentru toa- 

te limbile naționale din fosta U.R.S.S. şi acest proces continuă, după cum s-a 
văzut, şi în prezent, căci prestigiul politico-cultural şi tehnico-ştiințific al limbii 
ruse în majoritatea formațiunilor statale postsovietice este în continuare extrem 
de înalt. 

Degradarea progresivă a sinergiei limbilor subordonate se caracterizează prin 
următoarele procese tipice: sărăcirea rezervelor lexicale şi compensarea lor din con- 
tul lexicului limbii dominante, simplificarea radicală a structurii sintactice a propo- 
ziției, denaturarea concomitentă a unor raporturi gramaticale normative (cf. omiterea 
articolului hotărât, care în rusă nu există, sau a copulei, care în română e obligato- 
rie, dar în rusă nu se foloseşte, lipsa reprizei pronominale inexistente în limba rusă 
ş.a.m.d.). 

Împânzirea limbii subordonate cu împrumuturi lexicale din limba dominantă, 
care sunt folosite deseori fără asimilare fonetică (întrucât cu fonetismul originar ele 
sună, cum se crede, mai prestigios!) poate conduce la dereglarea principalelor legități 
fonetico-fonologice şi lexico-gramaticale. 

Prestigiul limbii dominante parcă ar juca rolul unui virus lingvistic ce para- 
lizează sinergia „imunitară” a limbii subordonate prin pătrunderea lui în lexic, din 
acesta în fonetică şi fonologie, iar apoi în sintaxă şi morfologie. Drept urmare, limba 
subordonată mai întâi e coborâtă la nivelul unui jargon casnic, apoi, peste numai câ- 
teva generaţii, vine perioada aşa-zisei „irlandizări”, potrivit lui R. Piotrowski, adică 
a trecerii etnosului purtător inițial al limbii subordonate la limba dominantă (acest 
lucru s-a întâmplat, de exemplu, cu germanii din Povoljie, Siberia şi Ucraina). 

Confruntarea limbilor nu trece fără urmări nici pentru structura limbii domi- 
nante. Dereglarea acesteia poate fi uşor observată în limba rusă (vorbită de băşti- 
naşi). 

Coexistenţa în cadrul aceleiaşi formaţiuni statale a unei limbi dominante (im- 
periale) şi a unei (sau unor) limbi subordonate (indigene) conduce, prin presiunea sis- 
temului celei dintâi, la dezechilibrarea mecanismelor sinergetice de autoorganizare şi 
autoreglare a vorbirii reprezentanților limbilor subordonate. 

Această stare de lucruri generează limbi amestecate, creolizate, s-ar putea spu- 
ne (un fel de pidgin-russian, asemănător cu pidgin-english-ul din ţările coloniale), 
folosite de purtătorii limbii (limbilor) subordonate, dar impracticabile la un nivel su- 
perior de cultură. Ele îi afectează puternic pe purtători, creându-le serioase (în foarte 
multe cazuri, ireversibile) complexe de inferioritate, națională şi etnică, ce au până 
la urmă grave repercusiuni asupra vieţii lor sociale şi culturale. 

De pe pozițiile ştiinţei psihologice, o problemă deosebit de dureroasă a realită- 
ților, nu numai lingvistice, apărute în asemenea condiţii, este generată de complexele 
de inferioritate ce îi afectează pe vorbitorii limbilor subordonate; mulți sunt afectați 
din copilărie şi se mai simt complexaţi toată viaţa pentru că au fost puşi în condiţii 
dificile de evoluţie. 

„Din punct de vedere psihologic, afirmă autorul studiului Victime ale bilingvismu- 
lui: copiii complexați, cercetătorul A. Silvestru, complexele constituie un ansamblu 

(inconştient) de reprezentări şi stări afective, cu încărcătură distructivă, care macină 
moralitatea omului din interior”. „Un copil complexat, continuă autorul, ajunge de 
cele mai dese ori o personalitate ratată, căci complexele ridică obstacole de netrecut 
în comunicarea lui cu alți oameni, îi mențin constant o stare interioară apăsătoare 
ce îl împovărează, îl împiedică să se desăvârşească, să se simtă liber în exprimare” 
[Silvestru, 1991, p. 119]. 

Anume prin aceasta se explică de ce în mediul românilor moldoveni din Basa- 
rabia am avut ani în şir şi mai avem atâția „bâlbâiţi”, cum li se spune, atâția retardați 
psihic, atâția taciturni, atâția retraşi în sine, ce preferă să tacă, în loc să se exprime liber 
şi dezinvolt ca vorbitorii de limbă rusă sau ca cei de limbă română din Ţară — lucru 
pe care îl observă oricine e mai atent la modul de exprimare al basarabenilor, în spe- 
cial în situaţiile de vorbire instituţionalizată. Abia din anul 1990 a început să apară şi în me- 
diul băştinaşilor dezinvoltura firească în vorbirea celor neîmpovărați de bilingvismul 
obligatoriu, cu caracter frustrant pentru voinţa oricărei persoane. 

Urmările acestei stări de lucruri au fost catastrofale pentru psihicul mai mul- 
tor generaţii de moldoveni „bilingvi”. Este o tragedie naţională pe care multă lume 
n-o realizează la scară reală şi de care n-am scăpat încă. Căci bilingvismul unila- 
teral național-rus (care e mai degrabă „semilingvism” ce duce la „semiintelect”) a 
fost făcut „parcă anume pentru a împiedica accesul naţionalilor din fostul imperiu 
sovietic la circuitul universal al valorilor umane” [Silvestru, 1991, p. 119]. 

Aşadar, coexistența a două sau mai multe limbi, cu pretenţia de a fi oficiale 
în aceeaşi ţară, provoacă (şi acest lucru îl demonstrează cu prisosinţă ţările autopro- 
clamate ca multinaționale, cum au fost U.R.S.S., R. F. Iugoslavia, dar şi Canada, de 
exemplu) disensiuni şi conflicte interetnice sau, cel puţin, oprimarea psihologico- 
lingvistică a reprezentanţilor unei etnii de către reprezentanții alteia. 

Bilingvismul ce apare în asemenea situaţii este un bilingvism social unilateral, 
căci bilingvi nu sunt toți membrii societăţii, ci numai purtătorii limbilor subordonate 
(purtătorii limbii dominante sunt, de regulă, monolingvi, fapt explicat cu argumente 
convingătoare de prof. E. Coşeriu). 

A fi bilingv în aceste condiţii înseamnă, de fapt, a nu cunoaşte suficient nici una 
dintre cele două limbi ce se confruntă în societate. Asta explică, să zicem, vocabularul 
extrem de sărac şi extrem de concret al maselor populare, ceea ce ilustrează subdez- 
voltarea lor lingvistică. Reprezentanții păturilor largi aproape că nu folosesc denumiri 
de noțiuni abstracte în comparație cu vorbitorii păturilor populare largi ce folosesc alte 
limbi, care nu s-au aflat sub dominaţia unei limbi imperiale. 

În lumina celor expuse mai sus se poate explica uşor şi situaţia actuală din Repu- 
blica Moldova, unde e utilizată preponderent, în afară de o pătură destul de subțire de 
intelectuali şi de tineret studios, vorbirea dialectală moldovenească şi aceea impregna- 
tă cu rusisme de toate tipurile. Aşa s-au statornicit lucrurile încă de pe vremea Uniunii 
Sovietice (ba chiar şi din perioada ţaristă!) şi altfel nu putea fi, deoarece tot ce era legat 
de cultură şi civilizaţie venea, în fond, prin ruşi şi de la ruşi, îmbrăcat în haina respec- 
tivă, adică în limba rusă. Deci toate golurile din vocabular (în primul rând!), apărute în 

procesul dezvoltării spirituale inevitabile a societății moldoveneşti, au fost completate 
(în lipsa materialului necesar din româna cultă, care între timp a evoluat enorm, fără ca 
cei aflați în teritoriul anexat de ruşi să beneficieze de asta) prin elementele corespunză- 
toare ruseşti, preluate din sistemul limbii ruse, ce funcționa mereu alături, plasându-se, 
de regulă, deasupra sistemului românesc local, rustic şi primitiv. 

Pentru păturile largi ale populaţiei româneşti din Basarabia, ruptă de matca 
lingvistică firească, chiar cele mai obişnuite elemente inovatoare din limba rusă, legate 
de dezvoltarea culturii din societatea basarabeană, erau un fel de ieşire din impas şi ele 
intrau neforţat în vorbire, contribuind la exprimarea noţiunilor noi, în special a celor 
abstracte, pe care cei din ţară le exprimau uşor, fără efort special, cu ajutorul împrumu- 
turilor din limbile europene (în primul rând din franceză). În stângă Prutului locul lor 
era ocupat, în mod firesc, dar fără nici un discernământ conştientizat, de unităţile din 
vocabularul rusesc, ce era mereu la îndemână, de vreme ce toate procesele administra- 
tive, economice şi culturale se efectuau în limba dominantă a statului, adică în rusă. 

Chiar elementele curente pentru orice comunitate, cum ar fi şef, stimă, a feli- 
cita, fiind străine pentru vorbitorii de limbă română din Basarabia, erau exprimate 
prin rusismele nauaanuKk, yeaaicenuu, a no3opaeu, care au fost mult timp singurele 
echivalente ale respectivelor ruseşti în vorbirea românilor moldoveni, rupți de frații 
lor din Țară (unora dintre ei nici până astăzi nu li se întoarce limba să rostească m-au 
chemat la şef, nimeni nu-l Stimează, ne-a felicitat cu ocazia jubileului, ci tot m-o 
chemat la nauannuk, nimi nu-l uvajăşti, ne-o pozdravit cu iubileiu, deşi vocabulele 
respective le au în vocabularul pasiv şi le înţeleg când le aud din gura altora). 

Apariția acestui „volapiik”, caracteristic până în prezent maselor largi de vor- 
bitori din Republica Moldova, se datorează necunoaşterii limbii de cultură a români- 
lor din Ţară şi deteriorării mecanismelor sinergetice de autoorganizare şi autoreglare 
a vorbirii la purtătorii limbii române din Basarabia ca reprezentanţi ai unei limbi ce a 
fost mult timp o limbă indigenă subordonată unei limbi dominante imperiale. 

Problema nu este deloc simplă şi merită un studiu ştiinţific multidisciplinar 
(filozofico-psihologico-lingvistico-culturologic) ca cel realizat pentru situația cana- 
diană de sociolingvistul german J. Erfurt [Erfurt, 1996, 466 p.], care, dacă ar fi in- 
terpretat în spiritul concepţiei integraliste coşeriene, ceea ce i-ar imprima o forță de 
convingere deosebită, ar căpăta un fundament teoretic de nezdruncinat. 

MONOLINGVISMUL POPULAȚIEI RUSOFONE 
IN REPUBLICA MOLDOVA ȘI BILINGVISMUL 
POPULAȚIEI BAŞTINAŞE 


Cunoaşterea şi posibilitatea utilizării a două sau mai multe limbi este un avan- 
taj pentru oricine ca individ. Dar atunci când într-o societate coexistă două 
sau, eventual, mai multe limbi oficiale, practica utilizării lor de către membrii soci- 
etății respective generează fenomenul social albilingvismului (foarte rar al 
polilingvismului), care are consecinţe nocive, cel puţin, pentru o parte dintre indi- 
vizii vorbitori (în afară de exemplul unic — şi fericit! — al Elveţiei şi, poate, încă a 
câtorva ţări din lumea modernă). 

De cele mai multe ori coexistența câtorva limbi oficiale în aceeaşi țară provoa- 
că (şi acest lucru îl demonstrează cu prisosinţă țările autoproclamate ca multinațio- 
nale, cum a fost U.R.S.S. sau R.F. Iugoslavia, dar şi Canada, de exemplu) neînţele- 
geri şi conflicte interetnice (în ultimă instanţă), iar în fazele anterioare, cel puţin la 
oprimarea psihologico-lingvistică a reprezentanților unor etnii de către altele, căci 
limbile, aflate formal pe picior de egalitate, în realitate se polarizează, una devenind 
numaidecât dominantă sau, potrivit lui Rajmund Piotrowski, imperială, iar altele (sau 
alta, ca în cazul Canadei) subordonate. Cu alte cuvinte, coexistenţa în acelaşi mediu 
social a unei limbi dominante şi a unei (sau a mai multor) limbi subordonate conduce 
la dereglarea mecanismelor sinergetice de autoorganizare şi autoreglare a vorbirii 
(vezi Rajmund Piotrowski, Sinergetica şi ocrotirea limbii române în Republica 
Moldova // în RLŞL, 1997, nr. 3, p. 92-94). 

Bilingvismul ce apare cel mai des în asemenea situaţii este un bilingvism 
social unilateral, căci bilingvi nu sunt toți membrii societăţii, ci numai pur- 
tătorii limbilor subordonate (purtătorii limbii dominante în societate sunt, de regulă, 
monolingvi). A fi bilingv în aceste condiţii înseamnă, de fapt, a nu cunoaşte suficient 
nici una dintre cele două limbi. 

Acest fel de bilingvism are o influență nefastă asupra purtătorilor limbilor sub- 
ordonate: în primul rând, deoarece generează limbi amestecate, creolizate, 
s-ar putea spune (un fel de pidgin-english sau pidgin-russian), folosite de populațiile 
băştinaşe, dar impracticabile la un nivel superior de cultură, iar în al doilea rând, de- 
oarece afectează psihicul aşa-zişilor „bilingvi”, creându-le serioase (în foarte multe 
cazuri, ireversibile) complexe de inferioritate naţională şi etnică, ce au până la urmă 
grave repercusiuni asupra vieţii lor sociale şi culturale. 

Bineînţeles, aceasta este o problemă sociolingvistică majoră, care merită un stu- 
diu teoretic multilateral (filozofico-psihologico-lingvistico-culturologic), ca cel reali- 

zat sub conducerea lingvistului german Jiirgen Erfurt pentru situația lingvistică din 
Canada (vezi De la poliphonie à la symphonie: Méthodes, théories et faits de la 
recherche pluridisciplinaire sur le francais au Canada, Leipzig, 1996, 466 p.). 

Dar rezultatele la care s-a ajuns, în urma aplicării pe toate căile a aşa-numitului 
„bilingvism armonios” (care numai „armonios” n-a fost!), sunt de faţă şi de ele nu 
vom scăpa uşor. 

Se ştie că vorbirea românească de pe teritoriul fostei R.S.S.M., pe lângă trăsă- 
turile dialectale moldoveneşti comune pentru toată Moldova istorică (ce cuprindea 
Moldova dintre Carpaţi şi Nistru, precum şi spațiul cu populație românească de din- 
colo de Nistru), a suportat în perioada de peste 150 de ani, cât s-a aflat sub oblăduirea 
statului unitar rus şi a imperiului totalitar sovietic, o serie de denaturări şi alterări 
(mai cu seamă în lexic şi în sintaxă), care au determinat degradarea ei calitativă 
(sub aspectul gradului de cunoaştere) şi funcțională (sub aspectul sferelor ei de 
funcționare în societate), dar nu i-au modificat esența, rămânând totuşi română, în- 
trucât şi-a păstrat intactă structura gramaticală, în special morfologia (or, atâta timp 
cât îşi păstrează gramatica, o limbă rămâne vie, îşi menţine identitatea). 

Deci limba română din fosta R.S.S.M. (cu denumirea de „moldovenească” era 
formal a doua limbă oficială — prima fiind rusa), puternic influențată de limba rusă 
dominantă (căci purtătorii acesteia se impuneau prin cultură avansată şi poziţie su- 
perioară în societate), s-a îndepărtat considerabil de matca comună românească şi în 
conştiinţa subiecților ce o vorbeau s-a produs amestecul (la nivel lexical şi sintactic) 
a două sisteme glotice diferite: a sistemului limbii aborigene, neprestigioase, subor- 
donate şi a sistemului limbii imperiale, prestigioase, dominante. 

Cu trecerea timpului purtătorii acestei vorbiri amestecate (mai târziu conside- 
rați „bilingvi”) încep să simtă elementele preluate din cel de al doilea sistem ca pe 
resursele lor proprii. Fenomenul capătă proporții, deoarece este propriu întregii co- 
lectivități „bilingve” şi fiecare vorbitor în parte are mereu certitudinea că este înţeles 
de toți membrii acestei colectivităţi, oricât de multe elemente din celălalt sistem ar 
folosi în vorbirea sa (deseori acest lucru e considerat chiar indice al unui nivel mai 
înalt de cultură). 

De aceea actualmente purtătorii de limba română din Republica Moldova, când 
comunică nu numai cu vorbitori de limba română în general, dar chiar şi cu vorbitori ai 
aceluiaşi grai moldovenesc, adică cu moldoveni din Moldova româneas- 
că (care nu s-au aflat în condiții similare, nu au „golurile” din limba maternă a celor 
dintâi şi deci nu folosesc „inserţiile” din sistemul limbii ruse), încearcă un sentiment 
curios: deşi se înțeleg, în fond, cu interlocutorii, deoarece gramatica şi fondul lexical 
de bază sunt aceleaşi, le pare totuşi că aceştia folosesc un „alt fel de vorbire” în com- 
paraţie cu vorbirea lor proprie. Ba mai mult, moldovenilor din România le par străine 
şi neînţelese „inovațiile” celor din Republica Moldova, venite din ruseşte sau „create” 
după model rus. 

Acest lucru întăreşte convingerea moldovenilor din stânga Prutului (care nu-şi dau 
seama că, fiind „bilingvi”, folosesc o „limbă amestecată”), că propria lor vorbire e oare- 
cum „altfel”, că ea „diferă” de cea a moldovenilor români din dreapta Prutului (care nu 
posedă „specificul rusesc”). Ei înțeleg echivalentele fireşti din vorbirea moldovenilor de 
dincolo, adică le posedă pasiv, dar nu le folosesc, căci le consideră străine şi nu le acceptă 
în vocabularul lor activ. Anume pe sindromul dat se bazează, de fapt, şovăielile pe care le 
manifestă băştinaşii din Republica Moldova, când este cazul să-şi numească propria lor 
vorbire românească şi acest lucru este exploatat la maximum de către unii politicieni de 
orientare prosovietică, care pun la baza politicii lor separatiste „teoria” existenței a două 
limbi diferite (Şi deci a două națiuni şi a două popoare independente), „teorie” promovată 
de regimul comunist din fosta R.S.S.M. Cea mai recentă dovadă a acestei politici este 
articolul 13 al noii Constituţii, votat de deputații agrarieni, socialişti şi interfrontişti, ma- 
joritari la acea perioadă în Parlamentul Republicii Moldova. 


K k k 


Republica Moldova este o țară specifică, unică în felul ei în această parte a 
lumii, căci pe teritoriul său, în diferite perioade istorice, în cele de dominație a impe- 
riului rus şi apoi a regimului sovietic, s-au stabilit reprezentanți ai mai multor etnii 
şi popoare, oameni de diferite naționalități, ceea ce îi imprimă o fizionomie aparte 
ca stat, fizionomie de care nu se poate să nu se țină cont atunci când se purcede la 
soluționarea unor probleme sociale, politice şi naţionale, pornind de la modelele 
corespunzătoare ale altor țări. 

Aceasta este într-adevăr o problemă care poate fi soluționată doar multidisci- 
plinar (nu doar în cadrul lingvisticii!). Normal ar fi, desigur, ca într-o ţară, devenită 
independentă şi suverană, să se creeze un mediu lingvistic adecvat unei ţări adevărate 
(aşa cum e în România, în Bulgaria, în Polonia, în Ungaria, dacă ne referim numai la 
țările din imediata vecinătate, dar şi în Austria, Germania, Franţa, Italia ş.a.). În aces- 
te țări funcționează o singură limbă oficială, limba statului respectiv, şi, de regulă, nu 
apar nici un fel de probleme (cu excepţia unor cazuri izolate, ieşite din comun). 

La noi însă, în virtutea circumstanțelor, limba de stat funcționează în condiții 
neobişnuite, departe de cele normale. Cum poți să creezi un mediu propice pentru 
limba de stat, când unii folosesc o limbă (singura pe care o posedă!), iar alţii folosesc 
două (chiar dacă nu cunosc la nivelul cuvenit nici una dintre ele)? 

Băştinaşii ce vorbesc o singură limbă se împart în două categorii. 

În primul rând, e vorba de populaţia autohtonă rurală, care foloseşte în proce- 
sul de comunicare limba de stat, dar în varianta vorbită, dialectală (de tip moldove- 
nesc), necizelată în cea mai mare parte, variantă ce s-a îndepărtat de tulpina româ- 
nească în general şi chiar de cea moldovenească de dincolo de Prut. Înglobarea unui 
strat masiv de elemente slave, inexistent în alte zone ale romanității, pe de o parte, 
şi necunoaşterea stratului corespunzător de elemente achiziționate în mod firesc de 

limba din Ţară, pe de altă parte, sunt caracteristice limbii utilizate în acest spaţiu. In- 
fluenta slavă îşi lasă amprenta şi asupra păturii şcolite a populației de limba română 
din satele moldoveneşti, lucru ce nu poate fi ignorat. Mai cu seamă că mulți dintre 
aceşti vorbitori monolingvi (s-ar părea) cunosc şi fosta limbă oficială a metropolei, 
ce a pătruns în toate colțişoarele, chiar şi în cele mai îndepărtate, dacă nu la nivel de 
comunicare liberă, cel puţin la nivel de înţelegere pasivă, ceea ce le dă posibilitate să 
comunice totuşi cu reprezentanţii etniei ruse sau cu reprezentanţii rusofoni ai altor 
etnii. Aceasta e o latură a monolingvismului basarabean. 

În al doilea rând, e vorba de populaţia urbană, din care mai bine de jumătate e 
monolingvă cu adevărat, exceptând monolingvismul rural — ele sunt de prisos, căci 
această populaţie posedă doar limba maternă, adică rusa, pe care o vorbeşte nestin- 
gherit împreună cu celelalte etnii conlocuitoare, acestea din urmă folosind în comu- 
nicare cu preponderență rusa (paralel cu vorbirea lor maternă, atunci când o cunosc, 
bineînţeles!). Acest monolingvism străin pentru republică creează piedici enorme 
pentru instaurarea în oraşe a monolingvismului statal, preconizat prin definiţie într-un 
stat independent mononațional. 

Iniţial s-a crezut (pe baza unei euforii nefondate, cum s-a dovedit mai târziu) 
că pentru rezolvarea tuturor problemelor lingvistice din republică e suficient să fi- 
xezi prin lege că limba republicii este limba de stat, adică limba oficială a statului, 
devenit, între timp, suveran şi independent. Dar n-a fost să fie aşa! Pentru trecerea la 
monolingvismul statal (firesc în alte state naţionale) era nevoie de o serie de condiţii 
necesare în asemenea situaţii. Ele nu s-au putut crea din simplul motiv că monolingvis- 
mul statal (cel românesc) afecta nu numai populaţia rusofonă urbană, ci şi o bună 
parte din populația băştinaşă, care nu poseda limba maternă (sau paternă), adică 
româna, din motive obiective. 

Se ştie că pe parcursul dominaţiei sovietice în fosta R.S.S.M. s-au contractat, 
în mod firesc, neforțat de nimeni (dar susținut psihologic, ideologic şi politic de în- 
treaga ambianţă a regimului comunist atotputernic!), o sumedenie de căsătorii mixte 
româno-ruse. A fost întemeiat astfel un număr impunător de familii amestecate (nu 
posed, din păcate, date statistice despre acest fenomen, deoarece ele au fost ţinute, 
de regulă, în secret!), în care au crescut şi continuă să crească copii rusofoni (mai 
ales în familiile cu mamă de naţionalitate rusă sau, pur şi simplu, rusofonă). E vorba, 
în primul rând, de familiile multor demnitari şi înalți funcționari de stat, dar şi ale 
multor cetăţeni de rând, în care unul dintre soți este rusofon. Din motive utilitare (de 
carieră, în primul rând), se considera mai avantajos să le asiguri copiilor tăi accesul 
la cultura rusă, care le-ar fi permis în viitor mai lesne să ocupe un loc mai favori- 
zat în societate (de asta îşi dădeau perfect seama reprezentanţii altor etnii din fosta 
Uniune), cunoscând limba rusă. Şi această logică a lucrurilor s-a confirmat pe baza 
multor exemple concrete, aflate la îndemâna oricui. În familiile mixte (mai ales în 
cele în care mama este monolingvă — vorbitoare de limba rusă!) acest lucru se realiza 

uşor (mai cu seamă la oraşe, unde şi mediul era propice însuşirii perfecte a limbii 
imperiale). Progenitură rusofonă au furnizat şi multe familii de băştinaşi, adică de 
români, ce au sesizat priorităţile pe care le oferea autohtonilor cunoaşterea limbii 
ruse (ştiind bine ruseşte, mulți băştinaşi s-au putut aranja mult mai comod în viaţă). 
Desigur, important era şi nivelul de pregătire a tinerei generaţii, care în instituţiile de 
învăţământ cu limba rusă de predare a fost întotdeauna mult superior celor naţionale, 
datorită, fără îndoială, contingentului de cadre pedagogice mult mai bine pregătite). 
Era deci nu numai prestigios, ci şi foarte util să absolveşti o şcoala sau o facultate în 
limba rusă, deoarece astfel puteai face carieră mai uşor. 

Trecerea în Republica Moldova la monolingvismul statal românesc acum este 
practic torpilată de monolingvismul rus, ai cărui purtători sunt nu numai reprezen- 
tanții etniei ruse sau ai altor etnii conlocuitoare rusofone, ci şi foarte mulți cetăţeni 
proveniţi din familii mixte, cu un părinte băştinaş, adică român moldovean. Băşti- 
naşul doreşte ca în republică să se instaureze monolingvismul românesc, deoarece 
acest lucru ar defavoriza majoritatea oamenilor ce-i sunt în mod firesc foarte apropi- 
ați, soț sau soţie, copii şi nepoți. Aşadar, monolingvismul rus trece prin chiar inima 
multor băştinaşi bilingvi (animați de sentimente naționale dintre cele mai sincere) 
care se opun automat monolingvismului statal românesc. 

Din cele menţionate rezultă clar că dificultățile ce stau în fața instaurării mo- 
nolingvismului național statal au nu numai cauze de natură etnică. Ele poartă mai 
curând un caracter social, ba chiar familial. Și aici e tot greul! 

Procentul mare de căsătorii şi familii mixte a determinat până acum şi va de- 
termina în bună parte şi pe viitor (pentru un timp practic nedefinit) situația nesigură 
a limbii române în Republica Moldova, dependentă de factori pur subiectivi, punând 
în pericol funcționarea ei normală ca în alte state. 

Starea de lucruri în ceea ce priveşte limba ţării depinde de purtătorii ei, de lo- 
cul şi rolul lor în societate, de gradul de cunoaştere a limbii oficiale unice a statului 
şi în ultimă instanță de factorii politici şi sociali, psihologici şi familiali. 

Situaţia delicată, creată prin apariția unei familii mixte, se perpetuează, căci 
copiii rusofoni din familiile mixte contractează noi căsătorii, de obicei, tot rusofone 
(deci unitare sub aspect lingvistic), în care se reproduc nepoți de asemenea rusofoni. 
Aşadar, doi părinți diferiți ca etnie (naționalitate), dintre care unul e rusofon, lasă ur- 
maşi, de regulă, tot rusofoni şi cantitatea lor creşte în progresie geometrică. Astfel, o 
căsătorie mixtă, care a pus bazele unei familii de limba rusă, continuă să aibă urmaşi 
rusofoni. 

Acest contingent de purtători ai limbii ruse, împreună cu purtătorii propriu-zişi 
de limba rusă, proveniţi din părinţi etnici ruşi, nu va scădea pe viitor, ci, din contra, 
va creşte neîncetat şi problema monolingvismului statal românesc se va complica şi 
mai mult. Şanse reale de instaurare a unei singure limbi în stat practic nu sunt şi nu 
vor fi, atâta timp cât va dăinui situația de azi. 

Monolingvismul moldovenesc de tip dialectal şi cel românesc al elitei inte- 
lectuale de la oraşe (şi în proporții reduse de la sate) nu va salva situaţia, având în 
vedere dinamica demografică a societăţii. 

Nivelul de cultură extrem de scăzut în societatea moldovenească actuală se 
explică prin necunoaşterea limbii materne culte, întrucât e utilizată preponderent 
vorbirea dialectală şi aceea impregnată cu rusisme. 

Altfel nici nu putea fi, pentru că tot ce era legat de cultură şi civilizaţie venea 
în fond prin ruşi şi de la ruşi, îmbrăcat fiind şi în haina respectivă, adică cea rusească. 
Deci toate golurile de vocabular (în primul rând!), apărute în procesul de dezvoltare 
spirituală inevitabilă a societății moldoveneşti, au fost completate (în lipsa materia- 
lului necesar din româna cultă, care între timp a evoluat enorm, fără ca cei de aici să 
beneficieze de asta) prin elementele corespunzătoare ruseşti sub presiunea sistemului 
de limbă rusă, aflat mereu alături şi deasupra celui local, rustic şi primitiv. 

Pentru populația moldovenească din Basarabia, ruptă de matca lingvistică fi- 
rească, chiar cele mai obişnuite elemente din limba rusă, legate de avansarea cul- 
turală a societăţii, erau un fel de ieşire din impas şi ele intrau neforțat în vorbire, 
contribuind la exprimarea noțiunilor noi, în special, a celor abstracte, pe care cei de 
dincolo le exprimau uşor cu ajutorul împrumuturilor din limbile europene (în primul 
rând din franceză). Aici, în stânga Prutului, în lipsa acestora erau preluate, fără dis- 
cernământ, unitățile respective din vocabularul rusesc aflat la îndemână. 

Chiar astfel de elemente ca şef, respect, a stima, a felicita, fiind necunoscute vor- 
bitorilor de limba română din Basarabia, această gubernie rusească, erau exprimate prin 
rusisme care au rămas singurele echivalente în vorbirea moldovenilor rupți de fraţii lor 
din Țară. 

Deci anume sărăcia cu duhul a basarabenilor şi vocabularul lor extrem de să- 
rac şi extrem de concret a determinat crearea acelui valapiik, care le este până în 
prezent caracteristic. Ei aproape că nu folosesc denumiri de noţiuni abstracte (şi dacă 
da, doar la prima treaptă de abstracţie) în comparaţie cu purtătorii altor limbi. 

E foarte greu să dezrădăcinezi ceea ce s-a implantat zeci şi zeci de ani la gene- 
rații în şir de moldoveni basarabeni, ceea ce a dus la subdezvoltare lingvistică. 

Din toate cele expuse mai sus rezultă că monolingvismul de stat rămâne în 
Basarabia o problemă legată de starea de lucruri existentă aici în mod obiectiv, la a 
cărei soluționare au de conlucrat factori dintre cei mai diferiți. 

GRAIUL DIN REPUBLICA MOLDOVA 
ȘI LIMBA LITERARA COMUNA 


Iniţial, toate tipurile de vorbire est-romanică erau denumite prin acelaşi glo- 
tonim comun — român, -ă, provenit de la adjectivul latinesc romanus, -a, -um „care 
ține de Roma; romanic” (deşi tot din latină a fost moştenit şi substantivul român < 
romanus, -i „roman”, de la care a fost derivat ulterior adjectivul românesc, devenit 
variantă a adjectivului moştenit român). Adjectivul român / românesc a fost utilizat 
pentru a denumi limba populaţiei romanizate pe tot teritoriul balcano-carpatic, in- 
clusiv pe teritoriul de răspândire a celor două mari grupuri dialectale romanice din 
nordul Dunării — cel muntenesc şi cel moldovenesc. 

1. Calificativul român / românesc a generat în conştiinţa primilor oameni de 
cultură din spațiul carpato-dunărean ideea că toţi cei ce populau aceste ținuturi îşi 
trag obârşia de la Roma. 

1.1. Miron Costin, de exemplu, menţiona în opera pe care ne-a lăsat-o drept 
moştenire, parcă anume spre a-i dumeri pe cei rătăciți de mai târziu: „Aşa şi neamul 
acesta, de carele scriem, al ţărilor acestora [nu are deci în vedere numai 
Moldova, ci şi celelalte ţări — S.B.], numele vechiă şi mai direptă ies- 
te rumân |spaţierea noastră — S.B.], adecă râmlean, de la Roma” (Costin, 1958, 
p. 268). 

Acelaşi Miron Costin subliniază în mod cât se poate de explicit şi în mai multe 
locuri din cronicile sale că reprezentanţii populaţiei din Moldova, deşi se autodenu- 
mesc moldoveni, adică locuitori ai acestui ținut românesc, consideră că vorbirea lor 
este românească. Ei nu întreabă „ştii moldoveneşte?”, zice cronicarul moldovean, ci 
„ştii româneşte?” (ibidem, p. 269). 

1.2. Aşadar, este absolut evident faptul că, deşi în unele surse istorice medi- 
evale este atestat pentru limba vorbită în Moldova şi termenul /imba moldoveneas- 
că, cărturarii şi oamenii de cultură ai timpului subînţelegeau prin această denumire 
un subdialect (grai) al limbii lor române comune, dându-și perfect de bine seama 
de unitatea glotică românească de pe întreg teritoriul daco-român, căci, cum spune 
academicianul rus V. F. Şişmarev, în adâncul conştiinţei poporului romanic care 
vorbea în limba dată lua de acum naştere ideea unității acestui popor (Şişmarev, 
1960, p. 53). 

1.2.1. Nu e de mirare deci că nici Dimitrie Cantemir, domnitorul Moldovei, 
care era rusofil ca esenţă şi ar fi putut avea anumite veleităţi separatiste, n-a tăgăduit 
unitatea poporului şi a vorbirii româneşti din nordul Dunării. El subliniază, fără um- 

bră de îndoială, că „neamul moldovenilor, al muntenilor, al ardelenilor... cu un nume 
de obşte români se cheamă...” şi că „noi, moldovenii, la fel ne spunem români, iar 
limbii noastre nu dacică, nici moldovenească, ci românească” (Cantemir, 1725). 

1.2.2. Chiar şi prin titlul lucrării sale, din care sunt luate citatele de mai sus, 
D. Cantemir indică fără echivoc care e numele limbii în care scrie el însuşi. Acest 
titlu sună aşa: Hronicul vechimii a romano-moldo-vlahilor întâi pre limba latinească 
izvodit, iară acum pre limba românească scos (sublinierea noastră — $.B.). 

1.3. Faptul că tipurile de vorbire muntenesc (valah) şi moldovenesc se includ 
într-o unitate generică superioară ce le înglobează pe amândouă l-au constatat, în 
diferite perioade, atunci când au vorbit despre limba populaţiei din Principatele Du- 
nărene, şi reprezentanţii altor popoare. 

1.3.1. Astfel, lingvistul rus de origine română Iakov Ghinculov, profesor la 
Universitatea din Petersburg, subliniind comunitatea structurală a vorbirii din cele 
două principate, vorbeşte despre o gramatică valaho-moldovenească (el îşi intitu- 
lează lucrarea Havepmanue npaeunv eanaxo-monoaeckoii epaumamuxu |Ghincu- 
lov, 1840]). Referitor la denumirea generică a acestei comunități de limbă, el scrie 
în prefața gramaticii sale: „Ipu o6mem oGospenuu Gnuxainrux OTpPomuii OMHOTO 
H TOTO XE INJIEMEHU, MEI B IIpPaBe HEPXaTECA OGIIETO Ha3BaHHA MX; CIIENCTBEHHO 
335IK Pombinckuu [sublinierea lui I.G. — S.B.] moxer cuyxuT o6mumM 
sHameHnarenem |spaţierea noastră — S.B.] Banaxckoro u MonzaBckoro 
Hapeuniă” (ibidem, p. 11). 

1.3.2. Termenul român / românesc, cu aplicare la limbă, ca denominație a 
unui standard unic, este utilizat de toți autorii primelor gramatici, precum şi ai altor 
materiale didactice, apărute nu numai în Principate (până şi după Unire), ci şi în 
Basarabia, aflată de acum în componența imperiului rus. Ca să nu mai vorbim de 
operele scriitorilor veniţi în Țară din Basarabia (Gh. Asachi, C. Negruzzi, C. Stamati, 
A. Russo, B.-P. Hasdeu ş.a.), care au folosit chiar şi în titlurile publicațiilor lor glo- 
tonimul român / românesc. 

1.4. De la mijlocul secolului al XIX-lea acest termen se încetăţeneşte definitiv 
în literatura lingvistică europeană şi mondială în calitate de denumire generică pen- 
tru tipul de vorbire romanică orientală cultă din nordul Dunării (la aceasta a contri- 
buit, desigur, şi faptul că la 1859 Muntenia şi Moldova s-au unit într-un singur stat 
național, care a căpătat denumirea de România). 

1.4.1. Dacă până la acest moment istoric glotonimul în cauză desemna vorbirea 
balcano-romanică generală şi totodată tipul de vorbire romanică nord-dunăreană (mol- 
do-muntenească), acum el îşi adaugă un al treilea — şi cel mai important — sens al său: 
cel legat de denumirea limbii naționale a noului stat de limbă romanică, cel de limbă de 
cultură (adică literară), apărută în zona cea mai de est a masivului romanic. 

1.4.1.1. S-a constituit astfel următoarea structură semantică a adjectivului ro- 
mân / românesc, cu referire la realităţile glotice din această zonă est-romanică: 

„I. Care ţine de tipul de vorbire romanică balcano-carpatină (el are o serie de 
varietăţi şi e numit astăzi în lingvistică est-romanic sau balcano-romanic). 

II. Care ţine de tipul de vorbire romanică nord-dunăreană (muntenească şi 
moldovenească sau moldo-valahă; în sensul dat glotonimul român / românesc este 
sinonim în literatura de specialitate cu dacoromân). 

III. Care ţine de mijlocul naţional de comunicare al statului român şi (având 
în vedere situația actuală) al statului moldovenesc (ce include limba literară unică 
formată pe baza tipului de vorbire romanică nord-dunăreană)”. 

1.4.1.2. Cu aceste sensuri calificativul glotic polisemantic român / românesc 
şi-a ocupat locul corespunzător în taxonomia glotonimică actuală şi de polisemia 
dată nu se mai poate face abstracție, oricât ar dori-o cineva. 

1.4.2. Astăzi conținutul semantic al glotonimului român / românesc (prezentat 
mai sus) reprezintă un fapt real al terminologiei lingvistice, el fiind folosit ca atare 
(în accepțiile date) în romanistica generală, începând cu opera fundamentală a lui 
W. Meyer-Liibke (1890, 1902) (predecesorul acestui mare romanist şi întemeietorul 
lingvisticii romanice, F. Diez, utiliza încă, pentru romanica orientală, determinativul 
mai vechi, valah) şi terminând cu lucrările moderne de popularizare a romanisticii 
(cum ar fi, spre exemplu, broşura lingvistului polonez W. Mańczak (1969)!) şi cu 
toate sursele de referință existente (dicționare şi enciclopedii, neexceptându-le pe 
cele sovietice). 

2. Calificativul moldovenesc (ca şi muntenesc, de altfel), cu referire la limbă, 
a început a fi utilizat relativ târziu (în comparaţie cu român < romanus, ce servea la 
denominarea, cum s-a spus deja, atât a populației de origine romanică, cât şi a limbii 
acesteia) — abia de prin a doua jumătate a secolului al XIV-lea, adică după constitui- 
rea celor două „ţări româneşti” în state separate. 

2.1. Ela căpătat circulaţie anume ca semn distinctiv al acestora, în calita- 
te de denumire locală a uneia dintre cele două ramuri (varietăţi) ale masivului 
glotic romanic nord-dunărean, denumire ce reflecta teritoriul de răspândire a 
ramurii corespunzătoare (deşi în Valahia se folosea în continuare şi termenul 
tradițional român / românesc, determinativul muntenesc fiind mai puţin frec- 
vent)’. 

2.1.1. După anexarea în 1812 a părții dintre Prut şi Nistru a Moldovei istorice 
(a aşa-numitei Basarabii) de către imperiul rus, aici, din motive lesne de înţeles, a 
fost utilizată pentru vorbirea localnicilor denumirea tradițională, dar neştiințifică, 
limba moldovenească. 

2.1.2. În 1818, prin „Regulamentul organizării administrative a Basarabiei”, 
„limba moldovenească” este declarată chiar limbă oficială, alături de limba rusă (de 
altfel, Rusia ţaristă, prin „Regulamentul organic”, va decreta „limba moldoveneas- 
că” drept limbă oficială şi în Principatul Moldovei din timpul ocupației acestuia, 
între anii 1828 şi 1834). 

2.1.3. Această situaţie a fost însă păstrată numai până în 1828, când drept lim- 
bă oficială este recunoscută, din nou, doar limba rusă, limba localnicilor fiind ulterior 
scoasă cu totul din uz. 

2.1.4. Abia spre sfârşitul secolului al XIX-lea şi la începutul secolului al XX-lea 
adjectivul moldovenesc, în sintagma limba moldovenească, reapare (iarăşi în scopuri 
politice) în unele lucrări (mai ales dicționare bilingve), cu referire la vorbirea popu- 
laţiei basarabene. 

2.1.5. După revoluţia din 1917, adică în perioada sovietică (întâi în R.A.S.S.M, 
în stânga Nistrului, căci Basarabia se reunise deja cu Ţara, iar apoi, în 1940, şi în 
R.S.S.M, cu Basarabia reînglobată de data aceasta în U.R.S.S), populației din aceste 
teritorii îi este impusă oficial denumirea „limba moldovenească”, care se contrapu- 
nea de acum net limbii române (mai ales că între anii 1932 şi 1938 în R.A.S.S.M. 
fuseseră introduse limba şi literatura română şi alfabetul latin, acțiune calificată ulte- 
rior drept o gravă greşeală politică). Motivele sunt deci de natură pur politică: pentru 
demonstrarea existenţei unei alte naţiuni în componenţa Uniunii Sovietice, ce trebuia 
să se deosebească, sub toate aspectele, de națiunea română din ţara vecină, dar nepri- 
etenă (îndârjirea de atunci în promovarea cu orice preţ a tendinței date se resimte la 
mulți diriguitori şi în prezent). 

2.2. În felul acesta, calificativul moldovenesc, prin atribuirea acestui al doilea 
sens, ar fi trebuit să aibă următoarea structură semantică, adică să însemne: 

„I. Care ţine de tipul de vorbire romanică nord-dunăreană, adică de grupul 
dialectal dacoromân, caracteristic pentru Moldova istorică. 

II. Care ţine de mijlocul naţional de comunicare în statul moldovenesc 
(R.S.S.M., iar în prezent: Republica Moldova)”. 

2.3. Dar chiar şi cu această nouă structură semantică adjectivul-glotonim mol- 
dovenesc corelează cu adjectivul-glotonim român, ca unităţi de acelaşi rang doar pe 
linia unui singur sens: al treilea de la român şi al doilea de la moldovenesc. 

2.3.1. Aceste sensuri ar urma să se opună (în viziunea partizanilor articolului 
13 din Constituția Republicii Moldova) ca denumiri ale mijloacelor naţionale de 
comunicare din diferite state. 

2.3.2. Întrucât însă mijloacele naționale de comunicare sunt, în fond, limbile 
standard, adică ceea ce numim în mod curent limbi literare, iar limba literară atât în 
România, cât şi în Moldova a fost şi este aceeaşi (unica), sensurile în discuţie coincid. 

2.3.3. Deci contrapunerea glotonimelor român şi moldovenesc pe linia acestui 
sens, care s-a făcut şi începe să se facă din nou în Republica Moldova (în conformi- 
tate cu noua Constituţie), se baza şi se bazează, iarăşi, doar pe considerente de ordin 
politic. Ea nu are nici un suport de natură lingvistică (adică ştiinţifică). 

2.4. Cât priveşte celelalte sensuri ale glotonimelor discutate, ele se află în raport de 
gen — specie, moldovenesc incluzându-se (în primul său sens) în toate cele trei sensuri ale 
lui român / românesc (acesta fiind pentru el noţiunea generică pe toate liniile). 


Itinerar sociolingvistic__ 65 


3. Aşa se prezintă lucrurile sub raport logic (căci, logic, noțiunea generică c u - 
prinde în sine toate noţiunile de specie subordonate ei). 

3.1. Sub raport semantic însă noţiunea generică (care exprimă numai trăsături- 
le relevante, esenţiale) se include ca parte componentă obligatorie în conținutul 
tuturor noțiunilor de specie subordonate, care înglobează, în afară de aceasta, şi tră- 
sături suplimentare (relevante numai pentru noțiunea de specie respectivă). 

3.1.1. În cazul noţiunii moldovenesc, asemenea trăsături suplimentare relevante 
sunt: lipsa africatelor č şi č şi prezența africatei dz, palatalizarea consoanelor labiale 
p, b, v, f, trecerea vocalelor atone e şi à, respectiv, în i şi f (în special în poziţie finală), 
prezenţa unor rusisme lexicale şi sintactice, precum şi o serie de alte particularități 
specifice vorbirii din Republica Moldova şi Moldova românească (dar improprii atât 
pentru alte varietăţi dialectale ale limbii române, cât şi pentru limba literară). 

3.1.2. Aşadar, denumirea moldovenesc poate fi aplicată numai şi numai vorbi- 
rii căreia îi sunt proprii particularitățile suplimentare enumerate. Altfel, denumirea 
nu poate fi considerată ca fiind adecvată obiectului denumit. 

3.1.3. Tocmai de aceea articolul 13 din noua Constituţie a Republicii Moldova 
nu este justificat sub aspect ştiinţific: în el se presupune, pe de o parte, că limba ofi- 
cială de stat este limba literară comună (căreia nu-i sunt proprii trăsăturile specific 
moldoveneşti!), iar pe de altă parte, ea este denumită moldovenească (ceea ce impli- 
că în mod obligatoriu trăsături specifice inerente). Este deci un caz tipic de alogism 
elementar, de contradictio in adjecto. 

4. Pentru a demonstra inconsistența unei atare poziții sub raport ştiinţific mai 
poate fi menționată aici încă o particularitate a elementelor lexicale (inclusiv a termeni- 
lor) ce se află în raport de gen — specie: în anumite condiții contextuale, când nu impor- 
tă detaliile, adică trăsăturile specifice (individuale) suplimentare, ci doar cele esențiale 
ale obiectului denumit, în locul denumirii de specie se foloseşte, de regulă, denumirea 
de gen. Legitatea dată însă nu poate fi inversată: denumirea de specie (cea a varietății 
noțiunii) nu poate fi folosită în locul celei generice, deoarece în acest caz obiectului 
desemnat i s-ar atribui caracteristici semantice pe care el nu le posedă (copac — nuc). 

4.1. De aceea glotonimul român / românesc se utilizează cu referire la orice 
varietate de vorbire romanică nord-dunăreană (muntenească, moldovenească, bănă- 
țeană, oltenească sau oricare alta) şi, în primul său sens, la orice varietate de vorbire 
romanică sud-dunăreană (aromână, istroromână şi meglenoromână). 

4.2. Dar nu orice varietate de vorbire românească, în esenţă (cum ar fi cea 
balcano-romanică sau chiar numai cea nord-dunăreană, adică dacoromână), poate fi 
numită, spre exemplu, muntenească, oltenească sau moldovenească. 

4.3. Denumirile date pot fi aplicate în exclusivitate acelor varietăți cărora le 
sunt proprii suplimentar trăsăturile dialectale respective. 

4.3.1. Astfel, glotonimul moldovenesc poate fi aplicat numai acelei vari- 
etăți a dialectului dacoromân al limbii române care se întrebuinţează (în mare) 

în Moldova dintre Prut şi Carpaţi, precum şi în actuala Republica Moldova, şi 
numai atunci când se acordă o importanță deosebită particularităților ei supli- 
mentare specifice enumerate mai sus, în 3.1.1., când anume acest specific se vrea 
relevat. 

4.3.2. Aici intervine aspectul pe care nici azi nu-l acceptă partizanii denumirii 
date pentru limba oficială de stat din Republica Moldova. 

4.3.2.1. Doar această denumire o poartă graiul vorbit în Moldova (de pe 
ambele maluri ale Prutului), vorbirea populară orală (nu scrisă!) folosită în 
această zonă, vorbire care are trăsăturile sale specifice în comparaţie cu vorbirea din 
alte zone ale spaţiului românesc dunăreano-carpato-nistrean, dar care este doar una 
dintre varietățile întregului glotic romanic oriental. 

4.3.2.2. În virtutea acestui fapt, denumirea unei varietăţi nu poate fi dată între- 
gului în totalitatea sa (căci fiecare varietate se include în întreg, este doar o 
parte a lui). Cu atât mai mult cu cât pe baza diferitor varietăţi ale întregului s-a 
constituit o limbă de cultură (limba literară), care e una singură. 

4.3.2.3. În această calitate ea a fost consfințită prin tradiţii îndelungate, fixate 
într-un corpus solid de monumente scrise, servind cultura comună a tuturor purtă- 
torilor acestor varietăți (inclusiv a varietății moldoveneşti, care nu are şi nici n-a 
avut vreodată o altă formă de manifestare literară, bazată în exclusivitate pe graiul 
moldovenesc). 

4.3.2.4. Limba de cultură în care astăzi se vorbeşte, dar mai ales cea în care se 
scrie în Republica Moldova, în toate sferele oficiale, nu reflectă specificul va- 
rietăţii locale moldoveneşti a dialectului dacoromân de pe acest teritoriu (fonetica ei 
este, de exemplu, aproape în întregime de tip muntenesc, nu moldovenesc: formele 
de tipul făcea, piatră, bine au la bază nu formele dialectale moldoveneşti fășe, chia- 
tri, ghini, proprii, cu anumite varietăţi, întregului teritoriu al republicii, ci pe cele din 
alte regiuni româneşti, dar care au devenit normă literară). 

4.4. Prin urmare, nimeni nu are pur şi simplu dreptul (nici ştiinţific, nici juri- 
dic) să atribuie acestei limbi o denumire neadecvată conţinutului termenului utilizat, 
improprie ei prin însăşi definiția sa. 

5. Şi încă un argument, de altă natură, dar care vine să sublinieze apartenența 
necondiționată a noţiunii de specie la noţiunea de gen, a specialului la general, a 
fenomenului la esenţă, a variantei la invarianță (oricât de multe trăsături specifice ar 
avea prima). 

5.1. În cazul noţiunii de specie moldovenesc, această legitate s-ar for- 
mula în felul următor: oricâte particularități specifice (în sensul încorporării 
rusismelor şi sovietismelor) ar fi căpătat şi ar mai căpăta, eventual, vorbirea 
moldovenească din R.S.S.M şi din Republica Moldova, ea n-ar fi încetat şi nu 
va înceta nicicând să fie o varietate a vorbirii româneşti, căci elementele spe- 
cifice, oricât de numeroase ar fi ele, nu pot schimba esenţa primordială a noţi- 

unii generice, care constituie o componentă invariabilă a conţinutului tuturor 
noțiunilor de specie. 

5.2. Chiar dacă am admite, prin absurd, o situaţie ipotetică, când majoritatea 
unităților lexicale semnificative (adică a cuvintelor cu sens material) ar fi substituite 
prin unități străine, împrumutate (ruseşti, de exemplu), şi în acest caz o asemenea 
„limbă amestecată” va fi recepționată de cei ce ştiu româneşte în esență, iar nu ca 
„altă” limbă, ca o limbă „nouă”. Asta pentru că apartenenţa unui mesaj verbal la o 
anumită limbă este determinată, de fapt, nu de lexic, ci de gramatică. 

5.2.1. De aceea un enunţ ca Bring die 6anka mit eapenve von der nonka im 
uynan, citat de L. V. Şcerba (1974, p. 72), în pofida faptului că absolut toate cuvinte- 
le semnificative din componenţa lui (în afară de verb) sunt ruseşti, este simțit, după 
spusele lingvistului rus, ca fiind limbă germană, deoarece predicatul lui şi toate in- 
strumentele gramaticale sunt germane. 

5.2.2. De altfel, elementele lexicale semnificative de bază ale unui potenţial enunţ 
pot fi chiar fără sens (adică născocite), cum afirmă mulți semanticieni. Principalul e ca 
acestor elemente să le fie aplicată corect gramatica unei limbi naturale. De exemplu, 
enunţul lui Carnap Pirots karulize elatically, fără a avea vreo semnificație concretă, reală, 
ține — după gramatică — de limba engleză. Dacă însă acestui enunţ, vid de sens, 1 se aplică 
o altă gramatică, el apare ca „tradus” în limba respectivă. Astfel, Em. Vasiliu îl „traduce” 
în română prin Piroţii carulează elatic (Vasiliu, 1970, p. 19). Enunţul dat se pretează însă 
şi la „traducerea” în alte limbi (cf. fr. Les pirots carulisent elatiguement sau rus. Ilupombi 
Kapynu3am >namuuno), la origine fiind el însuşi o „traducere” din germ. Die Pieroten 
karuliezen elatisch (ibidem, p. 20). 

5.2.3. Din cele spuse se poate trage concluzia că, atâta timp cât îşi păstrează 
gramatica, o limbă rămâne vie şi, dacă i se creează condiţii favorabile pentru deba- 
rasarea de lexicul impropriu, ea revine la normal. Deci dacă s-ar instaura asemenea 
condiţii şi pentru populaţia din Republica Moldova, limba română de aici, denaturată 
de mulțimea rusismelor de tot felul, ar renaşte în foarte scurt timp. 

6. Deci termenii glotonimici moldovenesc şi român / românesc n-au fost niciodată 
şi nu pot fi de acelaşi rang, nu sunt adică termeni ce stau pe aceeaşi treaptă a ierarhiei 
glotonimice, deoarece primul rămâne — indiferent de faptul dacă acest lucru e pe 
placul cuiva sau nu — denumire a unui grai teritorial (utilizat nu numai pe teritoriul 
Republicii Moldova, ci şi pe cel al României), ceea ce nu permite ca el să fie folosit 
când e vorba de denumirea mijlocului de comunicare cultă, de limba literară. 

Utilizarea acestor doi termeni (ca şi a tuturor termenilor ştiinţifici) trebuie să 
corespundă corelaţiei ce există obiectiv între ei în metalimba lingvisticii, care dispu- 
ne de o anume microstructură terminologică ce nu poate fi nici ignorată, nici mani- 
pulată arbitrar. 

7. Aşadar, vorbirea din Republica Moldova, neîncetând a fi o varietate locală 
a limbii române comune, este, istoriceşte, vorbire moldovenească, deoarece ţine de 

prima din cele două mari ramuri ale dialectului dacoromân — moldovenească şi munte- 
nească — şi-şi păstrează şi în prezent specificul său dialectal tradițional (majoritatea po- 
pulaţiei republicii în viaţa de toate zilele, în procesul vorbirii nenormate, neconforme 
cu normele literare, vorbeşte, într-adevăr, moldoveneşte). E un lucru absolut normal 
ca, fiind locuitor al Moldovei, să te consideri moldovean şi să vorbeşti în graiul local, 
cu condiția însă să-ți dai seama că el e local şi nu poate substitui limba unică pentru toți 
cei ce vorbesc româneşte, care este limba română comună. 


NOTE 

! Folosind determinativul român în primul său sens, autorul menționează, urmându-l pe Sex- 
til Puşcariu, că limba română are patru varietăți: dacoromâna, aromâna, istroromâna şi meglenoro- 
mâna. De varietatea dacoromână a limbii române se folosesc, după spusele lui W. Manczak, „circa 
20 milioane de oameni pe teritoriul României şi al Republicii Sovietice Moldoveneşti...” (p. 18). 

> Glotonimele adjectivale moldovenesc / moldovean şi muntenesc / muntean au la bază, 
desigur, substantivele respective moldovean / moldovan şi muntean, folosite, cum era şi firesc, ca 
etnonime în noile formaţii statale. 

3 Despre aceste lucruri, foarte clare sub raport teoretic, s-a mai scris anterior (vezi, de 
exemplu, Berejan, 1990), dar cele scrise n-au fost luate în consideraţie. 

+ Acest paradox de interpretare logică şi lingvistică a sensului cuvintelor este examinat mai 
detaliat la Berejan, 1973. 

5 Chiar pe această legitate s-a bazat Sextil Puşcariu, când a stabilit că limba română are 
patru dialecte (Puşcariu, 1940, p. 216-248). 

ASPECTUL VORBIT AL LIMBII ROMÂNE 
IN SPAŢIUL DINTRE PRUT ŞI NISTRU 


Situația limbii române în spaţiul dintre Prut şi Nistru a fost timp îndelungat departe 
de normalitate, căci perioada de după 1812, când acest teritoriu s-a aflat sub ocupaţia im- 
periului rus, n-a putut să nu lase urme. A suferit, în primul rând, aspectul ei vorbit. După 
anexarea Basarabiei la Uniunea Sovietică, datorită transpunerii în viaţă a teoriei comuniste 
a bilingvismului armonios (iar în fapt — unilateral), băştinaşii erau nevoiţi să vorbească 
ruseşte, fără ca ruşii şi ceilalți rusofoni (ucrainenii, bulgarii, găgăuzii, evreii ş.a.) să încerce, 
cel puţin, să însuşească limba română. În plus, când, după război, limba română a început 
să fie numită „limbă a ocupanților fascişti”, populaţiei locale i-a intrat frica în oase: nu avea 
curajul să afirme că o cunoaşte, limitându-se în procesul de comunicare la un limbaj pocit, 
poluat cu rusisme de toată mâna, adus în Basarabia de moldovenii din stânga Nistrului, 
veniţi încoace în calitate de ideologi ai noii puteri. Această „limbă” nu mai era barem di- 
alectală moldovenească, ci un mijloc artificial de comunicare, chipurile „cultă”, ticluită în 
R.A.S.S.M. la comanda Moscovei. Se credea că ea nu are nimic în comun cu româna, deşi 
în realitate era un erzaț de română. Pentru conducerea sovietică acest lucru nu avea nici 
o importanță. Important era ca limba vorbită în noua republică unională să corespundă 
denumirii de moldovenească. Această atitudine a condus, în primii ani postbelici, la de- 
gradarea totală atât calitativă, cât şi funcțională a limbii române, nivelul de cunoaştere a 
acesteia a scăzut considerabil. Limba română era utilizată (în aspectul său vorbit) doar în 
mediul rural, la piaţă şi „la bucătărie”, cum s-a spus mai târziu. 

Această vorbire basarabeană — schimonosită — s-a menţinut totuşi în limitele 
limbii române, deoarece şi-a conservat structura gramaticală, în special cea morfolo- 
gică. Or, în lingvistică orice enunţ real poate fi determinat ca aparținând unei sau altei 
limbi nu după pronunție, nici după elementele de vocabular (care pot fi împrumuturi 
străine), nici după modelele de construcții sintactice (ce pot fi asimilate din afară), ci 
după gramatica pe care se bazează legăturile dintre părțile componente ale enunţului, 
după formele morfologice aplicate unităților de limbă (inclusiv celor străine). 

L. Şcerba ilustrează acest adevăr printr-un exemplu atestat la nemții ce locuiau 
în mediul rusesc. Enunţul Bring die Ganxa mit eapenve von der nonka im uynan, în care 
toate substantivele sunt ruseşti, este receptat, după spusele lingvistului rus, ca aparținând 
limbii germane, deoarece verbul şi toate instrumentele gramaticale sunt germane!. 

Concluzia este deci cât se poate de optimistă: oricât de puternică ar fi influenţa 
altei limbi, oricâte elemente străine ar încorpora o limbă, ea nu-şi pierde identitatea 
atâta timp cât îşi păstrează structura morfologică. Îndată ce dispare influenţa, limba 
poate reveni la condiția ei normală. 

Aici nu se vorbeşte însă de eventualele perspective, ci de forma pe care o are 
limba română în Basarabia la ora actuală. 

Sub raport lingvistic, denaturările care au îndepărtat aspectul vorbit al limbii 
române din Basarabia de matca comună a vorbirii româneşti din sud-estul Europei 
sunt uşor explicabile, dată fiind influența neîntreruptă a limbii ruse dominantă aici nu 
numai în trecut, ci şi în prezent. 

Se ştie că într-o comunitate socială presiunea sistemului unei limbi dominante 
asupra limbii dominate se exercită din două direcţii: 

1) din exterior (datorită mediului „rusesc”, purtătorii limbii române au fost 
constrânşi să devină „bilingvi”, deoarece numai prin însuşirea rusei puteau accede la 
o treaptă superioară în societate) şi 

2) din interior (datorită amestecului, în conştiinţa vorbitorilor, a două sisteme 
glotice diferite: cel al limbii materne şi cel al limbii ruse. 

Ținând cont de influenţa constantă a limbii ruse şi în prezent aici este utilizată 
preponderent vorbirea dialectală moldovenească (cu particularitățile ce-i sunt carac- 
teristice). Anume această vorbire este mijlocul de comunicare orală dintre membrii 
societății moldoveneşti, dar numai în viața cotidiană, deoarece în instituţiile de cul- 
tură şi de stat ea este impracticabilă. Unii vorbitori sunt afectați puternic de această 
stare de lucruri care le creează complexe de inferioritate, împiedicându-i deseori să 
se realizeze plenar ca personalităţi?. 

Mulţi români basarabeni încă nu sunt în stare să se exprime liber şi dezinvolt 
în procesul de comunicare, cum o fac românii din Ţară. Abia din 1990 a început să 
se resimtă şi în vorbirea românească din acest spaţiu exprimarea firească (mai ales în 
vorbirea tinerilor, care nu ştiu de „bilingvismul obligatoriu”, frustrant pentru voința 
vorbitorului). În rest, pentru masele largi situaţia continuă a fi îngrijorătoare. Este un 
fel de calamitate „națională” pentru Republica Moldova, pe care multă lume de la 
noi n-o realizează nici până acum în adevăratele ei dimensiuni. 

Aşa s-au statornicit lucrurile de pe vremea Uniunii Sovietice (ba chiar de mai îna- 
inte!), deoarece aproape tot ce era legat într-un fel sau altul de cultură şi civilizaţie venea 
în spațiul dintre Prut şi Nistru aproape exclusiv prin filiera limbii ruse. 

În felul acesta, chiar cele mai elementare inovaţii legate de dezvoltarea culturii în 
societatea basarabeană îşi găseau denominațiile ruseşti, la îndemâna oricui (fără a apela 
la presă, la dicţionare, la surse literare etc.). Echivalentele ruseşti soluționau probleme- 
le de comunicare, pătrunzând neforțat în vorbirea curentă a moldovenilor ca mijloace 
pentru ieşirea lor din impasul comunicativ, căci procedurile administrative, economice, 
juridice, militare se efectuau în limba dominantă a statului sovietic, adică în rusă. 

Împrumuturile masive, folosite de cele mai dese ori fără a fi asimilate fonetic, 
au condus (ceea ce e mai grav) la dereglări ale sistemului limbii române în Basarabia, 
la deteriorarea mecanismelor sinergetice de autoreglare: a vorbirii ce s-a manifestat 
în fenomene tipice: sărăcirea rezervelor lexicale cu compensarea lor din contul lexi- 
cului limbii dominante, simplificarea structurii sintactice a propoziției, denaturarea 
unor raporturi gramaticale normative (cf. suprimarea articolului hotărât, inexistent în 
rusă, omiterea reprizei pronominale ş.a.m.d.). 

Aceste procese, deosebit de frecvente în fosta R.S.S.M., sunt perpetuate şi 
astăzi în limba vorbită. Deşi limba rusă nu este legiferată ca mijloc de comunicare 
între etniile conlocuitoare, practic ea îndeplineşte această funcţie şi nu numai la nivel 
particular, ci şi la cel statal. Mai trist e că în ultimul timp se accentuează din ce în ce 
mai mult tendințele de revenire la situația existentă în U.R.S.S. (şi nu fără susținerea 
tacită a forurilor diriguitoare din republică). 

Unor basarabeni le pare că limba vorbită de ei „diferă” de cea din România. Îi 
avem în vedere pe purtătorii limbii vorbite ce nu posedă suficient limba literară (cea a 
culturii scrise). Această vorbire conține, în afară de particularități dialectale moldove- 
neşti, cunoscute de toți specialiştii (palatalizarea specifică a labialelor şi a dentalelor, 
reducerea diftongului ea la e în finală ş.a.), rusisme mai vechi (po/covnic, cinovnic, ukaz, 
cuhne, nacialnic, soveste ş.a.) şi rusisme recente, cuvinte şi expresii ciudate ce au intrat 
şi în limbajul unor intelectuali, cu toate că ele sunt inadmisibile în vorbirea (fie ea numită 
şi moldovenească) cât de cât cultă. Presiunea mediului se face simțită şi în fonetică, ea 
fiind nu doar dialectală, ci şi rusească (în special accentuarea). Cuvintele cu forme fo- 
netice identice sau foarte apropiate sunt accentuate aproape toate rusește, li se păstrează 
fonetismul rus sau li se schimbă genul după modelul din rusă (diplom, iubilei, pleaj) şi în 
sintaxă, care e saturată de construcții hibride, de calchieri ş.a.m.d. Ca să nu mai amintim 
de păstrarea în continuare a formelor denaturate ale numelor proprii (Olari, Ordelean, 
Sprânsean, Rața, Gamorari, Ghincul, Postolatii, Ciora) şi de utilizarea formulei ruseşti 
de adresare (Petru Ivanovici, Viorel Mircevici, Olesea Aurelovna). 

Tocmai de aceea intenția actuală de a oficializa rusa ca a doua limbă de stat ar 
conduce la urmări catastrofale (pe lângă confruntări şi conflicte interetnice — la per- 
petuarea complexelor de inferioritate, la aprofundarea procesului de oprimare mora- 
lă a reprezentanților etniei româneşti de către reprezentanții etniei ruse). 

Psihicul mai multor generaţii de moldoveni a fost puternic afectat de aceste 
fenomene negative, cu grave repercusiuni asupra vieții lor sociale şi culturale. E o 
situaţie prin care se şi explică folosirea în vorbirea curentă a unui vocabular sărac 
şi lipsa denumirilor de noţiuni abstracte (demnitate, permanent, convenabil) ce sunt 
preluate aproape toate din limba rusă. 


NOTE 

! Vezi: L. V. Şcerba, Asvrkoeaa cucmema u peueeaa Qeamenbnocmv, Leningrad, 1974. 

> Complexele de felul acesta, cum consideră pe bună dreptate ştiinţa psihologică, au un 
efect destructiv asupra psihicului omenesc, „macină moralitatea omului din interior”, „ridică ob- 
stacole de netrecut în comunicarea cu alți oameni”, „menţin constant o stare interioară apăsătoare” 
ce împovărează omul, „îl împiedică să se... simtă liber în exprimare” (vezi: Aurelian Silvestru, 
Victime ale bilingvismului: copiii complexaţi, în Limba română, Chişinău, nr. 1, 1991, p. 119). 

3 Vezi: R. Piotrowski, Sinergetica şi ocrotirea limbii române în Republica Moldova // Re- 
vistă de Lingvistică şi Ştiinţă Literară, nr. 3, 1997, p. 93. 


Limba Română, nr. 9-10, 2004, p. 51-53 


Spațiul lingvistic şi literar românesc din perspectiva integrării europene, 
Editura Alfa, Iaşi, 2004, p. 194-199 


VARIETATEA MOLDOVENEASCĂ 
A VORBIRII ORALE ROMÂNEȘTI 
ŞI LIMBA LITERARĂ SCRISĂ 
(corelația românesc — moldovenesc, 
cu referire la realitățile glotice) 


Adjectivul moştenit din latină român (< romanus) / românesc a fost utilizat de 
timpuriu pentru denumirea vorbirii populaţiei romanizate de pe tot teritoriul balcano- 
carpatic, inclusiv de pe teritoriul de răspândire a celor două mari grupuri dialectale 
romanice din nordul Dunării — cel muntenesc şi cel moldovenesc (după Al. Philip- 
pide, Iorgu Iordan şi Em. Vasiliu), păstrându-se aici şi după formarea principatelor 
dunărene: Ţara Românească (Muntenia sau Valahia), Moldova şi Transilvania. 

Anume acest calificativ a stat la baza ideii că toţi cei ce populau spațiul carpa- 
to-dunărean îşi trag obârşia de la Roma, iar unitatea idiomului vorbit de ei genera în 
adâncul conştiinţei lor ideea unităţii poporului romanic ce vorbea în acest idiom. 

Calificativul moldovenesc, format pe teren romanic (ca şi muntenesc, de 
altfel), cu referire la limbă, a început să fie utilizat relativ târziu (în comparaţie 
cu român, ce servea la denumirea atât a populaţiei de origine romanică de pe 
teritoriul amintit, cât şi a vorbirii ei) — abia de prin a doua jumătate a secolului 
al XIV-lea, adică după constituirea celor două „ţări româneşti” ca state separate. 
El a căpătat circulație anume ca semn distinctiv în calitate de denumire locală 
a uneia din cele două ramuri (varietăţi) ale masivului glotic romanic nord-du- 
nărean, denumire ce reflecta teritoriul de răspândire a ramurii corespunzătoare 
(deşi în Valahia a fost folosit în continuare termenul tradițional român / romå- 
nesc, determinativul muntenesc este mult mai puţin frecvent). Glotonimele ad- 
jectivale moldovenesc / moldovean şi muntenesc / muntean au la bază, desigur, 
substantivele moldovean / moldovan şi muntean, folosite, în mod firesc, ca etno- 
nime în noile formațiuni statale. 

După anexarea în 1812 teritoriului dintre Prut şi Nistru a Moldovei istorice 
(a aşa-numitei Basarabii) de către imperiul rus, aici, din motive lesne de înţeles, a 
fost utilizată pentru vorbirea localnicilor denumirea tradițională, dar neterminologi- 
că, limba moldovenească. În 1818, prin Regulamentul organizării administrative a 
Basarabiei, limba moldovenească este declarată limbă oficială, alături de limba rusă. 
Această situație însă a fost păstrată numai până în 1828, când drept limbă oficială 
este recunoscută din nou doar limba rusă, limba localnicilor fiind ulterior scoasă din 
uzul oficial. 

Abia spre sfârşitul secolului al XIX-lea şi la începutul celui următor, adjectivul 
moldovenesc în sintagma limba moldovenească reapare (iarăşi în scopuri politice) 
în unele lucrări (mai ales dicționare bilingve), cu aplicare la vorbirea populației ba- 
sarabene!. 

În perioada sovietică (întâi în Republica Autonomă Sovietică Socialista 
Moldovenească, în stânga Nistrului, căci Basarabia se reunise deja cu Ţara, 
iar apoi, din 1940, şi în R.S.S.M., în Basarabia reînglobată de data aceasta în 
U.R.S.S.), populaţiei din aceste teritorii îi este impusă oficial denumirea limba 
moldovenească, care se contrapunea de acum net limbii române (mai ales că, 
între anii 1932 şi 1938, în R.A.S.S.M. fuseseră introduse limba şi literatura 
română şi alfabetul latin, acţiune calificată ulterior drept o „gravă greşeală 
politica”). Motivele sunt deci de natură pur politică: era necesar să se demon- 
streze că există o altă națiune în componenţa Uniunii Sovietice, distinctă sub 
toate aspectele de națiunea română din ţara vecină, neprietenă (îndârjirea de 
atunci în promovarea cu orice preţ a ostilității se resimte, după cum se poate 
constata, şi în prezent). 

În felul acesta calificativul moldovenesc, prin atribuirea sensului al doilea, ar 
fi trebuit să aibă următoarea structură semantică: 

— „care ţine de tipul de vorbire romanică nord-dunăreană, adică de grupul dia- 
lectal dacoromân caracteristic pentru Moldova istorică”; 

— „care ține de mijlocul național de comunicare al statului moldovenesc 
(R.S.S.M., iar în prezent: Republica Moldova)”. 

Dar, chiar şi cu această nouă structură semantică, adjectivul moldovenesc se 
corelează cu adjectivul glotonim român ca unități de acelaşi rang doar pe linia unui 
singur sens: cel de mijloc naţional de comunicare. 

Întrucât însă mijloacele naționale de comunicare sunt în fond limbile standard, 
adică ceea ce numim în mod curent limbi literare, iar limba literară atât în România, cât 
şi în Republica Moldova a fost şi este aceeaşi, sensurile în discuție coincid. 

Deci contrapunerea glotonimelor român şi moldovenesc pe linia acestui sens 
se baza şi se bazează iarăşi doar pe considerente de ordin politic. Ea nu are nici un 
suport de natură lingvistică (adică ştiinţifică). 

Cât priveşte celelalte sensuri ale glotonimelor discutate, ele se află în raport 
de gen — specie; cu alte cuvinte, ele corelează ca unități denominative de la diferite 
trepte ierarhice ale taxonomiei româneşti: deoarece adjectivul moldovenesc, folosit 
în calitate de glotonim, se include în toate cele trei sensuri ale lui român / românesc 
(acesta fiind pentru el noţiunea generică pe toate liniile). 

Aşadar, denumirea moldovenesc poate fi aplicată numai şi numai acelei reali- 
tăți glotice căreia îi sunt caracteristice toate particularitățile suplimentare ale acestei 
varietăți de vorbire românească. Altfel denumirea nu poate fi considerată adecvată 
obiectului denumit. 

Pentru a demonstra veridicitatea afirmației că cele doua adjective glotonime 
se află în raport de gen — specie poate fi adăugat încă un argument teoretic, de altă 
natură, dar care vine să sublinieze apartenenţa necondiționată a noțiunii de specie 
la noțiunea de gen, a specialului la general, a fenomenului la esenţă, a variantei la 
invariantă (oricât de multe trăsături specifice ar avea prima). 

În cazul nostru (cu noţiunea de specie „moldovenesc”), această legitate s-ar 
putea formula în felul următor: oricâte particularități specifice (în sensul încorpo- 
rării de rusisme şi de sovietisme) ar fi căpătat şi ar mai căpăta, eventual, vorbirea 
moldovenească din R.S.S.M. şi din Republica Moldova, ea n-ar fi putut înceta şi nu 
va înceta să fie o varietate a vorbirii româneşti ca noţiune generică, căci elementele 
specifice, oricât de numeroase ar fi ele, nu pot schimba esenţa primordială a acesteia, 
care constituie o componentă invariabilă a conţinutului tuturor noţiunilor de specie. 

Chiar dacă am admite prin absurd o situaţie ipotetică în care majoritatea 
unităţilor lexicale semnificative (adică a cuvintelor cu sens plin) ar fi substituite 
prin unități străine, împrumutate (în cazul nostru ruseşti, ca în versurile satirice 
M-am prostudit şi căşleiesc / C-o fost morozu mari...), şi în acest caz o asemenea 
„limbă amestecată” va fi recepţionată de cei ce ştiu româneşte ca românească în 
esența sa, iar nu ca „altă” limbă, ca o limbă „nouă”. Asta pentru că apartenența 
unui mesaj verbal la o anumită limbă este determinată, de fapt, nu de lexic, ci de 
gramatică. 

De aceea un enunţ ca Bring die Ganka mit eapenbe von der norka im uynan, 
citat de L. V. Şcerba (3, p. 72), în pofida faptului că absolut toate cuvintele semnifi- 
cative din componenţa lui (în afară de verb) sunt ruseşti, este sesizat, după spusele 
lingvistului rus, în limba germană, deoarece predicatul lui şi toate instrumentele gra- 
maticale sunt germane. 

De altfel, elementele lexicale semnificative de bază ale unui potenţial enunţ pot 
fi chiar fără sens (adică născocite), cum afirmă mulţi semanticieni. Principalul e ca 
acestor elemente să le fie aplicată corect gramatica unei limbi naturale. De exemplu, 
enunţul lui Carnap Pirots karulize elatically, fără a avea vreo semnificație concretă, 
reală, ţine — după gramatică — de limba engleză. Dacă însă acestui enunţ, vid de sens, 
i se aplica o altă gramatică, el pare „tradus” în limba respectivă. Astfel, Em. Vasiliu 
îl „traduce” în română prin Piroții carulează elatic (în 4, p. 19). Enunţul dat se aplică 
însă şi la „traducerea” în alte limbi (cf. fr. Les pirots carulisent élatiquement sau rus. 
Ilupombl Kapynu3ăm >namuuno), la origine fiind el însuşi o „traducere” din germ. 
Die Pieroten karuliezen elatisch (4, p. 20). 

Din cele spuse se poate trage concluzia că atâta timp cât îşi păstrează gramati- 
ca o limbă rămâne vie şi, dacă i se creează condiţii favorabile pentru debarasarea de 
lexicul impropriu, ea revine la normal. Deci dacă s-ar instaura asemenea condiții şi 
pentru limba română din Republica Moldova, denaturată de mulțimea rusismelor de 
tot felul, ea ar renaşte în foarte scurt timp. 

Aceasta este situația din punct de vedere lingvistic (adică ştiinţific), dacă luăm 
în considerare substanța, structura şi sistemul realităților glotice desemnate prin ter- 
menii discutați. Din punct de vedere politic însă, după cum demonstrează faptele de 
ultimă oră, se poate declara şi chiar legifera orice, ignorându-se cu ostentație argu- 
mentele şi datele ştiinţifice. 

Ar fi oportun să se menționeze încă o particularitate a elementelor lexicale 
(inclusiv a termenilor) ce se află în raport de gen — specie: în anumite condiţii con- 
textuale, când nu contează detaliile, adică trăsăturile specifice (individuale) supli- 
mentare, ci doar cele esenţiale ale obiectului denumit, în locul denumirii de specie 
se foloseşte, de regulă, denumirea de gen. Legitatea dată însă nu poate fi inversată; 
denumirea de specie (a varietăţii noțiunii) nu poate fi folosită în locul celei de gen, 
deoarece în acest caz obiectului desemnat 1 s-ar atribui caracteristici semantice pe 
care el nu le posedă (copac — nuc). 

De aceea glotonimul român / românesc se utilizează cu referire la orice varie- 
tate de vorbire romanică nord-dunăreană (muntenească, moldovenească, bănăţeană, 
oltenească sau oricare alta) şi, în primul său sens (sensul de romanică balcanică), la 
orice varietate de vorbire romanică sud-dunăreană (istroromână, aromână şi megle- 
noromână). Dar nu orice varietate de vorbire românească în esență (cum ar fi cea 
balcano-romanică sau chiar numai cea nord-dunăreană, adică dacoromână) poate fi 
denumită, spre exemplu, muntenească, bănăţeană sau moldovenească. Denumirile 
date pot fi aplicate în exclusivitate acelor varietăţi cărora le sunt proprii suplimentar 
trăsăturile dialectale respective. 

Astfel glotonimul moldovenesc poate fi aplicat numai acelei varietăți a dia- 
lectului dacoromân al limbii române care se întrebuințează (în mare) în Moldova 
dintre Prut şi Carpaţi, precum şi în actuala Republică Moldova şi numai atunci când 
se acordă o importanță deosebită anume particularităţilor ei suplimentare specifice, 
când acest specific (adică palatalizarea labialelor, lipsa africatelor c şi č, prezența 
africatei dz, trecerea lui e şi ă neaccentuaţi, respectiv, la i şi f (å), redarea diftongului 
ea prin e sau a simplu ş.a.m.d.) se vrea relevat. 

Deci denumirea dată o poartă graiul vorbit în Moldova (de pe ambele maluri 
ale Prutului), vorbirea populară orală (nu scrisă!) folosită în această zonă, vorbire 
care are trăsăturile sale specifice (câteva dintre ele au fost indicate mai sus) în com- 
parație cu vorbirea din alte zone ale spaţiului românesc dunăreano-carpato-nistrean, 
dar care este doar una dintre varietățile întregului glotic ce poartă denumirea gene- 
rică limba română. În virtutea acestui fapt, denumirea unei varietăţi nu poate fi dată 
întregului în totalitatea sa (căci fiecare varietate se include în întreg, este doar o parte 
a lui). Cu atât mai mult cu cât pe baza diferitor varietăţi ale întregului s-a constituit 
o limbă de cultură (limba literară), una singură — limba literară română. În această 
calitate ea a fost consfințită prin tradiții îndelungate, fixate într-un corpus solid de 
monumente scrise, slujind culturii comune a tuturor purtătorilor acestor varietăţi (in- 

clusiv a varietății moldoveneşti, care nu are şi nici n-a avut vreodată o altă formă de 
manifestare literară — exemplară, în terminologia lui E. Coseriu — bazată în exclusi- 
vitate pe graiul moldovenesc). 

Limba în care astăzi se vorbeşte şi se scrie în Republica Moldova, în toate 
sferele culturii, nu reflectă specificul varietăţii locale moldoveneşti a dialectului da- 
coromân de pe acest teritoriu (fonetica ei este, spre exemplu, aproape în întregime 
de tip muntenesc, nu moldovenesc: formele de tipul făcea, piatră, bine au la bază nu 
formele dialectale moldoveneşti fășe, chiatri, ghini, specifice, cu anumite variaţii, 
întregului teritoriu al republicii, ci pe cele din alte regiuni româneşti, dar care au 
devenit normă literară). 

Prin urmare, limbii exemplare nu i se poate atribui o denumire neadecvată 
esenței, o denumire improprie (fie şi sub acest singur aspect). 

Pentru ca limba din Republica Moldova să poată fi numită, cel puţin conven- 
tional, moldovenească, ar trebui ca ea să reflecte particularitățile varietăţii locale 
moldoveneşti a limbii române, cu condiția totuşi ca nişte reprezentanți de frunte 
ai purtătorilor acestor particularități s-o fi ridicat, anume în forma dată, la rangul 
de limbă a unei „noi culturi”, deosebite de cultura românească comună, acumulată 
de-a lungul timpului. Or, aşa ceva n-a avut loc. O cultură „nouă”, curat moldove- 
nească, care să se fi impus anume în varietatea moldovenească a limbii comune, nu 
s-a constituit pe teritoriul actualei Republici Moldova. O ştie toată lumea. Limba de 
cultură de aici a fost preluată încă în anii imediat postbelici (1947-1955), odată cu 
recunoaşterea şi valorificarea clasicilor noştri comuni (Creangă, Negruzzi, Donici, 
Alecsandri, Russo, Hasdeu, Eminescu), deşi ei au fost selectați pe principii politice 
şi ideologice inconsistente sub raport ştiinţific. 

Din cele spuse rezultă că termenii glotonimici moldovenesc şi român / ro- 
mânesc n-au fost niciodată şi nu pot fi nici acum de acelaşi rang, nu sunt adică 
termeni de pe aceeaşi treaptă a ierarhiei glotonimice, deoarece primul continuă 
să rămână — indiferent de faptul dacă acest lucru e pe placul cuiva sau nu — de- 
numire a unui grai teritorial (utilizat nu numai în spaţiul Republicii Moldova, ci 
şi în România). Situaţia dată nu-i permite să fie folosit când e vorba de denumi- 
rea mijlocului de comunicare cultă, adică de limba literară. Utilizarea acestor 
termeni (ca şi a tuturor termenilor ştiinţifici) se poate efectua numai ținându-se 
seama de corelația ce există obiectiv în metalimba lingvisticii, dispunând de o 
anume microstructură terminologică, ce nu poate fi nici ignorată, nici manipulată 
arbitrar. 

Este absolut clar, prin urmare, că limba literară (şi, în primul rând, cea scrisă), 
întrebuințată de aproape jumătate de secol în Republica Moldova, este limbă româ- 
nă. Această realitate este demonstrată cu toată evidenţa de orice scriere apărută în 
perioada respectivă, căci ele toate corespund normelor standardului comun, adică 
limbii exemplare. 

În forma moldovenească propriu-zisă (adică dialectală!) n-a scris şi nu scrie 
nimeni în Republica Moldova. Toţi au scris şi scriu şi în prezent respectând, după 
cum am arătat mai sus, normele limbii române literare (alte norme literare pur şi 
simplu nu există). 

A susține, de aceea, teza inconsistentă ştiinţific (folosită în scopuri politice) că 
ar exista o limbă literară moldovenească deosebită de limba literară română comună 
este sau o utopie sau o perseverare în eroare (diabolică!) sau o fraudă, cum subli- 
niază ori de câte ori are ocazia conaționalul nostru de la Tübingen, prof. Eugeniu 
Coşeriu. 

În concluzie, din cele expuse mai sus rezultă că vorbirea din Republica Mol- 
dova, neîncetând a fi o varietate locală a limbii române comune, este, istoriceşte, 
vorbire moldovenească, deoarece ține de prima din cele două mari ramuri ale dialec- 
tului dacoromân — moldovenească şi muntenească — şi îşi păstrează până în prezent 
specificul său tradițional (majoritatea populației republicii, în viaţa de toate zilele, 
în procesul vorbirii nenormate, neconforme cu normele literare, vorbeşte într-adevăr 
moldoveneşte, şi vorbirea aceasta, când e curată, are chiar o savoare deosebită). E 
un lucru absolut normal ca, fiind locuitor al Moldovei, să te consideri moldovean şi 
să vorbeşti în graiul local (după cum e tot atât de normal ca locuitorul Olteniei să se 
considere oltean sau locuitorul Banatului să se considere bănăţean, vorbind fiecare 
în graiul său). 


NOTE 

! Aici se cere a fi menționat un moment esenţial: glotonimul monðaeckuŭ / mon0o6enecK 
ce apare în aceste lucrări este folosit adecvat, deoarece ele erau orientate nu spre limba litera- 
ră (adică cea română), ca cele din perioada precedentă, ci anume spre tipul de vorbire local, 
spre graiul moldovenesc rusticizat şi primitivizat la maximum, în care vorbeau ţăranii moldoveni 
deznaționalizaţi şi rusificaţi (căci elita făcea carte şi devenea cultă doar în limba rusă). Iată de 
ce prof. A. I. laţimirski, vorbind despre limba naţională în care se tipăreau atunci unele cărți în 
Basarabia, scrie cuvântul monoagcrui în ghilimele şi subliniază că aceste cărți apar „într-o limbă 
românească stâlcită (iar nu în moldovenească)” (1, p. IX). 

2 Despre aceste lucruri, foarte clare sub raport teoretic lingvistic, s-a mai scris în repetate 
rânduri (cf., de exemplu, 2). 


Limba română şi varietățile ei locale, 
Editura Academiei Române, Bucureşti, 1995, p. 37-43 


TERMINOLOGIA — CEA MAI DINAMICĂ COMPONENTĂ 
A LEXICULUI UNEI LIMBI NATURALE 


În ştiinţa lingvistică modernă apare necesitatea delimitării celor patru ramuri 
coexistente într-o perfectă relaționare şi interpătrundere. Iniţial ne vom referi la de- 
osebirile dintre /exicologie — ramură prin excelenţă a lingvisticii, ce se ocupă de stu- 
dierea sub toate aspectele a cuvintelor ca elemente ale sistemului lexical al limbilor 
naturale, şi terminologie („totalitate a termenilor”) sau, mai exact, ferminotică — ra- 
mură metalingvistică ce studiază în ansamblu termenii ca elemente ale limbajelor şi 
nomenclaturilor specializate de ştiinţă şi tehnică (limbaje artificiale). 

Între aceste două ramuri există relaţii reciproc motivaţionale de condiționare şi 
suprapunere: pe de o parte, terminologia foloseşte drept elemente terminologice (ter- 
meni) foarte multe unităţi ale lexicului obişnuit al limbilor ca mijloc de comunicare 
între vorbitorii unei comunități sociale, iar pe de altă parte, lexicologia încorporează 
permanent în vocabularul limbilor naturale o mulțime de termeni, care, determinologi- 
zându-se, pătrund în sistemul lexical şi sunt utilizate de vorbitorii comunității, încetând 
a mai fi doar apanajul unor sfere înguste de specialişti. 

Cele două ramuri în discuţie generează şi două compartimente practice ale 
lingvisticii: lexicografia şi terminografia. Primul compartiment stabileşte inventarul 
elementelor lexicale din orice limbă şi le fixează în dicționare generale ale limbii, iar 
al doilea e chemat să stabilească inventarul termenilor speciali ai limbii, fixându-i în 
dicționare terminologice, grupate conform domeniilor de profil, sau în enciclopedii 
tematice. 

Deosebirea dintre lexicografie şi terminografie constă în faptul că prima are un 
obiect natural unic cu menirea să înregistreze întreg sistemul lexical al unei limbi în 
tot volumul său ori într-un volum limitat (în funcție de scopul ce şi-l pune un tip de 
dicționar sau altul), iar a doua îşi parcelează materialul după ramurile ştiinţifice sau 
tehnice, pe care le deserveşte inventarul respectiv de termeni, formaţi convenţional 
în sferele ştiințifico-tehnice, fără a se efectua înregistrarea lor în totalitate, lucrul 

Totuşi lexicografia şi terminologia se suprapun parţial, căci o parte din 
inventarul terminologic al oricărei limbi este cuprins în sistemul ei lexical pe 
două linii: pe linie genetică (mulţi termeni sunt în orice limbă de proveniență 
populară) şi pe linie funcțională (mulţi termeni de proveniență cultă, ştiinți- 
fică, au deseori şi caracter internaţional, pătrund mereu din fondul de termeni 
în fondul de unităţi lexicale, constituind o componentă foarte dinamică a lexi- 

cului limbilor naturale; ei funcționează în limbă cu statut de elemente lexicale 
propriu-zise). 

Deci o bună parte a terminologiei, aparținând celor mai diverse specialități şi 
limbaje specializate, este componentă inerentă a sistemului lexical, a lexicului de uz 
general. Majoritatea absolută a termenilor ştiinţifici şi tehnici însă rămâne în afara 
vocabularului limbii comune şi este fixată, după domenii, numai în dicționarele ter- 
minologice de specialitate şi în enciclopedii. 

Termenii de proveniență populară se includ aproape în întregime în dicționa- 
rele monolingve naţionale (deoarece unitățile terminologice din clasa dată reflectă 
diferite realii etnografice, legate de istoria culturii materiale şi spirituale a poporului 
purtător al limbii), iar a doua clasă, înregistrată în dicţionare generale de limbă, este 
supusă unei selecții deosebit de riguroase. Această clasă nu poate fi cuprinsă în între- 
gime în nici un dicționar general, ea depăşind prin număr limitele oricărui dicționar 
real posibil (amintesc că dicționarul general comun al oricărei limbi nu depăşeşte cu 
mult volumul de 60-70 de mii de unităţi, pe când termenii îngust speciali, profesio- 
nali sunt în număr de milioane). 

Conform calculelor efectuate de diferiți oameni de ştiinţă în ultimii ani, unui 
cuvânt nou de uz general îi revin câteva zeci de cuvinte profesionale noi, adică termeni. 
Numai denumirile pieselor de maşini, mecanisme şi alte sisteme tehnice, ale procese- 
lor şi operaţiilor de tot felul, ale produselor industriale şi alimentare, nomenclaturile de 
mărfuri, de familii, genuri, specii şi subspecii ale lumii animale şi vegetale, ale lumii 
minerale, descoperite de ştiinţă, au crescut numeric în ultimii 50-60 de ani de la ordinul 
zecilor de mii la ordinul milioanelor. 

Creşterea continuă a numărului de termeni ştiinţifici şi tehnici ce intră perma- 
nent în uz în ultimele decenii (şi nu numai termeni aparte, ci şi întregi sisteme termi- 
nologice noi) determină şi creşterea cotei de termeni ce pătrund în fondul lexical al 
tuturor limbilor lumii. Terminologia, care contribuie activ la producerea, acumula- 
rea, sinteza şi generalizarea cunoştinţelor despre esenţa lucrurilor, a fenomenelor şi a 
proceselor ce au loc în natură, în societate şi în gândire, serveşte drept sursă perpetuă 
de completare a inventarului de unități lexicale ale limbii comune, devenind în pre- 
zent componenta cea mai dinamică a vocabularului acesteia. 

În legătură cu cele menţionate, în ştiinţa limbii apare o situaţie paradoxală: 
pe de o parte, e clar că fără elementele lexicale venite din terminologie limbile ar 
fi extrem de sărace, n-ar putea face față progresului societăţii, n-ar putea asigura 
exigenţele civilizaţiei moderne, iar, pe de altă parte, torentul de termeni mereu noi, 
ce asaltează vocabularul limbilor naturale, ridică probleme dintre cele mai serioase 
în faţa celor ce sunt obligaţi să reflecte terminologia absolut necesară în dicționarele 
generale ale limbii naționale. 

Lexicografii îşi propun să stabilească principii stricte de selectare a termeni- 
lor tehnico-ştiințifici ce urmează a fi incluşi în dicționarele generale. Problema dată 

este una dintre cele mai dificile în practica lexicografiei mondiale. Or, din arsenalul 
existent de mijloace lexicografice lipsesc principii bine motivate lingvistic de fixare 
a termenilor noi în registrul dicționarelor de uz general. Experienţa lexicografică 
nu poate oferi în prezent decât nişte condiţii ce ar trebui respectate la examinarea 
problemei înregistrării / neînregistrării unei unități terminologice în fondul lexical 
al limbii comune. 

Dreptul de a fi înglobaţi în fondul lexical îl capătă, în primul rând, acei ter- 
meni profesionali din domeniul ştiinţelor şi tehnologiilor moderne care au ieşit 
de acum din cadrul restrâns al utilizării lor inițiale şi anume prin aceasta se deter- 
minologizează. Unităţile determinologizate, nimerind în limba națională, îşi ac- 
tivizează considerabil particularitățile derivative, în consecință apar derivate ce 
lipseau cu totul în sistemul terminologic inițial din care au ieşit ele. Termenii în 
cauză, fiind asimilați de limba națională comună, intră cu celelalte elemente lexi- 
cale în diverse raporturi (în speță, ierarhice şi motivaţionale, ceea ce le permite să 
funcționeze într-un anumit fel, contribuind la diversificarea mijloacelor expresive 
ale limbii comune. Determinologizarea este legată deci de modificări semantice, 
în rezultatul cărora elementul terminologic cu sensurile sale noi devine şi unitate 
a sistemului lexical al limbii, ceea ce determină utilizarea lui bivalentă terminolo- 
gică şi nonterminologică. 

Procesul de determinologizare corelează cu tendinţa de internaţionalizare a 
lexicului limbilor moderne. Anume acest proces conduce la apariţia în limba co- 
mună națională a unui şir impunător de unități internaționale, ce sunt identice sau 
asemănătoare în mai multe limbi. În felul acesta se realizează apropierea, evoluția 
convergentă a multor limbi, în timp ce în procesul de terminologizare a lexicului 
autohton, adică în procesul utilizării elementelor de uz general, ca temeni tehnico- 
ştiinţifici, are loc evoluția divergentă a limbilor. 

Prin urmare, atât prin determinologizarea lexicului terminologic, cât şi prin 
terminologizarea lexicului de uz general se obține acelaşi rezultat: unitatea lexicală 
nouă se caracterizează printr-o dublă apartenenţă — pe de o parte, ea este element al 
sistemului lexical, iar pe de altă parte, element al unui anumit sistem terminologic, al 
unui limbaj specializat. În dicţionare sunt reflectate în asemenea cazuri ambele fațete 
ale cuvântului-termen inclus în ele. 

În concluzie, putem spune că termenul funcţional în limba comună devine 
element lexical cu drepturi egale al acesteia (deşi în limba ştiinţei sau a tehnicii 
continuă să fie termen ştiinţific sau tehnic veritabil, desemnând noţiunea conţinutală 
corespunzătoare). 

Stabilirea deosebirii dintre definițiile lexicografice ale termenilor în dicționa- 
rele explicative şi definițiile lor ştiinţifice sau tehnice în enciclopedii şi în dicţionare 
terminologice este problematică, deoarece în primul caz elementul terminologic e 
tratat ca unitate a sistemului lexical (spre deosebire de alți termeni ce n-au intrat încă 

în limba comună), iar în al doilea — ca unitate a sistemului terminologic corespunză- 
tor, proprie, în mod exclusiv, unui domeniu al științei sau tehnicii. 

Desigur, problema cantității termenilor incluşi în dicționarul explicativ nați- 
onal depinde, în mare parte, de tipul şi volumul dicționarului, însă această cantitate 
nu poate creşte în aşa măsură, încât în fondul terminologic inclus în dicționar să se 
dizolve fondul principal originar al lexicului limbii naționale. Dacă nu se ține cont 
de acest lucru, dicționarul general riscă să se transforme într-un imens catalog de 
elemente speciale (ce ar depăşi de multe ori numărul elementelor din vocabularul 
propriu-zis al limbii), din masa cărora ar dispărea de facto originalitatea limbii, s-ar 
şterge specificul ei național. Un asemenea pericol este real. 

Şi dacă acest pericol nu amenință dicționarele marilor limbi de circulație inter- 
națională (cum ar fi, de exemplu, limba engleză), în cadrul cărora şi din materialul 
lexical al cărora se formează de cele mai dese ori termenii tehnico-ştiințifici mo- 
derni, dicționarele limbilor cu specific național pronunțat (cum sunt limbile bulga- 
ră, maghiară, greacă, turcă, finlandeză, dar şi rusă, şi română) vor căpăta un aspect 
amalgamat, în care vorbitorii neversaţi în ştiinţă şi tehnică cu greu îşi vor recunoaşte 
limbile materne. 

Creşterea galopantă a terminologiilor tehnico-ştiințifice se află de mult timp 
în atenția cercetătorilor-lingvişti (mai precis, lexicografi, cum am văzut mai sus) şi 
a reprezentanților celorlalte ramuri ale ştiinţelor, care sunt interesați să înregistreze 
şi să fixeze în diferite feluri şi pe diverse căi numărul mereu crescând al unităților 
terminologice din toate domeniile vieţii, asigurând astfel dezvoltarea continuă a ter- 
minografiei, ce comportă probleme şi mai complicate decât lexicografia. 

De problematica terminologică, sub aspect teoretic şi sub aspect practic, 
adică terminografic, în primul rând, se ocupă de mai mulți ani diferite instituţii, 
societăţi, asociaţii, fundații cultural-ştiinţifice specializate, naţionale şi internați- 
onale. Astfel, pe lângă Asociaţia Europeană de Terminologie (AET — Association 
Europeenne de Terminologie), practic în fiecare ţară din Europa există asociaţii 
naționale de profil. S-au constituit, în afară de aceasta, şi case de editură (cum ar fi 
„Union Latine” din Paris, „Infoterm” din Viena, „Praetorius Limited” din Nottin- 
gham şi multe altele), ce publică literatură terminologică teoretică, dicționare de 
termeni din diferite specialităţi şi sfere de activitate ştiinţifică şi tehnică şi chiar 
repertorii biografice de terminologie (de ex., „International Who's Who in Trans- 
lation & Terminology”). Se editează reviste, buletine speciale, recomandări pen- 
tru activitatea terminologică teoretică şi terminografică practică, cărți, monografii, 
disertaţii, dicţionare terminologice, enciclopedii şi studii de tot felul, consacrate 
special problemelor din domeniu. „Union Latine” editează de mai mulți ani revista 
„Terminometro” (6 numere pe an + | număr în afara seriei). În anul 2000 în nr. 4 
(Hors serie) apare volumul „La terminologie en Roumanie et en République Mol- 
dova”, care a fost urmat la scurt timp de volumul cu acelaşi titlu în limba română, 

editat la Cluj-Napoca şi cuprinzând rezultate ale cercetării terminologice şi termi- 
nografice româneşti. 

Astfel, terminologia şi terminografia capătă tot mai multă amploare pe măsura 
amplificării cantitative a fondului terminologic din lumea întreagă, ceea ce determi- 
nă şi amplificarea vocabularelor limbilor naturale şi asigură păturii terminologice 
a fondului lexical al limbilor comune statutul de cea mai dinamică componentă a 
vocabularului fiecărei limbi de pe glob şi pe viitor. 

Terminografia ia amploare şi pe baza materialelor terminologice româneşti. 
Academia Română dispune de o Comisie de Terminologie pentru Ştiinţele Exacte 
(în frunte cu membrul corespondent al Academiei Române dr. ing. G. Drăgan) care 
îşi propune să elaboreze terminologii corecte în domeniul ştiinţelor date. Comisia 
îşi desfăşoară activitatea coordonând, împreună cu o serie de ministere de profil, 
alcătuirea de dicţionare ce apar sub egida Academiei Române, terminologia stabilită 
purtând girul acesteia. 

În mai multe domenii au şi apărut dicționare terminologice cu echivalente în 
câteva limbi, majoritatea exprimând şi conţinutul conceptului denumit de termenul 
respectiv, adică explicative. 

Preşedintele Academiei Române, acad. E. Simion, în prefața la aceste dicțio- 
nare, subliniază că „apariţia dicționarelor privind unele domenii ale ştiinţelor tehnice 
este un început promițător” şi că „în anul ce vine, toate domeniile ştiinţelor tehnice 
vor fi acoperite de dicționarele terminologice respective şi în viitor ele se vor extin- 
de şi asupra altor domenii ale ştiinţelor exacte”. El menționează în mod special că 
„limba fiind aceeaşi în România şi Republica Moldova, la elaborarea terminologiilor 
pentru ştiinţele exacte participă şi specialişti din Republica Moldova”, ceea ce nu 
poate să nu ne bucure pentru perspectivele ce se deschid şi în faţa noastră. 


Probleme actuale de traducere şi terminologie, 
Chişinău, 2002, p. 4-10 


ASPECTE ALE STUDIERII LIMBII ROMÂNE 
IN REPUBLICA MOLDOVA 


Pornind de la premisa ştiinţifică (pentru că au existat şi premise nonştiinţifice), 
unanim acceptată în lingvistica modernă (şi cea din perioadele precedente), că toate 
tipurile de vorbire est-romanică (nord- şi sud-dunăreană) ţin (prin sistemul şi struc- 
tura lor internă, intrinsecă) de o entitate lingvistică unică — limba română, se poate 
afirma, fără tăgadă, că şi vorbirea populației din actuala Republica Moldova ţine de 
această entitate. 

În cursul celor circa 150 de ani de dominație rusă, ea a suferit, se înțelege, mul- 
te denaturări şi alterări, mai cu seamă în lexic şi sintaxă (morfologia, după cum bine 
se ştie, se pretează mult mai puţin modificărilor forțate), care au condus la degrada- 
rea ei calitativă (sub aspectul nivelului de cunoaştere) şi funcțională (sub aspectul 
sferelor de utilizare), însă nu i-au schimbat esenţa. Denaturările, ce au îndepărtat-o 
oarecum de marcă, sunt uşor explicabile sub raport lingvistic. 

Presiunea sistemului concurent al altei limbi dominante într-o comunitate glo- 
tică se exercită din două direcţii: din exterior (datorită influenţei aplicate de altă 
limbă; unii actanţi — de regulă, străinii — sunt monolingvi, iar alţii — de regulă, lo- 
calnicii — mai mult sau mai puţin bilingvi) şi din interior (datorită amestecului în 
conştiinţa subiecților vorbitori — să le spunem „bilingvi” — a două sisteme glotice 
diferite). Deoarece asupra majorităţii acestor ultimi subiecți acționează continuu cel 
de al doilea sistem (mijloc de comunicare), străin, de fapt, ca substanță şi structură, 
însuşesc intuitiv (la nivel de subconștient) unele elemente ale acestuia şi cu timpul 
încep să le simtă ca făcând parte din resursele lor proprii. Fenomenul se explică deci 
prin natura socială (nu individuală!) a unor asemenea „inovaţii”: ele, fiind caracte- 
ristice unei întregi colectivități, fiecare vorbitor în parte are mereu certitudinea că 
este înțeles de audienţii din colectivitatea dată, oricât de multe elemente din celălalt 
sistem ar folosi în vorbirea sa (deseori acest lucru e apreciat ca indice al unui orizont 
mai larg de cultură). 

Anume aşa s-a întâmplat şi cu vorbitorii din actuala Republica Moldova. De 
aceea, când comunică cu vorbitorii, nu numai de aceeaşi limbă, dar şi de acelaşi grai 
moldovenesc, adică cu moldoveni din Moldova românească (care nu s-au aflat în 
condiții similare şi deci nu folosesc „inserţiile” din alt sistem), moldovenii bilingvi 
de aici încearcă un sentiment curios: deşi înțeleg totul, le pare că interlocutorii fo- 
losesc un „alt fel de vorbire” în comparaţie cu vorbirea lor proprie, cu atât mai mult 
cu cât pentru vorbitorii monolingvi par străine şi neînţelese inovațiile „bilingvilor”. 

Acest lucru întăreşte convingerea moldovenilor din stânga Prutului (ce nu-şi dau în- 
totdeauna seama că folosesc o „limbă” amestecată) că propria lor vorbire e oarecum 
„altfel”, că ea „diferă” de cea a moldovenilor români ce nu posedă acest „specific”!. 
Pe acest sindrom se bazează şovăielile de care dau dovadă moldovenii din Republica 
Moldova, când e vorba să-şi numească propria limbă — limba română. 

Dar aceasta nu este decât o părere subiectivă la nivel de limbă vorbită şi de 
vorbitori ce nu posedă limba de cultură, care se învaţă la şcoală, se citeşte în publi- 
caţii, se ascultă la radio şi care nu admite schimonosirile din vorbirea neîngrijită şi 
cunoaşterea ei insuficientă. Limba cultă de la noi, limba literară, deşi nu este scutită 
de influențele inerente unui mediu bilingv şi nu e cunoscută în măsura cuvenită pen- 
tru o societate modernă, a fost dintotdeauna şi a rămas aceeaşi — adică limba literară 
română, chiar şi atunci când era înveşmântată în haina de origine slavonă, utilizată 
acum patru ani în R.S.S.M. 

Deci pornind de la această premisă axiomatică, este în firea lucrurilor să con- 
siderăm că tot ce s-a făcut în direcția studierii „limbii moldoveneşti”, de când a fost 
pusă în circulaţie această noțiune (cf.: 2, p. 36), a constituit un neîntrerupt proces de 
cercetare ştiinţifică a limbii române, dar sub denumirea oficială admisă (cea adec- 
vată neputând fi utilizată sub ameninţarea „excomunicării” din tagma cercetătorilor 
lingvişti). Dacă despre studierea la noi a limbii române vorbim în mod deschis numai 
în ultimul timp, nu înseamnă deloc că acest proces a început abia acum patru ani şi 
ceva, când s-a recunoscut că limba noastră de cultură este totuşi limba română. 

În toate lucrările de lingvistică (gramatici şcolare, cursuri universitare, dicţiona- 
re, monografii, culegeri de studii, broşuri de popularizare, articole de cultivare a limbii 
ş.a.), apărute în Republica Moldova în perioadele anterioare, în afară, poate, de câțiva 
ani, când s-au făcut încercări nereuşite de a folosi şi drept limbă scrisă, adică cultă, gra- 
iul moldovenesc local (dar chiar şi atunci!), au fost întotdeauna supuse cercetării sub- 
stanţa, sistemul şi structura (gramaticală, fonetică şi lexicală) ale aceleiaşi limbi — ale 
limbii române, oricare ar fi fost forma ei de manifestare (literară, vorbită, dialectală, 
regională, zonală) şi indiferent de ce numiri i s-au dat în trecutul mai apropiat sau mai 
îndepărtat, când unitatea glotică românească era numai intuită de cărturarii şi oamenii 
de cultură ai timpului, fără s-o poată demonstra în mod ştiințific?. 

O dovedeşte, în parte, şi faptul extrem de semnificativ (dar trecut, de regu- 
lă, sub tăcere) că lucrările elaborate aici (Cursul de limbă moldovenească litera- 
ră contemporană, Cursul de gramatică istorică a limbii moldoveneşti, Scurt 
dicționar etimologic al limbii moldoveneşti, Capitole din istoria limbii literare 
moldoveneşti, Schițe de stilistică a limbii moldoveneşti contemporane, Dialec- 
tologia moldovenească, Atlasul lingvistic moldovenesc, dicționarele bilingve, cele 
terminologice şi explicative, destul de multele cărți şi broşuri de lingvistică apărute 
cu preponderență în ultimii 15-20 de ani) erau recepționate de specialiştii din alte 
țări — fără pic de rezervă — drept lucrări consacrate studiului limbii române, deşi, 

după cum se poate uşor observa, în aproape toate titlurile enumerate figura în mod 
obligatoriu sintagma limba moldovenească (fără care studiul respectiv, practic, nu 
putea să vadă lumina tiparului). Câteodată acest lucru rezulta din unele indicaţii 
rămase (să zicem, „din imprudenţă”) chiar în textul unor publicaţii de-ale noastre. 
Astfel în „Introducere” la A.L.M. se afirmă direct că acesta este un atlas zonal în 
comparaţie cu A.L.R. (ca să nu mai spunem că în introducerea la „Cursul de limbă 
literară moldovenească”, vol. I, se vorbeşte deschis despre identitatea moldo-română 
de limbă). 

La principalele cărți de lingvistică (editate în R.S.S.M.) există un număr con- 
siderabil de recenzii, prezentări, dări de seamă şi referințe, scrise şi publicate în 
străinătate, inclusiv de lingviști notorii ca Alf Lombard din Suedia, Pavel Beneš şi 
Vladimir Horejsi din fosta Cehoslovacie, László Gâldi din Ungaria, Klaus Heitmann 
şi Werner Bahner din Germania, Witold Manczak din Polonia, Rajmund Piotrowski 
din Rusia, Carlo Tagliavini din Italia, Momilo Savic din fosta Iugoslavie ş.a., la 
care limba moldovenească este identificată în mod foarte firesc cu limba română. 
La aceştia trebuie adăugaţi, se înțelege, şi lingviştii din România, care, deşi un timp 
nu prea reacționau la aparițiile editoriale de la noi (fie din cauză că ele nu ajungeau 
întotdeauna acolo, fie din cauza grafiei ruse, fie, de cele mai multe ori, din cauza 
şi ei, când au putut, lucrările din R.S.S.M. ca pe nişte contribuţii la studierea unor 
probleme concrete de limba română. Unele lucrări au fost chiar citate, recomandate 
în bibliografiile tematice, utilizate în procesul de predare a cursurilor universitare 
(în parte, a celui de gramatică istorică, căci avem date că la baza lui s-a pus, printre 
altele, şi manualul nostru, care, după cum s-a exprimat C. Tagliavini, este unul dintre 
manualele „interesante şi valoroase sub multe aspecte” între manualele existente de 
„istorie a limbii române”). 

C. Tagliavini a declarat acest adevăr la Congresul de Romanistică din 1956, re- 
luându-l mai târziu în fundamentala sa introducere în filologia romanică: „....pretinsa 
limbă moldovenească — scrie autorul — nu este de fapt decât româna literară, scrisă 
cu un alfabet rusesc uşor modificat (adică în chirilice moderne, diferite de chirilicele 
vechi din paleoslavă, folosite timp de mai multe secole de toţi românii), cu unele 
concesii în favoarea unor forme dialectale moldoveneşti, cunoscute de altfel şi în 
interiorul granițelor României...” (4, p. 289). 

El şi-a format această convingere, după cum menţionează în tratatul numit, şi 
pe baza revistei L.L.M., care, mai ales în ultimii ani, deja sub denumirea nouă de 
R.L.Ş.L., ocupă un loc aparte în procesul de studiere a limbii române în Republica 
Moldova (alături de revista Limba Română din Chişinău). 

C. Tagliavini a fost unul dintre cei care au cunoscut îndeaproape studiile elaborate 
în R.S.S.M. în domeniul limbii române şi le-a apreciat ca atare, ca şi E. Coșeriu, compa- 
triotul nostru, K. Heitmann, Alf Lombard şi alți romanişti de autoritate mondială. 

În zilele noastre deja, o amănunțită trecere în revistă a cercetărilor lingvistice 
din R.S.S.M., inclusiv a celor din L.L.M., cu sublinierea faptului că în ele — în toa- 
te — este vorba despre acelaşi obiect de studiu — limba română, numită mo/doveneas- 
că, o înfăptuieşte colega noastră loana Vintilă-Rădulescu într-un documentat articol 
din revista bucureşteană Limba română. De altfel, în acelaşi număr (5/92) al L.R. 
mai sunt câteva articole consacrate studiilor de limba română de la noi (ca şi în alte 
publicaţii de specialitate din ultima perioadă). 

Este absolut normal ca lucrurile să fie interpretate anume în acest fel, deoarece 
NICI cei mai neosteniţi adversari ai unităţii limbii române la prezentarea, de exemplu, 
a vocabularului limbii (pe care o numeau moldovenească) în dicţionare, n-au putut 
substitui inventarul ei lexical, oricât ar fi dorit-o. N-au putut demonstra niciodată 
nici necesitatea alcătuirii unui dicționar român-moldovenesc sau moldovenesc-ro- 
mân (lucru considerat ridicol de toată lumea în toate timpurile). N-au putut schimba 
paradigma declinării sau a conjugării româneşti la prezentarea structurii gramaticale 
în manualele de limba moldovenească (încercările întreprinse, cum ar fi renunțarea, 
într-un timp, la viitorul cu voi sau la perfectul compus de pers. III cu a /au în favoa- 
rea formelor corespunzătoare dialectale cu oi şi o, n-au putut decât să confirme ade- 
vărul că, şi renunțând la unele forme literare, limba rămâne aceeaşi, adică română, 
dar cu mici devieri regionale, întrucât o „altă” limbă literară, o „altă” limbă de cultu- 
ră, bazată pe vorbirea populară romanică din estul Europei, pe acest teritoriu nu s-a 
format. Chiar şi nespecialiştii îşi dau seama că astăzi nu poate fi vorba de o cultură 
autentică, dacă ea se bazează pe un grai, pe o formă dialectală de manifestare a limbii 
comune. De aceea toate tentativele de împăcare a comunităţii de cultură (începând cu 
moştenirea cronicărească, continuând cu literatura clasică şi sfârşind cu terminologia 
ştiinţifică şi tehnică modernă) cu ideea preconcepută (şi fondată doar politiceşte) a 
existenţei, în aria glotică carpato-dunăreano-nistreană, a unei limbi secunde au eşuat 
de fiecare dată, când s-a făcut apel la argumente cu adevărat ştiinţifice. 

Aşa s-a întâmplat în câteva rânduri chiar în condiţiile vitrege din R.S.S.M., când 
cu ajutorul romaniştilor şi, în general, al lingviştilor ruşi (V. Șişmariov, R. Budagov, 
S. Bernstein, D. Mihalci, R. Piotrowski, V. Borkovski, iar în ultimul timp şi G. Stepa- 
nov, A. Domaşnev, A. Şveiţer, V. Gak ş.a.) s-a demonstrat cu argumente teoretice din- 
tre cele mai serioase, dar bazate pe generalizări mai largi (deoarece nu întotdeauna se 
putea spune direct), că mijloacele de comunicare din R.S.S.M. şi din România, cu toate 
„deosebirile” ce se invocă şi cu toate că sunt utilizate în diferite țări, separate politic, nu 
reprezintă altceva decât nişte variante locale ale aceluiaşi diasistem;. 

Ar fi, credem, interesant să arătăm cum acad. V. Şişmariov şi-a argumentat 
tezele teoretice pentru a putea spune adevărul despre situația lingvistică reală din 
R.S.S.M. (arunci când i s-a cerut acest lucru). 

În primul rând, ceea ce e deosebit de semnificativ, el n-a folosit, cum se obiş- 
nuia, în titlul lucrărilor sale, consacrate special problemei date (5), îmbinarea limba 

moldovenească, aşteptată de partizanii acesteia, ci „limba națională a R.S.S. Moldo- 
veneşti”, care lasă să se înțeleagă că ea serveşte drept mijloc național de comunicare 
şi în altă parte, adică în România. 

În al doilea rând, anume el a scos în evidență faptul că la nord de Dunăre s-a 
format o singură limbă-standard, vorbirea regională renunțând la cele mai multe 
dintre particularităţile locale pentru a fi mijloc de comunicare comun. 

Pornind de la cunoscutul principiu că orice tip de vorbire capătă anumite 
trăsături specifice, romanistul rus menţionează cu referire la situația din România 
Orientală că deja primele monumente de limbă (ca la orice popor) demonstrează în 
mod elocvent ce formă adoptă vorbirea vie, când se face uz de ea în scopuri „lite- 
rare”. Până şi în documentele de afaceri, atât „în principate, cât şi peste Dunăre”, 
scrie el, nu putem să nu observăm o normă, dictată de necesitatea de a ridica limba 
la un nivel mai înalt decât al graiului uzual, de a înlătura din ea tot ce constituie o 
piedică, pentru ca cele scrise să devină un bun al unor cercuri mai largi, „de do- 
rința de a o sublima, având în vedere seriozitatea sarcinii pe care era chemată s-o 
îndeplinească”. Astfel se explică şi excluderea din vorbirea moldovenească a unor 
trăsături pur locale şi „apropierea de vorbirea din alte regiuni ale Transilvaniei, 
îndeosebi din partea ei sudică, pe vremea aceea legată deja de Muntenia, adică pe 
teritoriul unde în jumătatea a doua a veacului al XVI-lea apar primele cărți tipărite 
în limba romanică” (observați: nediferenţiată după regiuni) paralel cu cele de lim- 
bă slavă. Un pic mai sus autorul vorbeşte despre legăturile dintre regiunile nordice 
ale Moldovei şi Transilvaniei, despre particularitățile comune ale limbii din aceste 
regiuni „încă dintr-o perioadă foarte timpurie pentru istoria limbii române” (5, 
p. 53) (aici şi mai jos evidenţierile ne aparţin — S.B.). 

Deci încă de pe atunci moldovenii au renunţat în scrieri la palatalizarea labi- 
alelor, de exemplu, şi la alte trăsături specifice vorbirii lor (adică la alghiní, jean, 
dzăc, dinţi, făşe, facut, nici, amu ş.a.), căci, după cum menţionează V. Şişmariov, 
prin ortografia care nu înregistrează aceste trăsături, „se putea da limbii aparența 
unei anumite unităţi, corespunzătoare ideii unităţii poporului romanic, 
care vorbea în limba aceasta şi în adâncul conştiinţei căruia lua de 
acum naştere această idee”(5,p.53). 

De aceea „reproşurile adepților concepţiei «românizării» cu de-a sila sunt lip- 
site de orice temei. Noi am arătat că istoria dezvoltării limbii literare în Moldova 
şi Valahia se caracterizează prin colaborarea scriitorilor din ambele principate... 
fără a face din operele lor artistice scrieri cu caracter provincial mărginit. Am văzut 
că până şi limba documentelor de la Bistriţa din veacul al XVI-lea nu poate fi soco- 
tită drept un monument al unui dialect pur. Dacă moldovenii Gr. Ureche, Varlaam, 
M. Costin, Dosoftei, D. Cantemir sau I. Neculce ar fi căutat să scrie în moldoveneşte, 
cronicile, predicile, psaltirile, operele lor de literatură şi istorie ar fi fost monumente 
literare cu caracter regional şi greu de crezut că ele s-ar fi bucurat de rezonanța pe care 


88 Silviu BEREJAN 


au avut-o”. Gr. Ureche, Dosoftei sau I. Neculce puteau considera vorbirea moldo- 
venească drept limba lor, continuă V. Şişmariov, „fiindcă propriul lor text suna în 
rostirea lor cu oarecare nuanțe moldoveneşti fireşti”, deşi nu socoteau drept 
„normă amu sau aiasta, cheatră sau ghine” (5, p. 65), pentru că ei nu dădeau „unor 
mici abateri dialectale fireşti o mai mare însemnătate decât o meritau ele” (5, p. 66). 

Idealul de vorbire corectă a fost, aşadar, întotdeauna legat de cele mai instruite 
pături ale populaţiei, adică „de oraş şi de burghezia orăşenească”, subliniază tot aco- 
lo V. Şişmariov (opunând acest lucru orientărilor lingvistice din R.S.S.M. spre limba 
rurală, limba satelor)”. 

Această atitudine a fost proprie iniţial tuturor popoarelor care dispun astăzi 
de o limbă a culturii, începând încă din societatea romană, unde se plămădea limba 
literară latină (sunt semnificative în privinţa aceasta, spre exemplu, opiniile unor 
teoreticieni ai limbajului din Roma Antică, cum ar fi Cicero, Quintilian ş.a.). 
Aceeaşi orientare a stat şi la baza limbilor franceză, germană şi a altor limbi lite- 
rare de prestigiu. În toate cazurile drept model era luată anume vorbirea oamenilor 
instruiți din oraşe sau din provinciile ce ocupau o situaţie politică şi culturală deter- 
minantă, considerată normă şi care s-a îndepărtat de limbajul tradițional al restului 
populației (vezi: 7, p. 182-183). 

Altfel, operele religioase, istorice şi literare ale reprezentanților diferitor dia- 
lecte şi graiuri ale unei limbi ar fi riscat să rămână scrieri curat provinciale. 

Acestea sunt trăsăturile esenţiale ale oricărei limbi literare: deşi la baza ei se 
află, de obicei, una dintre varietățile sale dialectale, ea include şi toate celelalte va- 
rietăți; de aceea limba literară este înțeleasă peste tot, cu toate că nu se identifică în 
întregime cu nici una dintre varietățile locale. V. Şişmariov exprimă ideea respectivă 
prin următoarele cuvinte ale lui Dante: ,„...volgare illustre (adică limba literară) este 
o limbă care există pretutindeni şi nu are un cuib al său nicăieri” (5, p. 67; vezi şi: 8, 
p. 31-34). 

Concluzia ştiinţifică despre unitatea limbii literare au formulat-o şi au promo- 
vat-o şi alți oameni de ştiinţă ruşi (vezi enumerarea de mai sus), iar uneori şi cei din 
R.S.S.M., deşi aceştia din urmă erau nevoiţi s-o facă şi mai voalat. 

Abia în ultimii 5 ani s-a putut, în sfârşit, vorbi deschis despre această problemă, 
limba română devenind oficial obiect de studiu în Republica Moldova. În această acti- 
vitate este angajat astăzi un număr considerabil de specialişti-filologi din şcoală, de la 
facultăți şi catedre, şi de la instituţiile de cercetare din republică. 

Sunt editate deja destule cărți consacrate studierii diferitor laturi sau aspecte 
ale limbii române. Printre acestea: Norme ortografice, ortoepice şi de punctuație 
ale limbii române (1990), Dicţionarul ortografic cu elemente de ortoepie şi mor- 
fologie (1990), Curs de gramatică a limbii române (1991), Ortoepia limbii ro- 
mâne (1991), Stilistică şi cultivare a vorbirii (1991), Din problemele gramaticii 
şi derivării române (1991), Dicţionarul numelor de persoane purtate de moldo- 

veni (1992), Atlasul lingvistic român pe regiuni. Basarabia, Nordul Bucovinei, 
Transnistria (1993), Punctuația limbii române (1993) ş.a. 

Institutul de Lingvistică al A.Ş.M. are relații de colaborare cu instituțiile omo- 
loage ale Academiei Române (Institutul de Lingvistică şi Institutul de Fonetică şi 
Dialectologie „Al. Rosetti” din Bucureşti) şi ale Filialei Iaşi a acesteia (Institutul de 
Filologie Română „A. Philippide”), precum şi cu unele instituții de învățământ din 
România (Universitățile din Bucureşti, din laşi, din Suceava, mai puțin din Cluj şi 
Timişoara — în unele din ele avem doctoranzi), pe baza cărora se realizează lucrări 
comune de cercetare, deplasări pe teren (dialectologice, toponimice), manifestări 
ştiinţifice organizate în comun sau cu participarea unei părți la manifestările alteia, 
întruniri mixte de lucru etc. 

Dintre lucrările cu formulare identică a denumirii, fixate atât în planurile de 
perspectivă, cât şi în cele pentru fiecare an ale institutelor numite şi ale institutului 
nostru, am dori să menționăm cel puţin câteva. 

În colaborare cu Institutul de Lingvistică din Bucureşti se lucrează la Lexicul 
latin moştenit în limba română, PatRom: Dicţionar istoric de antroponimie ro- 
manică, Dicţionar entopic al limbii române, Catalogul manuscriselor româneşti 
păstrate în bibliotecile din Moldova şi fosta U.R.S.S., Dicţionar (derivativ) de 
formare a cuvintelor în limba română, Dicţionar sintactic (de regimuri verbale) 
al limbii române; împreună cu Institutul de Fonetică şi Dialectologie din Bucureşti 
se lucrează la Graiuri româneşti din arii laterale şi insulare. Texte dialectale, stu- 
diu introductiv şi glosar, iar cu Institutul de Filologie Română din laşi se lucrează 
la Graiurile româneşti din Moldova. Etnotexte, Toponimia zonei hidrografice 
Prut ş.a. 

Unele dintre aceste lucrări sunt deja destul de avansate în realizare (s-au cules 
materiale pe teren, s-au transcris înregistrările, au fost aduse la cunoştinţă unele re- 
zultate la reuniuni problematice în Republica Moldova şi în România, s-au publicat 
prospecte şi fragmente în revistele de specialitate). 

A apărut recent cartea prof. E. Coşeriu Lingvistică din perspectivă spaţială 
şi antropologică — rod al colaborării lingviştilor de la Chişinău şi laşi în selectarea, 
traducerea, îngrijirea şi prezentarea într-un volum aparte a trei cunoscute studii ale 
ilustrului nostru conațional. Avem în manuscris un Dicţionar de dublete etimolo- 
gice în limba română şi broşura Limba română unică, prezentată la Societatea de 
Ştiinţe Filologice din România în vederea unei posibile editări în Țară. 

După toate acestea ar fi greu, credem noi, ca istoria să se repete, reanimându-se 
ideea perimată a celor două limbi: moldovenească şi română. Dar dacă, prin absurd, 
cineva ar vrea să impună din nou această idee, ea nu ar putea, desigur, rezista mult 
timp. Nu ar putea rezista nici ideea ca, recunoscând unitatea limbii, s-o numim totuşi 
moldovenească (după denumirea statului, adică a Republicii Moldova). Nu ar putea 
rezista din două motive. Primul: pentru că o Moldovă există şi în afara granițelor 

acestei ţări (şi în acea Moldovă nimeni nu se îndoieşte de faptul că vorbeşte româ- 
neşte). Şi al doilea: pentru că limba în care vorbim şi scriem în toate sferele cultu- 
rii nu reflectă specificul graiului local moldovenesc al dialectului dacoromân de pe 
acest teritoriu (de exemplu, fonetica ei este aproape în întregime de tip muntenesc, 
nu moldovenesc). Şi deci nu avem pur şi simplu dreptul (nici ştiinţific, nici Juridic) 
să atribuim acestei limbi o denumire neadecvată esenței, improprie, fie şi sub acest 
singur aspect (vezi şi: 9, p. 29-37). 

Pentru ca limba de cultură din noul stat suveran şi independent (considerat 
pe drept cuvânt al doilea stat românesc) să poată fi numită, cel puţin convenţional, 
moldovenească, ar fi trebuit să se accepte în întregime particularităţile dialectale ale 
regiunii, care, deşi sunt cunoscute şi în alte regiuni româneşti, în Moldova istorică 
sunt preponderente şi constituie specificul glotic al acesteia. Printre ele: 

a) fenomenele fonetice bine cunoscute: palatalizarea labialelor şi a dentalelor 
(chept, ghini, nel, nimi, nici), utilizarea lui Žž în loc de č (marini, curji), a lui 5 în loc 
de č (chişior, fasi) şi a lui dz în loc de z (dzăr, dzâşi), dentalizarea lui m (aninost, can), 
trecerea în anumite poziţii a lui à şi e final la î (casi, feți) şi a lui e final la i (feti, iuti), 
redarea diftongului ea prin e simplu (e, gre, sare, porne) şi multe altele; 

b) mulțimea de rusisme recente, cuvinte şi expresii întregi, folosite cu- 
rent datorită „bilingvismului general” la moldoveni (curtci, sumei, spravci, napra- 
vlenii, ruli, zajâgalci, mehanizațăi, vâcliuceşti svetu, îi zacrâto la obed , s-o uvolnit 
de la sclad şi amu-i prodaveați) ş.a.m.d.; 

c) construcțiile hibride calchiate, precum şi schimonosirile de tot felul (sî pri- 
neşti nu bini, o precăutat problema, traji atențâia, prinesc hotărâri, a doilea între- 
bări şi a doilea variant, sunt încredinţat, îi tăt, si şibi, nu şi), până şi ale onomasticii 
naționale (Olari, Ordelean, Munţian, Sprânsean, Rața, Gamorari. Ghincul, Ciora, 
Iordatii), care se numără cu miile. 

Cu aceste particularități ar fi fost posibil, poate, să se vorbească despre o altă 
limbă „literară”, dacă nişte reprezentanţi de frunte ai purtătorilor sus-numitelor par- 
ticularități ar fi „sublimat-o”, ridicând-o, sub forma dată, la rangul de limbă a 
unei „noi culturi”, deosebite de cultura românească comună, acumulată de-a lungul se- 
colelor. Or, aşa ceva n-a avut loc, o cultură „nouă”, curat moldovenească, ce s-ar fi impus 
anume într-o asemenea limbă” în mod separat şi chiar în contrapunere cu cea româneas- 
că, nu s-a constituit pe teritoriul actualei Republici Moldova. O ştie toată lumea. 

Dar prin adoptarea unei atare „limbi”, care numai cu acest specific teritori- 
al şi „național” ar avea oarecum dreptul să se numească moldovenească, restul 
culturii romaneşti, bucăţi ale căreia, alese pe principii politice şi ideologi- 
ce arbitrare, utilizate la noi şi prezentate ca aparținând noului stat moldovenesc, ar 
fi exclus automat din tezaurul cultural al Republicii Moldova. I-am pierde 
deci în primul rând pe toți clasicii literaturii (adică pe Negruzzi, pe Alecsandri, pe 
Eminescu, pe Creangă, pe Caragiale, pe Bolintineanu, pe Coşbuc, pe Rebreanu, pe 

Sadoveanu şi pe ceilalți), pe toți scriitorii de mai târziu (inclusiv pe Mateevici, care, 
ca şi Creangă, n-a scris nimic în vorbirea dialectală curat moldovenească), pe toți 
scriitorii contemporani, precum şi pe toți oamenii de cultură din celelalte domenii, 
care au scris, fără excepție, în limba literară unică, singura pe care o ştim şi care se 
numeşte limba română. 

Dar cine s-ar încumeta astăzi, la sfârşitul secolului al XX-lea, să susțină o 
astfel de absurditate? Cine poate să-şi permită să bulverseze astăzi rânduielile limbii 
statornicite de secole? 

Din fericire, nimeni nu pune în mod oficial problema în felul acesta, toţi cu- 
noaştem că avem o singură limbă, indiferent ce particularități locale sunt caracte- 
ristice diferitor regiuni locuite de purtătorii acestei unice limbi, pe care în forma ei 
literară, dialectală, vorbită, familială, argotică ş.a.m.d. lingviştii de la noi au studiat-o 
mereu şi continuă s-o studieze acum — în comun cu romaniştii de pretutindeni, şi în 
primul rând cu cei din România. Limba română constituie din punct de vedere ştiin- 
tific o realitate incontestabilă. 


NOTE 

! Datorită bilingvismului social, sunt de multe ori complexaţi în vorbire nu numai oamenii 
simpli, ci şi mulți intelectuali, care, sub raportul posedării limbii materne, sunt dezavantajaţi în 
comparaţie cu omologii lor ce folosesc o singură limbă de comunicare: numai rusa, pe de o parte, 
sau numai româna, pe de alta. 

> Azi însă ştiinţa lingvistică demonstrează cu argumente de necontestat unitatea tuturor 
formelor de existență a vorbirii populaţiei est-romanice, oriunde ar fi ea utilizată ca mijloc de 
comunicare şi oricât de deformată ar fi din cauza îngustării forţate a limitelor de cunoaştere şi a 
condiţiilor anormale, precare chiar, de funcționare. 

3 Academicianului V. Borkovski îi aparţine, de exemplu, un aşa aforism ca: „Limba 
moldovenească şi limba română reprezintă acelaşi vin, dar turnat în două sticle cu diferite 
etichete”. Tot el observa, cu umor (deşi neoficial, fireşte), că lingviştii moldoveni ar putea 
proceda ca autorul care la sfârşitul unei cărți de medicină dăduse erata: „Peste tot unde e 
scris splină, citiți ficat”, făcând o rectificare similară: „Peste tot unde e scris moldovenesc, 
citiţi românesc”. 

+ Cf. şi cele spuse în această privință de S. Bernstein: „Limba literară ia naştere nu pe baza 
vreunor dialecte săteşti, ci pe baza vorbirii comune culte a populaţiei orăşeneşti... Această limbă 
cultă interdialectală a avut variante de diferite proveniente dialectale, dar s-a deosebit în mod 
esenţial de dialectele săteşti” (6, p. 88). 

NECESITATEA DELIMITĂRII 
PLANULUI GNOSEOLOGIC DE CEL ONTOLOGIC 
LA STUDIEREA LIMBII 


Lingvistica a căpătat pe la mijlocul sec. al XX-lea (în Franţa) titlul de 
„ştiinţă-pilot” printre celelalte ştiinţe umaniste, pentru că fiind „mai elaborată, mai 
formalizată, ea putea oferi altora experiența sa şi metodele sale” [1, p. 5]. Ea a de- 
venit o disciplină metodologică, adică un fel de matematică a ştiinţelor despre om şi 
societate [2, p. 236], întrucât studia în acea perioadă tipurile de relații dintre unitățile 
semnificative ale limbii, relaţii ce se regăseau şi în multe sfere de activitate creatoare 
a omului. 

Noile metode lingvistice (în primul rând, cele structurale) de studiere a semni- 
ficațiilor în limbă şi-au găsit aplicare în cercetările de folclor (V. Propp, S. Marcus), 
în antropologie (K. Levi-Strauss), în studiile de psihanaliză (J. Lacan), în teatrologie 
(E. Souriot, P. Jinesstier), în teoria literaturii (A. Greimas, Tz. Todorov), în filmologie 
(K. Metz), în muzicologie (G. P. Springer). Au încetat să fie o raritate studiile de tipul 
Language and Music de B. S. Britten, Musicologie et linguistique de N. Ruwet ş.a. 

Spre deosebire de ştiinţele naturii, care îşi puneau întrebarea cum este omul şi 
lumea, ştiinţele sociale vroiau să ştie acum ce semnifică unul şi ce semnifică cealaltă. 
Pentru a realiza această tendinţă, ele au început să utilizeze o terminologie lingvistică 
sărăcită şi distorsionată şi să aplice metodologia lingvisticii structurale, dar nu prin 
„împrumuturi de metode propriu-zise, ci, mai curând, de atitudini epistemologice, de 
anumite transpoziţii de modele şi proceduri de descoperire ce au fecundat reflecția” 
unor cercetători asupra aplicării acestor modele şi proceduri la propriile lor obiecte 
de studiu [1, p. 6]. Astfel, ştiinţa despre limbă a ajuns catalizator metodologic pentru 
ştiinţele umaniste. 

Cu toate acestea, spre deosebire de matematică, ştiinţă prin excelenţă teoretică 
(deductivă), lingvistica rămâne a fi o ştiinţă empirică (inductivă), cu obiect real de 
studiu — limba, a cărei funcționare şi evoluţie trebuie să fie supuse observării, să fie 
pătrunse rațional şi descrise. Caracter descriptiv, empiric, are şi lingvistica structu- 
rală ce se apropie în cea mai mare măsură de ştiinţele deductive. În opinia multor 
reprezentanţi ai acesteia, ea este de asemenea raportată necondiționat la ştiinţele in- 
ductive (cum sunt fizica, chimia, biologia ş.a.) cu obiecte de studiu concrete, real 
existente (vezi [3, p. 259]). 

Caracterul empiric al lingvisticii ca ştiinţă făcea deosebit de necesară (ba 
chiar obligatorie) delimitarea în procesul de cercetare a limbii a două planuri 
principial diferite, ce trebuiau tratate în paralel. E vorba de planul ontologic sau 

ontic, adică de planul existenţei reale a obiectului supus cercetării, şi de planul 
enoseologic (mai exact: epistemologic, deoarece se presupune cunoaşterea ştiin- 
tifică), adică planul reflectării în conştiinţa cercetătorului a acestui obiect real şi 
al descrierii lui cu mijloacele ştiinţifice respective. 

Se cuvine însă a sublinia că se avea în vedere nu delimitarea dintre limba — 
obiect de studiu — şi metalimba descrierii acestuia (diferențierea, nu întotdeauna 
netă, ce e drept, dintre acestea se făcea totuşi [4, 23-25]), ci necesitatea de a distinge 
şi a diferenţia, prin denumiri aparte în metalimbaj, fenomenele studiate, ca esențe 
(entități) exterioare față de ştiinţă, şi noțiunile ştiinţifice — constructele, categorii pur 
mentale, cu ajutorul cărora cercetătorul descrie esenţele corespunzătoare. 

Spre regretul nostru, în procesul investigaţiei, cercetătorii aplicau fenomenelor 
obiective schema apriorică a propriilor reprezentări, condiţionate de nivelul general 
al cunoştinţelor umane în domeniu la etapa dată. Deci în virtutea unor tradiţii presta- 
bilite (pentru că, inițial, elementele celor două planuri menţionate n-au fost nomina- 
lizate prin termeni diferiţi), în literatura lingvistică delimitarea ontologic — gnoseo- 
logic nu s-a făcut în mod explicit. 

Termenul gramatică, spre exemplu, în metalimbajul lingvistic denumeşte atât 
structura limbii studiate (adică totalitatea unităților morfologice şi sintactice, orga- 
nizate într-un anumit fel pe baza relaţiilor paradigmatice şi sintagmatice ce există 
obiectiv între ele), cât şi compartimentul lingvisticii ce se ocupă de studierea acestui 
obiect. Cu alte cuvinte, termenul în cauză este, concomitent, şi categorie ontologică, 
şi categorie gnoseologică (epistemologică). 

Acelaşi lucru se referă la alţi termeni general uzitaţi ca fonetică, morfologie, 
sintaxă ş.a.m.d. (mai puțin, cei pentru compartimentul vocabular, care dispune de 
ambii termeni necesari: lexic şi lexicologie). 

Drept urmare, îmbinări terminologice elementare în ştiinţa limbii, de tipul 
morfologia limbii franceze, sintaxa engleză, gramatica latinească şi altele similare, 
comportă inerent o anumită doză de ambiguitate. Nu mai vorbim de fenomen 
lingvistic, material lingvistic, fapte lingvistice şi multe altele (ce sunt, de fapt, feno- 
men de limbă, material de limbă, fapte de limbă). În ceea ce priveşte termenul semn 
lingvistic, nimeni nici nu-l concepe altfel, fiindcă aşa I-a numit Saussure, care l-a 
folosit pentru prima dată (deşi i s-ar putea spune semn lingual, de exemplu). Şi ruşii 
Îi zic nuneeucmuueckuii 3HaK, Cu toate că la ei există posibilitatea obiectivă de a-l 
denota adecvat: A3bIKO60ŭ 3HAK. 

Se vorbeşte curent despre substantive, verbe ş.a.m.d. ca despre realităţi ale 
limbii, neținându-se cont de faptul că limba ca atare nu dispune nici de una, nici de 
alta. Ea dispune, efectiv, numai de o sumă de unităţi, de semne (lexicale, în cazul 
nostru, nu /exicologice, evident) care denotă obiecte, procese, calități etc. (deşi nici 
termenul semn nu este univoc). Operaţiile de grupare şi de distribuire a mulțimii de 
semne în clase, precum şi desemnarea lor prin respectivele denumiri-termeni, ţin 
deja de competenţa ştiinţei, a lingvisticii. Deci substantivul sau verbul nu sunt altce- 

va decât categorii epistemologice (adică categorii ale oglindirii, ale reprezentării, în 
termenii profesorului bălțtean V. Mighirin; rus. xamezopuu omobpazcenua [5, p. 9]). 

Necesitatea obiectivă de a separa cumva ontologicul de epistemologic a condus 
la apariția, paralel cu termenii lingvistici tradiționali (sunet, silabă, cuvânt, propoziție 
ş.a.), a unor noi termeni (pentru aceleaşi noțiuni sau noțiuni noi: fonem, morfem, lexem, 
sintaxem, iar mai apoi, respectiv, fon, morf, lex şi alofon, alomorf, alolex etc). 

Dar acest lucru n-a reglementat de la sine terminologia lingvistică, trecerile 
nesimţite dintr-un plan în altul continuând să rămână un fenomen foarte frecvent. 
Şi dacă cineva îşi pune scopul delimitării celor două planuri în discuţie, urmărind 
lucrurile în literatura lingvistică, se pomeneşte în fața unui veritabil „anarhism termi- 
nologic” [6, p. 18]. Avem deci, în prezent, un sincretism neconştientizat care face ca 
termenii inițial gnoseologici să devină în metalimbă ontologici, iar desemnările iniți- 
al ontologice să fie transpuse respectiv în gnoseologie. Să apelăm la unele ilustraţii. 

Cunoscutul termen fonem, fără nicio îndoială epistemologic ca proveniență, 
e definit în dicționarele de termeni lingvistici ca „abstracție (subl. n. — S.B.) de la 
toate variantele poziționale şi particularitățile individuale de pronunțare a sunetului 
dat” [7, p. 494]. E utilizat însă şi pentru desemnarea unităţilor concrete ale nivelului 
fonetic (şi nu numai de lingviştii începători!). La É. Benveniste, de exemplu, găsim 
afirmaţii cum ar fi „...există foneme concrete (subl. n. — S$.B.), care pot fi extrase, 
combinate, enumerate” [8, p. 138]. Apare, desigur, întrebarea: cum poate abstracția 
(prin definiție!) să fie concretă? 

În gramatica academică a limbii ruse citim ceva asemănător: „3ByKU A3pIKa — 
OHEMEI — 9TO HEZIEJIUMBIE MAJICE 3BYKOBEIE EAMHHIIEI” („Sunetele limbii — foneme- 
le — sunt unităţi sonore indivizibile...”) [9, p. 7]. 

E semnificativă sub acest aspect şi acuza privind noțiunea nuanță de sens (rus. 
ommeHoK 3nauenus), adusă de prof. R. Budagov lui Ju. Apresean în cadrul discuţiei 
dintre reprezentanții lingvisticii tradiționaliste şi ai celei structuraliste. 

Promotorii metodelor noi de cercetare au lansat ideea că la această noțiune, 
deşi ea s-a înrădăcinat, în studiile de semantică în parte, ar trebui să se renunțe. 
Prof. R. Budagov le reproşează structuraliştilor că, prin excluderea noțiunii discu- 
tate, limba este lipsită de posibilitatea de a exprima nuanţe semantice [10, p. 409], 
deşi a renunța la termenul respectiv în lingvistică nu înseamnă deloc a nega existența 
nuanțţelor semantice în limbă. 

În realitate, la mijloc e cu totul altceva: exprimarea oricăror nuanţe de sens este 
o proprietate inerentă limbii (în ontologie), dar ca noţiune ştiinţifică (adică episte- 
mologică) şi, respectiv, ca termen lingvistic nuanța de sens este ceva imprecis, fără 
strictețea, necesară şi suficientă, pe care trebuie s-o aibă un termen ştiinţific. Doar 
în ştiinţă (care pretinde la precizie şi exactitate) nu este indicat să se opereze cu no- 
țiuni aproximative, subiective, cum ar fi „un pic neasemănător”, „un pic neadecvat” 
(„UYT5-UyT5 HECXOAHEIC”, „UyT5-UyT5 HEaneKBaTHEIe”), pe care se bazează, după 
părerea prof. R. Budagov, noţiunea de nuanță. Pentru fenomenele de acest tip din 

ontologia limbii e necesar să se găsească în epistemologie termeni ce ar reflecta cu 
precizie esenţa lor. Şi dacă se substituie un termen nepotrivit în gnoseologie, limba 
ca entitate ontologică nu pierde nimic. Cercetarea însă va avea de câştigat, dacă se 
va vorbi nu despre nuanțe de sens, ci despre seme, sintaxeme sau stileme distinctive, 
alți termeni, dar cu statut teoretic suficient de bine conturat în ştiinţa lingvistică. Cu 
ajutorul acestor termeni se poate indica cu precizie că nişte unități lexicale se opun 
una alteia nu printr-o vagă „nuanţă”, ci printr-un specific semantic al uneia dintre 
unități, printr-un specific al sintacticii ei sau printr-un specific pragmatic. 

Într-adevăr, examinând perechile de lexeme cu sensuri „un pic neasemănătoa- 
re” („„UyTE-UyTb HECXOAHBIE”) mândrie / trufie, stol / cârd, a mânca / a crăpa, a în- 
vinui / a incrimina se poate observa cu uşurinţă neomogenitatea aşa-numitelor „nu- 
anţe” specifice membrilor fiecărei perechi: în prima avem, pur şi simplu, un segment 
de sens în plus faţă de primul element (zrufie = mândrie + semul suplimentar „etalată 
ostentativ”), în cea de a doua — altă ocurenţă (stol [de rândunele], dar cârd [de gâște], 
deci sintaxeme diferite), în cea de a treia — o altă apartenenţă stilistică la termenul al 
doilea (a crăpa = a mânca + o coloratură stilistică vulgară, adică un stilem specific), 
iar în cea de a patra pereche — câteva dintre caracteristicile amintite deja concomitent 
(a incrimina = a învinui + alt specific sintactic [cui, ce la primul element], dar [pe 
cineva în sau de ceva la cel de al doilea] + caracter neologic, terminologic chiar + 
caracter oficializat, cu alte cuvinte, sintaxeme şi stileme diferite). 

Deci nuanța de sens este o categorie existentă obiectiv, un atribut propriu în- 
seşi limbii (indiferent de conştiinţa subiectivă a lingvistului), adică o esenţă ontolo- 
gică, care poate fi descrisă prin intermediul unor categorii epistemologice suficient 
de exacte. 

Desigur, orice categorie şi schemă conceptuală (adică gnoseologică) este de- 
terminată ontologic, însă acest lucru nu trebuie să constituie o piedică pentru substi- 
tuirea unei reprezentări sincretice nediferenţiate şi depăşite de ştiinţă prin reprezen- 
tări mai adecvate cu denumiri ce au statut teoretic bine definit în lingvistică. 

Aşadar, deşi contrapunerea dintre ontologia obiectului şi categoriile gnoseo- 
logice ale descrierii acestuia este o chestiune extrem de importantă, ea nu se formu- 
lează suficient de explicit nici chiar de cei pe care îi preocupă această chestiune, şi 
e bine, dacă cel care scrie şi, mai ales, cel care citeşte conştientizează sau, cel puţin, 
sesizează intuitiv delimitările necesare. Dacă însă acest lucru nu are loc, atunci se 
produce amestecul, nediferenţierea celor două planuri, se înrădăcinează sincretizarea 
lor şi, în urma acestui fapt, multe noțiuni şi postulate ştiinţifice (lingvistice, în cazul 
nostru) sunt receptate incorect şi pot fi tratate eronat. 

Situaţia dată generează, la rândul său, o anumită incertitudine în cercetările 
lingvistice, ce provoacă deseori discuţii sterile şi confruntări inutile. 

Cauza acestei stări de lucruri în lingvistica teoretică trebuie căutată, probabil, în 
fundamentarea filozofică insuficientă a investigațiilor lingvistice, a concepţiilor promo- 
vate, a noilor idei preconizate, în special, de tinerii cercetători, în procesul studierii limbi- 

lor istorice, în ignorarea, preponderent inconştientă, a tezelor primordiale ale teoriei cu- 
noaşterii, în general, şi a cunoaşterii ştiinţifice, în special. Dacă cercetătorii lingvişti, mai 
ales cei începători, ar apela mai des la sursele filozofice, la teoria cunoaşterii ştiinţifice şi 
la metodologia cercetării ştiinţifice, ar fi scutiţi de incoerenţe şi contradicții flagrante, s-ar 
irosi mai puţin timp şi s-ar depune mai puţine eforturi în căutarea adevărurilor obiective 
fără rătăciri nedorite. 

Deoarece în lingvistică cunoaşterea ştiinţifică se realizează pe bază empiri- 
că (inductivă), delimitarea conştientizată şi consecventă a categoriilor ontologice şi 
gnoseologice ar deschide largi perspective euristice şi ar contribui efectiv la înţele- 
gerea reciprocă a lingviştilor în domeniul teoriei, indiferent de metodele de cercetare 
folosite de ei la descrierea limbii. 

Numai printr-o atenție sporită față de modul în care se utilizează noțiunile şi 
termenii ştiinţifici în studiile elaborate actualmente de lingvişti va putea fi surmontat 
paradoxul ce s-a creat de mai mult timp în lingvistică, proclamată mai întâi ştiin- 
ță-pilot, întrucât folosea metode şi procedee progresiste, pentru ca apoi să ajungă la 
încurcătura terminologică actuală, pe care n-o mai întâlnim nici într-un alt domeniu 
de ştiinţă. 

DEGRADAREA VORBIRII ORALE ÎNTR-UN STAT 
ÎN CARE FUNCŢIONEAZĂ PARALEL DOUĂ LIMBI OFICIALE 


Deşi lingviştii serioşi şi imparțiali din toată lumea, atât cei din Vest, cât şi cei din 
Est, au recunoscut demult, că realitatea glotică din actuala Republica Moldova a fost 
dintotdeauna cea românească (indiferent de denumirile ce i s-au dat şi i se mai dau din 
considerente de ordin politic), continuă să se facă încercări (în fond, din partea nespe- 
cialiştilor) de a acredita ideea că vorbirea locală din Republica Moldova se distinge de 
vorbirea general românească, comună pentru întregul spațiu est-romanic. 

Da, este adevărat că un specific există, darnu la nivel de limbă,cila 
nivel de dialect. Însă, după câte bine se ştie, specificul dialectal nu afectează unitatea 
şi integritatea limbii poporului care o vorbeşte, mai ales că pe baza tuturor varietă- 
ților locale, zonale, regionale ale acestei limbi s-a constituit o singură limbă de cul- 
tură, o limbă literară unică, pe care marele nostru compatriot E. Coşeriu a numit-o 
exemplară. 

În cazul nostru, specificul dialectal al vorbirii din regiune este acompaniat de 
o serie de trăsături, destul de numeroase, datorate influenţei limbii ruse din perioada 
de mai bine de un secol şi jumătate de stăpânire țaristă şi sovietică. 

Se înţelege că aceste două aspecte s-au făcut simţite în vorbirea românilor 
moldoveni ce locuiau în spațiul dat sub dominație străină, situaţia lor fiind timp în- 
delungat departe de normalitate, căci oblăduirea Rusiei de după 1812 până în 1918 
n-a putut să nu lase urme. 

A avut de suferit, înainte de toate, aspectul vorbit al limbii, adică vorbirea ora- 
lă, limba scrisă pe atunci neavând aici circulație. 

În 1940 Basarabia, fiind încorporată (iarăși forţat) de această dată în Uniunea 
Sovietică, nimereşte din nou sub influenţa masivă a limbii ruse. Şi iarăşi ponoasele 
le trage, întâi şi întâi, vorbirea curentă din zonă. 

Drept consecinţă a traducerii în viață a politicii comuniste, aici, adică în 
U.R.S.S., îşi face apariţia un fenomen social foarte dubios, denumit bilin gvism, 
care este, de regulă, unilateral şi are un efect nefast pentru purtătorii limbilor naţi- 


La 30 august 2005, în sala mică de conferinţe a Academiei de Ştiinţe a Moldovei, a avut loc şe- 
dința solemnă a Consiliului Suprem pentru Ştiinţă şi Dezvoltare Tehnologică al A.Ş.M. Conform 
programului de lucru, academicianul Silviu Berejan a prezentat raportul ştiinţific, ce a stat la baza 
acestui studiu. 

onale, căci numai ei au fost puşi în situaţia de a deveni „bilingvi” (luăm termenul 
între ghilimele, deoarece în realitate majoritatea acestora nu cunoşteau în măsură 
suficientă nici limba maternă, nici limba oficială, adică rusa). Ca rezultat al acestui 
bilingvism, numit de propaganda sovietică „armonios” (dar care n-avea cum să fie 
astfel, din moment ce era unilateral), vorbitorii de limba rusă nici n-au încercat, cel 
puţin, să însuşească vreuna din limbile naţionale. 

Acelaşi lucru s-a întâmplat şi în R.S.S. Moldovenească, doar că ceva mai târ- 
ziu decât în celelalte republici unionale (în 1940, nu în 1918). Aici însă s-a întrecut 
măsura: odată cu denumirea nou-formatei republici (în urma ocupării Basarabiei de 
armata sovietică) s-a decis să fie schimbată şi denumirea limbii, folosite de toată 
populația, indiferent de originea etnică. În felul acesta s-a oficializat aşa-zisa „limbă 
moldovenească”, pe care iniţial n-a vorbit-o nimeni, considerând-o ridicolă. 

Abia după război, când limba română a început a fi calificată drept „limbă a ocu- 
panților fascişti” şi populaţiei locale îi intrase frica în oase, ea s-a dezis de aceasta, limi- 
tându-se în procesul de comunicare la limba pocită, stâlcită, poluată cu rusisme, adusă 
în Basarabia „eliberată” de moldovenii sovietici din stânga Nistrului, veniţi încoace, 
de regulă, în calitate de cadre de conducere şi de ideologi ai puterii Sovietelor. Aceas- 
tă „limbă” nu mai era barem dialectală moldovenească, cum a fost şi cum este ea în 
prezent în Transnistria, ci un mijloc artificial de comunicare, chipurile o limbă „cultă”, 
ticluită încă în R.A.S.S.M. la comanda Moscovei, o limbă care, după cum se credea, nu 
are nimic comun cu româna, deşi în realitate era un erzaţ de română, ce provoca râsul la 
populaţia de pe malul drept al Nistrului. Dar pentru conducerea sovietică acest lucru nu 
avea nici o importanță. Principalul era ca limba vorbită în noua republică unională să se 
preteze la denumirea de „moldovenească” (după numele formaţiunii statale de curând 
întemeiate). Această atitudine a condus la degradarea totală (atât calitativă, cât şi 
funcţională)a limbii vorbite în spaţiul examinat. Gradul ei de cunoaştere a scăzut 
foarte mult, iar sferele ei de funcţionare în societate s-au îngustat la maximum, ea fiind 
utilizată doar în mediul rural, la piaţă şi „la bucătărie”, cum s-a spus mai târziu. 

Ceea ce a permis ca această vorbire basarabeană — aşa schimonosită cum era — 
să-şi mențină totuşi esența românească a fost conservarea structurii sale gramaticale, 
în special a morfologiei, căci în lingvistică e bine cunoscut faptul că orice enunţ 
real poate fi determinat ca aparținând unei anumite limbi nu după pronunție, nici 
după elementele de vocabular din care constă (care pot fi şi împrumuturi străine), 
nici după modelele de construcţii sintactice (care, de asemenea, pot fi asimilate sub 
presiunea influenței din afară), cidupă gramatica pe care se bazează legăturile 
dintre părțile componente ale enunțului, mai exact după formele morfologice aplica- 
te unităților de limbă (inclusiv celor străine). 

Concluzia acestui postulat general lingvistic este cât se poate de optimistă: 
oricât de puternică ar fi influenţa altei limbi şi oricâte 
elemente străine ar încorpora o limbă, aceasta rămâne să 

fie ea însăşi atâta timp, cât îşi păstrează structura gra- 
maticală. Îndată ce dispare influenţa, limba poate reveni la normal. Pentru aceasta 
e nevoie doar de condiții de normalitate, care însă nu pot fi create în Basarabia. Ele, 
rămânând aceleaşi, favorizează degradarea vorbirii orale în continuare. 

Din punct de vedere lingvistic, denaturările care au îndepărtat aspectul vorbit 
al limbii din spaţiul fost (sau post) sovietic de matca comună a vorbirii româneşti 
din sud-estul Europei sunt explicabile, dată fiind influenţa neîntreruptă (despre care 
s-a vorbit deja suficient de mult) a limbii ruse, culte şi vorbite, oficiale şi populare, 
prestigioase pe această palmă de pământ nu numai în trecutul amintit, ci şi în 
prezent. 

Se ştie că într-o comunitate socială presiunea sistemului unei limbi dominante 
(or, e clar pentru orişicine că rusa a avut statut recunoscut de limbă imperială) asupra 
unei limbi subordonate (româna în acest spaţiu având statut de limbă aborigenă?) se 
exercită din două direcții: 

1)din exterior (din cauza ambianţei permanente de limbă rusă, purtătorii 
limbii române au fost constrânşi să devină „bilingvi”, deoarece numai prin însuşirea 
rusei puteau accede la o treaptă superioară în societate) şi 

2)din interior (din cauza amestecului, în conştiinţa vorbitorilor mai mult 
sau mai puţin „bilingvi”, a două sisteme glotice diferite: cel al limbii materne, ne- 
prestigioase pentru ei, şi cel al limbii prestigioase „de cultură”, adică al rusei). 

Ținând cont de această influență constantă a limbii ruse asupra limbii române 
din Basarabia, se poate afirma că — şi în prezent încă — aici este utilizată preponderent 
vorbirea dialectală moldovenească (cu particularităţile ce-i sunt caracteristice), gar- 
nisită cu tot ce a putut infiltra ambianța rusească în decursul anilor, adică o vorbire 
amestecată cea apărut ca urmare a coexistenţei în conştiinţa vorbitorilor a două 
moduri de exprimare în toate mediile vitale. Anume această vorbire este mijlocul de 
comunicare orală dintre membrii societății moldoveneşti actuale, în viaţa cotidiană 
şi în sferele sociale neinstituționalizate (deoarece la un nivel superior de 
cultură ea este impracticabilă). Acest lucru este sesizat de o parte 
din vorbitori şi îi afectează puternic, creându-le serioase (de multe ori ireversibile) 
complexe de inferioritate naţională şi etnică şi nepermiţân- 
du-le în multe cazuri să se realizeze plenar ca cetăţeni de valoare’. 

Un număr considerabil de români basarabeni nu este încă, cu părere de rău, în 
stare să se exprime liber şi dezinvolt în limba maternă, cum o fac românii din Ţară 
(pe care unii îi admiră, alții îi invidiază, iar alții se înrăiesc şi devin românofobi, 
adică tocmai ceea ce-i trebuie puterii actuale). Faptul poate fi (şi este) observat cu 
uşurinţă de oricine e mai atent la modul de a se exprima al basarabenilor, în special în 
situațiile de vorbire neinstituționalizată. Abia din 1990 încoace a început să se resim- 
tă şi în vorbirea din acest spațiu dezinvoltura firească, mai ales în vorbirea celor mai 
tineri, neîmpovărați deja de „bilingvismul obligatoriu” (cu caracter frustrant pentru 

voinţa vorbitorului). În rest, pentru masele largi situaţia continuă a fi şi azi aceeași, 
fără mari schimbări (auzi la tot pasul: ne-au înmânat diplome, mi-a trimis fiica o 
sută de dolari, au fost numiţi directori noi, îmblăm în comandirovei, am fost la pleaj, 
douăzeci de minute la patru, lor aşa li-i vâgodno, în vacanță s-au dus la România şi 
multe-multe altele). Este o situaţie încă ordinară în condiţiile noastre, deşi nu e deloc 
una normală pentru o ţară ce are limbă de stat, oficială, şi care, teoretic, nu admite 
asemenea „libertăţi” de exprimare. Este un fel de „calamitate națională” pentru Re- 
publica Moldova, ale cărei adevărate dimensiuni multă lume de la noi nu le conştien- 
tizează nici până acum şi de care, cu regret, nu avem şanse să scăpăm curând. 

Această stare de lucruri s-a format pe vremea Uniunii Sovietice (ba chiar mai 
înainte!) şi altfel nici nu putea fi, deoarece aproape totul ce era legat într-un fel sau 
altul de cultură şi civilizație venea în acest spaţiu lingvistic dintre Prut şi Nistru 
aproape exclusiv prin ruşi şi de la ruşi, îmbrăcat fiind şi în haina respectivă, cea 
rusească (în decursul a zeci de ani, precum se ştie, accesul la sursele româneşti de 
cultură a fost blocat: nici cărți, nici ziare, nici contacte culturale nu apăreau aici 
decât sporadic). Aşadar, toate golurile din vocabular (mai ales), create în procesul 
dezvoltării spirituale, inevitabile şi în societatea moldovenească locală, au fost com- 
pletate (în lipsa materialului firesc din româna cultă, care între timp a evoluat enorm 
în comparaţie cu anii antebelici) din resursele corespunzătoare ruseşti, preluate de la 
vorbitorii de rusă, limbă ce funcționa mereu alături, nestingherită, ba chiar plasându-se 
deasupra idiomului local, rustic şi primitiv. 

În felul acesta, chiar cele mai elementare inovaţii legate de dezvoltarea cultu- 
rii în societatea basarabeană îşi găseau în păturile largi ale populaţiei din Republica 
Moldova denominațiile respective ruseşti ce erau la îndemâna oricui (fără a apela 
la presă, la dicționare, la surse literare, la biblioteci). Echivalentele ruseşti pentru 
noțiunile noi, întâi şi întâi, pentru cele abstracte soluționau problemele ce apăreau 
în comunicare, pătrunzând neforțat în vorbirea curentă a moldovenilor, fără un efort 
special, ca o ieşire din impasul comunicativ de care se ciocneau aceştia la tot pasul, 
de vreme ce procesele administrative, economice, juridice, militare (mai puţin cele 
culturale) se efectuau în limba dominantă a statului sovietic, adică în rusă. 

Împrumuturile masive (şi nu numai în vocabular), folosite de cele mai dese 
ori fără asimilare fonetică (fonetismul originar considerându-se mai prestigios!) au 
dus (ceea ce e deja mai grav) la dereglări ale însuşi sistemului limbii române din 
Basarabia (dereglări caracteristice, de altfel, şi pentru alte limbi naționale din fosta 
U.R.S.S.), la deteriorarea mecanismelor sinergetice de autoreglare* a vorbirii din 
acest spațiu ce s-a manifestat în procese tipice: sărăcirea rezervelor lexicale cu com- 
pensarea lor din contul lexicului limbii dominante, simplificarea structurii sintactice 
a propoziției, chiar denaturarea unor raporturi gramaticale normative (cf. suprimarea 
articolului hotărât, inexistent în rusă, omiterea reprizei pronominale, improprii pen- 
tru ea ş.a.m.d.). 

Aceste procese, deosebit de frecvente în fosta R.S.S.M., sunt perpetuate şi 
astăzi în limba vorbită, căci prestigiul politico-cultural şi tehnico-ştiințific al limbii 
ruse în Moldova (ca şi în alte formaţiuni statale postsovietice) este în continuare 
extrem de înalt. Faptul se resimte cu atât mai mult cu cât, deşi limba rusă nu este 
legiferată oficial ca mijloc de comunicare între etniile conlocuitoare din teritoriu, de 
fapt, ea îndeplineşte această funcție nu numai la nivel particular, ci şi la cel statal. 
Mai trist e că, în ultimul timp, se accentuează din ce în ce mai mult tendinţele de a 
reveni în această privinţă la situaţia existentă în U.R.S.S. (şi nu fără susținerea tacită 
a reprezentanţilor conducerii din republică). 

Din considerentele expuse mai sus, unor basarabeni le pare că limba lor diferă 
de cea a vorbitorilor din România. Asta le permite diriguitorilor românofobi să-i 
manipuleze, băgându-le în cap ideea că limba vorbită în Republica Moldova e o altă 
limbă în comparaţie cu româna. Mai ales că în mediul înconjurător nu se utilizează 
limba literară normată (cea a culturii scrise). Întrucât însă mediul înconjurător este 
atotcuprinzător, purtătorii limbii vorbite n-au unde se ascunde de el, decât acasă, dar 
şi aici fiecare membru al familiei aduce vorbirea din colectivele în care activează şi 
unde intră mereu în contact cu vorbitori de altă limbă şi chiar de aceeaşi limbă, dar pe 
care n-o posedă la nivelul cuvenit (deşi ea se învaţă în şcoli, se difuzează prin presă, 
radio şi televiziune, la spectacole publice, în publicații). 

Ca rezultat, pentru limba vorbită în spațiul discutat sunt caracteristice — în 
afară de particularitățile dialectale moldoveneşti, cunoscute de toți specialiştii (pa- 
latalizarea specifică a labialelor şi a dentalelor, reducerea diftongului ea la e în 
finală ş.a.) — rusismele mai vechi (tip polcownic, cinovnic, ucaz, cuhne, nacialnic, 
soveste ş.a.) şi rusisme recente, cuvinte şi expresii întregi, folosite curent de majo- 
ritatea oamenilor simpli din această zonă a românismului (cum ar fi curtcă, sumcă, 
cemodan, spravcă, napravlenie, zajigalcă, castrule, posudă, comandirovcă, vå- 
cliuceşti svetu, s-o uvolnit de la zavod). Acestea au afectat şi limbajul unor intelec- 
tuali, cu toate că ele sunt inadmisibile în vorbirea (fie ea numită şi moldovenească) 
cât de cât îngrijită. Presiunea mediului se face simțită şi în fonetică care nu e doar 
dialectală, ci şi rusească în bună parte. Asta se referă în special la accentuare, cu- 
vintele cu forme identice sau foarte apropiate ca formă fiind pronunţate aproape 
toate ca în rusă (dolar în loc de dolár). Se păstrează şi fonetismul rus (iubilei în 
loc de jubileu) sau se schimbă genul după modelul din rusă (pleaj în loc de plajă). 
Sintaxa e doldora şi ea de construcţii hibride, de calchieri oarbe, de schimonosiri 
de tot felul (se primeşte nu bine, au precăutat întrebarea, primesc hotărâri, la mine 
asta-i tot etc.). Dar, în afară de accentuarea rusească, mai avem şi accentuarea 
noastră autohtonă nenormativă de tipul făcem în loc de făcem, transmiteți în loc 
de transmiteţi, care, de asemenea, supără urechea celor obişnuiţi cu norma literară. 
Ca să nu mai amintim de păstrarea în continuare a formelor denaturate ale numelor 
proprii (Olari, Ordelean, Sprânsean, Rața, Gamorari, Ghincul, Postolatii, Ciora) 

sau de formula rusească de adresare (Petru Ivanovici, Viorel Mircevici, Olesea 
Aurelowna). 

Tocmai de aceea pretenţia actuală de a oficializa rusa ca a doua limbă de stat ar 
duce la urmări catastrofale (pe lângă confruntări şi conflicte interetnice, la consolida- 
rea complexelor de inferioritate cu consecinţe nocive, despre care s-a vorbit mai sus, 
la aprofundarea procesului de oprimare morală a reprezentanților etniei băştinaşe de 
către reprezentanţii etniei ruse). 

Mentalitatea mai multor generaţii de moldoveni (adică, de români basarabeni) 
a fost puternic afectată de aceste fenomene negative cu grave repercusiuni asupra 
vieţii lor sociale şi culturale, prin care se şi explică folosirea unui vocabular extrem 
de sărac şi lipsa în vorbire a denumirilor de noţiuni abstracte (tip: demnitate, perma- 
nent, convenabil, a felicita), acestea fiind preluate aproape toate din rusă. 


x k k 


În încheiere am dori să formulăm nişte concluzii de natură teoretică, ce ar ex- 
plica şi ar argumenta totodată tezele concrete privind situația lingvistică actuală din 
Republica Moldova. 

Limba reprezintă, spre deosebire de majoritatea sistemelor artificiale de trans- 
mitere a informației, un metasistem natural, dinamic, neechilibrat şi deschis. Datori- 
tă interacțiunii permanente şi schimbului de date cu alte sisteme informaționale, lim- 
ba se află într-o stare de fluctuație continuă, balansând între sincronie şi diacronie, 
conservare şi modificare, caracter organizat şi entropie (= transformare ireversibilă), 
„ordine” şi „haos”. 

Dacă funcționează nestingherit, ea îşi păstrează coerenţa internă datorită acți- 
unii mecanismelor de autoreglare şi autoorganizare, adică a ceea ce este desemnat în 
ultimul timp în lingvistică prin termenul sinergie. 

Dar în procesul funcționării într-o comunitate socială limba intră, de regulă, 
în interacțiune nu numai cu alte sisteme informaționale artificiale, ci şi cu sisteme 
naturale de transmitere a informaţiei, adică cu alte limbi ce funcționează în aceeaşi 
comunitate. Astfel, atunci când în acelaşi mediu social coexistă două sau, eventual, 
mai multe limbi, vorbite de diferite etnii ce locuiesc compact, ele, în afară de rare — şi 
fericite — excepții (cum ar fi, de exemplu, situaţia celor patru limbi oficiale din Elve- 
tia), se confruntă şi se influenţează reciproc, căci în mod obişnuit ele se polarizează, 
una devenind dominantă, iar altele (sau alta) subordonate. 

Limba dominantă dispune de cele mai multe ori de nişte pârghii puternice de 
autoafirmare, cum sunt mijloacele de informare în masă, şcoala, procedurile judici- 
are, armata şi alte structuri de forță, de care nu beneficiază limbile subordonate (sau 
limba subordonată). 

Confruntarea dintre aceste limbi poartă un caracter dur, lipsit de compromi- 
suri. Deseori contradicţiile şi chiar conflictele dintre ele se derulează după un sce- 

nariu ce contravine preceptelor politico-culturale ale puterii statale. Drept exemplu 
ar putea servi marginalizarea neoficială de către limba germană din Elveţia a limbii 
retoromane, care este a patra limbă de stat a țării, protejată oficial pe toate liniile 
de autorități. Un exemplu şi mai paradoxal îl constituie corelația dintre limbile ir- 
landeză şi engleză în Republica Irlanda. Aici irlandeza, care e susținută de puterea 
administrativă a ţării în calitate de limbă de stat, se prezintă în realitate, din punct de 
vedere socio- şi psiholingvistic, ca o limbă indigenă (aborigenă), oprimată energic 
de limba engleză imperială. 

Un material bogat pentru exemplificarea interacțiunii sinergetice bifurcaţio- 
nale dintre limba imperială şi limbile indigene oferă fosta U.R.S.S. Această inter- 
acțiune duce inevitabil la bilingvism (în sensul de cunoaştere paralelă a două limbi) 
şi uneori chiar la plurilingvism, care teoretic ar fi un plus, dacă în practică nu s-ar 
transforma în contrariul său. 

Coexistenţa, în cadrul unui stat ce se vrea suveran şi independent, a două limbi 
(ce funcționează paralel) dă naştere unor probleme serioase, căci statutul purtătorilor 
acestor limbi este diferit: unii beneficiază de privilegiul monolingvismului, iar cei- 
lalţi sunt constrânşi să utilizeze în comunicare ambele limbi (cea maternă devenind, 
de obicei, prin forţa împrejurărilor, o limbă amestecată şi degradată, deoarece presi- 
unea monolingvilor este permanentă şi foarte puternică). 

În Republica Moldova prestigiul politico-economic şi cultural al limbii ruse a 
fost şi continuă să fie foarte înalt (o mare parte a cadrelor de conducere şi a demnita- 
rilor de vârf ai statului recurg cu regularitate, chiar şi atunci când nu e deloc cazul, la 
utilizarea în medii oficiale a limbii ruse), fapt ce a determinat şi determină substanţial 
deteriorarea calitativă a limbii de cultură prin rusificarea terminologiilor naționale 
în mai toate domeniile vitale ale societăţii. Drept ilustrare elocventă a acestei stări 
de lucruri poate servi faptul, menţionat recent şi în presă (Jurnal de Chişinău, 19 
august a.c.), că instruirea militară a tinerilor din Armata Naţională se efectuează în 
majoritatea unităților aproape exclusiv în limba rusă, adică în limba altui stat. Apare 
întrebarea, prin ce e națională atunci armata din Republica Moldova? 

Rusificarea terminologiilor administrativ-cancelăreşti (de cancelarie) şi 
tehnico-ştiințifice, folosirea preponderentă şi omniprezenţa în toate mediile a 
terminologiilor ruse dezorganizează sistemele şi subsistemele limbii şi îl obli- 
gă pe purtătorul bilingv al limbii naţionale să apeleze în procesul comunicării 
profesionale sau administrative la mijloacele respective din vorbirea mono- 
lingvilor. 

Poluarea limbii naţionale cu împrumuturi lexicale nejustificate din limba 
ce funcționează paralel, folosite de cele mai multe ori fără asimilare fonetică 
(întrucât cu fonetismul originar ele sună, cum se crede, mai prestigios!), poate 
duce la dereglarea principalelor legităţi fonetico-fonologice şi lexico-gramati- 
cale ale ei. 

Aşadar, funcționarea oficială a limbii române şi a limbii ruse în Republica 
Moldova duce, prin presiunea sistemului celei din urmă (purtătorii căreia sunt în cea 
mai mare parte monolingvi), la dezechilibrarea mecanismelor sinergetice de auto- 
organizare şi autoreglare a vorbirii reprezentanților limbii române, care constituie 
populația majoritară în republică (mai ales la sate). 

Vocabularul extrem de sărac al majorității maselor de vorbitori din Republica 
Moldova, în comparație cu vorbitorii aceloraşi grupuri sociale din România, este o 
consecință directă a acestor fenomene. Reprezentanții păturilor largi din Republica 
Moldova aproape că nu folosesc elemente de lexic abstract, ele fiind substituite în 
mediile moldoveneşti neinstituționalizate prin echivalentele lor ruseşti, preluate de la 
vorbitorii de limba rusă, întrucât pe cele naționale pur şi simplu nu le cunosc. Şi cum să 
le cunoască, dacă citesc foarte puțin româneşte, iar în ultimul timp, din cauza sărăciei 
generale (mai ales a locuitorilor de la sate), nici televizorul nu-l pot viziona. În schimb, 
orăşenii băştinaşi citesc presa rusă şi ascultă nonstop „Pycckoe pazuo”. Mă rog, n-are 
nimeni nimic contra acestor lucruri: e dreptul constituţional al fiecăruia! Dar pentru 
când rămâne limba maternă? 

Ţi-e şi ruşine, scrie V. Dulgieru în „Literatura şi Arta” din 8 septembrie curent, 
cum moldovenii noştri cer, care mai de care, pe la chioşcuri ba „KomcomoJbckas 
npaBaa”, ba „Loncrynurka”, ba „ApryMenreI u pakrer” sau „Hesagncumaa MonnoBa”, 
cum privesc doar emisiuni ruseşti (ce predomină în spațiul informațional basara- 
bean). Şi rar de tot „Timpul”sau „Literatura şi Arta”! 

Am avut ocazia să stau vara aceasta vreo opt zile la Vadul lui Vodă şi-l tot 
trimiteam pe fiul meu la tarabele cu presă din zona plajei să ia vreun ziar de limba 
română. Dar n-am avut parte preț de o săptămână întreagă de aşa ceva. Chioşcarul 
răspundea de fiecare dată româneşte, cu un pronunțat simţ de vină, că nici nu co- 
mandă presa românească: „Nu se vinde aici”. Aşa o fi! La singura în ţară stațiune 
balneară... 


NOTE 

! Vezi Şcerba, L. V., Asvrxoeaa cucmema u peueeaa Qeamenvnocmv, Leningrad, 1974. 

? Termenii imperială şi aborigenă aparţin lingvistului rus R. Piotrowski (vezi: Sinergeti- 
ca şi ocrotirea limbii române în Republica Moldova, în Revistă de Lingvistică şi Ştiinţă Literară, 
nr. 3, 1997, p. 92). 

3 Complexele de felul acesta, cum consideră pe bună dreptate ştiinţa psihologică, au un 
efect distructiv asupra psihicului omenesc, „macină moralitatea omului din interior”, „ridică obsta- 
cole de netrecut în comunicarea cu alți oameni”, „menţin constant o stare interioară apăsătoare” ce 
împovărează omul, „îl împiedică să se... simtă liber în exprimare” (vezi: A. Silvestru, Victime ale 
bilingvismului: copiii complexaţi, în Limba Română (Chişinău), nr. 1, 1991, p. 119). 

+ Piotrowski, R., op. cit., tot acolo. 

SITUAŢIA LINGVISTICĂ DIN FOSTA R.S.S.M. 
ȘI DIN ACTUALA REPUBLICA MOLDOVA 


(bilingvism, vorbire dialectală moldovenească, 
limbă exemplară) 


Coexistenţa câtorva limbi oficiale în aceeaşi ţară conduce, în afară de rare — şi 
fericite — excepții (cum ar fi, de exemplu, Elveţia), la bilingvism şi, uneori, chiar la 
plurilingvism, care, teoretic, ar fi o binefacere, dacă în practică nu s-ar transforma în 
contrariul său. Căci, de cele mai multe ori (şi acest lucru îl demonstrează țările auto- 
proclamate „multinaționale” şi, în primul rând, fosta Uniune Sovietică), în asemenea 
situaţii limbile se polarizează, una devenind dominantă, iar altele subordonate. Drept 
urmare, apare bilingvismul unilateral social (nu individual!), care are un efect ne- 
fast pentru purtătorii limbilor subordonate, căci, de regulă, numai ei sunt „bilingvi” 
(luăm termenul în ghilimele, deoarece practic majoritatea acestora nu cunoaşte în 
măsură suficientă nici una din cele două limbi). 

Acest efect nefast constă în faptul că, pe de o parte, generează o serie de limbi 
amestecate, impracticabile la un nivel superior de cultură, iar, pe de altă parte, in- 
fluenţează psihicul aşa-zişilor „bilingvi”, creându-le serioase, câteodată ireversibile, 
complexe de inferioritate națională şi etnică, ce au până la urmă grave repercusiuni 
asupra vieţii lor sociale şi culturale. 

Desigur, nu este deloc rațională nici izolarea etnică prin limbă a comunităților 
naționale, izolare ce ar închide perspectivele integrării lor sociale, le-ar transforma 
într-un ghetou voluntar. Este preferabilă, din acest punct de vedere, situaţia din state- 
le unitare din punct de vedere naţional — ea e caracteristică pentru majoritatea țărilor 
lumii — unde numai o limbă este oficială şi obligatorie, toate celelalte putând fi prac- 
ticate conştient şi în forma lor nealterată de bilingvismul unilateral. 

Aceasta e o problemă majoră care merită un studiu teoretic multilateral (filo- 
zofico-psihologico-lingvistico-culturologic), dar în prezentul articol va fi vorba doar 
despre situația limbii române în fosta R.S.S.M. şi despre rezultatele la care s-a ajuns 
datorită cultivării îndelungate a așa-numitului bi/ingvism armonios şi a unei politici 
lingvistice de denaţionalizare bine dirijate de organele de conducere. 

Vorbirea românească de pe teritoriul fostei R.S.S.M., pe lângă trăsăturile dia- 
lectale moldoveneşti, comune pentru toată Moldova istorică (ce cuprinde, după cum 
afirmă Sextil Puşcariu, Moldova dintre Carpaţi şi Prut, Basarabia şi spațiul cu popu- 
laţie românească de dincolo de Nistru), a suportat în perioada de peste 150 de ani, cât 

s-a aflat sub oblăduirea statului unitar rus şi a imperiului totalitar sovietic, o serie de 
denaturări şi alterări (mai cu seamă în lexic şi sintaxă), care au condus la degradarea 
ei calitativă (sub aspectul gradului de cunoaştere) şi funcțională (sub aspectul sfe- 
relor ei de funcţionare în societate), dar care nu i-au modificat totuşi esența (întrucât 
şi-a păstrat intactă structura gramaticală, în special morfologia). 

Denaturările care au îndepărtat oarecum vorbirea moldovenească de pe terito- 
riile aflate sub dominație rusă de matca comună românească sunt uşor explicabile, 
sub raport lingvistic, prin influenţa limbii ruse, cultă şi vorbită, oficială şi populară. 

Este un lucru cunoscut că presiunea „sistemului concurent al altei limbi, do- 
minante într-o comunitate socială, se exercită din două direcții: din exterior (datorită 
ambianţei înconjurătoare permanente de altă limbă, în care purtătorii limbii dominante, 
ce se impun prin cultură avansată şi poziție în societate, sunt monolingvi, iar purtătorii 
limbii băştinaşilor, ce ocupă, de regulă, o treaptă inferioară în societate, sunt bilingvi, 
fiind constrânşi s-o însuşească şi pe cea dominantă, căci pot avansa numai prin inter- 
mediul limbii de prestigiu a societății) şi din interior (datorită amestecului, în conştiinţa 
subiecților vorbitori, mai mult sau mai puțin „bilingvi”, a două sisteme glotice diferite: 
cel al limbii neprestigioase materne şi cel al limbii prestigioase dominante). 

De fapt, numai o mică parte din purtătorii limbii subordonate reuşeşte să cunoas- 
că la perfecție şi în mod conştient limba dominantă, majoritatea subiecților vorbitori, 
sub acţiunea continuă a acesteia, însuşind-o doar intuitiv (la nivel de subconştient). 

Cu trecerea timpului, „bilingvii” de felul acesta încep să simtă elementele 
preluate din cel de al doilea sistem ca făcând parte din resursele lor proprii. Feno- 
menul capătă proporții, deoarece „inovaţiile” pătrunse în limba acestor „bilingvi” 
sunt caracteristice unei întregi colectivităţi şi fiecare vorbitor în parte are mereu 
certitudinea că este înţeles de membrii colectivităţi „bilingve” date, oricât de mul- 
te elemente din celălalt sistem ar folosi el în vorbirea sa (deseori acest lucru e 
apreciat chiar drept indice al unui orizont mai larg de cultură). 

Aşa s-a întâmplat şi în R.S.S.M. cu vorbitorii de română (limbă care, sub de- 
numirea de moldovenească, era formal a doua limbă oficială, prima fiind rusa). 

Situaţia de atunci e perpetuată şi astăzi în actuala Republica Moldova, căci, 
deşi limba rusă nu este legiferată ca mijloc de comunicare între etniile conlocuitoare 
din Moldova suverană şi independentă, practic ea îndeplineşte această funcție, şi nu 
limba de stat. Există chiar tendinţa necamuflată de a reveni şi legal la situația exis- 
tentă în U.R.S.S. 

De aceea, când comunică cu vorbitori nu numai de aceeaşi limbă, dar şi de ace- 
laşi grai moldovenesc, adică cu moldoveni din Moldova românească (care nu s-au aflat 
în condiţii similare şi deci nu folosesc „inserțiile” din sistemul limbii ruse), moldovenii 
„bilingvi” din Republica Moldova încearcă un sentiment curios: deşi se înțeleg în fond 
cu interlocutorii, le pare totuşi că aceştia folosesc un „alt fel de vorbire” în comparație 
cu vorbirea lor proprie, cu atât mai mult că pentru moldovenii „monolingvi” (ce vor- 

besc pur şi simplu în limba lor maternă, curată) apar ca străine şi neînțelese „inovaţii- 
le” — rusismele — celor „bilingvi”. Acest lucru întăreşte convingerea moldovenilor din 
stânga Prutului (care nu-şi dau întotdeauna seama că folosesc o „limbă” amestecată), 
că propria lor vorbire e oarecum „altfel”, că ea „diferă” de cea a moldovenilor (din Ro- 
mânia) care nu posedă acest „specific”. Pe această impresie se bazează, de fapt, şovă- 
ielile de care dau dovadă, de obicei, moldovenii din Republica Moldova, când e vorba 
să-i atribuie propriei lor vorbiri denumirea de limbă română, lucru pe care îl folosesc 
cu abilitate unii politicieni în interese meschine, de carieră. 

Aceste fenomene sunt caracteristice însă numai la nivelul limbii vorbite şi 
pentru vorbitorii care nu posedă în măsură suficientă limba literară (în special, cea a 
culturii scrise), care nu admite, de regulă, schimonosirile din vorbirea neîngrijită şi 
cunoaşterea ei sub o anumită limită. Ce e drept, nici limba de cultură din Republica 
Moldova nu este scutită de influențele inerente unui mediu bilingv şi nu e cunoscută 
în măsura cuvenită pentru o societate civilizată, deşi se învaţă la şcoală, se cultivă 
prin cărți şi prin teatru, se difuzează prin presă, radio şi televiziune. Ea a fost însă 
întotdeauna cea literară română, chiar şi atunci când era numită moldovenească şi 
era scrisă în grafie rusă, utilizată până acum 5 ani în R.S.S.M. 

Şi faptul că despre studierea la noi a limbii române vorbim în mod deschis numai 
în ultimul timp nu înseamnă deloc că acest proces a început abia acum cinci ani. 

În toate lucrările de lingvistică (gramatici şcolare, cursuri universitare, dicţiona- 
re, monografii, culegeri de studii, broşuri de popularizare, articole de cultivare a limbii 
ş.a.), apărute în perioadele anterioare, în afară, poate, de câțiva ani, când s-au făcut 
încercări nereuşite de a folosi drept limbă scrisă, adică cultă, graiul moldovenesc local 
(dar chiar şi atunci!), au fost întotdeauna supuse cercetării substanța, sistemul şi struc- 
tura (gramaticală, fonetică şi lexicală) a aceleiaşi limbi — a limbii române, oricare ar fi 
fost forma ei de manifestare (literară, vorbită, dialectală, regională, zonală). 

O dovedeşte, în parte, şi faptul extrem de semnificativ (dar trecut, de regulă, 
până nu demult sub tăcere) că lucrările elaborate de lingviştii din republică (Curs de 
limbă moldovenească literară contemporană, Curs de gramatică istorică a limbii 
moldoveneşti, Scurt dicționar etimologic al limbii moldoveneşti, Capitole din istoria 
limbii literare moldoveneşti, Schițe de stilistică a limbii moldoveneşti contemporane, 
Dialectologia moldovenească, Atlasul lingvistic moldovenesc, dicționarele bilingve, 
cele terminologice şi explicative, destul de multele cărți şi broşuri de lingvistică 
apărute cu preponderență în ultimii 15-20 de ani) erau recepționate de specialiştii 
din alte ţări — fără pic de rezervă — drept lucrări consacrate studiului limbii române, 
deşi, după cum se observă, în aproape toate titlurile enumerate figura în mod obli- 
gatoriu sintagma limba moldovenească (fără care studiul respectiv, practic, nu putea 
să vadă lumina tiparului). Câteodată acest lucru rezultă din unele indicaţii rămase 
(să zicem, din nebăgare de seamă) chiar în textul unor publicaţii de atunci. Astfel, în 
introducere la Atlasul lingvistic moldovenesc (1968) se afirmă direct că acesta este 

un atlas zonal în comparație cu ALR (ca să nu mai spunem că încă în introducerea la 
Cursul de limbă literară moldovenească, vol. I din 1956, se vorbeşte deschis despre 
identitatea moldo-română de limbă). 

Principalele cărți de lingvistică (editate în R.S.S.M.) erau însoțite de un număr 
considerabil de recenzii, prezentări, dări de seamă şi referințe, scrise şi publicate în 
străinătate, inclusiv de lingviști notorii ca Alf Lombard din Suedia, Pavel Beneš şi 
Vladimir Horejsi din fosta Cehoslovacie, László Gâldi din Ungaria, Werner Bahner 
din Germania, Witold Mańczak din Polonia, Momcilo Savic din fosta Jugoslavie 
ş.a., la care limba moldovenească este identificată în mod foarte firesc cu limba ro- 
mână. La aceştia trebuie adăugaţi, fireşte, şi lingviştii din România, care, deşi într-un 
timp nu prea reacționau la aparițiile editoriale din R.S.S.M., au apreciat şi ei, când 
au putut, aceste apariții ca pe nişte contribuții la studierea unor probleme concrete 
de limbă română. Unele dintre ele erau chiar recomandate în bibliografiile la obiect, 
utilizate în procesul de predare a cursurilor universitare (redutabilul romanist italian 
C. Tagliviani a numit, de exemplu, Cursul de gramatică istorică a limbii moldo- 
veneşti din 1964 ca fiind una dintre lucrările „interesante şi valoroase sub multe 
aspecte” între manualele existente „de istorie a limbii române”; observați paradoxul: 
gramatica istorică a limbii moldoveneşti este apreciată ca istorie a limbii române). 

Este absolut normal ca lucrurile să fie interpretate anume în acest fel, deoarece 
nici cei mai neosteniți adversari ai unităţii limbii române n-au putut, la prezentarea, 
de exemplu, în dicţionare a vocabularului limbii (pe care ei o numeau mo/doveneas- 
că), să-l substituie prin nimic altceva, inventarul ei lexical de bază rămânând oricum 
cel comun (deşi împrumuturi slave, în primul rând ruseşti, introduceau cu duiumul). 
După cum n-au putut demonstra niciodată necesitatea alcătuirii unui dicționar ro- 
mân-moldovenesc sau moldovenesc-român (lucru considerat ridicol de toată lumea 
în toate timpurile). Şi nici n-au putut schimba paradigma declinării sau a conjugării 
româneşti la prezentarea structurii gramaticale în manualele de limba moldoveneas- 
că (încercările întreprinse, cum ar fi renunţarea la viitorul cu voi sau la perfectul 
compus de pers. III cu a / au în favoarea formelor corespunzătoare dialectale cu oi şi, 
respectiv, o, n-au putut decât să confirme adevărul, că oricum limba rămâne aceeaşi, 
adică română, doar cu mici devieri regionale („cunoscute de altfel şi în interiorul 
granițelor României...”, cum spunea C. Tagliavini). 

Toate tentativele de a concilia comunitatea de cultură (începând cu moştenirea 
cronicărească, continuând cu literatura clasică, reprezentată prin cei mai de vază 
scriitori români, şi sfârşind cu terminologia ştiinţifică şi tehnică modernă) cu ideea 
preconcepută (şi fondată doar politiceşte) a existenţei, în aria glotică carpato-dună- 
reano-nistreană, a unei a doua limbi literare au eşuat de fiecare dată când s-a recurs 
la argumente cu adevărat ştiinţifice. 

STUDIUL COMPLEX AL LIMBII: ÎMBINAREA PRINCIPIULUI 
ISTORIC CU CEL SISTEMIC 
(în spirit coşerian) 


Dezvoltarea lingvisticii ca ştiinţă a fost din start contradictorie. Luându-şi în- 
ceputurile în sec. al XIX-lea prin studierea comparativ-istorică a limbilor vii, ce 
se baza pe rezultatele multor observaţii asupra unor fapte concrete de limbă şi pe 
generalizările logice ale gramaticilor universale, lingvistica a acumulat un volum 
enorm de date privind materia (substanţa) limbii şi evoluţia ei, examinată scrupulos 
şi anatomizată detaliat în spiritul neogramaticienilor. Astfel a păşit cu acest arsenal 
în sec. XX şi cu intenţia fermă de a investiga, în afară de latura observabilă a siste- 
mului limbii, adică de substanţă, şi latura inobservabilă a acestuia, adică rețeaua 
de relații dintre unităţile limbii, denumită ulterior structură, asupra căreia a atras 
atenţia în mod special F. de Saussure. În procesul studierii acestei laturi a obiectului, 
structuraliştii au admis în sincronie exagerări, ce şi-au găsit cea mai evidentă întru- 
chipare în glosematică, teorie care recunoştea numai forma (atât a expresiei, cât şi a 
conţinutului) şi scotea totalmente de pe tapet substanţa, materia limbii. 

În prezent locul structuralismului, care prin natura sa este tot atât de unilateral 
ca şi neogramatismul (şi ca toate curentele lingvistice ce au studiat separat diferitele 
laturi ale limbii, absolutizându-le), îl ocupă aşa-numita direcție integrală de cerce- 
tare a limbii în totalitatea sa, care tinde, în primul rând, să facă obiect de cercetare 
ambele laturi ale sistemului (adică substanţa şi structura lui în măsură egală) şi, în al 
doilea rând,să îmbine studierea structural-sistemică a limbii 
şi a mecanismelor ei de funcționare cu studierea ei istorică. Cu această 
orientare ştiinţa despre limbă va putea să se apropie maximal de realizarea sarcinii 
sale primordiale — cunoaşterea fenomenului limbă sub aspect 
constitutiv, funcţional şi evolutiv. 

Limba ca sistem reclamă, se înțelege, şi procedee corespunzătoare de cerceta- 
re. Dar, dacă caracterul de sistem al limbii astăzi nu mai trezeşte îndoieli, studierea 
sistemică (şi funcţională) nu este acceptată la fel de univoc. În lingvistica sovieti- 
că, spre exemplu, aceasta era privită cu neîncredere, mulți cercetători fiind înclinați 
chiar să vadă în abordarea sistemică ceva ideologic străin. 

În virtutea faptului că tratarea structural-sistemică şi funcțională a limbu dă 
preferinţă stărilor ei sincronice, acesteia i se atribuia antiistorismul, iar în vir- 
tutea faptului că ea pune pe prim-plan studierea relațiilor (care sunt mentale, adică 
ideale) devierea de la materialism. În felul acesta se punea la îndoială 

însuşi principiul sistemicității cunoaşterii (întrucât este imposibil să se recunoască 
sistemul în limbă şi să nu se recunoască modul sistemic de studiere a acesteia). 

Evident, dacă principiul sistemic „se absolutizează”, acesta poate, într-ade- 
văr, să ajungă la ceea ce i se incriminează. El urmează de aceea „să fie reunit” cu 
principiul istoric, evolutiv, cu dialectica, căci, de îndată ce una dintre orientările 
metodologice (fie cea istorică, fie cea funcţională, fie cea structural-sistemică) este 
absolutizată, ea începe să reflecte realitatea incomplet şi unilateral. 

Pe de o parte, sistemicitatea este proprie dialecticii (în mod imanent, cum spun 
filozofii), iar, pe de altă parte, orice obiect numai de aceea se poate schimba în cursul 
evoluţiei sale istorice, pentru că în timp şi spaţiu el este o reunire sistemic stabilă de 
elemente corelative şi în orice condiţii de mişcare şi de dezvoltare nu-şi pierde aceste 
proprietăți. Prin urmare, dacă se studiază nu mişcarea pură, ci sistemul în mişcare, 
este necesară mai întâi identificarea fenomenului glotic şi dezvăluirea caracterului 
lui de sistem, adică cunoaşterea sistemului şi a specificului acestuia, şi numai apoi 
dezvoltarea istorică a sistemului. Cu alte cuvinte, tratarea sistemică trebuie să pre- 
ceadă tratarea istorică. Altă cale de studiere a oricărui obiect nu există, deoarece dez- 
voltarea istorică constituie o desfăşurare în timp a sistemicităţii; deci tratarea istorică 
nu este decât fixarea substituirii consecutive a stărilor sistemice din trecut. Aşadar, 
după logica lucrurilor, e necesar să se ştie mai întâi ce reprezintă obiectul dat, pentru 
ca să se poată urmări schimbările care au survenit cu timpul în cadrul lui. 

Este cunoscut faptul că tentativele ştiinţei de a cuprinde în calitate de obiecte 
de studiu noi zone ale realităţii, noi dimensiuni ale acesteia, au generat contrapu- 
nerea falsă dintre reprezentările structural-sistemice (statice, sincronice) şi cele is- 
torico-genetice (dinamice, diacronice). De aceea în procesul cunoaşterii ştiinţifice 
atât partizanii noilor concepții, cât şi oponenții lor puneau în opoziţie istorismul şi 
sistemicitatea, evoluţia şi organizarea, diacronia şi sincronia. Nimeni dintre ei însă 
nu-şi dădea seama cu toată claritatea că din momentul în care unul dintre punctele 
de vedere aflate în confruntare începea să pretindă la exclusivism, el devenea unila- 
teral şi abstract, şi, în fapt, îşi închidea calea spre perceperea globală a obiectelor din 
realitate, care întotdeauna sunt şi complex organizate (adică sistemice), şi aflate în 
permanentă dezvoltare (adică istorice). 

În lingvistica teoretică modernă până acum se poartă discuţii (mai mult 
sau mai puţin deschise) între reprezentanţii a două direcții de cercetare — parti- 
zanii studierii preponderent istorice a limbii şi partizanii studierii preponderent 
structural-sistemice şi funcționale a acesteia Şi, cu toate că nici unii, nici alții 
nu neagă totalmente tratarea contrară, în discuţiile purtate apar mereu exagerări 
polemice. 

Adepții tratării structural-sistemice îi numesc pe adversarii lor de idei „tradi- 
ționalişti”, cu o concepție perimată, tradițională asupra limbii (termenului „tradiţio- 
nalist” atribuindu-i-se un sens peiorativ) şi le reproşează faptul că se ţin de viziunea 

„atomară” asupra limbii, că privesc cu scepticism necesitatea studierii sistemice a 
limbii în sincronie. 

Adepții tratării istorice a limbii, la rândul lor, îi numesc pe primii „structura- 
lişti” (atribuind acestui termen un sens nu mai puţin peiorativ) şi le reproşează că 
ei pretind la mai mult decât se admite în ştiinţă, că îşi consideră concepțiile ca fiind 
singurele juste, că ignorează istoria şi văd în limbă numai sistemul „strict şi noncon- 
tradictoriu”. Şi deoarece poziția direcției structurale se reduce, în opinia oponenților 
ei, la primatul relațiilor asupra materiei limbii, se trage concluzia că acest aşa-zis 
„relaționism” nu este altceva, de fapt, decât idealism. 

E necesar însă să se spună de la bun început că din punct de vedere filozofic 
nici una dintre aceste direcții în manifestările ei extremale nu este acceptabilă, întru- 
cât, dacă nu se poate absolutiza principiul sistemicității, afirmaţia se referă în măsură 
egală şi la principiul istorismului, căci istorismul în sine nu înseamnă încă materia- 
lism şi absolutizarea lui nu e mai puţin periculoasă. 

Se pune deci întrebarea: sunt justificate oare aceste confruntări în lingvistică, 
confruntări ce rețin, incontestabil, dezvoltarea normală a ştiinţei date? A venit de 
mult timpul, probabil, să se conştientizeze că principiul istorismului şi principiul 
structural-sistemic numai luate împreună vor asigura eficiența metodei dialectice 
universale a cunoaşterii, vor contribui la constituirea şi consolidarea lingvisticii inte- 
grale, preconizate de corifeul ştiinţei despre limbă Eugeniu Coşeriu. 

Un lucru trebuie să fie clar: ambele metode de cercetare ale faptelor de limbă 
sunt necesare şi fiecare dintre ele urmează a fi aplicată atunci şi acolo, când şi unde 
ea este mai adecvată scopului cercetării. Când pe cercetător îl preocupă caracterul 
întregului investigat, şi nu al părților acestui întreg, în centrul atenției lui se vor afla, 
fireşte, doar legăturile generale, existente obiectiv, dintre părțile întregului şi legităţi- 
le acestor legături. De aceea analogia făcută de F. de Saussure între limbă şi jocul de 
şah, pentru care e indiferent din ce sunt confecționate piesele de joc (din lemn sau din 
fildeş), este în ansamblu justă, doar că ea urmează a fi interpretată în modul cores- 
punzător. Să nu se uite că atunci când a făcut analogia F. de Saussure era preocupat 
doar de proprietățile şi particularitățile generale ale limbii ca fenomen social, nu de 
proprietățile şi particularităţile individuale ale unei limbi aparte. 

Important este deci să se ştie, ce şi în ce scop se ia drept sistem — limba în 
general ca fenomen social, un exemplar aparte al acestui fenomen sau o etapă a dez- 
voltării lui. De felul cum se răspunde la această întrebare depinde ce legităţi caută 
ştiinţa în limbă — unice şi veşnice pentru toate limbile din toate timpurile sau con- 
cret-individuale pentru fiecare limbă sau pentru fiecare fază a dezvoltării ei. Greşeala 
lui L. Hjelmslev şi a altor reprezentanţi ai structuralismului extrem constă anume în 
aceea că ei s-au lăsat captivaţi peste măsură de căutările legităților atemporale, unice 
şi veşnice, ignorând faptul incontestabil că limba ca mijloc de comunicare este un 
sistem dinamic ce funcționează şi evoluează în condiţii concret-istorice. 

De fapt, sistemul limbii se cuvine a fi examinat nu numai în statică, nu numai 
în stare de repaus (dar anume prin aceasta se şi caracterizează metoda structural-s1s- 
temică în manifestările sale extreme), ci şi în mişcare, în evoluţie, care duce în ul- 
timă instanţă la substituirea unui sistem prin altul. În felul acesta istoria unei limbi 
ar apărea ca o serie de secțiuni transversale, fiecare cu sistemul său, „mecanismul” 
substituirii cărora urmează a fi explicat. Deci lingvistica are de studiat nu obiecte 
luate izolat, ci formațiuni sistemice luate în întregime, ce s-au substituit şi se substi- 
tuie mereu în procesul evoluției limbii. Acest lucru complică considerabil cercetarea 
dezvoltării istorice, dar numai în aşa mod pot fi descoperite şi examinate ştiinţific 
legitățile obiective, proprii procesului de evoluţie. 

Aşadar, pentru a reconstitui teoretic natura unui obiect în dezvoltare este ne- 
voie să se aplice consecutiv (şi alternativ) ambele principii euristice, aşa cum cere 
dialectica obiectului studiat, deoarece întotdeauna se dezvoltă nu o entitate amorfă 
(lipsită de formă), ci un obiect interior structurat şi într-un anume fel organizat. 
Această structurare şi organizare internă a obiectului studiat poate fi descoperită 
doar cu ajutorul metodelor sistemice de cercetare, căci metodele istorice bazate pe 
formula logică a schimbării consecutive în timp nu sunt în stare să explice esența 
unei formaţiuni sistemice în care toate conexiunile există simultan şi decurg una 
din alta. 

De aceea procedeele de examinare a obiectelor supuse cercetării nu trebuie 
niciodată contrapuse (unele fiind considerate inferioare, lipsite de valoare euristică), 
deoarece legătura dintre procedeul istoric, funcţional şi structural este, de regulă, or- 
ganică, ele completându-se reciproc unul pe altul, fiind adică complementare. Obiec- 
tivitatea cercetătorului în procesul complicat de investigare teoretică constă anume 
în aplicarea metodelor de investigare în aşa fel, ca ele să fie adecvate naturii obiec- 
telor studiate şi scopului urmărit. Ele se aplică deci în conformitate cu necesitățile 
investigaţiei, asigurându-se trecerea de la un procedeu la altul, atunci când obiectul 
urmează să fie examinat sub alt unghi de vedere, căci diferenţa dintre realitățile stu- 
diate cere şi mijloace diferite de studiu. 

Prin urmare, examinarea istorică şi sistemică (sau diacronică şi sincronică, 
dinamică şi statică) a obiectelor nu este numai alternativă: se cere şi sinteza carac- 
teristicilor şi determinărilor sistemice şi istorice ale întregului. La studierea oricărui 
obiect sistemic, inclusiv a limbii, conlucrarea ambelor metode este o condiţie sine 
qua non. Concepţia unilaterală ce absolutizează, adică recunoaşte exclusiv aspectele 
istorice, evolutive, diacronice sau exclusiv pe cele sistemice, structurale, sincronice, 
mai devreme sau mai târziu îşi manifestă limitele metodologice şi caracterul princi- 
pial incomplet. 

Când sunt studiate obiectele din realitate în dezvoltarea lor dialectică, trebuie 
să se aibă mereu în vedere că este vorba nu numai despre dezvoltare, evoluţie, ci 
şi despre schimbările ce se produc în şi cu integrității complex organizate, ale căror 

componente se află în interconexiuni interne reciproce, adică în şi cu formaţiuni 
structural-sistemice din realitate. Dezvoltarea, evoluţia deci, nu este schimbare în ge- 
neral. Ea este o totalitate a schimbărilor orientate ale sistemului în procesul tranziției 
de la o stare mai puţin ordonată la una mai (bine) ordonată, şi invers. 

Perceperea dezvoltării ca evoluţie a sistemelor oferă posibilitatea de relevare 
a unor noi fațete ale acestei teorii, îmbogăţeşte interpretarea istorică a realității. 

Îmbinarea celor două modalități de studiere a realităţii obiective este garanția 
viitoarelor succese ale ştiinţei despre limbă. Utilizarea concomitentă în procesul in- 
vestigațiilor lingvistice a ambelor modalităţi este o cerință principială a metodologiei 
ştiinţei, deoarece şi una, şi alta are la bază, cum afirmă filozofii, aceeaşi dialectică. 

După cum nu pot să fie şi nu trebuie să fie absolutizate principiile şi metodele 
de cercetare lingvistică, tot aşa nu pot şi nu trebuie absolutizate nici una dintre cele 
două părți ale sistemului (substanţa, adică elementele, şi structura, adică relaţiile 
dintre elemente), ambele fiind reale şi având existenţă obiectivă. Nici una dintre ele 
nu este un produs al conştiinţei cercetătorului, adică ceva ideal, spiritual, mental şi 
deci nici una nu poate fi ignorată în procesul investigațiilor ştiinţifice. Pe prim-plan 
se pune — în funcţie de sarcinile şi scopurile cercetării — ba o parte, ba alta a obiec- 
tului studiat, adică ba substanța, ba structura lui, căci ele reprezintă, fiecare în parte 
şi luate împreună, o realitate obiectivă. Diferenţa dintre ele constă doar în aceea că 
prima (elementele) este observabilă direct, iar cea de a doua (relaţiile) nu este obser- 
vabilă. Dar dacă electronul sau virusul nu sunt observabile, nu înseamnă că ele sunt 
inexistente în realitate, că sunt un produs al conştiinţei cercetătorului. 

Folosind în lingvistică ambele metode şi principii de cercetare, nu trebuie să se 
scape niciodată din vedere că preferința exclusivă pentru analizele sistemice, cu re- 
nunțarea la principiul istorismului, conduce inevitabil la metafizică şi neopozitivism, 
exact la fel cum recunoaşterea exclusivă doar a principiului istorismului şi ignorarea 
principiului structural-sistemic conduce la evoluţionism. 

În lingvistică deci, ca şi în celelalte ştiinţe, pentru a obţine un tablou adecvat şi 
veridic al obiectului studiat, adică al limbii ca fenomen luat în ansamblu, e necesar 
să se îmbine ambele procedee euristice de cercetare ce se completează reciproc unul 
pe altul, să se reunească punctele de vedere „elementocentrice” cu cele „sistemocen- 
trice” şi să se soluţioneze problemele legate de ele în lumina dialecticii evoluției sis- 
temelor, ținând cont, desigur, şi de diferenţele de orientare a principiului istorismului 
şi a principiului sistemicității. 

Comunicare (text revizuit) programată pentru Colocviul Internaţional cu tema „Lingvis- 
tici coşeriene” (colocviu realizat între 21-26 iulie 1997 în cadrul Cursurilor de vară de la Uni- 


versitatea „Ovidius” din Constanţa), dar neprezentată din cauza lipsei la Colocviu a autorului. 


Revistă de Lingvistică şi Ştiinţă Literară, nr. 1, 1998, p. 50-54 


DESPRE LINGVIȘTI, PUBLICATII 
ȘI DESPRE SINE 


UN REGE AL LINGVISTICII 
PORNIT DE PE PLAIURI MOLDAVE 


Prezenta carte (Lingvistică din perspectivă spaţială şi antropologică, Chi- 
şinău, 1994) este primul volum de scrieri în limba română (traduse, comentate şi 
înmănuncheate într-o ediţie separată), apărut la baştina ilustrului nostru compatriot, 
reprezentant de elită al spaţiului mioritic, care s-a impus de mult în ştiinţa lingvis- 
tică mondială, ducând de-a lungul unui remarcabil şir de ani faima omului pornit din 
Mihăilenii Basarabiei pe toate meridianele lumii. Opera sa e cunoscută practic de toți 
cei care, în orice punct al planetei noastre, şi-au consacrat viața şi activitatea studie- 
rii „limbilor istorice concrete” şi „limbajului” ca fenomen. La 60, 65 şi 70 de ani ai 
exemplarei şi fructuoasei sale vieţi, acestui gigant al gândirii lingvistice actuale i-au 
fost dedicate ediții omagiale, întrunind în aproape 5000 de pagini studiile a peste 350 
de lingvişti din circa 50 de tări’. 

De aceea nu ne propunem să facem încă o exegeză a activității ştiinţifice, de 
cercetare a acestui colos care este Eugeniu Coşeriu, nu intenționăm să dăm aprecieri 
sau să prezentăm o biobibliografie integrală şi atotcuprinzătoare a celui mai cunoscut 
lingvist, căci toate acestea au fost de acum înfăptuite până la noi şi exegezele exis- 
tente constituie ele singure o întreagă bibliografie?. Am vrea doar să fixăm în viaţa 
şi activitatea maestrului, în special din ultimii ani, mai precis din ultimul sfert de 
secol, acele fire sufleteşti invizibile (pentru un ochi mai puțin atent) care l-au legat 
pe marele savant de Baştină, de Basarabia, de satul unde a copilărit, de oraşul unde 
şi-a făcut studiile liceale, de universitatea care 1-a dat aripi şi încredere în forțele sale 
pe calea deloc uşoară în cucerirea înălțimilor ştiinţei limbajului omenesc. Tocmai 
aceste legături au făcut să vibreze cele mai sensibile coarde ale sufletului său, au 
vădit afecțiunea ancestrală pentru meleagurile natale, afecțiune tăinuită o viață de 
om în inimă, dar care s-a exteriorizat năvalnic de îndată ce a fost posibil să-şi revadă 
locurile copilăriei, să respire aerul îmbălsămat al părții sale de ţară. 


XX X% 


Născut la Mihăileni în fostul judeţ Bălți din România anului 1921, şi-a înce- 
put studiile la şcoala primară din acest sat, care ulterior, datorită lui, a intrat într-o 
mulțime de enciclopedii şi dicționare enciclopedice europene (de ex., în Meyers 
Enzyklopădisches Lexicon din Mannheim, în Bol'Saja Sovetskaja Enciklopedija 
din fosta U.R.S.S.5, în Grand Larousse Enciclopedique din Franţa, în Dizionario 
Enciclopedico din Italia, în Diccionario Enciclopédico din Spania, în Brockhaus 

Enzyklopedic din Germania, în Nationalencyklopedien din Suedia ş.a.), şi la liceul 
„I. Creangă” din Bălţi, continuându-le apoi la universitățile din laşi, Roma, Padova 
şi Milano, unde şi-a luat doctoratele în litere (1944) şi în filozofie (1949). 

Viitorul „lingvist numărul 1” debutează în ştiinţa mondială încă în anul 1940, 
fiind student, cu două materiale, ce capătă astăzi semnificație de simbol, tipărite în 
binecunoscutele publicaţii lingvistice ieşene „Revista critică” şi „Arhiva”, intitulate 
Limbă şi folclor din Basarabia şi, respectiv, Material lingvistic basarabean, ca 
mai apoi, în decursul multor ani, să se afirme plenar prin opere fără de care astăzi nu 
mai poate fi concepută istoria lingvisticii. Cele mai reprezentative lucrări sunt Siste- 
ma, norma y habla (Montevideo, 1952), tradusă, după cum se ştie, într-o serie în- 
treagă de limbi din Europa, America şi Asia, La geografia lingiiistica (Montevideo, 
1956), Sincronia, diacronia e historia (Montevideo, 1958), Teoria del lenguaje 
y lingüistica general (Madrid, 1962), Sincronía, diacronía y tipologia (Madrid, 
1968) şi multe alte studii şi cercetări, în special, din domeniul lingvisticii generale şi 
al celei romanice, precum şi al lexicologiei şi semanticii, care au făcut ocolul lumii şi 
în anul 1993 au ajuns în lista de publicaţii ale maestrului la o cifră impunătoare (circa 
300), dintre ele câteva zeci sunt lucrări de referinţă în ediţii aparte. 

Dacă adăugăm la acestea lucrările aflate sub tipar (a căror listă ne este cunos- 
cută), mulțimea conferinţelor, referatelor şi comunicărilor, ținute cu diverse ocazii 
şi ulterior publicate chiar fără autorizația profesorului, diferite lucrări de lingvistică 
(culegeri tematice, ediţii festive, bibliografii etc.), editate sub redacția sau sub în- 
grijirea dumnealui, precum şi publicaţii beletristice (poezii, eseuri, povestiri, istorii 
scurte) şi publicistice (critică literară, critică de artă, cronică artistică, intervenţii po- 
lemice) — Eugeniu Coşeriu este nu numai lingvist, ci şi filozof, şi scriitor, şi poet, şi 
critic de artă, şi filolog în sensul cel mai larg al cuvântului —, constatăm că rezultatele 
muncii sale titanice depăşesc cu mult ceea ce ne putem imagina că se poate realiza 
într-o viaţă de om. Dacă, fireşte, n-am lua în considerare că e vorba de un om de crea- 
ție care, deşi înzestrat de la natură cu aptitudini de excepție, a muncit în permanenţă, 
în orice condiţii, în fiecare zi, în fiecare oră, în fiecare minut... 


XXX 


Înainte de a trece la caracterizarea legăturilor întreținute peste ani de concetățea- 
nul nostru cu cei de pe meleagurile natale, ar trebui să mai semnalăm aici doar câteva 
fapte de natură externă conţinutului propriu-zis ştiinţific, lingvistic al operei sale. 

E vorba mai întâi de faptul, nu lipsit de importanță, că, în calitate de lingvist 
notoriu, profesorul Coşeriu a fost distins cu cel mai înalt titlu onorific universitar 
Doctor Honoris Causa de 17 universități din lume (cele din Bucureşti, Montevideo, 
Tampere, Cordoba, Santiago, Münster, Madrid, Bolognia, Granada, Cluj, laşi, Chişi- 
nău, ultimele fiind universitățile din Constanţa, Craiova şi Timişoara în 1994)*. 


* În prezent sunt mult mai multe! 

Afară de aceasta, pentru merite deosebite în cercetarea ştiinţifică a limbajului 
omenesc, de multe ori Dr. H. C. E. Coşeriu a fost ales în diferite perioade membru, 
vicepreşedinte şi preşedinte al unei serii întregi de Societăţi, Cercuri, Asociaţii şi 
Consilii ştiinţifice (cum ar fi Société de Linguistique de Paris, Linguistic Circle 
of New York, Société de Linguistique Romane, Linguistic Society of America, 
Cercle Linguistique de Prague, Societa Italiana di Linguistica, Asociacion de 
Lingiiistica y Filologia de America Latina, Circulo Linguistico de Rio de Janeiro, 
Wissenschaftiiechen Rates des Instituts fur deutsche Sprache (Mannheim), 
Societas Linguistica Europaea, Modern Humanities Research Association ş.a.), 
precum şi membru corespondent, membru titular şi membru de onoare al multor 
academii din lume (printre care Academia Brasileira de Filologia, Academie Royale 
de Norvege, Real Academia Espanola, Academie de Sciences de Heidelberg, Aca- 
demia Chilena de la Lengua, Academie de Sciences de Milan, Academie Bavaroise 
de Sciences de Munich, Academia Europaea de London, American-Romanian Aca- 
demy of Sciences and Arts). Ultimele Academii care i-au conferit reputatului savant 
titlul de membru de onoare au fost Academia de Ştiinţe din Republica Moldova (în 
anul 1991) şi Academia Română (în anul 1992). Chişinăul a devansat cu câteva luni 
Bucureştiul în înfăptuirea acestui act de înlăturare a unei mari nedreptăți. 


Kk k 


Menţionăm încă un aspect foarte semnificativ pentru un om de știință de talia 
compatriotului nostru (căci nici pe departe nu toți oamenii de știință se bucură de acest 
„privilegiu”). E vorba de traducerea operelor lui în mai multe limbi decât în câte au 
fost elaborate. Cele mai multe dintre lucrările lui Eugeniu Coşeriu au fost scrise inițial 
în spaniolă, în germană şi în franceză; mai puține în italiană şi în engleză, câte unul în 
portugheză şi în catalană. În limba română au fost scrise doar cele două articole nomi- 
nalizate mai sus — primele sale publicaţii apărute în revistele din Iaşi încă în scurta sa 
perioadă de studii la Universitatea „Al. I. Cuza”. Deşi n-a publicat în limba română, 
a scris foarte mult despre limba română în alte limbi, a promovat-o în sute de studii, 
punând în circulaţie cu orice ocazie şi materialul ilustrativ românesc. 

După multe din aceste originale (spaniole, germane, franceze, italiene, engle- 
ze) s-au realizat traduceri în germană (16 lucrări), în spaniolă (11 lucrări), în portu- 
gheză şi în japoneză (câte 10 lucrări), în italiană (7 lucrări), în engleză (5 lucrări), în 
rusă (4 lucrări), în franceză (2 lucrări), în finlandeză, în cehă, în greacă şi în coreeană 
(câte o lucrare). 

Traducerile în limba română au fost până nu demult puţine: până în 1988 doar 
6, la care în 1992-1993 s-au adăugat încă 6 (deci în total 12). Dintre primele numai 
una, ultima (cea din revista „Echinocţiu”, nr. 5/1988, din Cluj-Napoca — Timp şi 
limbaj) a fost publicată ca traducere aparte din opera profesorului. Toate cele an- 
terioare au apărut între anii 1976-1985 sub formă de fragmente de texte sau texte 

comentate ori adnotate în culegeri sau antologii de lingvistică modernă, intercalate, 
în special, de Maria Iliescu, Lucia Wald şi Elena Slave printre extrasele din operele 
altor lingvişti (vezi, în prezenta carte, compartimentul Bibliografie coşeriană din 
perspectivă românească, punctul A. Alte traduceri în limba română, poziţiile 
1-5). 

Abia în anul 1992, după ce Eugeniu Coşeriu a devenit membru de onoare al Aca- 
demiei de Ştiinţe din Moldova şi al Academiei Române, numărul traducerilor directe 
din opera profesorului a început să sporească?. ŞI, ceea ce e deosebit de îmbucurător, 
aceste traduceri apar acum în special în Moldova, la baştina maestrului, realizate de 
lingviştii din dreapta şi din stângă Prutului. În afară de traducerea românească a stu- 
diului Nu există schimbare lingvistică, publicată în revista clujeană „Cercetări de 

Lingvistică” (1992, nr. 1), celelalte cinci apar în reviste din Chişinău şi laşi („Limba 
Română”, nr. 1 din 1992, „Revistă de Lingvistică şi Ştiinţă Literară”, nr. 5 şi 6 din 1992 
şi nr. 1 din 1993, „Cronica”, nr. 7 din 1992), realizate, respectiv, de Eugen Munteanu, 


Nicolae Raevschi, Silviu Berejan, Marcu Gabinschi şi Dumitru Irimia. 

Deşi foarte mult timp în limba română n-au putut fi prezentate publicaţii din 
opera prof. E. Coşeriu, decât oarecum voalat, cum am văzut mai sus, înalta apreci- 
ere a unor lucrări a fost realizată în decursul anilor, prin multiple recenzii în presa 
de specialitate (practic în toate revistele lingvistice româneşti, precum şi în analele 
ştiinţifice ale unor universități). La recenzarea diferitor studii coşeriene şi-au dat 
concursul, începând cu anul 1957, o serie întreagă de bine cunoscuţi lingvişti români 
(în ordine cronologică: Marius Sala, G. Ivănescu, loana Vintilă-Rădulescu, Domni- 
ta Dumitrescu, Iorgu Iordan, C. Frâncu, Lucia Wald, Ion Rizescu, Mircea Borcilă, 
Zamfira Mihail, Matilda Caragiu-Marioţeanu, Nicolae Saramandu). 

Au fost publicate şi multe materiale de popularizare a operei lingvistice a com- 
patriotului nostru, a activității lui ştiinţifice în general (semnate de lingvişti reputați 
ca Al. Rosetii, I. Iordan, D. Macrea, I. Coteanu, N. Saramandu, D. Irimia, G. Mihăilă, 
M. Borcilă, C. Dominte, A. Dârul ş.a.), o serie întreagă de interviuri în presa din 
România şi din Republica Moldova, dar primul volum omagial (cu participarea a 
33 de lingvişti români, inclusiv din Republica Moldova, şi străini) cu titlul Omul şi 
limbajul său. Studia in honorem Eugenio Coseriu a apărut totuşi la laşi în 1993; 
el a însumat comunicările ţinute la Colocviul Internaţional „Eugeniu Coşeriu — un 
mare lingvist contemporan” (laşi, 13-17 aprilie 1992), organizat cu prilejul conferirii 
titlului Doctor Honoris Causa omagiatului. 


XXX 


In cele ce urmează am vrea să ne oprim — foarte pe scurt, evident — la legăturile 
de suflet ale compatriotului nostru, care au determinat existenţa în forul Eului său a 

două forţe convieţuitoare. E vorba, pe de o parte, de forța prin care a atras mereu pe 
concetăţenii săi, iar pe de altă parte, de forţa care îl atrăgea pe el spre Țara sa, spre 
Moldova şi, în special, spre Basarabia natală, care a sălăşluit tot timpul în sufletul 
său. Anume aceste două forțe au determinat acea desfăşurare a lucrurilor pe care azi 
o ştim şi ne bucurăm de ea. 

După informaţiile pe care le deținem, profesorul de origine română, plecat din 
țară, n-a manifestat niciodată dorința de a se reîntoarce acolo unde dominau un regim 
şi o ideologie considerate pe bună dreptate monstruoase, a fost permanent (de când 
s-a stabilit cu traiul în Europa) un centru de atracție pentru românii din străinătate 
numiţi „transfugi”, precum şi pentru cei ce nimereau temporar în Germania. Întreţi- 
nea legături prin corespondenţă sau avea în anturajul său în calitate de discipoli, de 
colaboratori sau de colegi persoane din neamul său, pe care le sprijinea cu generozi- 
tate, dar şi cu multă exigență, în activitatea lor ştiinţifică. Totodată era viu interesat 
întotdeauna de soarta românilor de după „cortină”, în primul rând a celor rămaşi sub 
„oblăduire” sovietică, şi omeneşte era foarte deschis pentru relații cu ei (bineînţeles 
în domeniile ştiinţei şi culturii în genere, ce-i erau deosebit de apropiate). Stabilise 
corespondență cu mai mulţi colegi din Bucureşti, laşi, Cluj, precum şi din Chişi- 
nău, cu care făcea schimb de publicaţii şi de scrisori, bucurându-se sincer de rarele 
întâlniri cu ei. Voi evoca doar câteva jaloane din istoria relațiilor mele cu marcanta 
personalitate lingvistică. 

Făcusem de acum un oarecare schimb de scrisori şi de lucrări, primisem în 
câteva rânduri câte un set de extrase de la dumnealui, până când ne-am întâlnit prima 
dată abia în aprilie 1968, la recepţia de inaugurare oferită de Academia Română par- 
ticipanţilor la cel de-al XII-lea Congres Internaţional de Lingvistică şi Filologie Ro- 
manică, în sala mare a restaurantului bucureştean „Athenee Palace”. Venisem acolo 
în componenţa delegaţiei sovietice (pentru prima oară la un asemenea for), eram 
curios să-l cunosc în persoană. Mă angajasem încă înainte de plecare să-i transmit 
un mesaj din partea consăteanului său Valentin Mândâcanu. Am fost plăcut surprins 
că „semizeul” a reacționat foarte prietenos, de îndată ce i-am comunicat că sunt ba- 
sarabean de la Chişinău şi că am misiunea de a-i înmâna o scrisoare. A întrebat cine 
sunt şi, când i-am spus numele meu de familie, s-a bucurat ca la vederea unui vechi 
cunoscut şi a exclamat: „A, dumneata eşti Berejan! Nu-mi închipuiam că eşti aşa!”. 
M-am simţit deodată foarte uşurat, descătuşat şi am continuat conversaţia cu dezin- 
voltură, ca şi cum ne cunoşteam de când lumea. Mi-a spus că Valentin Mândâcanu 
nu este numai un consătean, ci că tatăl acestuia a fost primul său învățător, căruia 
îi poartă cel mai mare respect şi recunoştinţă. Apoi s-a interesat cum e la noi şi ce 
mai fac lingviştii chişinăuieni, pronunțând fără nici un efort, spre surprinderea mea, 
câteva nume ale colegilor mei de aici, dovadă că era destul de familiarizat cu ele. Mi 

l-a prezentat pe unul din fiii săi — un băieţel foarte drăguţ de vreo 10 ani — şi pe sora 
mai mică, despre care mi-a comunicat că a avut de suferit în ţară de pe urma fratelui 
„rătăcit” prin străinătăți. 

Tot atunci 1 l-am prezentat şi eu pe hispanistul leningrădean Cheorghi Stepanov, 
ulterior director al Institutului de Lingvistică şi academician al Academiei de Ştiinţe 
a U.R.S.S. De atunci au stabilit strânse legături colegiale, ce au durat până la moartea 
academicianului rus (mi-a mărturisit mai târziu la Berlin că îi devenise cel mai bun 
prieten din fosta Uniune Sovietică). 

Am mai discutat în câteva rânduri, uimindu-mă de fiecare dată de simplitatea 
sa generoasă, de faptul că a reuşit să şteargă atât de uşor marea distanță dintre noi, 
astfel că ne întreţineam ca nişte oameni foarte apropiaţi. Întâi am crezut că e pur şi 
simplu atitudinea condescendentă normală a unui om de foarte înaltă cultură, dar mai 
târziu mi-am dat seama că e, de fapt, o extrapolare a sentimentelor sale de afecțiune 
față de meleagurile dragi în persoana mea (nu ca persoană, ci ca reprezentant al con- 
cetățenilor în lingvistică, adică în domeniul cel mai apropiat lui). 


XX X% 


Ne-am revăzut peste aproape douăzeci de ani la Berlin, la al XIV-lea Congres 
Internațional al Lingviştilor, din 1987, ca nişte vechi prieteni (aşa ținea să sublinieze 
însuşi dumnealui!), după ce am mai corespondat sporadic cu anumite ocazii, după 
ce mi-a expediat din nou, cu scurte, dar afectuoase dedicaţii, extrase din lucrările 
sale (eu devenind astfel unul dintre puținii posesori ai multor studii lingvistice coşe- 
riene de mare valoare, care la noi lipseau cu desăvârşire), după ce i-am trimis şi cu 
câte ceva din rezultatele cercetărilor mele, printre care şi monografia de semantică 
în limba rusă (recenzată de o tânără romanistă germană, presupun la recomandarea 
maestrului, în revista „Beitrăge fir romanischen Philologie”), după ce, prin 1979- 
1980, primisem, ca semantician, invitaţie personală de la organizatori de a prezenta 
un studiu pentru volumul omagial Logos Semantikos, consacrat celei de a 60-a 
aniversare a maestrului (de care, spre regretul meu, n-am beneficiat, întrucât prea 
multe piedici urma să depăşesc). La Congresul de la Berlin i-am făcut cunoştinţă 
vestitului meu concetăţean cu încă doi lingvişti din Uniune: Iuri Karaulov, directorul 
Institutului de Limbă Rusă de la Moscova, şi Stanislav Semcinski, şeful Catedrei de 
Limbi Clasice de la Universitatea din Kiev. Contactele de la Berlin ne-au consolidat 
şi mai mult relaţiile. 


XX k 


Exact peste 4 ani, în 1991, ne-am revăzut din nou cu prof. Eugeniu Coşeriu, de 
data aceasta cu o ocazie solemnă — acordarea titlului de membru de onoare al A.$.M., 
dar şi cu una de suflet — arzătoarea lui dorinţă de a reveni la baştină. 

Între timp, în Basarabia iubită cu patimă de dumnealui, cum s-a dovedit ul- 

terior, se petrecuseră evenimente nesperate: limba băştinaşilor (numită încă în acea 
perioadă moldovenească, dar recunoscută de acum identică cu limba română) devine 
oficială, începe să se trezească conştiinţa naţională a românilor basarabeni, este ales 
un nou Parlament ce a revenit la însemnele naţionale tradiționale (stemă, drapel, 
imn). E. Coşeriu urmăreşte cu înfrigurare aceste evenimente, este cuprins de o pro- 
fundă mândrie pentru neamul său, pentru compatrioții săi, pentru curajul consătea- 
nului său V. Mândâcanu, ce a reuşit să publice (cu ajutorul scriitorilor, în special, al 
lui Dumitru Matcovschi, şi al altor patrioţi locali) articolul de pomină despre limbă şi 
ființa neamului, citeşte tot ce poate răzbi până la Tiibingen, cunoaşte în detalii situa- 
ţia din Republica Moldova în proces de regăsire de sine, trăieşte zbuciumul Marilor 
Adunări Naţionale din Chişinău, primeşte acasă, în Germania (numai occidentală 
încă pe atunci), în vara anului 1990, vizitele unor nou aleşi (dintre intelectualii pro- 
gresişti) deputaţi ai Parlamentului Moldovei, printre care, alături de Nicolae Dabija, 
regretatul Ion Vatamanu şi Valeriu Matei, a fost şi acel care avea să-i amintească 
mereu de anii copilăriei, de părinţi, de primul său învăţător, de tot ce e legat de satul 
natal — Valentin Mândâcanu, ajuns şi el, în acea perioadă de efervescenţă națională, 
parlamentar. Aceşti luptători pentru redeşteptarea sentimentului de demnitate națio- 
nală la românii din partea stângă a Prutului şi a Nistrului l-au pus la curent cu deta- 
liile vieţii sociale şi culturale de la noi, oferindu-i totodată multe materiale publicate 
în presa de atunci, ce reflectau tumultul vieții de la baştină (pe care profesorul, după 
cum a spus-o mai târziu, le-a parcurs fără nici o excepţie). 

Urmărind evenimentele care se produceau la Chişinău şi aflând de neaşteptata 
acțiune ce s-a derulat în august 1991 sub presiunea puciului moscovit şi anume că 
Moldova s-a autoproclamat stat suveran şi independent, savantul, ce părea un „cos- 
mopolit'* impasibil parcă faţă de deşertăciunile politicii, se transformă instantaneu în 
cel mai onest patriot şi om politic. Omul care a locuit în atâtea ţări, care a părăsit Italia 
pentru a se înstrăina la Montevideo, tocmai în Uruguay, care s-a stabilit apoi cu traiul 
în Germania, dar şi-a păstrat cetățenia uruguayană, îşi dă frâu liber sentimentelor, îşi 
ia în grabă bilet la avion şi soseşte la baştină pentru a trăi împreună cu conaționalii săi 
momentele înălțătoare din acel sfârşit de august; şi vine anume atunci, nu spre sfârşitul 
lui septembrie, când fusese invitat de Academie. 

E prima oară când calcă din nou pe pământul Moldovei natale după despărțirea 
dureroasă din vara anului 1940, peste 51 de ani, adică după mai bine de jumătate de 
secol... Tot atunci şi-a revăzut şi Mihăilenii copilăriei... 


XX X% 


La Academie şi-a ținut anticipat discursul de recepţie (deoarece n-a putut să se 
mai deplaseze încă o dată peste mai puţin de o lună pentru a fi prezent la procedura 
oficială de alegere). 

Cunoscându-l bine (devenisem între timp academician-secretar interimar 
al Secţiei de Ştiinţe Umanistice, fără a fi încă membru deplin al Academiei), am 

făcut prezentarea de rigoare a prof. dr. Eugeniu Coşeriu, reprezentant de frunte 
al ştiinţei despre limbă, la Adunarea Generală Festivă a Academiei, convocată 
la 27 septembrie 1991 cu ocazia aniversării a 30 de ani de la fondarea ei. A fost 
primul om de ştiinţă propus pentru alegerea în calitate de Membru de Onoare al 
Academiei de Ştiinţe a Moldovei şi votat în unanimitate de întregul corp acade- 
mic, diploma sa (eliberată ulterior, ce e drept) purtând chiar numărul 1. 

Dacă anterior la baştina savantului se cunoşteau prea puţine lucruri despre 
viaţa şi activitatea sa de creație, după prima sa vizită în republică şi după acordarea 
titlului academic, în presa locală, precum şi la radio şi televiziune, apar o serie în- 
treagă de materiale informative şi interviuri, care acoperă oarecum golul existent şi 
deschid calea pentru alte acţiuni ce urmau să demareze. 


XXX 


După acest 1991 de deschidere a uşilor, contactele maestrului cu Baştina şi 
întâlnirile mele cu el devin mult mai dese. În 1992 ne revedem la Iaşi unde am venit, 
împreună cu alţi colegi din Chişinău, pentru a participa la lucrările Colocviului Oma- 
gial Internațional „Eugeniu Coşeriu — un mare lingvist contemporan” şi cu ocazia 
conferirii profesorului E. Coşeriu a titlului Doctor Honoris Causa al Universităţii 
„Al I. Cuza”. Tot atunci am fost împreună la Suceava, unde, în incinta Universităţii 
„Ştefan cel Mare”, alături de oaspetele de onoare şi alți oaspeți ai Sucevei, am luat 
personal cuvântul în faţa corpului didactic şi a studenților tinerei instituții sucevene 
de învăţământ superior. 

În luna mai a aceluiaşi an participam, împreună cu Valentin Mândâcanu 
şi Valeriu Matei în calitate de invitaţi ai omagiatului, la solemnităţile de de- 
cernare a titlului de Cetățean de Onoare al Municipiului laşi de către primăria 
oraşului. 

Tot în 1992, în octombrie, suntem din nou la un loc ca participanți la Coloc- 
viul Internațional de Ştiinţe ale Limbajului, ținut la Suceava, devenind şi martor 
la înmânarea solemnă compatriotului nostru a diplomei de Cetățean de Onoare al 
Municipiului Suceava în semn de recunoaştere oficială a largii sale notorietăți. 


XXX 


În primăvara anului următor, 1993, ne reîntâlnim iarăşi, de data aceasta în 
Occident, în orăşelul bavarez Tutzing din preajma Miinchenului (denumirea oficială 
chiar aşa se şi notează: Tutzing bei München). Am luat parte amândoi la lucrările 
Simpozionului Internațional „Rumänisch: Typologie, Klassifikation, Sprachchara- 
kteristik”, organizat de Institutul de Filologie Romanică de pe lângă Universitatea 
din München, o ambianţă foarte instructivă şi utilă, în care s-au discutat rezultatele 
cercetărilor de ultimă oră din românistica europeană, dar şi de un nou prilej de dis- 
cuții prelungite până mult după miezul nopţii cu celebrul nostru compatriot şi cu 

alți colegi din Țară şi din Germania (printre care Luminiţa Fassel, Klaus Heitmann, 
Rudolf Windisch şi alți prieteni ai românilor). 

Aici, la solicitarea lingviştilor din Țară, îşi dă concursul la lansarea unui Apel 
din partea participanţilor la Simpozion privind reformarea ortografiei româneşti prin 
preconizarea nejustificată ştiinţific a două semne pentru sunetul [î] şi totodată la for- 
mularea şi susținerea a celui de-al doilea Apel: ca în viitoarea Constituţie a Republicii 
Moldova să fie fixate denumirile istorice adecvate de limba română şi popor român 
(apeluri transmise într-o emisiune radiofonică în Germania şi publicate apoi în ziarele 

„Moldova Suverană” şi „Literatura şi Arta” de la Chişinău). 


XX x% 


În iulie 1993 Eugeniu Coşeriu este pentru a doua oară la Chişinău, răspunzând 
unei invitaţii mai vechi a Institutului de Lingvistică al A.Ş.M. şi pentru a participa, în 
calitate de invitat de onoare, la Congresul al XVIII-lea al Academiei Româno-Ame- 
ricane, ce şi-a desfăşurat lucrările sub genericul „Moldova: deschideri ştiinţifice şi 
culturale spre Vest”. 

Cu această ocazie, până la începerea Congresului, prof. dr. E. Coșeriu a ţinut 
în fața colectivului de la Institutul de Lingvistică, în calitate de oaspete al acestuia, 
o prelegere intitulată Competența lingvistică, viu discutată de asistenţă, în rândurile 
căreia erau şi cei mai mulți dintre profesorii-lingvişti de la instituțiile de învățământ 
superior. Propuneam atunci ca la Universitatea din Moldova să se instituie titlul ono- 
rific de Doctor Honoris Causa pentru personalitățile notorii din ştiinţa altor ţări şi 
prima candidatură să fie anume cea a concetățeanului şi compatriotului nostru. 

Întrucât profesorul a sosit, la rugămintea direcţiei Institutului de Lingvistică, 
cu trei zile înainte de Congres, din inițiativa acesteia s-a putut organiza o memorabi- 
lă călătorie la Bălţi, oraşul în care dumnealui şi-a făcut studiile liceale, unde a avut 
o întâlnire cu corpul profesoral şi studenţii-filologi de la Universitatea bălțeană, la 
care au fost evocate multe momente de importanţă istorică pentru centrul de cultură 
şi de spiritualitate românească, care a fost şi trebuie să redevină capitala de Nord a 
Moldovei — oraşul Bălți. 

După ce Congresul ARA şi-a încheiat lucrările, tot în incinta Institutului de 
Lingvistică a avut loc o masă rotundă consacrată discutării denumirii limbii vorbite 
de populaţia băştinaşă din Republica Moldova. Alocuţiunea a fost rostită de mem- 
brul de onoare al A.Ş.M., prof. dr. Eugeniu Coşeriu, pusă în discuţie mai apoi şi de 
alți vorbitori şi în baza căreia a fost adoptată o Declaraţie cu motivarea istorică a 
denumirii de limba română. Declaraţia a fost semnată de peste o sută de lingvişti 
participanţi la Congres (vezi revistele „Ştiinţa”, nr. 8-9/1993 din Chişinău şi „Aca- 
demica”, nr. 10/1993 din Bucureşti). 

Tot în perioada Congresului, primăria din Chişinău, urmând exemplul Iaşului 
şi Sucevei, l-a distins pe prof. dr. E. Coşeriu cu titlul de Cetățean de Onoare al Muni- 

cipiului Chişinău, conferit pentru prima dată unei persoane din străinătate. La festi- 
vitate au participat reprezentanți ai intelectualității din capitala Republicii Moldova. 


XX x% 


Următoarea mea întâlnire cu profesorul E. Coşeriu s-a produs din nou la Su- 
ceava, unde luam parte, împreună cu un număr impunător de semanticieni şi semio- 
ticieni din Ţară şi din alte țări, la cea de a II-a ediţie a Colocviului de Ştiinţe ale Lim- 
bajului, desfăşurată în octombrie 1993, colocviu ce se înscrie ca un jalon important 
în cercetarea ştiinţifică şi care, datorită autorităţii compatriotului nostru şi participării 
lui active, tinde să devină o tradiție de bun augur a Universităţii sucevene. 

Cu prilejul colocviului de la Suceava, în timpul excursiei la mănăstirile Bucovi- 
nei, în sala de oaspeți de la Mănăstirea Putna, lingviştii ieşeni şi suceveni au realizat o 
masă rotundă pentru a discuta consecințele reformei ortografiei, preconizate de Prezi- 
diul Academiei Române. Atunci am vorbit despre urmările nefaste ale noii schimbări 
ortografice pentru Republica Moldova şi am fost susținut fără rezerve de prof. Eugeniu 
Coşeriu, care a subliniat inoportunitatea unei atare acțiuni pentru situația în care se află 
în prezent Moldova. 


K k k 


Şi, în sfârşit, o nouă posibilitate de a lua contact cu profesorul a fost venirea 
dumnealui în luna noiembrie 1993 la invitația rectoratului şi a catedrei de lingvistică 
generală şi romanică de la Universitatea din Moldova, pentru a ține studenților de la 
facultățile de filologie (română, rusă şi de limbi străine) un ciclu de lecţii de lingvis- 
tică teoretică. 

Cu acest prilej s-a realizat şi dezideratul exprimat încă în vară ca renumitului 
profesor să-i fie conferit titlul de Doctor Honoris Causa al Universităţii din Chişi- 
nău şi aici, la Baştină. Ceremonia solemnă a avut loc pe data de 4 noiembrie în aula 
Universităţii, unde domnul prof. Eugeniu Coşeriu şi-a prezentat discursul de recep- 
ție, încărcat de amintiri şi digresiuni de ordin sentimental, iar prof. Anatol Ciobanu 
a rostit, după cum cere ritualul, un laudatio, în care a expus itinerarul de creaţie a 
marelui savant şi pedagog, menționând, în special, aportul la studierea limbii româ- 
ne, ce ocupă un loc însemnat în opera sa. Într-o atmosferă deosebit de festivă, celui 
omagiat i s-a înmânat Diploma binemeritată, prima în istoria de aproape jumătate de 
secol a Universităţii din Moldova (cu puţin înainte, la sfârşitul lui octombrie, titlul de 
Doctor Honoris Causa al Universităţii „Al. I. Cuza” din laşi i-a fost conferit prof. 
dr. Nicolae Mătcaş, ceremonie la care a asistat şi prof. dr. Eugeniu Coşeriu). 


XXX 


La prelegerile ţinute pentru prima dată de înaltul oaspete la noi, nu se poate 
să nu constatăm acest lucru, au asistat cu mult folos pentru sine nu numai studen- 

ţii, ci şi doctoranzii, asistenții, tinerii conferenţiari şi chiar profesorii şi cercetătorii 
ştiinţifici (cu grade şi titluri) de toate vârstele. Prelegerile audiate au prilejuit o rară 
posibilitate de pătrundere în esenţa problemelor de mare anvergură, abordate cu de- 
osebită iscusință universitară, de către acest rege al lingvisticii moderne pornit de pe 
plaiuri moldovene. Ele au constituit pentru noi, lingviştii chişinăuieni, o adevărată 
delectare, un festin al specialităţii pe care o practicăm, o sărbătoare de suflet ce ne-a 
procurat satisfacţii de zile mari. 


NOTE 

1 E vorba de culegeri speciale, în mai multe volume, sau de numere şi volume ale unor 
publicaţii periodice, consacrate în întregime aniversărilor respective. lată-le: 

Logos semantikos. Studia Linguistica in Honorem Eugenio Coseriu (Berlin-New York şi 
Madrid, 1981, 5 volume, LXX + 2376 p.). 

Dacoromania („Jahrbuch fir östliche Latinităt”, nr. 5 pentru anii 1979-1980). Hommage 
au Professeur Eugenio Coseriu (Freiburg-Miinchen, 1982, 248 p.). 

Energeia und Ergon. Sprachliche Variation — Sprachgeschichte — Sprachtypologie. Studia 
in honorem Eugenio Coseriu (Tübingen, 1988, 3 volume, LXVII + 1532 p.). 

Omul şi limbajul său. Studia Linguistica in Honorem Eugenio Coseriu („Analele ştiinţi- 
fice ale Universităţii «Al. I. Cuza» din Iaşi”, Tomul XXXVII-XXXVIII, pentru anii 1991-1992, 
laşi, 1993, 360 p.). 

> Dintre studiile şi articolele consacrate special concepției lingvistice şi operei profesorului, am 
putea numi ca fiind mai importante (considerate ca atare de el însuşi) cel puţin următoarele (în ordine 
cronologică): 

N. C. W. Spence, Towards a New Synthesis in Linguistics: the Work of Eugenio Coseriu, 
în „Archivum Linguisticum” (Glasgow), nr. 12, 1960, p. 1-34. 

I. Vintilă-Rădulescu, Eugenio Coseriu et la théorie du langage, în „Revue Roumaine de 
Linguistique”, nr. 14, 1969, p. 179-187. 

T. Miyasaka, Wortfeld in der Wortschatzforschung Coserius [în japoneză], în „Energeia. 
Zeitschrift fiir deutsche Sprache” (Tokio), nr. 4, 1972, p. 27-57. 

T. Shimomiya, Zur Sprachtheorie E. Coserius [în japoneză], în „Berichle des japanischen 
Deutschlehrerverbandes” (Tokio), nr. 17, 1980, p. 6-10. 

L. Seppanen, Bedeutung, Bezeichnung, Sinn. Zur Sprachaujffassung Eugenio Coserius, în 
„Neuphilologische Mitteilungen” (Helsinki), nr. 83, 1982, p. 329-338. 

J. Klare [rec.:] Logos Semantikos. Studia in Honorem Eugenio Coseriu, în „Beiträge zur 
Romanischen Philologie” (Berlin), nr. 23, 1984, p. 153-160. 

K. Ezawa, Sprachsystem und Sprachnorm. Studien zur Coseriuschen Sprachnormtheorie, 
Tübingen, 1985. 

M. Borcilă, Eugenio Coseriu şi orizonturile lingvisticii, în „Echinox” (Cluj), nr. 20, 1988, 
p. 1, 4-5. 

C. E. Falcão Uchõa, O lingüista Eugenio Coseriu, în: E. Coseriu „Lingua e funcionalidade 
em Fernão de Oliveira” (trad. portugheză), Rio de Janeiro, 1991, p. 9-12. 

Printre autorii publicațiilor de acest fel figurează şi destui lingvişti români (Iorgu Iordan, 
Dumitru Copceag, Ioana Vintilă-Rădulescu, Mircea Borcilă, Nicolae Saramandu, Eugen Muntea- 
nu, Stelian Dumistrăcel). Articolele cercetătorilor ieşeni E. Munteanu şi St. Dumistrăcel, respec- 
tiv cu titlurile Eugenio Coseriu — o expresie desăvârşită a geniului ştiinţific românesc şi Eugen 
Coseriu: întrebările şi promisiunile începutului, au tost publicate recent în Republica Moldova în 

revista „Limba Română” (nr. 1 din 1992) şi în „Revistă de Lingvistică şi Ştiinţă Literară” (nr. 5 
din 1992), Chişinău. 

3 Cu toate că Enciclopedia unională încă în 1973 a considerat posibil să insereze în pagi- 
nile sale un articol special consacrat unui basarabean ce s-a afirmat, Enciclopediei Sovietice Mol- 
doveneşti nu i-a fost permis să popularizeze un savant notoriu născut şi crescut pe acest pământ, 
după cum nici acestuia nu i-a fost permis timp îndelungat să intre în fosta R.S.S.M. 

+ Calculele au fost efectuate după „Verzeichnis der Schriften von Eugenio Coşeriu” — biblio- 
grafie întocmită în ordine cronologică până în 1993, din care un exemplar se află la Chişinău în posesia 
Institutului de Lingvistică al Academiei de Ştiinţe a Moldovei. 

5 Studiile apărute până atunci erau publicate în original, fără a fi traduse, şi doar în volumele oma- 
giale ale lingviştilor români (vezi: Bibliografie... punctul C. Scrieri şi prelegeri publicate în România şi 
Republica Moldova, poziţiile 5-10) sau ca materiale ale unor manifestări ştiinţifice la care a participat şi 
autorul (prezentate tot în alte limbi — pozițiile 3-4, 11-12). 

6 În sensul cel mai pozitiv de „persoană care a vieţuit în diferite ţări, care se află sub influ- 
ența mai multor culturi, care e acomodată la diferite obiceiuri naţionale”. 


Eugeniu Coşeriu, Lingvistică din perspectivă spațială şi antropologică, 
Chişinău, Ştiinţa, 1994, p. 7-21 


CU EUGENIU COȘŞERIU, ÎN PROCES DE LUCRU 
ȘI DE SIMPLA COMUNICARE 


Opera „lingvistului numărul 1 de pe planeta Terra” e cunoscută practic de toți 
cei care şi-au consacrat viaţa şi activitatea studierii „limbilor istorice concrete” (ter- 
menul îi aparține) sau „limbajului ca fenomen”. 

Eugeniu Coşeriu, plecat de curând dintre noi, acest eminent doctor în lingvis- 
tică, profesor a numeroase universităţi din lume, academician şi doctor onorific, s-a 
făcut cunoscut şi recunoscut şi la baştina sa, în Republica Moldova, acordându-i-se, 
nu fără anumite dificultăţi, cele mai înalte distincții existente: Membru de Onoare al 
A.Ş.M. (cu diploma nr. 1), Doctor Honoris Causa al Universităţii de Stat din Moldo- 
va, al Universităţii „A. Russo” din Bălți, al Universităţii „I. Creangă” din Chişinău, 
Cavaler al „Ordinului Republicii”, Cetăţean de Onoare al Municipiului Chişinău 
(Cetăţean de Onoare al Municipiului Bălți însă nu a ajuns să fie — cu toate că anume 
acolo a început afirmarea sa... Nu a ajuns, pentru că în Consiliul Primăriei opoziția a 
fost foarte puternică, iar în ziarul „Golos Bălţi” din 25.02.'98 el a fost numit «filosof 
național'nogo otciujdenia», ceea ce l-a afectat mult, după cum şi în ziarul chişinău- 
ian „Glasul Moldovei” i s-a spus, ceva mai înainte, încă mai neobrăzat: «mahărul de 
la Tübingen»). 

Deşi ultimele patru decenii a activat şi a trăit în Germania (la Tübingen), 
E. Coşeriu a fost şi rămâne în continuare consângeanul, conaţionalul nostru mult 
iubit şi venerat, un conaţional inegalabil, despre care şi în republica noastră (ca şi în 
multe-multe alte țări de pe toate continentele) s-a vorbit şi s-a scris în ultimul deceniu 
deosebit de mult (sursele în care a fost omagiat şi popularizat şi la noi constituie deja 
o întreagă bibliografie). 

După toate cele spuse, scrise şi publicate până în prezent nu se cere parcă să se 
demonstreze ab initio valoarea perenă a imensei opere ştiinţifice, literare şi sociale a 
profesorului nostru al tuturora Eugeniu Coşeriu. Îmi voi permite totuşi şi cu această 
ocazie să recapitulez (foarte succint, evident) anumite momente legate de viaţa şi 
activitatea Domniei sale (deosebit de importante, în special, pentru cei ce i-au fost în 
preajmă în procesul muncii ştiinţifice şi al simplei comunicări umane, printre care se 
numără şi subsemnatul). 


1. Născut în anul 1921 în judeţul Bălți din România, de curând reîntregită, în 
familia unui intelectual, viitorul lingvist şi-a făcut studiile la şcoala primară din satul 
său natal Mihăileni (unde l-a avut drept prim învăţător pe Roman Mândâcanu, tatăl 

temerarului publicist şi lingvist Valentin Mândâcanu, bine cunoscut în viaţa culturală 
a Republicii Moldova). Şi-a continuat studiile în cel mai apropiat centru de cultură, 
oraşul Bălţi, la Liceul „I. Creangă” (pe care l-a considerat întotdeauna drept unul 
dintre cele mai prestigioase licee din România de atunci). Au urmat studiile, întâi la 
Universitatea „Al. I. Cuza” din laşi, apoi, pe baza unei burse, în Italia (la Universi- 
tățile din Roma, Padova şi Milano). Doctoratul în litere şi-l ia la Roma, în 1944, iar 
cel în filozofie la Milano, în 1949. Cu acest bagaj de cunoştinţe pleacă peste Ocean 
cu intenția fermă de a se manifesta plenar ca specialist în studiul limbilor, stabilindu-se 
cu traiul în Uruguay, unde activează la Universitatea din Montevideo ca profesor 
titular, iar apoi şi ca director al Institutului de Lingvistică din țară, semnând încă 
acolo primele sale lucrări de răsunet, lucrări traduse ulterior într-o serie de limbi din 
America, din Europa şi Asia. 

Mai târziu, după anul 1963, când se stabileşte cu traiul la Tiibingen (Germa- 
nia), continuă să publice studii şi cercetări de lingvistică teoretică şi romanică, de le- 
xicologie şi semantică, de gramatică funcțională, lista sa de lucrări ştiinţifice depăşind 
câteva sute de denumiri, inclusiv câteva zeci de cărți — volume de autor, precum şi 
studii remarcabile în presa de specialitate (bibliografia Verzeichnis der Schriften von 
Eugenio Coseriu. A) Sprachwissenschaftliche Ver6ffentlichungen pe 26 pag., unde 
lucrările ştiinţifice sunt numerotate până la cifra 303 încă în 1995), care devin, în scurt 
timp după apariție, lucrări de referință pe toate meridianele (după 1995 s-au mai 
adăugat câteva zeci de studii apărute, în special, în România şi Republica Moldova, 
lucru pe care maestrul îl fixează personal, cu mâna lui, la sfârşitul listei). 

Urmează apoi: B) Vorlesungsnachschriften (19 denumiri), C) Andere 
Ver6ffentlichungen (o serie de reviste, începând cu 1939-1940 din laşi şi terminând 
cu 1950-1952 din Montevideo) şi D) Herausgebertătigkeit (6 publicaţii). 

2. S-au tipărit până acum numeroase studii de proporţii şi sute de articole, 
consacrate concepției lingvistice coşeriene (printre autorii lucrărilor de acest fel 
figurează, după cum te poţi convinge uşor, parcurgând lista despre care am vorbit 
mai sus, şi destui lingvişti români!), iar la împlinirea vârstei de 60, 65, 70, 75 şi 80 
de ani de viaţă i-au fost dedicate ediții de omagiere, care întrunesc studiile a mai 
bine de 400 de specialişti (lingvişti şi oameni de cultură) din aproximativ 75 de ţări 
de pe glob. Printre aceste ediții omagiale sunt cărți speciale în mai multe volume, 
culegeri, tomuri şi numere ale unor periodice consacrate în întregime aniversărilor 
respective. 

3. Cu un sentiment de legitimă mândrie, aş vrea să evidenţiez doar faptul că la 
alte publicaţii de prestigiu ce au consemnat pe parcursul anilor prodigioasa activitate 
ştiinţifică a ilustrului nostru conațional, prof. E. Coşeriu, s-au alăturat şi periodicele 


* Toate aceste liste mi-au fost trimise mie personal (însoţite de Curriculum vitae) şi se păstrează 
în dosarele mele de la domiciliu. 

noastre de profil filologic, Revistă de Lingvistică şi Știință Literară şi Limba Romă- 
nă, care au găzduit atât o serie de cercetări ale maestrului, cât şi materiale speciale 
şi rubrici aparte despre activitatea sa ştiinţifică. Au fost tipărite şi ediții speciale, 
dedicate pământeanului nostru. Ultima a apărut cartea Un lingvist pentru secolul 
XXI, editată în 2002 la Editura „Ştiinţa”. Volumul nominalizat însumează mate- 
rialele Colocviului Internaţional „Filologia secolului XXI”, pregătit şi realizat de 
Universitatea bălțeană, cu prilejul aniversării a 80-a din ziua naşterii savantului 
(Bălți, 18-19 mai 2001), materiale îngrijite de filologii de la Bălți: prof. dr. Gh. Popa, 
dr. conf. M. Şleahtiţchi şi dr. N. Leahu. 

E cazul să menționăm în mod deosebit că studiul introductiv la acest ultim 
volum omagial, intitulat Eugeniu Coșeriu: drumurile vieții şi ale confirmării şi sem- 
nat de prof. dr. Gheorghe Popa, este, după părerea mea, una dintre cele mai reuşite 
sinteze ale biografiei şi operei ilustrului nostru conațional din câte au fost publicate 
în decursul ultimului deceniu în Basarabia (şi au văzut lumina tiparului destule în- 
cercări de acest fel). În Ţară sintezele cele mai merituoase, privind creaţia ştiinţifică 
a marelui nostru lingvist, aparțin profesorilor Mircea Borcilă de la Cluj şi Nicolae 
Saramandu de la Bucureşti, consideraţi, pe bună dreptate, cei mai vechi şi mai pro- 
funzi cercetători români ai operei coşeriene. 

4. Volumul de rapoarte şi comunicări, prezentate la Colocviul bălţean din 2001, 
a fost lansat exact peste un an în cadrul Simpozionului Internaţional de la Iaşi 
(17-18 mai 2002) privind identitatea limbii, la care, spre marele nostru regret, prin- 
cipalul invitat n-a putut să ia parte din motive de sănătate (a fost prima oară, din câte 
ştim noi, când maestrul s-a anunţat ca participant al unei manifestări ştiinţifice din 
Țară şi n-a venit). A trimis însă scuzele de rigoare şi părerea sa de rău că nu e prezent 
la Simpozion alături de colegii şi prietenii dintotdeauna, cărora le-a urat mult succes. 
Mesajului Domniei sale i s-a dat citire la prima şedinţă (de inaugurare) şi s-a luat de- 
cizia unanimă de a-i expedia volumul omagial, lansat la Simpozion, cu semnăturile 
tuturor celor prezenţi, ceea ce s-a şi realizat tot atunci. A fost un moment emoţionant, 
deşi nu ne imaginam atunci că profesorul nostru al tuturor nu va mai veni niciodată 
la Iaşi şi că minunata noastră întâlnire de la Suceava din toamna anului precedent, 
2001, la ediţia a VI-a a Colocviului Internaţional de Ştiinţe ale Limbajului, al cărui 
inițiator a fost în 1992 (împreună cu lingviştii ieşeni, suceveni şi chişinăuieni), va fi 
cea din urmă întâlnire, iar clipele pe care le-am petrecut acolo împreună vor fi ulti- 
mele. Nu ne rămâne decât să ne resemnăm: atât ne-a fost hărăzit să fim în preajma 
inegalabilului savant şi inimosului nostru concetăţean, care de fiecare dată a venit la 
noi cu sufletul larg deschis. 

5. În afară de colocviile prezentate mai sus, de la Bălți şi Suceava, întruniri 
ştiinţifice cu tematică coşeriană şi cu participarea personală a maestrului au fost mul- 
te în ultimii zece ani atât în Republica Moldova, cât şi în România. Consemnăm, 
cel puțin, câteva dintre ele: Congresul al IV-lea al Filologilor Români (Timişoara, 

1991), Colocviul Omagial „Eugeniu Coşeriu, un mare lingvist contemporan” (laşi, 
1992), Colocviul Internaţional de Ştiinţe ale Limbajului (Suceava, 1992), Congresul 
al XVIII-lea ARA (Chişinău, 1993), Congresul al V-lea al Filologilor Români (laşi — 
Chişinău, 1994), Şedinţa lărgită a Prezidiului A.Ş.M. cu tema: „Eugeniu Coşeriu — 
un titan al gândirii lingvistice moderne” (Chişinău, 1994), Sesiunea ştiinţifică de 
comunicări „Limba română şi varietățile ei locale” (Bucureşti, 1994), Congresul al 
XX-lea ARA (Târgovişte, 1997), Colocviul interdisciplinar „Lingvistici coşeriene” 
(Constanţa, 1997) ş.a. Se cer evidențiate, în mod special, cele două ediţii ale Coloc- 
viului Internațional „Lecturi coşeriene” de la Chişinău (1998 şi 2001), care speram 
cu toții să devină tradiționale la noi. Cu regret, dispariţia fizică a protagonistului 
acestui simpozion a zădărnicit planurile noastre. Deşi suntem siguri că o asemenea 
manifestare ştiinţifică, cu aceeaşi denumire, poate să aibă o continuare benefică pen- 
tru lingvistica din republică. 

6. Am pomenit până aici manifestările lingvistice de la noi (din Basarabia şi 
din Țară) şi, în primul rând, cele la care ne-am aflat alături de Eugeniu Coşeriu, fi- 
gurând împreună în programele publicate şi asistând reciproc la luările de cuvânt, de 
cele mai dese ori cu schimburi de opinii asupra celor prezentate şi / sau comunicate. 
Dar au fost manifestări şi pe alte meridiane, la care am lucrat cot la cot la şedinţe şi 
am comunicat pur omeneşte în orele de repaos, mai cu seamă în timpul excursiilor 
planificate de organizatori. 

7. Mi s-au întipărit în memorie, în special, cele două Congrese Internaționale 
de anvergură: de Lingvistică şi Filologie Romanică de la Bucureşti (1968) şi de 
Lingvistică Generală de la Berlin (1987), la care am avut onoarea să-l prezint pe 
prof. E. Coşeriu lui G.V. Stepanov (viitor academician al A.Ş. din U.R.S.S. şi direc- 
tor al Institutului de Lingvistică din Moscova), lui I. N. Karaulov (membru cores- 
pondent al A.Ş. din U.R.S.S., director al Institutului de Limbă Rusă din Moscova), 
lui St. V. Semcinski (cunoscut romanist şi românist de la Kiev, şef al catedrei de 
limbi clasice a Universităţii ucrainene „TI. Șevcenko”) şi altor membri ai delegaţiilor 
sovietice, din care făceam parte şi eu. Despre întâlnirile noastre la aceste două con- 
grese am relatat destul de amănunțit în prefața mea la cartea maestrului Lingvistică 
din perspectivă spaţială şi antropologică. Trei studii, Chişinău, 1994. 

8. O altă întâlnire de neuitat a fost cea din orăşelul bavarez Tutzing din preaj- 
ma Miinchenului, unde în primăvara anului 1993 şi-a ţinut lucrările Simpozionul 
Rumänisch: Typologie, Klassifikation, Sprachcharakteristik, organizat de romaniş- 
tii de la Universitatea din Miinchen. S-au pus în discuţie problemele românisticii 
europene într-o atmosferă foarte plăcută de lucru şi de agrement. Am memorizat, 
în primul rând, întâlnirile din fiecare seară ale lingviştilor români, continuate până 
mult după miezul nopţii, cu colegii germani (Klaus Heitmann, Rudolf Windisch, 
Luminiţa Fassel şi alți prieteni ai românilor). La aceste „şezători” participa foarte 
activ, bineînţeles, şi conaţionalul nostru, care de fiecare dată se afla în epicentrul 

discuțiilor. În al doilea rând, acolo am avut parte de plăcerea câtorva excursii la 
Miinchen şi în împrejurimile lui, şi la o mănăstire foarte originală ca arhitectură, 
din Alpii Bavariei. 

9. Deosebit de utilă pentru noi, cei din Republica Moldova, a fost şi Sesiunea 
ştiinţifică de comunicări de la Secţia de Filologie şi Literatură a A.R., care a avut 
loc la Bucureşti în Sala de festivități a Prezidiului Academiei, în octombrie 1994, 
căci s-a discutat pe larg problematica corelației „român — moldovenesc” (materialele 
întrunirii sunt publicate în culegerea Limba română şi varietățile ei locale, Bu- 
cureşti, 1995). Raportul principal al acestei Sesiuni, intitulat Unitatea limbii romå- 
ne — planuri şi criterii, a fost cel al prof. E. Coşeriu, membru de onoare al Academiei 
Române. 

10. Suita de colocvii sub genericul „Ştiinţe ale Limbajului”, organizate (la 
început anual, apoi o dată la doi ani) de Universitatea „Ştefan cel Mare” de la 
Suceava, care a ajuns în toamna anului 2001 la cea de a VI-a ediţie (ediția întâi, 
inaugurală, a avut loc în octombrie 1992), ne-a marcat într-un fel aparte, pentru 
că aici am avut posibilitatea reală de a comunica, şi în zilele lucrătoare, şi în ne- 
uitatele zile de excursii (devenite tradiționale) la mănăstirile din Nordul Moldo- 
vei, din Bucovina, mai ales că ne însoțea cel care era sufletul grupului nostru de 
excursionişti, prof. E. Coșeriu, oaspetele de onoare al Universităţii şi al Sucevei. 
Am vizitat în tihnă, fără grabă, principalele mănăstiri din zonă (Dragomirna, Put- 
na, Suceviţa, Moldoviţa, Arbore, Voroneţ, Humor), precum şi pitoreştile locali- 
tăți montane de pe traseu (Câmpulung-Moldovenesc, Gura Humorului, Fălticeni 
ş.a.), ne-am afundat în atmosfera istorico-culturală a locaşurilor sfinte, ceea ce 
ne-a apropiat şi mai mult. 

11. Am avut şi perioade mai lungi de contacte zilnice cu profesorul, când eram 
angajaţi în acţiuni ştiinţifice şi culturale comune. În context, amintim special aflarea în 
republică timp de nouă zile (de la 23 septembrie până la 1 octombrie 1998) a profeso- 
rului, care, la invitația Academiei, a Universităţilor din Chişinău şi Bălți şi cu susține- 
rea instituției prezidenţiale, a realizat atunci în Republica Moldova un program foarte 
divers. Acesta cuprindea înmânarea „Ordinului Republicii” (distincție guvernamentală 
conferită prof. E. Coşeriu prin decret prezidențial: „Pentru contribuţie substanțială la 
dezvoltarea lingvisticii moderne, în semn de înaltă preţuire a meritelor deosebite în 
opera de renaştere a culturii naționale”), participarea la Colocviul ştiinţific „Lecturi 
coşeriene”, acordarea titlului de D.H.C. al Universităţii din Bălţi, vizitarea comunei 
Mihăileni (Râşcani), unde s-a născut şi a copilărit viitorul lingvist, excursia la Soroca 
şi Orhei, precum şi în împrejurimile cu mare trecut istoric şi cultural. 

Această călătorie prin republică (Bălți, Mihăileni, Soroca, Orhei) a fost memo- 
rabilă pentru toți membrii delegației ce îl însoțea pe eminentul om de ştiinţă (printre 
care era şi singura lui soră, mai tânără decât el, Iulia Coşeriu) şi a produs o impresie 
agreabilă asupra distinsului oaspete, întregind tabloul aflării sale la baştină. 

12. O impresie profundă au lăsat în memoria celor prezenți ceremoniile de 
acordare neîntrecutului nostru conațional a titlului de D.H.C. al Universităţii de Stat 
din Moldova, al Universităţii Pedagogice „I. Creangă” din Chişinău şi al Univer- 
sității „A. Russo” din Bălți. Ele au urmat după ceremoniile similare de la univer- 
sitățile din laşi şi Suceava — ca să le numim doar pe acelea la care am participat şi 
noi, consângenii celui omagiat. De fapt, marele nostru cărturar s-a învrednicit de 35 
sau 36 de diplome de D.H.C., căci în ultimul sfert de secol numeroase universităţi 
de pe toate continentele i-au acordat, rând pe rând, înaltul titlu onorific universitar, 
recunoscându-i astfel meritele de lingvist notoriu (Institutul de Lingvistică al A.Ş.M. 
se află în posesia majorității copiilor de pe diplomele respective, puse la dispoziția 
noastră de-a lungul anilor personal de prof. E. Coşeriu — lipsesc doar ultimele trei sau 
patru, pe care n-a reuşit să le expedieze). 

13. Una din ultimele manifestări ce ne-a adunat pe toți în jurul neuitatului 
nostru maestru a avut loc în luna mai 2001, cu ocazia aniversării revistei Limba 
Română: s-au împlinit atunci 10 ani de la apariţia primului ei număr. În Sala Mare 
a Academiei de Ştiinţe (care în acea zi s-a dovedit a nu fi atât de mare ca să-i găz- 
duiască pe toţi doritorii de a participa la solemnitate) s-a dat citire unui număr re- 
cord de mesaje de salut, inclusiv de la cele mai înalte instanţe oficiale (Preşedinţia 
României, Academia de Ştiinţe a Republicii Moldova, ministerele educaţiei din 
Republica Moldova şi din România, Uniunea Scriitorilor din Moldova, organele 
de presă), de la instituţii culturale şi ştiinţifice româneşti (institutele academice de 
profil din republică şi din Țară, redacțiile multor ziare şi reviste, Consiliul Suprem 
pentru cercetare-dezvoltare etc.), precum şi de la mulţi oameni de ştiinţă şi de 
cultură, printre care şi conaționalul nostru de la Universitatea Provence (Franţa) 
prof. Valeriu Rusu cu întreaga sa familie. 

Printr-o fericită coincidenţă, în şedinţa de la Academie s-a sărbătorit nu 
numai revista Limba Română, ci şi lingvistul de excepţie al neamului românesc, 
Eugeniu Coşeriu, care îşi marca tocmai în acele zile cea de-a 80-a aniversare (la 
Universitățile „A. Russo” şi „I. Creangă”, la Institutul de Lingvistică al A.Ş.M., 
la Casa Limbii Române şi-au desfăşurat lucrările simpozioane şi colocvii de 
înălțătoare omagiere a ilustrului savant). La şedinţa festivă, îngemănată, de la 
Academie, a fost citit textul decretului Preşedintelui Ion Iliescu, prin care săr- 
bătoritului i s-a conferit Ordinul suprem „Steaua României” (în grad de „Cava- 
ler”), fiindu-i, de asemenea, înmânată medalia Academiei din Chişinău „Dimitrie 
Cantemir”. 

Prof. E. Coşeriu a rostit în fața numerosului public un discurs cu semnificativul 
titlu Credinţă, sacrificiu şi destin, consacrat împlinirii unui deceniu de la fondarea 
revistei Limba Română, ce cuprindea emoţionante cuvinte despre necesitatea strin- 
gentă a apariţiei acestei publicaţii pe teritoriul dintre Prut şi Nistru şi despre marea ei 
misiune — bătălia pentru limbă. 

14. N-am vrea să încheiem acest articol de comemorare a celui care a fost 
Eugeniu Coşeriu, marele lingvist al contemporaneităţii, pe care l-am avut şi aici, 
printre noi, cu noi şi alături de noi, fără să conştientizăm acest memento: că am 
viețuit în aceeaşi perioadă istorică cu acest unic, celebru om de ştiinţă şi profesor 
al tuturor profesorilor şi că avem sacra datorie de a prețui în modul corespunzător 
această favoare a sorții, pătrunzându-ne de marea bucurie omenească de a fi adus 
încă în timpul vieţii sale omagiile noastre celui ce ne-a reprezentat în lume cu înaltă 
demnitate, ca un adevărat Ambasador al Națiunii şi al Basarabiei, pe care le iubea 
ca un fiu. 

În ultimii ani am reuşit, din fericire, în câteva rânduri, să-l onorăm după me- 
rit şi la baştină. Am fost martori oculari la mai multe episoade de viață care ne fac 
cinste — şi atunci când l-am ales ca prim-Membru de Onoare al Academiei noastre, 
şi atunci când i-am acordat titlul de prim-Doctor Honoris Causa al Universităţii din 
Chişinău şi al Universităţii din Bălţi; şi când i-am conferit primul titlu de Cetăţean de 
Onoare „în capitala Patriei sale mici”, cum obişnuia să spună el însuşi; şi când l-am 
onorat cu modestele noastre studii şi comunicări la diverse întruniri ale elitei inte- 
lectuale din republică (indiferent dacă Domnia sa era sau nu prezent la eveniment). 
Toate acestea le realizam însă, fiind mereu conştienţi de faptul că el ESTE, undeva 
acolo, la Tübingen, în Germania sau în vreo altă ţară din Europa sau din lume, că va 
afla despre eforturile noastre cu firească bucurie de frate. Acum este prima dată când 
simțim cu durere în suflet că nu-L mai avem, că nu va mai afla niciodată de cuvintele 
noastre pline de afecţiune, mândrie şi recunoştinţă. Noi însă le vom rosti întotdeauna 
cu sfinţenie. 

Sit tibi terra levis, Profesore drag! 

ACADEMICIANUL 
NICOLAE CORLATEANU — 
ORGANIZATOR AL ȘTIINȚEI ACADEMICE 


Academicianul Nicolae Corlăteanu este — şi acest lucru e bine cunoscut atât în 
Republica Moldova, cât şi în afara ei — un om de litere cu o temeinică pregătire pro- 
fesională, un erudit şi competent cercetător în domeniul filologiei în înţelesul vechi 
şi larg al acestui cuvânt. Domnia sa a avut şi are în obiectiv disciplinele filologice 
în ansamblu, adică toate formele de manifestare a limbii unui popor, istoria vorbirii 
omeneşti, a vorbirii populare orale şi a celei culte, acțiunea acestora asupra spirituali- 
tății membrilor unei comunități sociale, utilizarea artistică a limbii, adică arta cuvân- 
tului, importanţa acestei arte pentru sensibilitatea umană în general. În toate aceste 
domenii a scris şi a expus idei şi judecăţi de valoare, transmise cu generozitate prin 
sutele de studii şi articole publicate, precum şi prin lecțiile, prelegerile şi comunică- 
rile ținute în faţa a mii de elevi, studenţi, doctoranzi şi specialişti-filologi, profesori 
de limbă şi literatură. Asta pe lângă faptul că s-a ocupat cu succes şi de studierea 
aprofundată a faptelor concrete de limbă de la practic toate nivelele acesteia: fonetic, 
morfologic, sintactic, lexical şi frazeologic. 

N. Corlăteanu s-a afirmat plenar în diverse posturi şi circumstanţe, dovedind 
aptitudini deosebite în domeniul organizării şi dirijării proceselor de cercetare, s-a 
manifestat ca iscusit organizator al cercetării ştiinţifice, în general, şi a celei aca- 
demice, în special, reuşind să-şi îndeplinească riguros, în primul rând, propria sa 
activitate, iar, în al doilea rând, să supravegheze activitatea celor cu care a muncit 
cot la cot, a celor ce au avut norocul să-i fie subalterni şi colegi totodată, precum şi 
activitatea numeroşilor discipoli. 

Aceste calități ale savantului Corlăteanu sunt, probabil, mai puţin cunoscute 
în cercurile de specialişti şi de aceea se cuvine ca ele nu numai să nu fie trecute cu 
vederea, ci să se atragă în mod special atenţia asupra lor, căci anume calitățile de 
organizator al muncii ştiinţifice au asigurat în ultimă instanţă — ținându-se cont de 
condițiile deloc uşoare în care a activat omagiatul şi în care au muncit colectivele 
conduse de Domnia sa — realizarea acelor activităţi, la iniţierea şi finalizarea cărora 
a pus umărul. 

A devenit proverbial pedantismul dumnealui în ceea ce priveşte respectarea 
termenilor de prezentare a celor realizate, termeni fixaţi şi urmăriți cu cea mai mare 
precizie. Binecunoscuta sa formulă „Pune pe masă!” i-a disciplinat pe toți şi, în pri- 
mul rând, pe el însuşi, i-a obligat pe cei cu care conlucra să fie întotdeauna mobili- 

zați întru aducerea la bun sfârşit a celor începute, căci e una să dai promisiuni şi să 
vorbeşti mult despre ceea ce ai făcut şi cu totul alta să depui spre judecata colegilor 
rezultatele sintetizate ale muncii tale. 

Dar câte eforturi a depus dumnealui pentru a transmite tineretului cu care lucra 
tehnica muncii ştiinţifice, a muncii de conştiincios cercetător în domeniul filologiei! 
Dumnealui însuşi îşi nota întotdeauna pe fişe speciale orice sursă bibliografică nouă, 
după toate regulile acestui meşteşug, nelăsând nimic pentru mai târziu sau pentru 
altă dată, astfel că, deşi existau fişierele bibliotecii academice şi ale altor biblioteci 
în care lucra, şi-a făcut şi unul propriu acasă, în care a acumulat datele tuturor pu- 
blicaţiilor care au ajuns în câmpul dumnealui de observaţie, cu care a avut de a face 
în procesul cercetărilor şi, desigur, al publicațiilor din biblioteca personală. Pentru 
aceste fişiere şi-a confecționat dulapuri speciale cu lădiţe numerotate şi sistematizate 
după teme şi probleme. 

Regulile de ordine şi disciplină interioară pe care şi le-a impus cercetătorul, 
profesorul, iar mai apoi academicianul Corlăteanu le-a pus şi la baza organizării 
procesului de cercetare ştiinţifică a colectivului în fruntea căruia se afla. Grija despre 
bunul mers al lucrurilor la problema cercetată a fost şi este grija dumnealui de căpe- 
tenie. Aşa a fost întotdeauna. E grija dominantă care îl menţine permanent în forma 
fizică necesară şi în starea spirituală corespunzătoare. 

Această stare de mobilizare maximă a efortului psihic şi fizic a determinat 
realizarea unor lucrări de amploare (chiar pentru perioadele când apariția la o insti- 
tuție ştiinţifică a unei cărți pe an era considerată drept mare performanţă!), lucrări 
atât individuale, cât şi colective, compartimente scrise personal sau ale altor autori, 
dirijate spre finalizare prin redactare sau îngrijire. 

Neobositul cercetător a participat la pregătirea unor manifestări ştiinţifice de 
nivel unional, echivalente pe atunci celor cu caracter internaţional, care semnificau 
pentru cercetătorii mai tineri treptele de urcuş pe calea tumultuoasă a cuceririi recu- 
noaşterii în ştiinţa pe care o practicau. 

Spiritul său organizatoric i-a mobilizat pe discipolii şi colegii Domniei sale 
să se încadreze plenar în activitatea dificilă şi responsabilă de pregătire a cadrelor 
de înaltă calificare pentru ştiinţa noastră filologică. Dacă au fost atinse în lingvisti- 
ca autohtonă performanţe, acestea trebuie puse tot în seama spiritului organizatoric 
corlătenian, ce se instaurase în colectivul de filologi al fostului Institut de Limbă şi 
Literatură, de pe timpurile când dumnealui ocupa postul de director adjunct, iar apoi 
de director. 

Ca cele spuse să nu pară doar nişte afirmaţii spumoase, legate de aniversarea 
omagiatului nostru, este absolut necesar, credem, să le argumentăm în încheiere şi 
cu dovezi concrete. 

Dintre realizările înscrise în palmaresul cercetătorului le vom aduce pentru 
ilustrare doar pe cele care conturează etapele de dezvoltare ale filologiei academice 

la Institutul condus de Nicolae Corlăteanu. Realizări de vârf, individuale, care au 
anunţat noi perspective, au fost, incontestabil, Contribuţia lui Ion Creangă şi a 
altor scriitori la valorificarea stilistică a vocabularului contemporan (Chişinău, 
1964), monografia despre latina populară şi raporturile ei cu limbile romanice, pu- 
blicată la Moscova în 1974, manualele de lexicologie şi fonetică pentru facultățile de 
filologie din 1969 şi, respectiv, 1978, lucrări de cultivare a limbii ş.a. Ele au servit 
drept model şi imbold pentru generaţiile următoare de cercetători, în special lingvişti, 
care s-au realizat şi ei datorită faptului că au avut un înainte-mergător. Iar dintre lu- 
crările colective sau realizate sub conducerea nemijlocită a profesorului nostru pot 
fi numite cel puțin Cursul de limbă literară contemporană în 2 volume, respectiv 
din 1956 şi 1959, Capitole de istoria limbii literare din 1971, dicționare bilingve, 
volume consacrate culturii vorbirii, broşuri de popularizare a cunoştinţelor despre 
limbă, culegeri de studii lingvistice şi multe altele (ele sunt nominalizate în materia- 
lele precedente şi în bibliografiile publicate ale omagiatului). 

Sub îndrumarea directă şi cu participarea acad. N. Corlăteanu au fost orga- 
nizate de-a lungul anilor numeroase manifestări ştiinţifice în diverse probleme de 
filologie şi, în primul rând, de lingvistică (contacte şi relaţii cu alte limbi şi literaturi, 
gramatică, lexicologie, lexicografie, teorie a limbii ş.a.), care şi-au ţinut lucrările la 
Chişinău şi s-au bucurat de mare popularitate, servind drept şcoală pentru toţi cer- 
cetătorii-filologi nu numai de la Academie, ci şi din republică în general, inclusiv 
pentru cei din Bucovina, aflată în altă republică. 

Cât priveşte cadrele ştiinţifice pregătite de profesorul Nicolae Corlăteanu în 
domeniul filologiei, practic s-ar putea spune că toţi colaboratorii fostului Institut de 
Limbă şi Literatură, precum şi marea majoritate a cadrelor didactice de la instituţiile 
noastre de învățământ superior (dintre care mulți trecuți de acum în neființă: Vasile 
Coroban, Gh. Bogaci, Ion Vasilenco, Ion Mocreac, Nicolae Pecec, Ion Osadcenco, Ion 
Dumeniuk ş.a.), au făcut ucenicie la şcoala corlăteniană a cercetării ştiinţifice sau au 
beneficiat de spiritul şi principiile organizatorice ale acestei şcoli. Acad. N. Corlăteanu 
le-a fost tuturor fie conducător ştiinţific, la teza de candidat sau de doctor, fie oponent 
la susținere, fie redactor la monografii, fie recenzent, fie autor de avize la autorefe- 
rate, fie responsabil de temă, fie, pur şi simplu, cititor şi îndrumător la cel puţin o 
lucrare pregătită pentru tipar sau publicată, fie şi una, şi alta, şi a treia sau chiar toate 
împreună. În general, aproape nimeni dintre filologii actuali cu posturi, grade, titluri 
şi publicaţii n-a avansat în ştiinţa filologică fără contribuţia celui ce stătea în fruntea 
filologiei noastre şi organiza întregul proces al cercetărilor din acest deosebit de difi- 
cil, în special în condiţiile republicii noastre, domeniu al ştiinţei. Fapt pentru care îi 
suntem profund recunoscători! 


Revistă de Lingvistică şi Ştiinţă Literară, nr. 3, 1995, p. 36-39 


UN PROMOTOR CONSTANT 
AL LIMBII LITERARE ROMANE 


În nr. 4 din 1988 al revistei Nistru a apărut binecunoscutul articol Veșsmântul 
fiinţei noastre, semnat de Valentin Mândâcanu, în care acad. N. Corlăteanu era bla- 
mat ca unul ce a promovat „teoria” celor două limbi romanice orientale — româna 
şi moldoveneasca. Mai târziu, spre onoarea lui, autorul „a găsit curaj — după cum 
menţionează N. Mătcaş — să-şi ceară scuze public în faţa dlui Corlăteanu pentru tonul 
cam ofensator al articolului” (vezi L.R., nr. 3, 1995). 

În luna mai 1990, la cea de a 75-a aniversare a academicianului, Revista de 
Lingvistică şi Știință Literară (nr. 4) a inserat la rubrica „Aniversări” un material 
omagial semnat de Colegiul de redacție, unde dă explicațiile de rigoare, absolvindu-l 
pe colegul nostru mai în vârstă de acuzele ce 1 s-au adus în presă, şi care se refereau, 
de fapt, la toți lingviştii din republică. 

lată ce se spunea în acel material: 

„Deşi ştia mai bine decât toţi că e vorba de aceeaşi limbă literară pe care o folo- 
sesc şi dincolo de Prut, sub acțiunea împrejurărilor vitrege N. Corlăteanu, ca şi mulți 
alții, cu toată împotrivirea interioară, a acordat — în teorie — sprijin politicii oficiale de 
preconizare a două limbi, în practică însă contribuind la promovarea (sau cel puțin 
neîmpotrivindu-se promovării) faptelor de limbă ce veneau în contradicție flagrantă 
cu aşa-zisa teorie. El n-a încercat să exercite presiuni asupra colegilor şi subalternilor 
în vederea orientării cercetărilor în făgaşul denaturării realității sau al măsluirii ma- 
terialului de limbă întru susținerea ideilor teoretic-eronate. Tocmai prin aceasta se şi 
explică în bună măsură faptul că astăzi, când gândirea lingvistică s-a eliberat, în sfârşit, 
din încorsetarea ideologică şi politică de până nu demult, se poate constata cu satis- 
factie că, în afară de un număr restrâns de articole şi broşuri de circumstanță, aproape 
toate celelalte lucrări lingvistice de sinteză, precum şi studiile concrete de aprofundare 
realizate în ultimele două-trei decenii în republică, demonstrează cu prisosință identi- 
tatea glotică moldo-română, căci materialul cercetat în ele, deşi numit moldovenesc, 
este — la scară generală — singurul care putea fi: cel unic românesc. Drept incontestabilă 
dovadă în acest sens pot servi numeroasele recenzii şi ecouri, apărute mai ales în străi- 
nătate, în care aceste lucrări sunt tratate ca investigaţii în domeniul limbii române, ceea 
ce corespunde, evident, realității...” (p. 66). 

Aceste explicații şi această susținere, venite din partea unui grup foarte auto- 
ritar de filologi, membri pe atunci ai colegiului de redacție al revistei (S. Berejan, 
N. Bileţchi, A. Borş, E. Botezatu, I. Ciornâi, H. Corbu, M. Cosniceanu, M. Dolgan, 
A. Eremia, I. Eţcu, M. Gabinschi, V. Gaţac, E. Junghietu, N. Onea, V. Pâslaru, V. Pohilă, 
C. Popovici, S. Semcinski, R. Udler), şi-au făcut efectul! 

În anii următori, până prin 1995, în publicaţiile din republică apar mai multe arti- 
cole, interviuri, recenzii şi aprecieri, în care se reevoluează opera ştiinţifică a savantului, 
demonstrându-se cu argumente de necontestat că lingvistul N. Corlăteanu s-a ocupat 
toată viaţa de studiul limbii române şi a adus contribuţii de valoare în acest sens. 

La cea de-a 80-a aniversare a profesorului nostru, al tuturor, Revista de 
Lingvistică şi Știință Literară dedică în întregime un număr (nr. 3, 1995) acestui 
eveniment cultural-ştiinţific, iar revista Limba Română (nr. 3 din 1995) propune la 
rubrica Aniversări un grupaj de materiale, în care, prin articolele colegilor şi foştilor 
discipoli N. Mătcaş, I. Melniciuc, V. Melnic şi A. Ciobanu, academicianul Nicolae 
Corlăteanu este repus la loc de cinste în lingvistica din Republica Moldova. 

Astfel N. Mătcaş scrie că „profesorul Corlăteanu s-a aflat dintotdeauna la ca- 
tedra creşterii spirituale a neamului românesc oropsit, pe care l-a vrut dezrobit întâi 
de toate prin lumina cărții” (p. 76). Şi mai departe: „Nicolae Corlăteanu este patriarh 
al lingvisticii româneşti din această margine de Țară nu numai în sensul venerabilei 
vârste pe care o rotunjeşte zilele acestea, ci şi în acela de domn, unanim şi meritoriu 
recunoscut, al limbii române din Basarabia”. 

Prof. A. Ciobanu, tot în această rubrică, subliniază că, „trăind sub un regim to- 
talitarist... un savant de talia profesorului N. Corlăteanu... trebuia să se acomodeze 
la absurda situaţie politico-socială. Dar ce însemna atunci „a te acomoda”? Aceasta 
însemna a fi duplicitar, ipocrit, fățarnic, a vorbi oficial una, dar a crede, a fi convins 
personal de alta, a te arăta în lume altfel de cum eşti în viaţă etc. Foarte mulţi oameni de 
bună-credinţă... au procedat anume aşa doar din dorinţa de a supravieţui” (p. 88-89). 

În acelaşi număr al Limbii Române din 1995, regretatul acum prof. V. Melnic sub- 
liniază un moment esențial ce-l caracterizează pe acad. N. Corlăteanu, anume faptul că el 
„ne-a învăţat şi pe noi, miile de discipoli, să păstrăm acea sfântă legătură intimă ce există 
între limbă şi Țară, pentru că, cine nu are țara în inimă, zadarnic o caută pe hartă”. 

„Academicianul Corlăteanu a avut şi are în inima sa şi Țara, şi limba, şi istoria 
neamului românesc”, încheie Vasile Melnic (p. 97). 

Ion Melniciuc atrage atenţia asupra faptului că acad. N. Corlăteanu manifes- 
tă un deosebit interes şi față de manuale, participând în decursul anilor la editarea 
multora dintre ele, dar păstrând „o pasiune permanentă față de cele de lexicologie”. 
EI a editat în trei rânduri (în 1969, în 1982 şi în 1992 în colaborare) un manual de 
lexicologie ce „a servit drept carte de căpătâi pentru multe generații de studenți filo- 
logi de la noi şi chiar din afara republicii...” (p. 93). „Anume acest manual, continuă 
I. Melniciuc, îi caracterizează plenar opţiunile sale ştiinţifice. Lexicologia este opera 
de vârf a savantului N. Corlăteanu, care, întors totalmente cu faţa spre adevărul şti- 
ințific, e gata să înfrunte cele mai năprasnice furtuni...” (tot acolo). 

Cu aceeaşi ocazie, adică tot la aniversarea de 80 de ani, U.S.M. publică o cu- 
legere de studii, intitulată Omagiu academicianului Nicolae Corlăteanu, la care 
participă majoritatea filologilor din republică. 

Între 20-21 iulie a aceluiaşi an „în incinta Parlamentului şi-a desfăşurat lucrările 
Conferinţa ştiinţifică Limba română este numele corect al limbii noastre cu participa- 


Itinerar sociolingvistic_ 141 


rea unor romanişti de renume din Sankt Petersburg, Kiev, Chişinău, în sală fiind pre- 
zentă aproape toată intelectualitatea de creație din republică (oameni de ştiinţă, cadre 
didactice, scriitori, parlamentari, ziarişti). Referatul de bază, prezentat de acad. Nicolae 
Corlăteanu, Româna literară în Republica Moldova (istorie şi actualitate), ca şi cele- 
lalte comunicări şi dezbaterile care au urmat, a fost transmis în direct la radio şi expus 
în editorialul cotidianului guvernamental Moldova Suverană din 22 iulie. 

Semnatarul materialului intitulat Muntele a venit la Mahomed, dar Mahomed 
nu era acasă, l. Stici, menţionează printre altele: „Am fost impresionat, înțelegând 
că magul de la Caracui s-a scuturat de zgură, a trecut prin purgatoriul conştiinţei şi 
ni s-a arătat mare şi tare, a devenit iar un stejar. Raportul profesorului Corlăteanu 
rămâne fragment de istorie...” (p. 1). 

În 2000, la 85 de ani ai academicianului, iese de sub tipar cartea Aşa am tre- 
cut până acum prin viaţă. Schiţă bibliografică, elaborată tot la U.S.M., în care, 
ca într-un veritabil letopiseţ, sunt fixate toate evenimentele filologice semnificative, 
toate publicaţiile profesorului, toate numele celor ce au trecut prin şcoala corlătenia- 
nă în decursul a peste şapte decenii de activitate neîntreruptă. 

Probabil, toate datele din această carte nu mai pot fi găsite nici în arhivele Uni- 
versității, nici în cele ale Academiei, nici în bibliotecile personale. Fiind adunate în 
volum, ele devin acum patrimoniu inalienabil al filologiei româneşti din Basarabia. 

Tot în anul 2000 hebdomadarul Săptămâna inserează la rubrica „Limba mol- 
dovenească — monument de limbă literară românească”, sub semnificativul titlu Lim- 
ba moldovenească a fost limba lui Arghezi vorbită în R.S.S. Moldovenească, un arti- 
col semnat de redactorul săptămânalului, Viorel Mihail, în care acad. N. Corlăteanu 
este reabilitat pe deplin, de această dată nu numai de discipolii şi colegii săi, opera 
Domniei sale fiind apreciată la justa ei valoare. „Citiţi, scrie autorul, Lexicologia lui 
N. Corlăteanu..., găsiți în ea ceva care nu e în spiritul limbii române? Nu veţi găsi, 
domnii mei”. Şi la p. 9 Săptămâna îi publică fotografia împreună cu doi din primii 
săi discipoli, care nu l-au părăsit şi nu l-au lăsat singur niciodată. (Vezi mai sus cele 
spuse de ucenicii săi în revista L.R. nr. 3 din 1995.) 

Aşadar, N. Corlăteanu a organizat procesul de studiere a limbii, a literaturii şi 
a folclorului românesc atunci când, în condiţiile spaţiului dintre Prut şi Nistru, acest 
lucru era extrem de dificil, orice acţiune întreprinsă în direcția dată fiind pe muchie 
de cuţit, căci riscai să intri în conflict fie cu forurile diriguitoare, fie cu adevărul isto- 
ric. Academicianul şi-a asumat acest risc, dar nu fără a plăti tribut regimului. 

Se poate spune de aceea, cu toată convingerea, că şi sub denumirea de mol- 
dovenească patriarhul filologiei basarabene a promovat întotdeauna limba literară 
română, ducând după sine întreaga cohortă de continuatori, mult mai liberi azi în a-şi 
exprima opțiunile. 

Aşa l-am cunoscut noi, discipolii, şi aşa va rămâne el în istoria ştiinţei noastre 
despre limbă, pe care o vor scrie tot ucenicii săi. 


Limba Română, nr. 4, 2005, p. 10-13 


PROFESORUL ANATOL CIOBANU ÎN SOCIOLINGVISTICA 
ROMÂNEASCĂ MODERNĂ 


1. Binecunoscutul lingvist basarabean, profesorul Anatol Ciobanu, s-a afir- 
mat în decursul a peste 40 de ani ca pedagog iscusit, care a pregătit în această 
calitate un număr impresionant de absolvenţi-filologi, inclusiv cadre de înaltă 
calificare (în calitate de conducător, consultant şi recenzent ştiinţific oficial); 
ca nelipsit referent la nenumărate manifestări ştiinţifice şi ştiințifico-metodice 
(conferinţe, congrese, sesiuni, colocvii, simpozioane şi alte luări de cuvânt) din 
țară şi din străinătate; ca membru, întotdeauna activ, şi preşedinte al unui număr 
impunător de comitete şi comisii, de societăţi şi asociaţii, de consilii şi senate 
cu mare pondere nu numai ştiinţifică, ci şi culturală şi socială; ca om ce evocă şi 
elogiază permanent, cu venerație şi căldură sufletească, pe predecesorii şi colegii 
săi de breaslă, publicând materiale de sinceră apreciere la multiple aniversări, 
omagieri şi cu alte ocazii. 

2. Dar, pe lângă aceste preocupări cotidiene, Anatol Ciobanu s-a manifestat 
din plin în domenii multiple de cercetare, printre care se cer menționate, în primul 
rând, următoarele: (1) gramatica (în special sintaxa), (2) didactica, (3) cultivarea 
limbii, (4) punctuaţia, (5) lingvistica generală, (6) sociolingvistica. Să încercăm să 
amintim doar principalele repere ale vastei sale contribuții ştiinţifice. 

2.1. În domeniul sintaxei a publicat patru monografii de reală valoare ştiinţifi- 
că pentru lingvistica românească (Părţile principale ale propoziției, Sintaxa pro- 
poziţiei, Sintaxa frazei, Sintaxa verbelor semicopulative în două volume). 

2.2. În domeniul didacticii, domeniu prioritar pentru un pedagog cu har, cum 
este, incontestabil, dânsul, s-a manifestat ca autor de lucrări didactice şi metodice, 
elaborând o serie întreagă de manuale (pentru şcoala superioară şi cea medie de 
cultură generală) de limba română şi de limba latină, de programe şi practicumuri 
(cursuri speciale şi seminare), participând la tot felul de conferinţe şi sesiuni de pro- 
fil, organizate în diferite centre universitare din republică, din România, din Rusia, 
din Ucraina, din Franța şi din alte părți. 

2.3. În domeniul culturii vorbirii orale şi scrise omagiatul s-a impus, în primul 
rând, prin două cărți de sinteză (Limba maternă şi cultivarea ei şi Să scriem şi să 
vorbim corect), dar şi prin sute de articole în care propagă corectitudinea exprimării 
în uzul vorbit şi scris. 

2.4. În domeniul punctuaţiei, care e strâns legat de sintaxă, prof. A. Ciobanu a 
muncit cu multă insistenţă, editând o serie de lucrări de referință: mai întâi (începând 
cu anul 1970), câteva ediţii-practicum în colaborare cu regretatul I. Mocreac, apoi, 
în reluare, un manual universitar individual (în 1993), urmat de un extins tratat (de 462 p. 
în anul 2000), precum şi numeroase studii de dimensiuni mai reduse în reviste şi în 
alte publicaţii de popularizare a ştiinţei. 

2.5. În domeniul lingvisticii teoretice, domeniu al sintezelor, bazate pe cerce- 
tările anterioare de materiale concrete, eforturile sărbătoritului s-au soldat de ase- 
menea cu mai multe cărți, printre care Probleme dificile de gramatică, Sintaxa 
şi semantica, Încercare de analiză semantico-distributivă, ŞI cu un şir de ample 
studii privind coraportul dintre limbă şi gândire, natura semnului lingval, postulatele 
metodologice în lingvistică ş.a. 

2.6. În sfârşit, în domeniul sociolingvisticii, care, în prezentul material aniver- 
sar, ne interesează în mod special, colegul A. Ciobanu a abordat probleme legate de 
procesele de renaştere național-spirituală din Republica Moldova, începute în 1989, 
dar care, cu regret, n-au ajuns încă la rezultatele scontate. 

3. De un deceniu şi jumătate activitatea științifică (de cercetare) a prof. A. Ciobanu 
este marcată de problematica sociolingvistică, materializată într-o sumedenie de stu- 
dii, articole, interviuri, rapoarte, comunicări şi alte materiale, apărute în revistele 
Limba Română, Revistă de Lingvistică şi Ştiinţă Literară, Noi, Didactica Pro (din 
Chişinău), Dacia Literară (din laşi), Buletinul Societății de Științe Filologice (din 
Bucureşti), Românul liber (din Londra) ș.a., în tot felul de culegeri tematice, cum 
sunt Probleme actuale de lingvistică, Conexiuni şi perspective în filologia con- 
temporană, Limba română este Patria mea, Omagiu lui Gr. Cincilei (toate din Chi- 
şinău), Identitatea limbii şi literaturii române în perspectiva globalizării, Actes 
du XXI-e Colloque International de linguistique fonctionelle (ambele din laşi), 
Limbaje şi comunicare (din Suceava), Actes du Colloque International „Ginta 
latina” et l’Europe d'aujourd'hui (din Aix-en-Provence), KOGuneiinuii 36ipnuk 
(din Ujgorod) ş.a., în ziarele Literatura şi Arta, Viața satului, Făclia, Luceafărul, 
Flux, Moldova Suverană, Jurnal Naţional, Tara ş.a. 

3.1. În toate aceste publicaţii și comunicări prof. A. Ciobanu ia în discuţie cele 
mai arzătoare şi mai dureroase probleme sociale şi politice privind situația lingvistică 
din Republica Moldova şi funcționarea limbii române în societatea moldovenească, 
probleme pe care le tratează atât în context larg teoretic (comp. studiile Probleme de 
sociolingvistică, Politica lingvistică, Promovarea limbii de stat, Ce-i aceea limbă ofl- 
cială?, Limba ca factor decisiv în politica națională a statului, Carta Europeană a 
limbilor şi diversitatea politicilor lingvistice ş.a.), cât şi în contextul concret, practic 
al Republicii Moldova (vezi articolele Limba română şi politica lingvistică în Repu- 

blica Moldova, Privire retro- şi prospectivă asupra situaţiei lingvistice din Republi- 
ca Moldova, La situation linguistique au Sud-Est de l’Europe: Republica Moldova, 
Limba română în Basarabia, Prof. Gr. Cincilei şi unele probleme de sociolingvistică, 
Prof. V. Banaru şi unele probleme de sociolingvistică, De stat sau nu e de stat? ş.a.). 

3.2. Majoritatea materialelor de felul acesta au fost realizate de 
prof. A. Ciobanu individual cu un acut spirit de observaţie a situaţiei din jur, 
meditând îndelung asupra cauzelor stării de lucruri din ambianța noastră social-poli- 
tică, documentându-se cu acribie în factologie, apelând deseori la date statistice, 
fondându-şi postulatele în baza literaturii teoretice de specialitate şi abia apoi difu- 
zând aserţiunile sale în presă, în mediile ştiinţifice, la radio sau la televiziune. 

Unele dintre ele au fost elaborate însă şi în echipă, chestiunile sociolingvis- 
tice fiind luate în discuţie împreună cu alţi colegi-lingvişti sau intelectuali de bună 
credinţă, ceea ce demonstrează că a fost şi este întotdeauna solidar cu lumea pro- 
gresistă în aprecierea stării de lucruri din societate. Am avut şi eu în câteva rânduri 
fericita ocazie de a semna unele materiale colective alături de prof. A. Ciobanu. 
De exemplu, Răspunsul Academiei la interpelarea Parlamentului din anul 1995 cu 
privire la limba de stat a fost dat pe baza textului scris de filologii academicieni 
şi membri corespondenți ai Secției de Ştiinţe Umaniste, printre care şi Anatol Ciobanu 
(lucru menţionat în mod special în presă, nu numai în cea din republică!), iar arti- 
colul Adevărul nu se schimbă odată cu schimbarea politicii, în care e vorba despre 
denumirea limbii noastre, a fost pregătit şi publicat în ziarele Literatura şi Arta 
şi Moldova Suverană la rubrica „Parlamentul întreabă, academicienii răspund” de 
A. Ciobanu, N. Corlăteanu şi subsemnatul, tot aşa precum articolul Spinoasă, ca- 
lea revenirii (din Moldova Suverană), în care se vorbeşte despre transpunerea în 
viaţă a legilor despre limbă, a fost redactat în comun de A. Ciobanu, C. Tănase şi 
S. Berejan. Încă înainte de acestea, în 1989, am participat împreună cu Anatol Ciobanu, 
A. Eremia şi S. Litavrin de la Moscova la o discuţie, organizată la redacția ziaru- 
lui Moldova Socialistă, despre destinul limbii române în Republica Moldova sub 
genericul Pledoarie pentru „fagurele de miere”. Asemenea colaborări au fost mai 
multe. 

4. Cele mai reprezentative studii de sociolingvistică românească ale 
prof. A. Ciobanu au fost încredințate revistelor Limba Română, Revistă de Lingvisti- 
că şi Ştiinţă Literară şi săptămânalului Literatura şi Arta. Merită a fi nominaliza- 
te cel puţin unele dintre ele: Legislaţia lingvistică în Republica Moldova, Atitudi- 
nea sacră faţă de limba română, Unele cauze ale erodării factorului „conştiinţă 
națională ”, Să elaborăm un program concret de politică lingvistică (în Limba 
Română), Politica lingvistică, Lingviștii şi politica lingvistică în Republica Mol- 
dova, Teze şi antiteze în jurul denumirii limbii de stat (Factori extralingvistici) 

(în Revistă de Lingvistică şi Ştiinţă Literară ), Limba noastră este limba română, 
În ciuda multor obstacole (despre Legislaţia lingvistică), Limba este cea mai 
semnificativă creaţie a unei națiuni, Apel către Preşedintele Republicii Moldova 
(Zece ani de la adoptarea Legislaţiei lingvistice), Limba şi Statul (în Literatura 
şi Arta). 

4.1. Să ne oprim succint la cel mai recent studiu semnat de prof. A. Ciobanu, 
publicat în săptămânalul Literatura şi Arta din 13 noiembrie 2003 şi consacrat exa- 
minării opiniilor privind limba, incluse în proiectul guvernamental „Concepţia poli- 
ticii naționale de stat a Republicii Moldova”, pus în discuţie în vara anului trecut. 

4.2. În preambulul acestui material A. Ciobanu atrage atenţia cititorilor asupra 
faptului că şi în prezent, după atâția ani de la inițierea proceselor de redeşteptare 
națională, „se găsesc forţe care încearcă să ne întoarcă la situaţia de tristă amintire 
de până la 1989”. Articolul în cauză este un amplu studiu (o întreagă pagină de ziar, 
format mare), care în trei compartimente riguros documentate demască readucerea 
în actualitate a trei probleme ce nu mai lasă parcă loc pentru niciun fel de dubii, 
şi anume: problema falsului glotonim limba moldovenească, utilizat de ideologii 
conducerii comuniste pentru denumirea limbii de cultură din Republica Moldova, 
cea a oficializării limbii ruse ca a doua limbă de stat în Republica Moldova şi cea a 
„bilingvismului armonios” (moldo-rus şi ruso-moldovenesc). 

5. Respectivele probleme sunt repuse pe tapet cu scopul de a sustrage atenția 
opiniei publice (prin discuții sterile) de la apropiatele alegeri. 

5.1. Prin abordarea primei probleme în proiectul „Concepţiei...” se confundă 
din nou — spune autorul articolului — noțiunea de „limbă”, dar nu cu cea de „dialect”, 
măcar, ci cu cea de „grai” (adică de „subdialect”), căci limba română, ca noțiu- 
ne generică, cuprinde patru noţiuni de specie (dialecte): dacoromân, macedoromân, 
istroromân şi meglenoromân, iar prima specie — cea dacoromână — cuprinde cinci 
graiuri: moldovenesc, muntenesc, crişean, maramureşean şi bănăţean. Despre aceste 
lucruri există „vagoane” de literatură (cum se exprimă profesorul), fenomenul fiind 
un truism cunoscut de toți oamenii luminaţi din lume, afară de „cineva” din Repu- 
blica Moldova, care mai încearcă să promoveze falsul. În articol se face o documen- 
tată trecere în revistă a opiniilor exprimate de toți cărturarii (filozofi şi filologi) din 
ultimele două secole, inclusiv cea a lui A. Mateevici (citată in extenso), pe care însă 
„„Concepţia...” le neglijează total. 

5.2. Prin cea de-a doua problemă proiectul „Concepţiei...” atribuie limbii ruse 
două funcții improprii ei, subliniază profesorul: 1) de limbă oficială şi 2) de limbă de 
comunicare interetnică. 

Prof. A. Ciobanu argumentează convingător distincția dintre noțiunile „limbă 
de stat” şi „limbă oficială”. Situaţia e necesar a fi reglementată, după părerea autoru- 

lui, conform Cartei Europene a limbilor regionale şi minoritare şi Cartei Naţiunilor 
Unite, adică nu în detrimentul limbilor oficiale ale statelor. După ce aduce o seamă 
de exemple edificatoare despre situația lingvistică din diferite țări ale Africii, Asiei şi 
Americii Centrale, profesorul se întreabă şi ne întreabă: oare şi basarabenii, care au o 
limbă ce dispune de toate mijloacele necesare unei limbi avansate, de toate termino- 
logiile referitoare la cultură, istorie, economie şi ştiinţă, în general, să se mulțumeas- 
că, ca şi locuitorii unor ţări amintite mai sus, a secunda „o limbă a diasporei care ni 
se impune ca limbă oficială şi de comunicare interetnică? Doar suntem în Europa, şi 
nu în Burundi!...”. 

5.3. Prin cea de-a treia problemă, pusă în „Concepţia...”, se revine la răsuflata 
şi mincinoasa idee a aşa-zisului „bilingvism armonios”, propagat în toate fostele 
republici sovietice, şi care — ştie o lume! — a fost, de fapt, pretutindeni în destrămata 
Uniune, asimetric şi unilateral: naționalii ştiau atât limba lor maternă, cât şi rusa, iar 
rusofonii stabiliți în republicile unionale neglijau şi neglijează până în prezent limba 
băştinaşilor. De aceea e ridicol să afirmi astăzi, cum se face în documentul examinat, 
că anume acest tip de bilingvism „este necesar să fie dezvoltat şi perfecționat”. Acest 
aşa-zis „bilingvism” nu poate conduce decât la dispariţia limbilor băştinaşe prin eli- 
minarea lor din uzul oficial, ceea ce s-a şi întâmplat cu multe dintre aceste limbi 
(vezi recentul volum A3rrk H OGmecTBO Ha NOPore HOBOTO TPICAUENETUHA: HTOTU 
u nepenexruBbi, M., 2001, apărut în Rusia). 


K k k 


6. Aşadar, intenția antinațională, formulată în „Concepție. ..”, presupune clar con- 
tinuarea rusificării, deja nu în componenţa fostei U.R.S.S., ci în noul stat suveran şi inde- 
pendent Republica Moldova, ceea ce „vine în contradicție flagrantă, — afirmă A. Ciobanu, 
— cu suflul vremii, cu tot ce are loc acum chiar în țările CSI”, unde a fost respinsă de 
curând (în afară de Belarus şi Kârgâzstan!) propunerea Dumei de Stat din Federația Rusă 
de a accepta rusa ca a doua limbă de stat. Şi în fostele republici autonome numai trei din 
20 au declarat rusa a doua limbă de stat (deci anume autonomiile în care populaţia rusă 
predomină numeric în mod zdrobitor: Başkiria, Udmurtia şi Mari). 

De aceea, spune în încheierea studiului său sociolingvistic prof. A. Ciobanu, este 
necesar să milităm pentru drepturile noastre la identitate națională, la istoria 
neamului, la limba română. Prin aceste preocupări se şi caracterizează socio- 
lingvistica românească din Basarabia şi din Țară în bună parte, spre deosebire 
de sociolingvistica modernă occidentală ce adoptă alte modalităţi de expunere 
a materialului cercetat şi alte metode de studiu — mai rigide, mai riguroase şi 
mai precise, tinzând spre obiectivitate deplină, spre constatarea fidelă a faptelor 
şi spre descrierea nepărtinitoare a situaţiilor lingvistice, fixate cu exactitate de 
tehnica corespunzătoare. Studiile sociolingvistice moderne nu conţin, de regu- 
lă, aprecieri subiective ale cercetătorului, faptele descrise fiind privite oarecum 

din afară, din exterior, de un observator impasibil. Atitudinea dată este chiar un 
principiu călăuzitor fundamental, un imperativ obligatoriu al cercetărilor de felul 
acesta (cf., de exemplu, studiul informativ: M. Mahmoudian, Qu 'est-ce que la 
sociolinguistique? // în Probleme de lingvistică generală şi romanică, vol. I, 
Chişinău, 2003). 

Or, în cu totul alt spirit sunt tratate aspectele de sociolingvistică de către 
prof. A. Ciobanu. Poziţia lui civică activă îi conferă un statut aparte, nu de simplu 
om ce studiază (cu mijloacele tradiționale de care dispune) o stare obiectivă de 
lucruri (fără emoţii), adică un statut nu numai de cercetător, ci şi de militant pentru 
cauza neamului pe care îl reprezintă. Lui nu-i sunt străine durerile acestui neam şi 
de aceea în modul în care expune faptele cercetate transpare marea sa dorință de 
a-i sprijini eforturile de autoafirmare. 

Metodele moderne de cercetare sunt, desigur, o cucerire a ştiinţei şi, fără în- 
doială, trebuie să fie utilizate în cunoştinţă de cauză acolo unde e ştiinţă veritabilă şi 
bună credință. 

Dar, în situaţii lingvistice ca cea de la noi, ele nu mobilizează întotdeauna co- 
munitatea etnică la lupta pentru păstrarea demnităţii umane, pentru afirmarea drep- 
turilor ei inalienabile în lumea contemporană. 

De aceea e nevoie, credem, paralel, şi de o sociolingvistică combativă ce ape- 
lează nu numai la rațiune, ci şi la sentimente. 

Aşa sunt studiile septuagenarului nostru. 

6.1. Specificul sociolingvismului practicat de Anatol Ciobanu față de celelalte 
studii moderne de acelaşi profil constă anume în implicarea activă a cercetătorului şi 
în aprecierea (pozitivă sau negativă) a faptelor ce caracterizează situația lingvistică 
studiată. Dânsul are în felul acesta un loc al său în sociolingvistica modernă, ce me- 
rită recunoaştere din partea comunității ştiinţifice din ţară şi din afara ei. 

PATRU DECENII _ 
DE ANEVOIOASA CALE SPRE ADEVAR 


Revistă de Lingvistică şi Știință Literară, organ a două institute academice 
ce studiază limba, literatura şi folclorul românesc, a împlinit respectabila vârstă de 
40 de ani, fiind unica revistă academică de filologie română în Republica Moldova, 
care, surmontând enorme şi necurmate dificultăți (în primul rând, de ordin financiar), 
publică studii şi cercetări de lingvistică, de istorie şi teorie literară, de folcloristică. 

Numărul 3, jubiliar, din 1998, consemnează acest eveniment, incluzând autori 
dintre cei mai prestigioși, permanent alături de revista noastră. 

Pentru o viaţă de om, 40 de ani înseamnă floarea vârstei, apogeul forțelor creatoa- 
re, pe când pentru o publicație periodică, dintr-un domeniu ce se află permanent pe mu- 
chie de cuțit, acest număr de ani constituie, de fapt, un record sui-generis, căci puţine sunt 
organele de presă şi publicaţiile periodice (chiar şi cele ştiinţifice) ce au rezistat timpului 
şi tuturor vicisitudinilor legate de schimbările de poziție şi de atitudine. 

Pe parcursul celor 40 de ani ce s-au scurs, filologii din Republica Moldova, 
cei de la instituțiile academice, precum şi cei de la instituţiile de învățământ supe- 
rior şi din alte centre de filologie, au trecut „prin grele şi înjositoare furci caudine”, 
cum scrie acad. Nicolae Corlăteanu în articolul său inaugural din numărul jubiliar, 
până când „s-a întrezărit speranţa unor activități ştiinţifice mai intense în stabilirea 
adevărului asupra situației limbii, literaturii, istoriei noastre naționale”. 

Revista a trebuit să se conformeze stării de lucruri existente, dar puține au fost ca- 
zurile când s-au făcut afirmaţii concrete, directe, ostentative despre două limbi, despre ne- 
acceptarea necondiționată a comunității lingvistice, literare şi culturale cu restul masivului 
romanic oriental; aceste lucruri erau cu atenție ocolite şi camuflate. Patriarhul lingvisticii 
noastre observă că „s-a recurs atunci la diverse stratageme esopice pentru ca prin limbă să 
fie întreținută şi apoi înviată conştiinţa națională”. 

Eforturi îndelungate au trebuit să se depună, de asemenea, pentru ca cel puţin o 
parte a românilor basarabeni să conştientizeze, tot după spusele acad. Corlăteanu, că 
„limba de toate zilele, limba de conversaţie, de comunicare cu sătenii sau cu oamenii 
mai puţin versaţi în chestiunile lingvistice nu poate şi nu trebuie confundată cu limba 
aleasă, cu limba prelucrată de scriitorii preclasici şi clasici timp de multe secole în 
scrieri religioase şi laice, cu limba reglementată apoi prin norme unitare pentru toți 
cei ce aparțin neamului românesc”. 

În ultimul deceniu au fost scrise şi publicate zeci şi sute de articole şi stu- 
dii, o mare parte dintre care s-au depozitat şi între copertele revistei noastre, prin 

care s-a demonstrat că ceea ce numeam anterior impropriu limba moldovenească 
nu este altceva decât bine cunoscuta limba română, pe care am studiat-o toți 
anii precedenţi şi am promovat-o sub această denumire improprie. Dar şi toate 
cercetările realizate până atunci, manualele şi dicționarele, zecile de monografii 
personale şi colective, studiile publicate în paginile RLŞL veneau să „depună” 
mărturie că vocabularul şi structura gramaticală ale aşa-zisei limbi moldoveneşti 
sunt chiar vocabularul şi structura gramaticală ale limbii române, care a fost tot 
timpul principalul nostru obiect de studiu, doar că sub o altă denumire — singura 
permisă de regimul totalitar. 

Permanenta studiere şi promovare (mult timp camuflată) a limbii române a 
culminat în august 1989 prin adoptarea legislației despre limba de stat şi despre re- 
venirea la alfabetul latin (român). 

Activitatea lingviştilor, în general, şi a RLŞL, în special, de după această dată 
a fost subordonată aproape în întregime scopului de a oficializa limba de stat a re- 
publicii sub denumirea ei firească de limbă română, denumire ce a pătruns apoi în 
mass-media şi în învăţământ. 

Însă, ignorând argumentele specialiştilor din republică, din Ţară şi din stră- 
inătate, deputaţii agrarieni, socialişti şi interfrontişti s-au pronunţat, în vara anului 
1994, pentru menţinerea în Constituţie a denumirii vechi limba moldovenească, care 
„înfrumuseţează” până astăzi Legea Fundamentală a Republicii Moldova. 

Post-factum, Parlamentul a găsit de cuviinţă să solicite şi părerea Academiei 
în această privință. Drept răspuns a urmat declarația Institutului de Lingvistică, apoi 
cea a Prezidiului A.$.M., prin care s-a pus punctul pe „i”. Sub aspect legal însă lucru- 
rile au rămas în continuare neschimbate, deşi întoarcerea la starea veche de lucruri a 
devenit imposibilă. 

Toate aceste evenimente şi-au găsit reflectarea corespunzătoare în paginile 
RLŞL, inclusiv în materialele Conferinţei ştiinţifice sub genericul Limba română 
este numele corect al limbii noastre. 

RLŞL a contribuit substanțial şi la integrarea procesului literar basarabean în 
contextul literar românesc, lucru pe care îl ilustrează cu prisosință studiile şi cerce- 
tările publicate în ultimii zece ani în rubricile sale permanente: „Istoria literaturii 
vechi”, „Istoria literaturii contemporane”, „Istoria literaturii moderne”, „Istoria şi 
metodologia criticii literare”, rubrici în care s-au publicat autori ca Mihai Cimpoi, 
Haralambie Corbu, Mihail Dolgan, Eliza Botezatu, Nicolae Bileţchi, Ion Plămădea- 
lă, Dan Horia Mazilu, Eugen Simion, Constantin Rezachevici, Stancu Ilin, lon Opri- 
şan, Gheorghe Vrabie (Bucureşti), Adrian Voica, Dan Mănucă, Maria Platon, lon 
Apetroaie (laşi) şi mulți alți cercetători literari. 

În ansamblu RLȘL constituie, fără nici o exagerare, o veritabilă istorie a filologi- 
ei române din Basarabia, o istorie a filologiei academice de la noi, o istorie a institute- 
lor noastre filologice — Institutul de Literatură şi Folclor şi Institutul de Lingvistică. 

Prin susținerea sistematică a rubricii „Critică şi bibliografie” s-au promovat 
şi s-au popularizat an de an publicațiile de profil apărute nu numai în republică şi în 
Țară, ci şi cele editate pe alte meridiane. Articolele şi studiile prezentate cititorului 
RLŞL în cele 179 de numere apărute până acum constituie în sine nu numai o întrea- 
gă bibliografie, ci şi o sursă mai mult decât enciclopedică pentru cei care se vor adre- 
sa oricând pentru a căpăta o informaţie ştiinţifică şi o apreciere calificată a lucrărilor 
ce au văzut lumina tiparului de-a lungul acestor 40 de ani. 

Aceeaşi informaţie o dau şi rubricile „Actualizări”, „Restituiri”, „Portrete li- 
terare”, „Note şi comunicări”, în care se pun în circuit cercetări literare şi lingvistice 
din trecutul mai puțin cunoscut intelectualului basarabean şi figuri de scriitori şi 
cercetători filologi din întreaga arie culturală românească. Anume aici, în rubricile 
numite, se pot găsi materiale despre doctrina ştiinţifică a lui Eugeniu Coşeriu, despre 
activitatea lexicografică a lui Mihail Ciachir, despre marele Sadoveanu şi despre 
scriitorul basarabean Dimitrie Balica, despre folcloriştii Petre Ştefănucă şi Simion 
Teodorescu-Kirileanu, despre preocupările lingvistice ale lui Șt. Ciobanu, despre 
folcloriştii Artur Gorovei şi Teodor Buraga, despre literatura germană din Basarabia 
antebelică şi despre tezaurul de manuscrise de la Noul-Neamţ, despre urmaşii lui 
Alecu Donici, despre onomastica lui Titus Hotnog, despre Vasile Alexandrescu Ure- 
chia, despre August Scriban sau Petru Caraman, despre Astra basarabeană, despre 
folcloristul Simion Florea Marian, etimologistul Vasile Bogrea şi lingvistul Leca 
Morariu din Bucovina, despre Miron Pompiliu sau Cezar Boliac, despre presa ger- 
mană din Basarabia, despre publicistul Gheorghe Gore, despre profesorul Octavian 
Nandriş şi lexicograful Vasile Breban şi multe-multe alte date informative de certă 
valoare istorică. 

Reflectarea manifestărilor ce au avut loc în republică şi a întrunirilor filologice 
ce s-au ținut în alte țări şi la care au participat reprezentanţi ai institutelor academice 
a fost de asemenea o preocupare sistematică a RLȘL, realizată prin rubrica „Cronica 
vieții ştiinţifice”, prezentă practic în fiecare număr de revistă. Cronicile publicate 
cu regularitate fac un tablou foarte reprezentativ al activităţii cercetătorilor lingvişti 
şi literați în decursul tuturor celor 40 de ani de existență a revistei, tablou de mare 
interes pentru istorie, căci reflectă o activitate mai puţin vizibilă, despre care nu în- 
totdeauna poţi găsi, la necesitate, informaţiile cuvenite şi exhaustive. 

Unele manifestări de o importanță deosebită pentru viaţa ştiinţifică actuală 
şi-au găsit oglindirea şi în rubrici speciale din corpul revistei prin publicarea luă- 
rilor de cuvânt ale participanţilor (a rapoartelor şi a comunicărilor), de exemplu, 
de la Congresul al V-lea al Filologilor Români, de la Conferinţa ştiinţifică Limba 
română este numele corect al limbii noastre ş.a. 

O performanţă a revistei noastre sunt, credem, rubricile „Aniversări”, „Omagi- 
eri” şi „In memoriam”, din care cititorii află date informative şi axiologice despre cei 
mai reprezentativi cercetători filologi (lingvişti, literați, folclorişti), care au împlinit 

o anumită vârstă şi despre cei care au plecat dintre noi (e şi aceasta o realitate, tristă, 
ce e drept, dar inevitabilă!), de la a căror naştere sau dispariţie fizică a trecut un nu- 
măr oarecare de ani. 

Nu e deloc rău că împreună cu tot colegiul de redacție am găsit rațional să de- 
dicăm, cu anumite ocazii, numere aparte, în întregime sau parțial, aniversărilor unor 
personalități ce au colaborat eficient, direct sau indirect, la RLŞL sau la dezvoltarea 
ştiinţei filologice din republică, din Țară şi din alte părți, precum şi unor evenimente 
de anvergură pentru viața ştiinţifică şi culturală a republicii. Astfel, avem numere 
consacrate special aniversării a 80-a a patriarhului lingvisticii noastre acad. N. Corlăteanu 
(nr. 3/95), aniversării a 75-a a celebrului nostru conaţional prof. E. Coşeriu (nr. 5/96), 
semicentenarului A.$.M. (nr. 4/96). 

RLŞL a întreținut rubricile didactice „În ajutor şcolii” şi „Cultura vorbirii”, 
consacrate integral activităţii filologice practice, dar şi rubrici de teorie, cum ar fi 
„Lingvistică teoretică”. „Lingvistică generală”, „Teorie literară”, „Metode de cerce- 
tare lingvistică”, „Literatură comparată” ş.a. 

Revista a găzduit pe parcurs studiile unor specialişti de anvergură din întreaga 
lume: Klaus Heitmann, Klaus Bochmann (Germania), Efrosinia Dvoicenko-Marcova, 
Rajmund Piotrowski, Gheorghii Stepanov (Rusia), Maria Manoliu-Manea (S.U.A.), 
László Gâldi (Ungaria), Vladimir Grigorean (Armenia), S. Semcinski (Ucraina), 
precum şi un număr mare de remarcabili filologi din Țară: Zoe Dumitrescu-Buşulenga, 
Ion Chiţimia, Ion Coteanu, Mioara Avram, Gavril Istrate, Dumitru Irimia, Dan 
Mănucă, Eugen Simion, Stelian Dumistrăcel, Corneliu Dimitriu şi mulți-mulți alții. 

S-au publicat periodic şi editoriale în care s-au abordat problemele ardente şi 
materialele de atitudine fată de anumite situații din realitatea curentă. Unul dintre ele 
a servit drept prototip al denumirii comunicării mele de astăzi: Anevoiosul proces de 
demonstrare a adevărului evident (nr. 5/95), altul a fost dedicat prof. E. Coşeriu la 
75 de ani: Conaţional inegalabil, contemporan cu noi (nr. 5/96). 

La 80 de ani i-am omagiat, printr-un grupaj de materiale, pe cunoscutii filo- 
logi ieşeni — lingvistul Gavril Istrate şi literatul Constantin Ciopraga, precum şi pe 
slavistul Samuil Bernştein. 

Hazardul a făcut ca lansarea de astăzi a unor numere festive a celor două pu- 
blicații periodice basarabene — RLŞL şi LR, care au menirea să cerceteze şi să popu- 
larizeze ştiinţa filologică românească (una cu numărul ce marchează aniversarea sa 
de 40 de ani şi alta cu al 40-lea număr de la fondare), să coincidă în timp cu 80 de ani 
de la Marea Unire. Jocul acesta de cifre (40 + 40 = 80) am dori să fie de bun augur 
pentru revistele omagiate chiar în ajunul sărbătorii tuturor românilor. 


Revistă de Lingvistică şi Ştiinţă Literară, nr. 6, 1998, p. 3-6 


ZECE ANI DE PROPAGARE A LIMBII ROMÂNE 
ȘI A CULTURII ROMANEŞTI* 


În a doua jumătate a anului 1991 începe să apară (şi până la sfârşitul anului ies 
de sub tipar toate cele patru numere preconizate) revista trimestrială Limba Română 
(prima şi singura revistă cu acest nume sacru în Republica Moldova!), editată de 
Ministerul Ştiinţei şi Învăţământului, în funcţie de redactor-şef fiind multregretatul 
nostru coleg, universitarul Ion Dumeniuk, şi avându-i ca secundanţi pe Alexandru 
Bantoş, în calitate de redactor-şef adjunct, şi pe Leo Bordeianu, în calitate de secretar 
de redacţie. Tirajul inițial era de 18.000 de exemplare. 

Realizarea acestei importante inițiative a fost un act de curaj civic din partea 
celui care şi-a asumat această grea, dar necesară răspundere. Practic peste un an, nu- 
mărul 4/ 1992 al revistei Limba Română apare deja fără redactorul-şef: la 3 noiem- 
brie 1992 Ion Dumeniuk ne părăseşte pentru totdeauna. Revista apare un an întreg 
fără redactor-şef (sub conducerea redactorului-şef adjunct Alexandru Bantoş, care 
devine redactor-şef începând cu numărul 1/1994), avându-l de atunci mereu alături 
pe Leo Bordeianu. 

În 1994, după adoptarea Constituţiei Republicii Moldova şi oficializarea glo- 
tonimului „limba moldovenească”, revista rămâne fără finanţare din partea Guver- 
nului Republicii Moldova şi, în consecinţă, colectivul redacției îşi asumă drepturile 
de editor, publicația devenind independentă. 

Până în prezent au ieşit de sub tipar 69 de numere (la început câte 4 pe an, apoi, 
din 1994, câte 6, iar din 1999 câte 12, dintre care unele comasate). Au apărut astfel 
46 de volume de revistă (ce e drept, tirajul a coborât în ultimii ani până la 5000-6000 
de exemplare din cauza mijloacelor financiare precare). 

În „Cuvânt înainte” (nr. 1, 1991) colegiul de redacţie subliniază că, deşi au fost 
adoptate istoricele legi despre limbă, marile probleme rămân fără soluțiile corespunză- 
toare. Din aceste considerente „publicația noastră îşi propune să readucă în prim-plan 
obiectivele şi finalitățile pentru care am militat fără preget ani şi decenii în şir” (p. 3) în 
speranţa de „a ieşi din infernul lingvistic ai cărui captivi mai suntem” (p. 4). 

Apariția revistei Limba Română a fost salutată cu entuziasm şi speranță nu 
numai de intelectuali, ci şi de alte pături sociale şi se difuza în tiraj mare, fiind mult 
solicitată de cititori. 


* Prezentăm cu preponderență problematica limbii şi cea culturală, în măsura în care acestea in- 
terferează cu prima. Problematica literară, istorică, sociologică ş.a. nu sunt luate în discuţie. 

De asemenea şi-au exprimat bucuria Elsa Lider şi Paul Miron de la Secţia 
română a Universităţii din Freiburg: „De aici, de la izvoarele Dunării, vă trimitem 
cu apele bătrânului fluviu... cele mai calde gânduri şi doriri de izbândă...” (p. 5), 
Dan Mănucă de la Institutul de Filologie Română „A. Philippide” din laşi: [i 
doresc noii reviste Limba Română mult succes în realizarea idealurilor înălțătoare 
pe care şi le propune pentru cultivarea limbii naționale şi afirmarea sentimentu- 
lui de românitate” (p. 6), R. Budagov de la Universitatea din Moscova, membru 
corespondent al A.R.Ş.: „Vreau să sper că Limba Română va deveni un adevărat 
vademecum pentru toți cei care doresc să vorbească şi să scrie într-o limbă ridica- 
tă pe înălțimi nebănuite de iluştrii predecesori...” (p. 5), colaboratorii şi membrii 
colegiului de redacţie ai revistei Russkoe slovo: „Suntem siguri că prin cuvântul 
tipărit vom putea contribui la apropierea spirituală şi la înţelegerea reciprocă a 
trăitorilor Moldovei suverane” (p. 6), Boris Sandler, copreşedinte al Societăţii cul- 
turii evreieşti din Moldova, Alexandr Brodski, redactor-şef al gazetei Naş golos: 
„Vedem cu toţii cum cauza salvării limbii naţionale a devenit, de fapt, o cauză a 
salvării poporului însuşi” (p. 6). 

În toți aceşti ani revista a găzduit în paginile sale multe materiale de lingvis- 
tică, sociolingvistică, cultivare a limbii, ştiinţă şi critică literară, istorie şi cultură, 
semnate de diferiți autori — academicieni, profesori, scriitori, doctoranzi, învățători, 
studenți etc. 

Din multitudinea de probleme abordate le menționăm pe cele de lingvistică, 
de importanță majoră pentru starea de lucruri existentă în republică până la perioada 
de trezire a conştiinţei naționale şi cea care s-a constituit după evenimentele revolu- 
ționare din anii 1988-1991. 

Deci expunerea ce urmează nu este exhaustivă, ci selectivă, trierea materiale- 
lor fiind şi ea subiectivă şi realizată după probleme (nu după autori). 

În ordine cronologică aş începe cu articolul de sociolingvistică al cercetătoru- 
lui-psiholog Aurelian Silvestru din nr. 1/1991, considerând că el ar trebui reluat peste 
10 ani ca unul ce fixează o situaţie lingvistică în Republica Moldova, ale cărei reper- 
cusiuni le urmărim şi astăzi în societatea actuală. Studiul Victime ale bilingvismului: 
copiii complexaţi abordează, de pe pozițiile ştiinţei psihologice, o problemă deosebit 
de dureroasă a realității noastre nu numai lingvistice, şi anume cea a complexelor de 
inferioritate ale vorbitorilor de limba română (numită acum un deceniu „moldove- 
nească”!), mulți dintre care din copilărie s-au simţit şi se mai simt complexaţi pentru 
că au fost puşi în condiţii dificile de evoluție. 

„Din punct de vedere psihologic, — afirmă autorul —, complexele constituie un 
ansamblu (inconştient) de reprezentări şi stări afective, cu încărcătură distructivă, 
care macină moralitatea omului din interior” (p. 119). 


154 Silviu BEREJAN 


„Un copil complexat ajunge de cele mai dese ori o personalitate ratată”, căci 
„complexele ridică obstacole de netrecut în comunicarea lui cu alți oameni, îi menţin 
constant o stare interioară apăsătoare ce îl împovărează, îl împiedică să se desăvâr- 
şească, să se simtă liber în exprimare”. 

Aceasta este explicația că în mediul băştinaşilor am avut ani în şir şi mai avem 
atâția „bâlbâiți”, cum li se spunea, atâţia retardați psihic, atâţia taciturni, atâția re- 
traşi, ce preferă să tacă în loc să se exprime liber şi dezinvolt ca cei de limba rusă 
sau ca cei de limba română din Țară — lucru pe care îl observă oricine e mai atent la 
modul de a vorbi al basarabenilor. Abia din anii 1990 încoace a început să apară şi 
în mediul băştinaşilor dezinvoltura firească în vorbirea celor neîmpovăraţi bilingvis- 
mul obligatoriu cu caracter frustrant pentru voinţa oricărei persoane umane. Urmă- 
rile acestei stări de lucruri au fost catastrofale pentru psihicul mai multor generații 
de moldoveni „bilingvi”. Este o tragedie națională de care n-am scăpat. Căci 
bilingvismul unilateral naţional-rus (acesta este mai degrabă un „semilingvism” şi 
duce la „semiintelect”) a fost făcut „parcă anume pentru a împiedica accesul naționa- 
lilor din fostul imperiu sovietic la circuitul universal al valorilor umane...”, se afirmă 
în încheierea articolului semnat de A. Silvestru. 

Problema dată rămâne actuală şi sunt toate motivele să fie reluată în paginile 
revistei Limba Română. 

Foarte multe dintre opiniile expuse la începutul existenței revistei şi-au gă- 
sit continuarea şi dezvoltarea în multe alte studii de interes general pentru cultu- 
ra lingvistică de la noi. Unele dintre acestea au fost ulterior adunate sub genericul 
„Adevărul despre noi” în cărți de tip antologic din seria Biblioteca revistei Limba 
Română. E vorba, în primul rând, de lucrarea de amploare Limba Română este pa- 
tria mea. Studii. Comunicări. Documente, culegere de texte publicate în revista Lim- 
ba Română (Chişinău, 1991-1996), editată în anul 1996. Selecția textelor şi prefața 
aparțin redactorului-şef Alexandru Bantoş, avându-i drept coordonatori pe lingviştii 
S. Berejan, A. Ciobanu şi N. Mătcaş. Între copertele cărţii în discuţie regăsim studiile 
celor mai reprezentativi autori publicaţi în decurs de cinci ani de Limba Română. 
Antologia e dedicată ilustrului nostru conaţional Eugeniu Coşeriu. 

Limba română definită de Nichita Stănescu ca „patria mea” nu poate fi hotar 
între frați, iar „cei ce vor să facă forţat din limbă o mânioasă graniţă, conform spu- 
selor lui Grigore Vieru, vor rămâne ruşinaţi pururi în fata lui Dumnezeu şi înaintea 
Istoriei” (p. 6). 

O antologie similară este şi cea semnată de cunoscutul luptător pentru promo- 
varea adevărului despre limbă Nicolae Mătcaş, editată în anul 1998 sub expresivul 
titlu Român mi-e neamul, românesc mi-e graiul. Singura deosebire dintre prima 
şi a doua lucrare constă în faptul că textele incluse aparţin unui autor, care a adăugat 

la materialele extrase din revistă şi câteva articole şi recenzii ce au văzut lumina 
tiparului în altă parte. În rest, ea este realizată în aceleaşi condiţii ca şi antologia 
precedentă: în seria Biblioteca revistei Limba Română. 

Cartea cuprinde multe argumente incontestabile şi fapte ce infirmă „teoriile” 
inventate ale unor impostori care concep existenţa moldovenilor aparte de cea a nea- 
mului românesc şi a graiului moldovenesc aparte de limba română. 

Continuăm prezentarea revistei Limba Română referindu-ne la nr. 3/1994 
(pe copertă, o hartă foarte sugestivă uneşte printr-un arc tricolor Bucureştiul cu 
Chişinăul), care este dedicat Congresului al V-lea al Filologilor Români ce a avut loc 
la Iaşi şi la Chişinău între 6 şi 9 iunie 1994. Numărul dat cuprinde, în fond, rapoarte, 
comunicări, date şi documente (rezoluţia Congresului, un apel către Parlament şi un 
memoriu cu privire la sprijinirea revistei Limba Română). După cuvântul de deschi- 
dere rostit de regretatul Ion Coteanu, academician, Preşedintele Societăţii de Ştiinţe 
Filologice din România, urmează toate rapoartele de la şedinţa în plen (E. Coşeriu, 
$. Munteanu, S. Berejan, D. Irimia, M. Avram, Al. Crişan, A. Ciobanu, I. Hangiu, 
M. Zamfir, P. Cornea), apoi o parte din comunicările ţinute la laşi (celelalte sunt in- 
cluse, cum se anunţase la sfârşitul sumarului numărului 3, în numărul următor — al 
patrulea). 

Nr. 4/1994 este unul reprezentativ din mai multe puncte de vedere. În primul 
rând, anume aici se consemnează (v. şi nr. 4,1992) marea pierdere pe care a supor- 
tat-o revista — trecerea în neființă a iniţiatorului şi fondatorului ei, redactorul-şef Ion 
Dumeniuk: se publică materiale şi fotografii ce evocă amintirea marelui luptător 
pentru unitatea limbii şi culturii româneşti. 

Tot în numărul dat sunt inserate materialele anunțate pe coperta revistei în 
felul următor: Parlamentul întreabă, Academia răspunde şi Congresul al V-lea al 
Filologilor Români. În cel dintâi caz e vorba de o expunere amplă (p. 4-10) a „Şe- 
dinţei lărgite a Prezidiului Academiei de Ştiinţe a Republicii Moldova pentru dis- 
cutarea şi aprobarea răspunsului solicitat de Parlamentul Republicii Moldova” (la 
decizia adoptată de Prezidiul A.Ş. pe data de 9.09.94 se referă şi Nicolae Mătcaş în 
P.S.-ul său din „Scrisoare dincolo de moarte”, adresată nedespărțitului său prieten de 
luptă lon Dumeniuk). Urmează „Răspunsul la solicitarea Parlamentului Republicii 
Moldova privind istoria şi folosirea glotonimului „limba moldovenească” (Opinia 
specialiştilor-filologi ai Academiei acceptată la Şedinţa lărgită a Prezidiului A.Ş.M.)” 
(p. 11-13), „Declaraţia de protest a Academiei Americano-Române privitor la intro- 
ducerea, în noua Constituţie a Republicii Moldova, a denumirii de «limba moldove- 
neascăy pentru realitatea lingvistică a vorbitorilor de limba română de la est de Prut” 
(p. 14) şi „Declaraţia Consiliului Uniunii Scriitorilor din Moldova” în legătură cu 
aceasta, adoptată la şedinţa Consiliului din 10 octombrie 1994 (p. 15). 

În cel de-al doilea caz e vorba de continuarea publicării comunicărilor prezen- 
tate la laşi şi Chişinău în cadrul Congresului al V-lea al Filologilor Români. 

Materiale ale altei întruniri a lingviştilor români inserează şi nr. 5-6 din 1994 
la rubrica „Starea de veghe”. Sunt publicate toate luările de cuvânt de la Sesiu- 
nea ştiinţifică „Limba română şi varietățile ei locale”, ce a avut loc la Bucureşti 
în 31 octombrie a anului în curs (participanți: E. Simion, M. Caragiu-Marioţeanu, 
G. Ţepelea, S. Berejan, V. Guţu-Romalo, E. Vasiliu, Gr. Brâncuş, Gh. Mihăilă, 
V. Pavel, E. Beltechi, A. Turculeţ, M. Sala, N. Saramandu, N. Mătcaş). 

În nr. 5 al anului următor (1995) la mai multe rubrici (prima fiind „Coordo- 
nate spirituale”) revista publică un grupaj de materiale despre activitatea ştiinţifică 
(filologică) a marelui centru cultural-ştiințific Cluj (conferinţa „Muzeul Limbii Ro- 
mâne”, despre Sextil Puşcariu, fondatorul instituției, Nicolae Drăganu, cunoscut om 
de ştiinţă, ş.a.). 

Un spațiu larg în revistă îl ocupă materialele despre ortografie şi punctuație. 

Articole numeroase consacrate ortografiei în ansamblu sau unor aspec- 
te le întâlnim chiar în anii de început ai revistei: vezi nr. 1/1991 (M. Avram, 
K sau C, Ch, Ck, Q), nr. 2/1991 (F. Şuteu, Sinonimia î=ă în evoluție istori- 
că), nr. 3-4/1991 (Ortografia limbii române: trecut, prezent, viitor. Moţiune 
adresată conducerii Academiei Române de participanţii la masa rotundă cu 
acelaşi nume din cadrul „Zilelor academice ieşene” din 7-8 noiembrie 1991), 
nr. 1/1992, nr. 2-3/1992, nr. 1/1993 (D.N. Uritescu, Flagrant delict... ortogra- 
fic). La rubrica „Controverse” s-a publicat un set de materiale cu această temă 
în trei numere consecutive (2/ 1993, 3-4/1993 şi 1/1994: opiniile, prezenta- 
te pe larg, ale partizanilor noii reforme ortografice (Probe pro şi contra şi 
Hotărârea Adunării Generale a A.R. din 17.02.1993. Raportul Preşedintelui 
de atunci al Academiei Române, M. Drăgănescu, Ortografia limbii române. 
Cu Hasdeu, Maiorescu, Puşcariu şi Rosetti; studiul prof. Gh. Mihăilă, Câteva 
reflecții privind ortografia limbii române), opinia adversarilor reformei preconizate 
(C.-G. Pamfil, Pe marginea unui raport academic sau Ce nu ştie domnul preşe- 
dinte al Academiei Române; I. Oprea, Titu Maiorescu şi ortografia limbii române 
cu litere latine; Gh. Chivu, Propunerile de modificare a ortografiei şi cerinţele 
cercetării filologice, S. Dumistrăcel, Caesar supra grammaticos?, recenzia 
aprobativă a Luminiţei Fassel la cartea lui S. Dumistrăcel Lupta în jurul literei 
â şi demnitatea Academiei Române) şi opţiunea pentru a păstra statu-quo a cu- 
noscutului romanist suedez Alf Lombard: Despre folosirea literelor â şi î. 

Cât priveşte punctuaţia, s-a evidențiat în mod special prof. Anatol Ciobanu. 
Domnia sa, începând cu primul număr al noii reviste, expune în serie şi in extenso 
(unele sub acelaşi titlu chiar) Normele de punctuație în vigoare (vezi nr. 1/1991, 2/1991, 

3-4/1991, 1/1992) după studiile sale anterioare, trecând apoi la generalizări (Carac- 
terul informativ al punctuației, 2/1993; Punctuaţia şi cultura scrisului, 3-4/1993). 
Toate aceste materiale au intrat şi în volumul Punctuaţia limbii române (Chişinău, 
Lumina, 1993, 252 p.), apărut ulterior şi recenzat amănunţit de Petru Butuc în acelaşi 
număr 3-4 (p.45-47). 

În 1998 are loc un eveniment cultural deosebit pentru filologii din Republica 
Moldova: este inaugurat un important centru de ştiinţă şi cultură — Casa Limbii Ro- 
mâne. Evenimentului îi este dedicată o parte din nr. 4 al anului în curs, în continuare 
publicându-se, tot la rubrica „Mari filologi români”, exegezele consacrate lui Sextil 
Puşcariu (începute anterior). 

Numărul 6 din 1998 consemnează vizita marelui lingvist al contemporaneității, 
Eugeniu Coşeriu, în Republica Moldova şi manifestările ştiinţifice şi culturale, reali- 
zate cu acest prilej (cu prezentarea pe copertă a momentului festiv, în care oaspetelui 
nostru îi este acordat „Ordinul Republicii”). Un grupaj de materiale despre viaţa şi 
opera celebrului nostru compatriot anticipează acest eveniment în nr. 3-4/1996, cu 
ocazia împlinirii a 75 de ani de la naştere. 

Nr. 9 din 1999 este dedicat în întregime Săptămânii poeziei româneşti ba- 
sarabene în Franţa (ce a avut loc la începutul lunii mai 1999), organizată de De- 
partamentul de Lingvistică Comparată şi Română de la Universitatea Provence 
din Aix-en-Provence, în fruntea căruia se află neobositul nostru compatriot, prof. 
Valeriu Rusu, care ține de mulți ani prelegeri de limbă, literatură şi civilizaţie 
românească frecventate de mii de studenți din Franţa şi din alte ţări (vezi şi 
nr. 6/1997). 

Pe lângă impresiile de călătorie sunt incluse spicuiri din poezia basarabeană 
în traducerea franceza a discipolilor profesorului V. Rusu, precum şi câteva referințe 
despre activitatea soţilor Aurelia şi Valeriu Rusu (memorii şi confesiuni), un dialog 
cu naistul Gheorghe Zamfir şi alte materiale privind limba, cultura şi civilizația fran- 
ceză prin prisma limbii şi literaturii române (din Basarabia, în primul rând). Obiec- 
tivul acestui proiect este redescoperirea şi readucerea, pentru cititorul basarabean, a 
neasemuitelor valori culturale de pe malul drept al Prutului. În felul acesta au apărut 
nr. 11, 1999, dedicat județului Călăraşi, nr. 3-5, 2000, dedicat Maramureşului, vatră 
de istorie românească cu Ţara Oaşului, Sighetu Marmaţiei, Baia Mare şi alte centre 
maramureşene. 

Cel mai recent, nr. 1-3, 2001, consacrat judeţului Suceava, sau Bucovinei — 
oază de spiritualitate românească pentru basarabeni, căci acolo, în Ţara de Sus, care 
e aura nordică a romanităţii, se află salba de localități cu nume răscolitoare pentru 
toți cei ce simt româneşte: Putna, Voroneţ, Suceava, Cernăuţi, Vatra Dornei, Rădăuți, 
Dragomirna, Gura Humorului, Moldoviţa, Suceviţa, Rarău ş.a. 

Această incursiune în istoria şi cultura strămoşească deschide noi orizonturi 
tinerelor generaţii basarabene, care au posibilitatea şi datoria de a cunoaşte mirifica 
realitate culturală românească. 


x k k 


Întrucât aniversarea a 10-a a revistei Limba Română a coincis cu aniversarea 
a 80-a a renumitului lingvist de talie universală Eugeniu Coşeriu, trebuie amintit 
şi faptul că începutul apariției revistei noastre a coincis şi cu perioada revenirii la 
baştină (după jumătate de secol) a ilustrului savant pornit din Mihăilenii Basarabiei 
pentru a ajunge pe culmile ştiinţei lingvistice mondiale. Şi în toți anii de apariție a 
revistei prof. E. Coşeriu a fost mereu prezent, într-o formă sau alta, în paginile ei şi 
a volumelor din colecția Biblioteca revistei Limba Română. Au fost publicate ma- 
teriale diverse legate de cele trei aniversări ale maestrului ce au avut loc în ultimul 
deceniu, de vizitele Domniei sale în Ţară şi în Republica Moldova cu alte ocazii, de 
prezentarea publicațiilor din opera sa în limba română, precum şi cu prilejul altor 
evenimente neordinare cu participarea sărbătoritului nostru. 


Limba Română, nr. 4-8, 2001, p. 24-28 


15 ANI DE EXISTENŢĂ* 


Redacţia revistei Limba Română, ca şi instituția Casa Limbii Române, bine 
cunoscute deja la noi, în Țară şi peste hotarele ei, îşi marchează o aniversare me- 
morabilă a existenţei sale. Pentru noi toţi cei rupți cu forţa de restul neamului şi de 
limba strămoşească, ele au devenit în această perioadă o adevărată oază a spirituali- 
tății româneşti, unde ne alinăm rănile sufleteşti provocate de sârma ghimpată întinsă 
de-a lungul Prutului pentru a ne izola de frații noştri de sânge. Aici venim de fiecare 
dată să ne luăm tainul de balsam salvator sub forma revistei cu numele sacru Limba 
Română, pe care mulţi ani la rând n-am avut voie nici măcar să-l rostim cu glas tare, 
nu mite să-l scriem cu grafia latină tradițională. 

Revista Limba Română începe să apară real din a doua jumătate a anului 1991, 
împlinind deci abia în anul curent (2006) vârsta de 15 ani. Dar câte a reuşit ea să 
realizeze în acest timp! 

În primul rând, ne-a scos, împreună cu alte publicaţii, din infernul lingvistic, 
ai cărui captivi am fost şi mai suntem încă în bună parte, căci chiar de la început şi-a 
fixat ca primordiale „obiectivele şi finalitățile pentru care am militat fără preget ani 
şi decenii în şir”, cum se menţiona în „Cuvântul înainte” al colegiului de redacție, 
publicat în primul număr din 1991. Acesta a văzut lumina tiparului încă sub redacția 
regretatului nostru coleg, universitarul lon Dumeniuk, care peste nici un an de la 
aceasta izbândă cu adevărat istorică, la 3 noiembrie 1992, ne-a părăsit pentru tot- 
deauna, lăsând noua revistă pe seama redactorului-şef adjunct care o conduce cu 
onoare până azi, când are la activ mai bine de 100 de volume. Ce e drept, tirajul a 
fost redus cam de 4-5 ori față de cifra iniţială (de aproape 20.000 de exemplare). S-a 
majorat, de asemenea, costul fiecărui volum în rețeaua Moldpresa. 

Revista realizează însă cu succes idealurile înălțătoare, propuse din capul lo- 
cului: „cultivarea limbii naționale şi afirmarea sentimentului de românitate”, cum 
scria în acelaşi prim număr colegul şi prietenul nostru de la Iaşi, profesorul Dan 
Mănucă, director al Institutului de Filologie Română „Al. Philippide” al Filialei 
ieşene a Academiei Române. 

În anii ce au trecut revista Limba Română din Chişinău a găzduit în paginile 
sale, căutate şi apreciate de reprezentanţii progresişti ai intelectualității de creație 
din Republica Moldova, o multitudine de materiale binevenite, legate de problema- 
tica limbii, a literaturii şi a folclorului nostru, precum şi studii de istorie şi cultură 


* Text inedit scris cu prilejul împlinirii a 15 ani de la fondarea revistei Limba Română (Chişinău). 


160 Silviu BEREJAN 


românească, în general, semnate de cei mai diferiți autori: academicieni, profesori 
universitari, scriitori de renume, doctoranzi, învățători, studenți, elevi din Basarabia, 
din Ţară şi din centrele ştiinţifice, de învățământ şi de cultură ale altor ţări din Est şi 
din Vest. 

Anume în această revistă intelectualitatea noastră l-a citit (o bună parte a ei, cu 
siguranță, pentru prima oară în viață!) pe conaţionalul nostru, reprezentant de elită al 
ştiinţei lingvistice mondiale, multiacademicianul şi multi Doctorul Honoris Causa al 
unei serii întregi de universități din lume, Eugeniu Coşeriu, pornit de pe meleagurile 
noastre moldovene (e născut în Mihăilenii Basarabiei, în „Ţara de Sus”, cum îi plă- 
cea lui să spună), şcolit, afirmat şi recunoscut în multe țări occidentale de dincoace şi 
de dincolo de Ocean şi revenit pentru prima dată după o absenţă de jumătate de secol 
la Baştina iubită tocmai în zilele frământărilor legate de Renaşterea noastră națională 
şi de bucuria apariţiei revistei, aniversarea căreia o sărbătorim. 

În paginile revistei Limba Română au fost publicate pentru prima dată mate- 
rialele întrunirilor ştiinţifice comune ale Institutului de Lingvistică al Academiei de 
Ştiinţe din Republica Moldova şi ale Institutului „Al. Philippide” din Iaşi, precum şi 
ale Universităţii din Chişinău şi ale Universităţii „Al. I. Cuza” din Iaşi, desfăşurate 
în mai bine de câte zece ediţii fiecare. 

Tot în revistă şi-au găsit oglindirea Colocviile Internaţionale de ştiinţe ale 
limbajului, care au avut loc cu regularitate (începând cu 1992) la Universitatea 
„Ştefan cel Mare” din Suceava, precum şi Colocviile Internaţionale ale Atlasului 
Lingvistic Romanic (ALR) din ultimii ani ai secolului trecut şi primii ani ai seco- 
lului nostru. Ultimele şi-au ţinut lucrările în Italia, în Spania şi în Franţa (în Spania 
şi în Franţa de câte două ori) şi de fiecare dată Limba Română a reflectat pe larg 
mersul lucrărilor acestor colocvii, la care au participat şi cercetătorii lingviști de 
la Academia de Ştiinţe din Republica Moldova. Obiectivul urmărit de grupul de 
romanişti angajaţi la proiectul ALR era de a furniza o viziune de ansamblu asupra 
situației lingvistice din domeniile romanice ale Europei (iberoroman, galoroman, 
italoroman, retoroman, roman), relevând specificul ariilor romanice ale romanității 
europene, dar de asemenea şi trăsăturile care le apropie unele de altele. 

Despre legăturile lingviştilor moldoveni cu universitarii francezi din 
Aix-en-Provence revista Limba Română a scris mai multe materiale, întrucât di- 
alectologul român Valeriu Rusu, stabilit cu serviciul şi cu traiul în Franţa, a vizitat 
în câteva rânduri Casa Limbii Române şi redacția revistei şi a invitat, la rândul său, 
mai mulți colegi chişinăuieni la Universitatea din Provence, la catedra de limbă şi 
literatură română pe care o conduce acolo bunul nostru prieten. 

A beneficiat din plin de bunăvoința revistei Limba Română şi subsemnatul, 
publicând cu diverse ocazii studii şi materiale de tot felul practic la toate rubricile 
ei. Această publicaţie a promovat cu deosebită receptivitate şi interes profesional 
preocupările mele lingvistice, popularizându-mă ca cercetător al limbii române 

într-o serie de articole omagiale. Mai mult decât atât: la cea de-a 75-a aniversare a 
mea a acordat spaţiu pentru o întreagă schiță biografică (de aproape 50 de pagini), 
prezentată de discipolul meu bălțean Gh. Popa. Cu multă părere de rău însă, în 
Biobibliografia, editată apoi de Universitatea din Bălţi, împreună cu Biblioteca şti- 
ințifică centrală, coordonatorul lucrării Gh. Popa a scăpat din vedere să menționeze 
că o bună parte din materialele din această ultimă publicaţie au fost preluate din 
revista Limba Română, nr. 4-6, 2002 (p. 23-31 şi 48-64), iar subsemnatul, ca persoa- 
nă direct vizată, n-a intervenit la timp ca această regretabilă lacună să fie înlăturată 
(deşi pregătisem o fişă cu textul necesar, pe care, din păcate, în vâltoarea procesului 
de pregătire pentru tipar a volumului, am rătăcit-o prin mulțimea de hârtii şi de texte 
anexate suplimentar). 

Mă simt extrem de vinovat pentru această gafă de neiertat şi îmi cer mii de 
scuze împreună cu redactorul coordonator al volumului. 

Adresăm încă o dată felicitări şi urări de prosperare revistei sărbătorite, a cărei 
apropiere o simțim mereu şi care, în pofida tuturor dificultăților, ne susține spiritul. 


AMINTIRI GRELE DESPRE ORAŞUL 
UNEI COPILARII ŞI ADOLESCENŢE FRAMANTATE 


Am avut şi eu, ca mai toţi oamenii, o copilărie, pe care n-o pot considera ne- 
fericită, din moment ce mi-a permis să ajung, teafăr şi nevătămat, la venerabila etate 
la care mă aflu. 

Ca orice copilărie a celor din generația pe care o reprezint, şi a mea a fost 
adumbrită, adesea, de evenimente şi trăiri triste, dureroase, ce nu se încadrează or- 
ganic în această noţiune concepută şi întipărită, de regulă, în memoria majorității ca 
o perioadă de permanentă euforie, de farmec inefabil, în stare să stoarcă din mulți 
lacrimi de nesfârşită duioşie. 

Trăirile de felul acesta nu doreşti, de fapt, să le reînvii, ci ai vrea să le laşi să 
zacă nerăvăşite într-un colţişor al creierului până la un impuls puternic din afară. 

O amintire mă încearcă acum, în preajma alegerii celui care va dirija ramificata 
gospodărie a municipiului Chişinău, capitala unui stat apărut în urma unor accidente 
fatale ale evoluţiei istorice. Consider că primarul ce va fi ales trebuie să cunoască, pe 
lângă o sumedenie de lucruri legate de administraţie, şi aspecte sumbre ale istoriei 
urbei pe care va veni să o conducă spre progres şi civilizație. 

O voi relata în cele ce urmează, dar e nevoie, cred, de un succint preambul. 

Vara anului 1940 a fost de tristă amintire pentru toți basarabenii de bună-credin- 
tă, inclusiv pentru noi, copiii de atunci, căci ea ne-a dat peste cap dezvoltarea normală 
(într-adevăr fericită!) de până atunci. Noile orânduieli aduse de Rusia Sovietică pe 
acest meleag erau absolut străine pentru mine (ca şi pentru ceilalți copii care învățau la 
şcoli şi licee în spiritul firesc al iubirii de ţara în care ne născusem şi ne dusesem traiul 
până la cedarea ruşinoasă a Basarabiei din 28 iunie 1940). Ele ne-au bulversat modul 
obişnuit de viață, aruncându-ne pe nepregătite într-o cu totul altă realitate. 

Deşi la începutul noului an şcolar, în luna septembrie, m-am prezentat tot acolo 
unde făcusem deja două clase liceale (adică în aceeaşi clădire a liceului „B.-P. Has- 
deu”), ambianța în care m-am pomenit era absolut alta, una neobişnuită. 

Acolo nu mai era liceul pe care îl cunoşteam, cu care eram familiarizat şi 
pe care îl simțeam cu toate fibrele sufletului meu de copil de 13 ani, ci cu totul 
altceva: şcoala medie rusă nr. 13, unde am fost nevoit să-mi continuu studiile, re- 
trogradând cu un an şi trecând brusc la limba rusă, pe care nu o cunoşteam decât 
foarte sumar (de la bunicile mele). 

Anul acela de învăţământ, 1940-1941, a trecut ca un somn zbuciumat, ca un 
vis teribil, de care după trezire nu mai vrei să-ți aduci aminte. Singurele amintiri po- 

zitive au fost lecțiile cu Ramil Portnoi (l-am cunoscut mai apoi şi l-am apreciat ca pe un 
fervent luptător pentru promovarea literaturii române) care ne preda „limba moldo- 
venească” şi ne amuza copios cu nişte poezii primitive din R.A.S.S.M. şi întâlnirea 
cu noii mei colegi de clasă, printre care Alexei Simaşchevici, devenit ulterior şi coleg 
de Academie (care, fiind trimis chiar în ajunul războiului pentru reuşită la învățătură 
într-o tabără de pionieri din Odesa, aşa şi n-a mai revenit acasă, rămânând singur, 
fără părinți, într-o casă de copii din Rusia până la sfârşitul războiului, lucru care 
m-a afectat atunci enorm); Constantin Bobeică (pe care în iunie 1941 l-au deportat 
împreună cu părinţii în Siberia, iar apoi, fiind învăţător la Codreanca, s-a manifestat 
prin articole în presă ca un veritabil promotor al românismului); Leonid lanovici, 
şeful nostru de clasă (pe care mult mai târziu l-am regăsit la redacția ziarului Cultura 
Moldovei), şi cu alţi câţiva care ulterior au dispărut din câmpul meu vizual. 

Fiind în clasa a VI-a, am terminat cursurile pe la mijlocul lui iunie şi am 
plecat în vacanță la părinți, învăţători la ţară. Acolo m-a şi prins începutul războ- 
iului şi am trăit nespusa bucurie a revenirii Basarabiei la sânul Patriei (cu regret, 
pentru prea puţin timp!) şi a reîntoarcerii la normalitate. Războiul pentru mine 
a durat atunci foarte puţin, practic până când, la început de iulie, în sat la noi au 
intrat trupele române (soldaţi germani n-am văzut deloc în acel an). Bucuria a fost 
atunci nețărmurită, cu toate că tata, ca director de şcoală care n-a plecat însă cu 
administrația sovietică (deşi la începutul operaţiunilor militare primise indicaţii în 
acest sens), a fost reţinut pentru cercetări câteva zile la postul de jandarmi (unde 
noi îi duceam de mâncare şi stăteam de vorbă cu şeful de post). Apoi a venit acasă 
ŞI şi-a preluat funcțiile pedagogice. 

În luna august am plecat la Chişinău, la bunica, să reintru la liceu. Între 
timp aici a revenit administrația românească, descoperind peste tot urmele ne- 
faste ale regimului totalitar bolşevic. Anume atunci am devenit şi eu martor al 
grozăviilor rămase aici după anul de guvernare a „eliberatorilor” Basarabiei. 

Bunica mea, la care am locuit toată perioada cât am învăţat la liceu (până în 
toamna anului 1943, când ea a decedat, iar eu am trecut la internat), ca pedagog de 
formaţie veche, considerând că tânăra generație trebuie să cunoască pe viu realitățile 
vieţii, oricât de dure ar fi ele, m-a luat într-o zi cu dânsa acolo, unde venea lumea de 
bună-credinţă din Chişinău şi din împrejurimi să vadă cu propriii ochi ororile comise 
de NKVD, mai exact, urmele crimelor descoperite după retragerea administrației 
comuniste din fața armatelor aliate ce trecuseră de mult deja pe teritoriul Ucrainei. 
Acele orori s-au făcut la sediul NKVD-ului (fosta Facultate de agronomie a Univer- 
sităţii ieşene, azi Institutul de Arte, de pe str. Viilor). 

Din beciurile lugubre, săpate în malul abrupt din spatele Facultăţii de agrono- 
mie, autoritățile româneşti au deshumat multe zeci de cadavre de basarabeni arestaţi, 
semidescompuse, stropite cu var şi acoperite în grabă cu câteva hârleţe de ţărână. Au 
fost înşirate în mai multe rânduri paralele pe iarba verde din curtea fostei facultăți. 

La multe dintre corpurile aşezate pe o coastă se vedea distinct urma împuşcăturii în 
ceafă... 

Tabloul era oribil prin cruzimea realităţii sale, sentimentele de care erau cuprinşi 
cei ce priveau uluiți rezultatele acelor odioase crime erau de-a dreptul răvăşitoare... 

Unii, mai ales femeile, plângeau înfundat în batiste, cei mai mulți însă stăteau 
muţi de groază, înmărmuriţi în faţa mărturiilor de adevărată sălbăticie a unor ființe 
omeneşti, care nici nu ştiu dacă mai pot fi numite oameni, după ce au făptuit ceea ce 
au făptuit... 

Pe mine, copil de 13 ani, ca şi pe toți ceilalți cred, m-a impresionat profund 
groaznicul tablou şi am rămas cu această impresie zile şi nopți la rând. 

Mai târziu, cea mai mare parte din perioada adolescentină chişinăuiană a vieţii 
mele m-a urmărit mereu imaginea cadavrelor semidescompuse şi când mă întâlneam 
cu persoane făcând parte din organele sovietice nu puteam să-mi stăpânesc spaima şi 
neliniştea ce mi-o inspirau. Mi se încrâncena carnea parcă pe trup şi apărea o cumpli- 
tă înfiorare în suflet. Cu aceste sentimente apăsătoare am trăit mulți-mulți ani... 

Până astăzi mi-e greu să-mi ascund sentimentele de repulsie faţă de acest soi 
de oameni, deşi timpurile s-au schimbat parcă şi crimele NKVD-iste şi KGB-iste au 
fost demascate şi condamnate încă de organele de conducere ale fostei Uniuni Sovie- 
tice, organe ce au dispus, de fapt, comiterea lor. 

Şi totuşi ele s-au întâmplat, au fost posibile în ţara venită să ne „elibereze”, să 
ne aducă, aşa cum se proclama, fericirea pe pământ... Înspăimântătoarele reverberaţii 
au rămas... 

Ca un ecou sinistru de peste ani... 


Limba Română, nr. 4-5, 2003, p. 89-90 


INTERVIURI 


„LIMBA OFICIALĂ ÎN ORICE STAT ESTE, 
DE REGULĂ, UNA SINGURĂ...” 


— Într-un dialog pe care l-am avut acum doi ani, afirmaţi că numai „su- 
veranitatea va soluţiona şi problemele lingvistice”. Ce credeţi despre aceasta 
acum, când suntem suverani şi independenţi? 

— Acum cred acelaşi lucru: suveranitatea reală, dacă ca ar fi fost instaurată, ar fi 
trebuit să rezolve şi aceste probleme, aşa cum sunt rezolvate ele în statele cu adevărat 
suverane şi independente, unde funcționează normal limba ţării. Dar, spre profun- 
dul nostru regret, noi nu suntem încă pe deplin nici suverani, nici independenți (de 
C.S.I., se înțelege). Tocmai imposibilitatea practică a soluționării problemelor limbii 
constituie indiciul lipsei noastre de suveranitate şi independenţă, este o dovadă în 
plus că atât una, cât şi cealaltă au fost doar proclamate, nu şi realizate în fapt, rămâ- 
nând a fi şi în continuare doar deziderate ale unei perspective pe cât de îndepărtate, 
pe atât de ceţoase. 

Cu frontierele din vest apărate tot de forțele armate ale C.S.I.-ului, cu rămâne- 
rea pe o durată nedeterminată în zona economică a rublei, cu toate legăturile externe 
efectuate aproape exclusiv prin Moscova, cu limba rusă ca a doua limbă oficială în 
republică, cu dependenţa de un nou „Centru” pe multe alte linii, nu ştiu dacă vom 
soluţiona cândva problema limbii, aşa cum ar fi fost firesc s-o facem. 

— Deşi s-a întreprins câte ceva, nu putem susține că legislaţia despre limbă 
se respectă, se transpune în viață, iar trecerea la limba de stat continuă „să fie 
amânată”. Cum credeţi, care sunt motivele ce favorizează” tărăgănarea trece- 
rii la limba de stat? 

— Nu putem spune, este adevărat, că am avansat prea mult în problema limbii, 
dar un pas important a fost făcut totuşi, în sensul că limba română a fost admisă, în 
organele de conducere şi în documentaţia curentă, alături de cea rusă. 

Cât despre motivele tărăgănării trecerii pe toate liniile la limba de stat, ele sunt 
legate direct de ceea ce am menționat deja mai sus: ne lipseşte baza — un stat suveran 
şi independent nu numai de jure, ci şi de facto. Şi nu un stat multilingv, cum ar vrea 
să ne vadă mulți, ci un stat obişnuit, ca marea majoritate a statelor pe care le cunoaş- 
tem, adică în fond unilingv. 

Deşi țări fără minorități naţionale, practic, nu există, limba oficială în orice 
stat este, de regulă, una singură, iar minoritățile, pe teritoriul pe care ele locuiesc 
compact, se pot folosi de limba lor maternă, pot să aibă instituţiile social-culturale 
pe care le doresc (grădiniţe, şcoli, teatre, biserici) în această limbă, pot să editeze 

gazete, reviste, cărți în limba lor națională ş.a.m.d. Dar nu în detrimentul funcționării 
plenare a limbii de stat a țării. 

— Cum apreciaţi legile despre limbă în noile condiţii ale republicii? Nu credeți 
că ar trebui să fie revizuite, precizate în conformitate cu noua realitate social-politică 
sau poate chiar abrogate în situația în care Constituţia va legifera etnonimul „„ro- 
mân”, glotonimul „limba română” şi statalitatea acesteia în republică? 

— În conformitate cu noile condiţii, cu noua realitate social-politică din republi- 
că, dacă ea n-ar fi numai declarată, n-ar mai trebui, de fapt, nici un fel de legi despre 
limbă (aşa cum nu sunt asemenea legi în Franța, Germania, Anglia, Suedia, Polonia, 
Bulgaria ş.a., unde e de la sine înţeles că limba oficială a statului este respectiv france- 
za, germana, engleza, suedeza, poloneza ş.a.m.d.). Ar fi fost suficient ca în Constituţie 
să fie menționat faptul că vorbitorii de alte limbi din statul românesc Moldova, în care 
limba oficială este româna, au dreptul inalienabil să se folosească de limbile lor mater- 
ne acolo unde consideră că e necesar şi posibil. 

În orice caz, acum, când Republica Moldova nu mai face parte dintr-o formaţiu- 
ne statală superioară, suprapusă (nici C.S.I.-ul, nici, cu atât mai mult, Rusia n-ar trebui 
parcă să pretindă a fi tratate ca asemenea formațiuni!), chestiunea cu bilingvismul obli- 
gatoriu, cu necesitatea folosirii în paralel în documentele oficiale şi în toate domeniile 
vieţii şi activităţii societăţii noastre a limbii române şi a limbii ruse (limbă a altui stat 
tot suveran şi independent) îşi pierde rostul, ba chiar este de-a dreptul neavenită (vă 
imaginați cam ce ar fi dacă în Franţa, de exemplu — care e, precum se ştie, un model de 
ţară democratică — dat fiind că acolo, în afară de francezi, locuiesc şi germani, italieni, 
spanioli şi reprezentanți ai altor popoare, s-ar cere ca peste tot să fie admise, paralel cu 
franceza, şi limbile acestora; personal cred că în momentul în care chestiunea ar fi pusă 
astfel, Franța s-ar dezagrega, ar apărea veleități federaliste — şi chiar separatiste — şi ar 
începe conflictele interetnice, inevitabile în asemenea cazuri). 

În lumina acestei logici, legilor despre limbă (dacă le mai păstrăm) li s-ar 
putea aplica binecunoscuta aserţiune a tot atât de binecunoscutului domn Farfuridi: 
„Să nu se revizuiască, primesc! Dar atunci să se schimbe pe ici pe colo, şi anume în 
punctele... esențiale...”. 

— Care urmează să fie în noile condiţii statutul limbii ruse aici, în Moldo- 
va? Dar al limbii ucrainene, al celei bulgare, găgăuze? 

— Statutul limbii ruse, în ipoteza că vom rămâne ca stat în sfera C.S.I.-ului, ar 
trebui să fie acela al limbii engleze în partea francofonă a Canadei (regiunea Quebec, 
aşa-numita Belle-Provence), unde în ultimii câțiva ani s-a produs francizarea tuturor 
întreprinderilor (anterior anglofone); sau, în ipoteza că vom deveni într-adevăr stat 
suveran şi independent, limba rusă ar urma să aibă statutul limbilor minorităților 
naționale din orice stat suveran şi independent: al germanei în Franța, al românei în 
Ucraina, al ucrainenei în Canada, al polonezei în Germania, al bulgarei în România 
ş.a.m.d. (respectiv al ucrainenei, bulgarei, găgăuzei în Moldova). 

— Mass-media din Rusia postpucistă continuă să susţină că situaţia social- 
politică din republică a fost şi continuă să fie tensionată din cauza legilor despre 
limbă, care, în opinia separatiştilor şi a protectorilor lor de la Moscova, lezează 
drepturile reprezentanţilor altor naţionalităţi ce locuiesc în Moldova. Ziariştii 
şi politicienii din Rusia „trâmbiţează” că situaţia de conflict de pe Nistru îşi 
trage începuturile de la adoptarea legilor cu privire la limbă. Cum aţi comenta 
Dumneavoastră această problemă? 

— A considera că se lezează drepturile reprezentanților altor naționalități ce lo- 
cuiesc într-un stat suveran şi independent prin simplul fapt, absolut logic şi firesc, că 
în acest stat se foloseşte în calitate de mijloc oficial de comunicare limba populației 
majoritare autohtone este mai mult decât o pretenţie prin nimic justificată, mai mult 
decât o aberaţie, este, pur şi simplu, o rătăcire. 

Cât priveşte situația de conflict de pe Nistru, ea nu are la bază legile despre 
limbă şi alfabet, care au servit doar ca pretext pentru confruntări zise interetnice, ci cu 
totul altceva: neîmpăcarea foştilor diriguitori cu pierderea poziţiilor prioritare de mai 
înainte, ambiția de a fi şi mai departe conducători şi îndrumători ai băştinaşilor şi de a 
exercita aceste funcții într-o singură limbă — cea adusă din exterior pe aceste teritorii, 
nedorinţa de a recunoaşte limba băştinaşilor drept limbă oficială, nici măcar alături 
de limba rusă (care, în virtutea stării vechi de lucruri, era dominantă în toate sferele). 
E vorba deci de pierderea privilegiului ca, fiind monolingv (adică numai rusofon), să 
ocupi posturi de conducere în toate domeniile. 

Şi, atunci, s-a lansat pretenția, care a avut priză la toți monolingvii rusofoni, 
privind lezarea drepturilor naționalităților conlocuitoare, care, de fapt, ar putea fi 
formulată în orice ţară din lume (numai că oamenii civilizați din alte părți ale lumii 
nu pornesc pe această cale alogică). 

Mai rău e că această pretenție deşănţată continuă şi va continua să dăinu- 
iască atâta timp cât ea va fi încurajată, şi un Ruţkoi, în calitatea sa de demnitar în 
conducerea de vârf a Rusiei, va fi gata să trimită o coloană de tancuri (sovietice!) 
oriunde îi va părea Domniei Sale că sunt lezate drepturile vreunui reprezentant 
al poporului rus, chiar dacă el se află cu traiul în afara granițelor Rusiei, „în altă 
țară” (cum credem noi şi, cu atât mai mult, balticii). 

— Referiţi-vă la activitatea desfăşurată de Institutul pe care îl conduceţi în 
condiţiile suveranităţii republicii. Care sunt relaţiile lui cu instituţiile similare din 
România? Care este efectul legăturilor pe care le aveţi? Cum credeţi, care sunt sar- 
cinile Institutului în noile condiţii, dar ale intelectualităţii din Basarabia? 

— Institutul de Lingvistică al A.Ş.M. desfăşoară în prezent o destul de amplă 
activitate de studiere a limbii române sub toate aspectele ei principale (gramatica, vo- 
cabularul, istoria, graiurile, cultura vorbirii, ortografia, terminologia ş.a.), realizând 
acest lucru în cea mai mare parte în colaborare cu colegii de breaslă de la instituțiile 
de profil deocamdată de la laşi (Institutul de Filologie Română „Al. Philippide”) şi 

de la Bucureşti (Institutul de Lingvistică al Academiei Române şi Institutul de Fo- 
netică şi Dialectologie „Al. Rosetti”), iar cu timpul şi cu cercetătorii de la filialele 
Academiei Române şi Universitățile de la Timişoara, Cluj şi alte centre (planurile 
noastre de cercetări în comun, bazate pe convențiile de colaborare încheiate, au fost 
publicate în nr. 2/1992 al organului de presă al Institutului — „Revistă de Lingvistică 
şi Ştiinţă Literară”). Am avut deja şi vom avea şi în viitor multiple întâlniri aici, la 
noi, şi în Țară cu specialişti-lingvişti, precum şi manifestări ştiinţifice în toate dome- 
niile noastre de activitate: a devenit tradiţie participarea noastră la sesiunile (de vară) 
de comunicări şi la zilele academice (de toamnă) realizate la Iaşi, am participat ma- 
siv la Congresul al IV-lea al Filologilor Români ce şi-a ţinut lucrările la Timişoara, 
am organizat cercetări dialectologice pe teren în Țară şi la noi în republică (precum şi 
în republica vecină Ucraina, unde locuieşte compact populație românească), au avut 
şi vor avea loc participări active, atât dintr-o parte, cât şi din cealaltă, la manifestări 
ştiinţifice importante, majoritatea legate de îndeplinirea planurilor de colaborare, pu- 
blicăm în revista noastră şi în culegeri de studii articole şi cercetări ale colegilor din 
Țară şi prezentăm, la rândul nostru, materiale în publicaţiile din România (a apărut 
la laşi broşura Ortografia limbii române: prezent, trecut, viitor, cu participarea ling- 
viştilor din Moldova, inclusiv de la Institut), sarcina principală a Institutului fiind in- 
tegrarea noastră plenară în procesul general românesc de studiere ştiinţifică a limbii 
române la toate nivelurile accesibile nouă. Deşi avem cadre puţine şi nu întotdeauna 
gata de a se încadra efectiv în rezolvarea tuturor problemelor, sperăm să ne aducem 
contribuţia la lucrările inițiate şi aflate deja „pe şantier”. 

Cât priveşte intelectualitatea de la noi, dorința supremă este ca ea să-şi însu- 
şească în timp util limba română sub aspectul ei practic, s-o posede într-o formă cel 
puțin acceptabilă, s-o utilizeze corect în toate sferele de activitate. Asta e sarcina 
noastră, a tuturor. 

— Manualele de limba română, dar şi cele de literatură, editate aici, la Chi- 
şinău, au multe, prea multe neajunsuri, unul dintre ele, de altfel principal, e că 
au o structură complicată, sunt scrise într-un limbaj defectuos şi, lucru extrem 
de important, nu suscită interesul elevilor, studenţilor pentru limba maternă. 
Cum vedeţi soluţionarea problemei manualelor, deoarece se ştie că numai prin 
şcoală, cu ajutorul ei vom rezolva problema limbii române? 

— Manualele, cred, ar trebui să fie comune, căci cum vom realiza unitatea mult 
râvnită a limbii, a vieţii sociale, a culturii, dacă vom instrui şi mai departe generaţia 
tânără după manualele ce ar sublinia mereu specificul nostru local, regionalismul 
nostru, care ne-a ținut atâta timp rupți de matca românismului? Trebuie să înțelegem 
odată şi odată acest lucru. 

— Acum, când suntem deschişi pentru democraţie, cine mai opune rezis- 
tenţă măsurilor de reîmpământenire a limbii române sub forma ei literară ca 
limbă de stat a Republicii Moldova? 

— Cei (Şi ştim cine-s ei) pe care îi aranjează (şi ştim de ce) perpetuarea existen- 
tei cât mai îndelungate a două state româneşti: unul cum ştim că este şi unul mai aşa, 
mai simplist cumva, dar al nostru şi, mai ales, separat. 

Încheind, aş vrea să subliniez că singura noastră salvare sub raportul cunoaşterii 
limbii este întreţinerea de contacte permanente cu partea dreaptă a Prutului, cu Țara 
adică, în toate domeniile şi sub toate formele, căci dacă nu se poate pune deocamdată 
problema unităţii politice cu Ţara, cel puţin unitatea culturală, spirituală să tindem a o 
înfăptui într-un termen cât mai scurt. Fără aceasta vom continua încă mult timp să nu 
ştim nici cine suntem, nici ce limbă vorbim. 


Dialog: Alexandru BANTOŞ — Silviu BEREJAN 


Limba Română, nr. 2-3, 1992, p. 123-127 


„DENUMIREA LIMBII NOASTRE E CEA PE CARE O ŞTIE 
TOATA LUMEA — ROMANA” 


— Stimate domnule academician Silviu Berejan, învingând conjuncturis- 
mul politic, riscând să intre în conflict cu Puterea, Institutul de Lingvistică, al 
cărui director sunteţi, apoi un grup temerar de oameni de ştiinţă, urmaţi în fine 
de întreaga Academie a Republicii Moldova, a afirmat adevărul ştiinţific despre 
denumirea limbii noastre. Firesc era ca Parlamentul, dând dovadă de respect 
faţă de cea mai reputată instituţie ştiinţifică a statului, să ia operativ în dezba- 
tere răspunsul formulat şi să facă modificările de rigoare în Constituţie. Or, 
lucrurile nu s-au întâmplat astfel. Parlamentul neglijează opțiunea academică, 
unica valabilă, posibilă şi acceptabilă, sfidând astfel onoarea instituţiei ce are 
mandatul să se pronunţe în problema respectivă. Cum ar trebui să procedeze 
în această penibilă situație Institutul, Academia, în sfârşit, oamenii de ştiinţă, 
care — vede o lume — sunt împinși în cursa oportunismului, a minciunii şi a tră- 
dării misiunii lor? 

— O instituţie cum este Institutul de Lingvistică, ca şi Academia în ansamblu, 
nu are căderea decât să spună care e adevărul. Aceasta e misiunea, sacra misiune, pe 
care 1-a hărăzit-o însuşi Dumnezeu, cum spuneţi Dumneavoastră, domnule Bantoş. 
Mai mult ştiinţa nu poate face; altă armă decât argumentul ştiinţific ea nu are. Să 
constrângă, deci să forțeze pe cineva să accepte adevărul demonstrat ştiinţa nu e în 
stare. Cei ce iau hotărâri şi decizii, cei ce au nevoie de acest adevăr, dacă ei înşişi nu-l 
cunosc, trebuie doar să-l pună în aplicare. Dar dacă pe ei adevărul nu-i interesează, 
dacă ei nu au încredere în ştiinţă şi consideră că ştiu totul, deciziile şi hotărârile luate 
rămân pe conştiinţa lor şi îi va judeca istoria. Deci unicul lucru pe care îl poate face 
ştiinţa în această cu adevărat penibilă situație este să nu accepte minciuna. Altceva 
nu este în puterile ei. 

— Care este misiunea unei Academii în procesul de consolidare a independen- 
tei şi suveranităţii unui stat tânăr? Ce rol ar trebui să i se atribuie acestui templu 
al ştiinţei? 

— Am menţionat deja că misiunea Academiei în orice stat, mai tânăr sau mai 
vechi, în proces de consolidare a independenței şi suveranității sau în orice altă peri- 
oadă, este aceeaşi: de a furniza fapte şi argumente ce ţin de adevărul ştiinţific şi isto- 
ric. Iar statul, vechi sau tânăr, să se bazeze numai pe adevăr, dacă vrea să fie respectat 
de comunitatea internațională. 

Rolul Academiei este cel pe care îl au toate academiile şi centrele de cercetări 
din ţările civilizate în toate timpurile: să stabilească adevărul şi să-l pună în servi- 
ciul statului şi al omenirii. 

— Care este astăzi resortul obştesc al Academiei, al oamenilor de ştiinţă 
în general, în situaţia când puterea legislativă, executivă, partidul de guvernă- 
mânt pun la îndoială oportunitatea, probitatea şi, în ultimă instanță, importan- 
ţa argumentului ştiinţific? 

— Oamenii de ştiinţă, iar în cazul nostru istoricii, care au fundamentat uni- 
tatea neamului românesc, şi lingviştii, care au demonstrat unitatea limbii române, 
nu mai au, după cum am spus deja, nici un resort în situația penibilă care s-a creat. 
Presupun chiar că ei vor fi puşi la un moment dat în imposibilitate practică de a 
se ocupa de istoria neamului şi de lingvistica națională. Vă închipuiţi, probabil, că 
la noi azi nu se mai poate face, de exemplu, nici un manual, nici o gramatică, nici 
un dicționar, nici un studiu care după materie să nu fie de limbă română. Or, dacă 
limbii nu-i putem spune pe nume, cum să faci lingvistică? 

Dar cine ar putea să alcătuiască astăzi manuale şi alte materiale didactice de 
limba moldovenească? Nespecialiştii? Pentru că specialiştii-lingvişti nu pot alcătui 
decât manuale de limba română în situația când toți scriitorii din trecut sunt români, 
iar scriitorii actuali scriu româneşte. 

Că doar numai pe material din operele lui I. Canna, L. Corneanu şi ale altor 
câtorva nu poţi face manuale de limbă şi, cu atât mai mult, de literatură naţională! 

— Se ştie, teoria „limbii moldoveneşti” este harnic promovată de câțiva 
„ideologi”, care adesea nici nu au curajul să-şi semneze opurile, împânzind pre- 
sa, aservită Puterii, cu o sumedenie de pseudonime. Este oare în firea lucrurilor, 
domnule academician, ca într-un stat ce purcede pe calea democraţiei, care jin- 
duieşte a intra în rândul ţărilor civilizate, să fie pusă la îndoială opţiunea unei 
instituţii ştiinţifice cum este Academia, care, spre onoarea ei, după o lungă şi 
neagră perioadă de laşitate şi conjuncturism, a întreprins o acțiune cu adevărat 
istorică? Cum poate fi oprit tăvălugul minciunii împins peste Academie la în- 
demnul câtorva amărâţi politicieni? 

— Aveţi dreptate, domnule Bantoş, nu sunt mulţi „ideologii” (şi, din fe- 
ricire, deocamdată cel puţin, nimeni dintre specialiştii oneşti nu li se alătu- 
ră!), şi publică ei variaţii pe aceeaşi temă sub diferite pseudonime (toate „arhi- 
moldoveneşti”, tip: Herghelegiu sau Băjenaru!), şi e pusă la îndoială opţiunea 
academicienilor şi a Academiei ca instituție ştiinţifică supremă, dar tăvălugul 
minciunii nu poate fi oprit prin demersuri ştiinţifice. Acest lucru ne-a fost de- 
monstrat deja foarte ilustrativ: demersurile respective ale Institutului nostru, 
ale Prezidiului Academiei au fost, pur şi simplu, ignorate. Ca să nu mai vor- 
besc despre apelurile, declarațiile, moţiunile altor instituţii, foruri şi persona- 
lități reputate din lume. 

— Unii afirmă că dacă Institutul de Lingvistică ar fi luat atitudine „promp- 
tă, activă” în preajma adoptării Constituţiei şi în special a votării nefastului ar- 
ticol 13, dacă unitatea şi coeziunea oamenilor de ştiinţă s-ar fi manifestat până 
la aprobarea Constituţiei, consecinţele ar fi fost altele... Ce credeţi Dumnea- 
voastră în această privinţă? 

— Eu cred că o atitudine „mai activă” şi „mai promptă”, decât a luat Institutul 
de Lingvistică, n-a putut fi luată. lar cine afirmă altceva, fie că nu cunoaşte, fie că 
ienorează lucruri general cunoscute. 

Altă chestiune este că nu s-a ținut seama, cum ați subliniat tot Dumneavoastră 
în prima întrebare, nu numai de atitudinea Institutului de Lingvistică, ci nici de cea 
a lingviştilor din România, care şi-au exprimat în câteva rânduri opinia mult mai 
hotărât decât oricând înainte, şi nici de cea a specialiştilor din alte țări europene (şi 
nu numai), care s-au adresat direct parlamentarilor Moldovei. Dar, dacă oamenii nu 
vor să țină cont de nimic, ce poți să mai faci? 

Că doar Congresul al V-lea al Filologilor Români, la care problema s-a dis- 
cutat pe larg, a avut loc anume în preajma adoptării Constituţiei şi hotărârile lui au 
fost aduse la cunoştinţa forurilor de decizie din Republica Moldova, după cum o ştiţi 
prea bine, însoţite de o adresă pe care stătea şi semnătura directorului Institutului de 
Lingvistică. 

Şi ce folos? 

— Ce ar trebui să întreprindă Institutul de Lingvistică, Academia pentru 
a obţine câştig de cauză în problema limbii? 

— Institutul de Lingvistică a obţinut câştig de cauză atunci când a putut spune, 
în sfârşit, că obiectul lui de cercetare este limba română. Dar dacă acest câştig de 
cauză îi este contestat, atunci nu se mai poate întreprinde nimic. Toate mijloacele 
adecvate ştiinţei au fost epuizate. 

S-a scris atât de mult în problema dată, încât numai bibliografia ei ar cuprinde 
zeci, dacă nu chiar sute de pagini. 

Dar cine citeşte cele scrise? Asta-i întrebarea. 

Cine dintre intelectualii noştri, dintre factorii de decizie din republică — parla- 
mentari, funcționari la guvern sau preşedinţie — citeşte, de exemplu, ce e scris în revista 
Institutului de Lingvistică şi a celui de Istorie şi Teorie Literară (dar sunt scrise acolo 
multe lucruri foarte utile pentru cei care nu cunosc bine situaţia)? 

Dar care e efectul celor publicate în revista „Limba Română”? 

Ce ar trebui să întreprindă în situația aceasta „Revista de Lingvistică şi Ştiinţă 
Literară” (pe care o conduc eu) şi revista „Limba Română” (pe care o conduceţi 
Dumneavoastră) pentru ca argumentele ştiinţifice oferite în ultimii ani de publicaţiile 
noastre — argumente mult prea suficiente, convingătoare şi pe înțelesul tuturor— să 
răzbată şi la cei care, după false criterii politice, continuă să rămână surzi, orbi şi 
muţi în faţa adevărului ştiut şi recunoscut de o lume? 

Cel puţin revista noastră nu poate face altceva, decât să popularizeze în con- 
tinuare studiile de limba română şi să contribuie la cercetarea cât mai profundă a 
tuturor formelor ei de manifestare. 

— Descrieţi, vă rog, chipul, situaţia socială, economică a unui cercetător 
ştiinţific în domeniul limbii. Care este starea lui morală în contextul actual? 

— Portretul social şi economic al cercetătorului-lingvist este la fel ca al tuturor 
celorlalți oameni de ştiinţă şi, probabil, ca al tuturor intelectualilor de la noi. 

Cât priveşte starea lui morală, ea nu poate fi calificată în contextul actual 
altfel decât ca deprimantă şi lipsită de orice perspectivă. Căci la noi şi atitudinea 
față de limbă (română sau moldovenească) este cam aceeaşi ca atitudinea față de 
stilul calendaristic (nou sau vechi) în zona de influență a bisericii ruse: deşi ştiinţa 
a demonstrat cu argumente categorice adevărul obiectiv, elementele conservatoare 
îl ignorează totalmente şi apără orbeşte atitudinea demult perimată. Ele nu vor să 
țină cont de faptul evident, la îndemâna oricui, că echinocțiul de primăvară, de 
exemplu, vine la 22 martie după stilul nou (meteorologia demonstrează acest lucru 
pe bază de date temporale absolute), nu la 22 martie după stilul vechi (când ziua a 
crescut de acum în comparaţie cu noaptea cu aproape jumătate de oră), şi continuă 
să menţină în biserică stilul vechi (cu toate contradicţiile ce apar la tot pasul), după 
cum în sferele parlamentare şi guvernamentale din Moldova se menţine denumirea 
„limba moldovenească”. 

Numai că problema limbii este cu mult mai gravă: în timp ce stilul vechi nu 
este impus practicii oficiale, naţionale, denumirea improprie a limbii se încearcă a fi 
impusă şi oficial prin presiune administrativă. 

— Cum ar trebui să arate la modul ideal un Institut de Lingvistică al unui 
stat tânăr, suveran şi independent, decis să se debaraseze de trista „moştenire 
lingvistică” rămasă de la regimul comunisto-sovietic totalitar, care a distrus 
programatic limbile naţionale? Care ar trebui să fie problemele majore, la so- 
luționarea cărora ar urma să fie antrenat un atare institut? 

— Am spus că Institutul de Lingvistică al oricărui stat trebuie să studieze 
sub toate aspectele limba statului, să propage forma ei exemplară, să ceară res- 
pectarea normelor ei. Lucru pe care îl şi face Institutul de Lingvistică din Chişi- 
nău în colaborare cu instituţiile de profil din România, scriind şi publicând studii 
de limba română, participând la manifestări consacrate limbii române, vorbind 
corect limba română şi solicitând acelaşi lucru de la cei din jur. 

— Domnule academician, care este destinul Institutului pe care cu onoare 
îl conduceţi în cazul perpetuării aberantei idei a „limbii moldoveneşti”? 

— Un institut de profil ştiinţific cum este Institutul de Lingvistică nu poate accep- 
ta, am spus deja acest lucru, idei aberante; or, ideea „limbii moldoveneşti” este anume 
o astfel de idee. De aceea consider că, atâta timp cât se va putea, lingviştii oneşti se vor 
ocupa de limba română şi vor numi limba studiată cu numele ei adevărat. Nu altfel. 

Până când, se înţelege, se va pune în aplicare forța, nu numai cea psihologică, 
adică timorarea, înfricoşarea, băgarea în spaimă, dar şi cea fizică — lipsirea de pâinea 
cea de toate zilele. 

Acesta va fi „destinul” Institutului, dacă se va aplica forţa. 

În acest caz mă întreb însă, de unde vor fi luate cadre calificate (cu grade şi 
titluri ştiinţifice), care să poată substitui colectivul destituit al Institutului de Ling- 
vistică? Sau poate că la Academia de Ştiinţe a Moldovei nu se va studia deloc limba 
(deoarece e română prin materie şi grafie)? 

— Sunt oare capabili filologii, colectivul pe care îl conduceţi, să organizeze, 
să participe la o grevă de protest, revendicând dreptul la opțiunea ştiinţifică în 
privinţa denumirii corecte a limbii? 

— Nu cred că greva unui colectiv de 35-40 de oameni ar putea avea un efect 
mai mare decât lucrările despre limba română elaborate de el pe baza cercetărilor 
efectuate. Pe lângă faptul că asemenea acţiuni într-un stat civilizat sunt incompati- 
bile cu activitatea ştiinţifică. Noi trebuie să studiem limba română şi s-o numim aşa 
cum ne dictează materia studiată. 

Institutul de Lingvistică nu trebuie să întreprindă nici un fel de acţiuni speci- 
ale ca să se impună şi să-şi asigure prestigiul. El trebuie, pur şi simplu, să realizeze 
lucrări de certă valoare ştiinţifică şi de mare pondere naţională, prin care s-ar afirma 
în sfera lingvisticii din ţară şi din alte țări. 

— Poate fi găsit un „consens” în problema denumirii limbii noastre? 

— Ce „consens” mai vrem? Adevărul privind limba noastră e unul singur. Şi Insti- 
tutul de Lingvistică, şi Academia de Ştiinţe a Moldovei, în cunoscutele luări de atitudi- 
ne, au afirmat, în temeiul unor argumente ştiinţifice incontestabile, că denumirea limbii 
noastre (cel puţin a formei ei literare, exemplare) e cea pe care o ştie toată lumea — romă- 
nă (vorbirea moldovenească din Republica Moldova, ca şi cea din Bucovina, Sudul Ba- 
sarabiei, Transcarpatia, Federaţia Rusă ş.a., este doar o formă dialectală a limbii române 
ca noțiune generică, unul din graiurile acesteia). 

— Cum trebuie să procedeze pedagogii, ziariştii, toți cei care sunt obligați 
la locul lor de serviciu să se conformeze articolului 13 din Constituţie? 

— Tot aşa cum procedează oamenii de ştiinţă. Să nu accepte neadevărul! În Constitu- 
ție a fost promovat un neadevăr. Deci trebuie revizuită Constituţia, nu adevărul! 

— O întrebare adresată Dumneavoastră în calitate de director al Institu- 
tului, dar şi de om de ştiinţă, care urmăreşte de câteva decenii evoluţia limbii 
române în Republica Moldova: în ce stare se află limba vorbită şi scrisă la noi? 
Cum apreciați evoluţia ei de la 19809 încoace? Cum s-au îndreptăţit pronosticurile 
făcute acum câţiva ani privind ameliorarea situaţiei lingvistice? 

— Limba română vorbită la noi continuă să fie prost ştiută, continuă să funcțione- 
ze doar în unele sfere ale societății zise moldoveneşti (deşi ea e amestecată), societate 
în care se perpetuează bilingvismul, rămas, practic, acelaşi: național-rus; limba română 

continuă să rămână, după gradul de cunoaştere de către vorbitori (fără şansa de a schimba 
cândva ceva), sub nivelul limbilor din toate statele mononaționale. În limba scrisă s-au 
înregistrat, e adevărat, anumite progrese, dar acest lucru nu poate duce la ameliorarea 
globală a situației într-un viitor previzibil. Mai ales că prin desființarea Departamentului 
de Stat al Limbilor a fost paralizat şi controlul asupra utilizării limbii oficiale în instituţiile 
de stat din republică. 

— Numiţi câţiva oameni de ştiinţă din Moldova care întrunesc calităţi de 
veritabili promotori ai adevărului ştiinţific şi concretizaţi prin ce s-au manifes- 
tat calităţile evidenţiate? 

— În fond, oamenii de ştiinţă nu pot să nu întrunească calități de promotori ai 
adevărului ştiinţific (aceste calități fiind inerente tuturor celor prinşi în activitatea de 
cercetare). Numai că în majoritatea domeniilor nu se face caz de acest lucru: e ceva 
obişnuit. 

Problema capătă proporții de caracter social şi chiar moral în ştiinţele umanisti- 
ce, care sunt strâns legate cu politica şi cu ideologia promovată de factorii de decizie. 
Aici interesul politic, de partid duce la exercitarea unor presiuni asupra oamenilor de 
ştiinţă în scopul „fundamentării ştiinţifice” a unor falsuri. Sunt bine cunoscute acțiunile 
forurilor diriguitoare din regimul totalitar comunist în privinţa istoriei, limbii, culturii, 
etnologiei, economiei, sociologiei ş.a.m.d. 

În aceste domenii puţini oameni au putut rezista presiunilor regimului. Pu- 
tea-vor ei rezista în condițiile presingului de astăzi? 

— În unul din interviurile acordate subsemnatului cu ani în urmă, Dum- 
neavoastră afirmaţi că numai suveranitatea reală a Republicii Moldova va so- 
luționa problema funcţionării optime a limbii de stat. Ce credeţi despre această 
problemă astăzi? 

— Am mai răspuns în două rânduri la această întrebare a Dumneavoastră şi 
acum, a treia oară, vreau să spun acelaşi lucru: suveranitatea soluţionează problema 
funcționării limbii de stat (în cazul nostru — a limbii române), dacă însă ea nu e numai 
declarată, ci şi reală, şi dacă se instaurează un mediu de limbă adecvat pentru o ţară 
cu adevărat suverană şi independentă (ca în România, de exemplu, sau în Franţa). 

— Presa oficială a partidului de guvernământ, prin gura unor persoane cu 
vederi nedisimulat antiromâneşti, afirmă că Dumneavoastră ați spus una pe vre- 
mea regimului comunist (că limba e „moldovenească”) şi alta acum, în perioada 
democraţiei (că ea e română). Când aţi avut dreptate, întreabă ei? 

— Atunci „au avut dreptate” ei, pentru că deţineau puterea, iar acum — eu, pentru 
că pot spune adevărul fără a mă teme că aş putea fi pus la zid. Atunci însă nu numai eu 
numeam limba în singurul fel admis, ci toţi lingviştii (fără excepție), toți cercetătorii- 
filologi în general, toți scriitorii, toți ziariştii şi publiciştii de aici. Cine e temerarul lup- 
tător pentru dreptate care atunci, înainte de 1988-1980, ar fi îndrăznit să spună public 
că limba pe care o vorbim este română? Numiţi-mi-l! 

Şi, atunci, pe ce bază mi se reproşează mie că n-am făcut acest lucru? 

Oare nu tot cei ce-mi impută acum că numeam pe vremea lor limba română 
„moldovenească” ne impuneau această aberaţie, insuflându-ne frica de a fi conside- 
rați în caz contrar duşmani ai puterii şi ai poporului? 

lar acum tot aceşti ingi cu mină de mieluşei inocenți fac pe fariseii! Ei, care în 
luările de cuvânt din 1990-1993, numeau, ca şi mine, limba noastră limbă română! 
Recitiți presa timpului şi-i veți găsi numaidecât. 

Adevărul este cel pe care l-am ştiut dintotdeauna: n-am avut şi nu avem altă 
limbă aici decât limba română, şi ei sunt conştienţi de acest lucru, dar îi manipulează 
acum pe cei neinițiaţi, după cum îi intimidau atunci pe cei iniţiaţi. Speriindu-i cu 
năluca „românizării”. 

— Mişcarea pentru renașterea naţională în Basarabia... Care sunt dimen- 
siunile ei reale? 

— Mişcare de renaştere naţională în adevăratul înțeles al cuvântului, după pă- 
rerea mea, de fapt nici n-a fost, căci masele largi ale populaţiei nu erau pregătite 
pentru aşa ceva, nu aveau cunoştinţele necesare şi erau marcate de ideologia co- 
munistă antinațională, cultivată cu mult succes de conducerea de partid. Masele de 
oameni simpli s-au alăturat unei mâini de intelectuali, căci le-a părut la un moment 
dat că aceştia îi vor elibera de jugul sovietic de până atunci, iar când unii „intelec- 
tuali”, promovați la posturi de conducere, s-au compromis prin acțiuni ilicite şi prin 
dezbinarea dintre ei, s-au lăsat manipulați din nou de aceiaşi slujitori şi partizani ai 
regimului vechi. 

— Ce datorii neachitate are academicianul Silviu Berejan? 

— Rog cititorii să nu considere drept lipsă de modestie din partea-mi afirmaţia 
că cercetătorul ştiinţific Berejan şi-a făcut datoria civică până la capăt. Dar să se ia la 
harță meschină cu oameni neştiutori, rău intenţionaţi sau, pur şi simplu, necinstiți în 
acțiuni nu are nici un rost. A spus-o şi Ion Druţă (apropo, de Ion Druţă: Domnia Sa, 
în decurs de mulți ani şi în mai multe scrieri, a luat în țeapă Academia şi, în mod spe- 
cial, fostul Institut de Limbă şi Literatură tocmai pentru faptul că denatura adevărul 
ştiinţific în privinţa limbii). 

Dacă cei de care vorbeam mai sus au plăcerea să debiteze parascovenii şi bizarerii, 
făcând, prin bulversarea realităților obiective, politică din ştiinţă, şi capătă satisfacție de 
pe urma acestei îndeletniciri, lingvistul Berejan a avut şi continuă să aibă satisfacţii de 
altă natură, satisfacţii de creaţie şi, în parte, de rezultatele muncii şi meritele sale de om 
de ştiinţă, de cercetător al fenomenului „limbă” care sunt cunoscute şi recunoscute în 
cercurile ştiinţifice. lar aceste satisfacţii nu pot fi comparate în nici un caz cu cele în care 
se complac activiştii politici de moment. 

Tocmai de aceea nu consider că Berejan ar avea vreo datorie neachitată ca 
om de ştiinţă (în afară, poate, de faptul că n-a scris încă vreo 2-3 cărți serioase de 
lingvistică teoretică, cum şi-ar fi dorit; şi asta din cauză că şi-a consumat timpul 

cu activități de alt ordin, mult mai puţin plăcute, care, pe deasupra, nici apreciate 
nu sunt). 

— Care au fost cele mai luminoase zile pentru academicianul Silviu Bere- 
jan? 

— Mă văd nevoit din nou să previn cititorul a nu lua drept lipsă de modestie 
răspunsul meu la această întrebare. Au fost mai multe asemenea zile. Voi numi doar 
trei dintre ele. 

Prima. Ziua când am realizat că sunt recunoscut ca om de ştiinţă şi acceptat 
ca egal în comunitatea lingvistică internațională (prin citarea studiilor mele serioase, 
prin recenzarea lor în presa de specialitate, prin invitări la diverse întruniri internați- 
onale, prin aprecieri ale vederilor şi ideilor mele în opere de referinţă). 

A doua. Ziua când am primit aici, la Chişinău, avizul de susţinere a candida- 
turii mele la alegerile pentru titlul de membru titular al Academiei din partea ling- 
vistului de talie mondială profesorul dr. Eugeniu Coşeriu (Germania), în care se 
menţiona: (citez!): „....În calitatea mea de profesor emerit de Filologie romanică şi 
Lingvistică generală la Universitatea din Tiibingen, de fost preşedinte al Societății 
Europene de Lingvistică Romanică, al Societăţii Europene de Lingvistică (Societas 
Linguistica Europaea), al Asociaţiei de Cercetări Umanistice (Modern Humanities 
Research Association) etc. şi de bun cunoscător al întregii opere a candidatului pro- 
pus, îmi permit să susțin în modul cel mai călduros această candidatură. Meritele 
domnului Berejan în domeniul lingvisticii sunt incontestabile şi unanim recunoscute 
în ştiinţa naţională şi internațională. Domnul Berejan este astăzi savantul cel mai de 
seamă din Republica Moldova în acest domeniu, şi, anume, atât în ce priveşte ling- 
vistica generală (mai ales semantica), cât şi în ce priveşte lingvistica românească, 
atât sincronică, cât şi diacronică. În afară de aceasta, e de remarcat atitudinea luată şi 
consecvent menținută de dl Berejan în chestiunea limbii naționale. Interviul acordat 
de curând de Domnia Sa în această privinţă revistei „Limba Română” e un model de 
rectitudine şi de etică ştiinţifică” (D-7400 Tübingen 1, 22.X11.1992, Fax.). 

E una din cele 13 aprecieri sosite în ajun de alegeri de la diverse personalități 
şi instituții din Est şi din Vest, apreciere care m-a mişcat însă cel mai mult. 

Şi a treia — ziua concretă din anul trecut, când a văzut lumina tiparului cartea 
Lingvistică din perspectivă spaţială şi antropologică. Trei studii de E. Coşeriu, pe care 
am avut onoarea să o prefaţez şi, împreună cu lingvistul ieşean Stelian Dumistrăcel, am 
reuşit totuşi s-o edităm (depăşind toate dificultățile). 

— Cum suportă povara „comediei minciunii” omul Silviu Berejan? 

— Omul Berejan o suportă foarte greu, dar s-a resemnat total de când a înţeles 
că de „comedia minciunii”, impusă pe bucata de pământ românesc pe care a avut a 
se naşte, nu va putea scăpa până la sfârşitul vieţii sale. 

— Ce proiect, din anii tineri, ce vis neîmplinit aveţi? 

— De fapt, pot spune că toate proiectele majore de la începuturile existenţei 

mele conştiente au rămas neîmplinite, au rămas o „nirvană interioară” mereu sperată. 
Pesemne, am fost un visător iremediabil! 

— Cum aţi proceda dacă printr-o minune ați fi pus în situația de a relua 
de la capăt viaţa... 

— Dacă într-adevăr ar fi posibilă o atare minune, aş prefera să fac matematică, 
cum începusem de fapt. Şi aş fi fost fericit, cred. 

Lingvistica de la noi, cea care se încadra în „Frontul ideologic”, m-a ţinut 
mereu în tagma celor neagreați de puterea oficială şi m-a obligat să accept în tăcere 
mulți ani la rând că româna din Moldova Sovietică este altceva decât româna din 
celelalte regiuni româneşti (strecurând numai în subsidiar ideea că ea e tot română), 
iar acum, când lingvistica parcă nu mai este ideologizată, în loc să poți spune deja 
deschis adevărul elementar, interzis atâta amar de timp, conducerea, prin poziția pe 
care o deţine, te sileşte să demonstrezi axiome evidente (că româna e română, că 
laptele e alb, adică) şi iarăşi nu-i eşti pe plac. 

Aşadar, cu toate că şi conducerea, şi regimul s-au schimbat, atitudinea față 
de limbă şi lingvişti a rămas la noi absolut aceeaşi. Situaţie de neinvidiat, precum 
vedeţi. 

Şi încă ceva: dacă aş lua-o tot în lingvistică de la început, aş prefera să fiu apre- 
ciat exclusiv de specialişti, nu de şefi (prin prismă politico-ideologică). 

Dar dacă n-a fost să fie aşa cum aş fi vrut, nu regret totuşi viaţa trăită, căci, la 
urma urmei, am studiat şi mi-am apărat, cât şi cum am putut, limba neamului. Şi asta 
vreau s-o afirm acum, înspre apusul vieţii, deschis: mi-am iubit dintotdeauna limba şi 
neamul şi anume aceste sentimente mi-au insuflat energie şi putere de rezistență. Le 
voi iubi şi în continuare cu aceeaşi intensitate şi le voi apăra cu aceeaşi perseverenţă 
în orice situaţie. 

Cu convingerea fermă şi cu credinţa nestrămutată că numai aşa e bine, îmi voi 
duce crucea până la capăt. 


Dialog: Alexandru BANTOŞ — Silviu BEREJAN 
Limba Română, nr. 3 (21), 1995, p. 53-60 


„LINGVISTICA NU M-A FĂCUT FERICIT...” 


— Dle academician Silviu Berejan, sunteți autoritate lingvistică apreciată 
în ţară şi peste hotare şi cred că această recunoaştere unanimă nu a apărut, să 
zicem, pe un teren gol. Unde şi cum v-aţi format ca personalitate? Cine v-a in- 
fluenţat destinul? Şi, la urma urmei, de ce aţi ales anume lingvistica? 

— Vreau să inversez ordinea întrebărilor ce mi le adresaţi, întrucât înainte de a 
ajunge a fi recunoscut „în țară şi peste hotare”, cum ziceți Dumneavoastră, a trebuit 
să mă fi afirmat cât de cât în domeniu, ca să aibă lumea ce recunoaşte, adică întâi a 
trebuit să aleg ca preocupare permanentă lingvistica, ca abia apoi cele realizate de 
mine să capete pondere ştiinţifică şi să înceapă a fi remarcate. Deci, ca întotdeauna, 
nu există autoritate fără a fi în prealabil rezultate. 

Cât priveşte faptul cum m-am format şi cine mi-a influenţat destinul, aceasta 
este urmarea unui concurs de împrejurări (fericit sau nefericit, e altă chestiune), un 
Joc al hazardului, dacă vreţi, cum se întâmplă de cele mai multe ori. 

N-aş putea să spun că din cea mai fragedă vârstă am manifestat înclinații 
deosebite spre creație, că aş fi dat dovadă de vocaţii speciale, că aş fi avut talent 
pentru ceva anume. Am fost un copil normal, cam sfios, timid, lipsit de caracter 
şi încredere în propriile forțe, nesatisfăcut de cum arăta şi de ce putea face, care 
privea cu un fel de invidie luminoasă la copiii din jur, care apăreau întotdeauna mai 
isteți, mai hotărâți, mai îndemânatici şi mai frumoşi. Cu timpul însă am început 
să-mi dau seama (mai ales că şi alții observau acest lucru) că posed nişte aptitudini 
pe care nu le au colegii din jur. Dar n-am pus niciodată preţ pe asta, n-am încercat 
să valorific avantajele pe care le aveam, nici atunci chiar când erau apreciate de 
alții. 

Clasele primare le-am făcut în satul de baştină, unde părinții mei erau învă- 
țători, şi n-am considerat că aprecierile ce mi se dădeau acolo erau obiective. Când 
am intrat la liceu, s-a observat că desenez, de exemplu, şi am fost înscris în cercul de 
desen al prof. A. Niculescu (pe care îl frecventa de mai mulți ani şi actualul maestru 
G. Sainciuc), că pot cânta şi am fost inclus în corul liceului, că sunt destul de ager la 
educaţia fizică. Abia atunci a apărut, probabil, ambiția de a fi mai bun, de a mă afirma 
în ceea ce mi se cerea să fac. Mă descurcam destul de bine la matematică şi adesea 
primeam note maximale pentru rezolvări corecte şi neobişnuite ale unor probleme 
(mai ales la teze şi extemporale). 

Dar de cele mai multe ori eram înalt apreciat la limba şi literatura română de 
un profesor foarte exigent şi sever (T. Neaga), ce nu se jena, cu toate acestea, să mă 

noteze, în special la compuneri, cu menţiuni entuziaste (tip: „f.f. bine”, „excelent”, 
„excepțional”), lucru ce mă bucura mult, desigur, fără a-mi provoca însă nici un fel 
de iluzii. Mult mai târziu mi-am adus aminte de aceste aprecieri şi am înţeles de ce 
începusem să exprim anumite gânduri şi sentimente chiar în versuri. Am purces apoi 
să scriu şi un roman, dar numai pentru mine. Mulți ani mai târziu regretatul poet 
Petru Zadnipru, colegul meu de facultate, căruia îi dădusem să citească câte ceva din 
încercările mele literare, m-a sfătuit să le public, dar n-am acceptat. 

Însă, fiind încă în clasa a X-a a şcolii de băieţi nr. 4 din Chişinău, am îndră- 
git, ca şi majoritatea colegilor, matematica predată de talentatul pedagog M. Rez- 
nic şi, drept urmare, împreună cu alţii, m-am înscris şi eu la facultatea de fizică 
şi matematică a Universităţii din Chişinău. Peste aproximativ un an şi jumătate, 
dându-mi seama că îmi place numai matematica şi îmi displace total fizica, m-am 
transferat la anul II al facultății istorico-filologice, la secţia moldovenească. Aici 
mi-am valorificat aptitudinile filologice, am absolvit facultatea cu mențiune, fiind 
remarcat şi oprit la catedră pentru continuarea studiilor la aspirantură. Conducător 
ştiinţific mi-a fost prof. A. Borşci. lar primul şi principalul oponent la susținere 
mi-a fost docentul (pe atunci) N. Corlăteanu (care ulterior a fost unul din referen- 
ţii mei şi la susținerea celei de a doua teze, de doctor habilitat, în 1972, la Mos- 
cova). Pe parcurs destinul mi l-au influențat şi alți oameni, alte personalități, în 
special, din sferele lingvistice ale recunoscutelor centre de ştiinţă din fosta Uniune 
Sovietică — Moscova, Leningrad, Kiev ş.a. Lingvişti ca V. Şişmariov, D. Mihalci, 
R. Budagov, R. Piotrowski şi mulţi alţii mi-au servit drept model demn de urmat 
şi m-au însuflețit în munca mea de cercetare de la începuturi şi până la maturita- 
te ştiinţifică. Mai bine de două decenii am fost sub influența binefăcătoare pen- 
tru mine a acad. H. Mihăescu de la Bucureşti (prin corespondenţa întreținută) şi a 
prof. E. Coşeriu de la Tübingen (prin schimbul de publicații de specialitate). 

— Lingvistica, pe lângă succese şi bucurii sufleteşti, v-a adus şi multe neca- 
zuri — şi în perioada sovietică, când obiectul Dumneavoastră de studiu se numea 
încă limba moldovenească, şi în perioada actuală, când puteți să-i daţi deja, cu 
toate impedimentele, denumirea reală, adică cea de limba română. În acest sens, 
sunt sigură că aţi meditat mult şi că mai continuaţi să meditați şi acum, deşi 
adevărul se află la suprafață. 

— Da, într-adevăr, preocupările mele lingvistice mi-au dat multe satisfacţii 
şi chiar bucurii sufleteşti. Dar lingvistica, trebuie s-o recunosc deschis, nu m-a 
făcut fericit decât în puţinele cazuri când făceam abstracţie de obiectul direct 
al preocupărilor mele de căpetenie — limba din Republica Moldova, când mă 
cufundam în lingvistică pură, ca să zic aşa, acolo unde aveam de a face exclusiv 
cu ştiinţa, nu şi cu politica, cu ideologia. Numai atunci când m-am ocupat de 
lingvistica teoretică, de lingvistica generală, am simțit adevărata atracţie pentru 
munca ştiinţifică, de cercetare, pentru studiu în general (fără comandă de sus, 

fără cenzura celor fricoşi de care eşti dependent şi mai ales fără reticențele pe 
care ţi le impui singur, tot din laşitate în primul rând, şi care sunt extrem de îm- 
povărătoare). 

Am regretat nu o dată că am plecat de la matematici, unde politica şi ideologia 
nu se implicau în măsura în care se implicau în ştiinţele umanistice (ce constituiau 
chiar, cum am înţeles cu timpul, componenta de bază a aşa-numitului „front 1de- 
ologic”), în parte, în lingvistică şi, în special, în lingvistica moldovenească, unde 
forurile de conducere aşteptau în orice moment vreo „diversiune românizatoare” 
naționalist-burgheză. 

În general, n-am profitat de o stare de normalitate, de condiţii pentru studii 
obiective ce n-ar fi depins de nişte „interese supreme”, care dominau toată activitatea 
noastră de cercetare ştiinţifică. Dacă le-aş fi avut, poate realizam mai multe în toți 
aceşti ani! 

Atunci însă nu-mi rămânea decât amărăciunea interdicțiilor şi a neacceptărilor 
şi tristeţea grea a neîmplinirilor. Sentimentul idealurilor neîmplinite, a celor nereali- 
zate încă şi nerealizabile deja, mă torturează şi acum. 

— Noi, studențţii-filologi ai anilor '60-'70, ne dădeam bine seama că „deo- 
sebirile” dintre limbile moldovenească şi română sunt, de fapt, un bluf. Şi totuşi 
despre presiunile ideologice ce se exercitau asupra specialiştilor nu ni se spunea 
nimic. Aţi putea să ne comunicaţi ceva în acest sens? 

— În perioada sovietică de aproape jumătate de secol despre corelaţia dintre 
limba zisă moldovenească şi limba română s-a putut vorbi (atunci când se cerea) 
numai în plan de două entităţi diferite (ca şi despre noțiunile de neam, de etnos, de 
popor, se înţelege). Conceptele de limba moldovenească şi norod moldovenesc fă- 
ceau parte din „sfânta sfintelor” ideologiei dominante şi nu se pretau, în general, la 
discuţii. Ele nu puteau fi abordate decât într-o singură direcție: cea de demonstrare 
a diferenţelor, cu orice argumente, chiar şi din cele ridicole din punctul de vedere al 
oamenilor ce aveau un pic de carte la viaţa lor (îţi permiteai doar în glumă şi numai 
la colț de stradă sau între prieteni foarte siguri să atingi aberanta teorie a celor două 
limbi, iar să abordezi comunitatea etnică — nici în glumă). 

În aceste condiții nimeni, bineînţeles, n-ar fi îndrăznit să spună ceva studenți- 
lor şi tineretului studios fără a se supune riscului de a intra în tagma celor neagreaţi 
de puterea oficială, cu urmări negative dintre cele mai drastice. Deci presiunile ideo- 
logice, de care întrebaţi, deşi nu erau directe, se exercitau zilnic pe toate căile şi era 
necesar să-ți pui la contribuţie toate forțele intelectuale ca să satisfaci exigenţele, 
sau, cel puţin, să nu declanşezi nemulțumirea ori chiar mânia şefilor (şi să nimereşti 
în parantezele cu nume odioase de la vreo plenară ordinară). 

— Sunteţi autor şi coautor al mai multor manuale, dicționare, materiale 
didactice. Editarea „Cursului de limbă moldovenească contemporană” în două 
volume (1956-1959) a însemnat o apropiere de româna literară? 

— În toate lucrările, în special colective, la scrierea cărora am participat ca 
autor, coautor sau redactor, am căutat întotdeauna posibilități să atrag atenția asu- 
pra faptului că limba despre care vorbim în manuale, cursuri, dicționare este limba 
literară, limba cizelată de scriitorii vechi, clasici şi moderni, limba culturii seculare 
a romanicilor orientali (nu puteam doar spune a tuturor românilor!), punând la dis- 
poziţia cititorului toate cele necesare pentru ca el să-şi dea seama de realitate, să în- 
țeleagă că această limbă nu se deosebeşte practic de limba ce se făcea auzită la radio 
Bucureşti, în care se scria în cărțile româneşti nu prea accesibile pe atunci, în ziarele 
din România, care mai apăreau sporadic pe la chioşcuri sau la care puteai fi abonat 
într-un timp (ce e drept, abonarea a fost foarte curând stopată pentru populaţie, ea 
făcându-se foarte limitat, după liste speciale numai în instituţiile de profil). Începutu- 
rile apropierii de româna literară s-au pus, e adevărat, încă în Cursul amintit de Dum- 
neavoastră, în volumul I al acestuia, în care cu străduinţa noastră, a celor mai tineri, a 
fost acceptat un mic paragraf despre identitatea de limbă româno-moldovenească la 
nivel literar (ceea ce a fost, desigur, o performanță deosebită la acea etapă!). 

— Şi dacă am atins de acum trecutul nostru, vreau să vă mai adresez o 
întrebare din pură curiozitate: cu ce se ocupa pe timpuri Consiliul de problemă 
numit „Legităţile dezvoltării limbii moldoveneşti în legătură cu dezvoltarea na- 
tiei socialiste moldoveneşti”, al cărui membru eraţi şi Dumneavoastră? 

— Se ocupa, în fond, cu ceea ce am spus adineaori, adică cu îndoctrinarea 
postulatelor promovate de conducerea de partid, cu ceea ce exprimă însăşi denu- 
mirea consiliului, care pe atunci nu părea deloc stupidă, întrucât exterioriza însăşi 
esența politicii statului: dezvoltarea limbii trebuia să corespundă dezvoltării națiu- 
nii, anume socialiste moldoveneşti. Asta se cerea şi asta vroiau să arate specialiştii 
că fac, indiferent de ce credeau, de ce ştiau şi de ce încercau să mai strecoare în 
subsidiar membrii acestui organ (nu numai ştiinţific, ci şi propagandistic), inclusiv 
ŞI eu. 

— Dar să lăsăm trecutul pentru istoricii contemporani şi viitori, care-l vor 
revalorifica şi reaprecia, şi să trecem la lucruri de altă natură. Mă interesează şi 
următoarele. Când aţi auzit pentru prima dată de Eugeniu Coşeriu? Ştiu că aţi 
scris despre el, că vă apreciază, la rândul său, foarte mult, că sunteţi chiar apro- 
piaţi sufleteşte, nu numai profesional. 

— Pe renumitul nostru conațional l-am cunoscut, ca şi ceilalți lingvişti sovie- 
tici, după studiile sale ştiinţifice, în primul rând, după cele câteva traduceri publicate 
în ruseşte la Moscova, iar apoi după lucrările în alte limbi, pe care mi le-a trimis 
prin poştă chiar autorul drept răspuns la nişte articole de-ale mele pe care i le-am 
donat, în 1968, la cel de al XII-lea Congres Internaţional al Romaniştilor de la Bu- 
cureşti. L-am cunoscut şi personal (despre această întâlnire de pomină am scris cu 
deosebită plăcere în prefața la cartea sa, pe care am editat-o mulți ani mai târziu la 
Chişinău împreună cu binecunoscutul lingvist ieşean Stelian Dumistrăcel). De atunci 

întreținem relații permanente, ne întâlnim din când în când la prestigioase întruniri 
ştiinţifice internaţionale, cum au fost cele din Tutzing de lângă München, din laşi, 
Suceava, Chişinău, Bucureşti (şi iată chiar în zilele acestea, una ratată de mine, din 
Constanţa). 

În altă ordine de idei, vreau să zic că, prin cartea amintită Lingvistică din 
perspectivă spaţială şi antropologică şi prin numărul omagial „Coşeriu” al revistei 
noastre, mi-am legat numele de cel al celebrului lingvist de proveniență basarabeană, 
lucru care îmi prilejuieşte, de fiecare dată când sesizez situația, satisfacţii morale de 
nedescris şi mă mândresc în forul meu interior de aprecierea pe care simt că mi-o 
dă. Deşi conştientizez prea bine distanţa ce ne desparte, căci noi, cei de aici, n-am 
putut niciodată, şi nici acum nu putem să ne comparăm, ca posibilităţi şi ca realizări 
mai ales, nu numai cu colegii de generaţie din Occident, dar nici cu colegii noştri din 
Țară. Profesorul Coşeriu în modestia sa încearcă de acum nu o dată să ne dezvino- 
văţească, zicând că ei, cei de acolo, au avut condiţii favorabile de afirmare, pe când 
noi nu. 

De condiţii, ce e drept, n-am prea avut parte, dacă după o viaţă de om consa- 
crată ştiinţei nu ai nici spațiu suficient să-ți păstrezi în întregime biblioteca adunată 
cu greu mulți-mulţi ani (eu personal am fost nevoit să-mi duc la ţară (cu tot cu dula- 
puri şi rafturi) o bună parte din bibliotecă, în special, periodica şi cărțile didactice, ca 
şi arhiva de manuscrise în majoritatea ei, la care acum nu am acces numai din cauză 
că nu încap în locuinţa pe care o împart cu familia fiului, căci, cu resursele de care am 
dispus ca om de ştiinţă, n-am fost în stare să-i asigur acestuia cel puţin o garsonieră. 
N-am fost acasă la dl. prof. Coşeriu la Tiibingen, de la alţii însă, cărora soarta le-a 
dăruit acest favor, am reținut că dispune de o bibliotecă fenomenală ce ocupă câteva 
încăperi ale locuinţei sale. N-am pretins niciodată la aşa ceva şi nici nu puteam pre- 
tinde, dar să doresc să am lângă mine până la sfârşitul vieţii modestul meu tezaur de 
carte aş fi avut dreptul, cred. 

— Renaşterea naţională, recunoaşterea limbii naţionale ca limbă de stat, 
revenirea la grafia latină nu s-au făcut şi fără contribuţia savanților lingviști de 
la Academia de Ştiinţe. Vă mai amintiţi despre şedinţele Comisiei interdeparta- 
mentale pentru problemele limbii ce avea drept obiectiv determinarea statutu- 
lui lingvistic şi social al limbii moldoveneşti? 

— Cum să nu-mi aduc aminte, dacă eu însumi, în calitate de membru al 
Comisiei de care vorbiți, am prezentat la prima ei şedinţă plenară, în prezența 
Secretarului C.C. al P.C.M., raportul cu titlul numit de Dumneavoastră. A fost 
pentru prima dată când cercetătorii Academiei noastre au făcut nişte afirmaţii 
publice, apărute ulterior şi în presă, despre comunitatea limbii moldoveneşti cu 
limba română şi despre necesitatea trecerii celei dintâi la alfabet latin, care con- 
stituia la acea dată singura deosebire vizibilă dintre ele. Materialele acestei Co- 
misii, larg publicate, au stat la baza luptei de mai departe pentru limbă şi grafie 

şi a ulterioarelor legi despre limba de stat a republicii, iar în ultimă instanţă, şi a 
victoriilor ce au urmat. 

— De ce probleme ale ştiinţei lingvistice contemporane se ocupă în prezent 
colectivul Institutului academic pe care îl conduceţi? 

— În ultimii şase ani de zile, de când există Institutul de Lingvistică ca 
structură aparte, în planurile noastre au fost incluse teme concrete de studiere a 
limbii române în colaborare cu institutele din Bucureşti ale Academiei Române 
şi cu cele de la filialele ei din Iaşi şi Cluj, precum şi cu o serie de universităţi 
româneşti (de la laşi, Cluj, Suceava, Galaţi, Craiova, Timişoara). Majoritatea 
acestor teme sunt noi pentru lingvistica românească şi sunt în cercetare pentru 
prima dată (de exemplu, se lucrează la un dicţionar de derivate al limbii româ- 
ne, e pe sfârşite dicționarul de regim al verbelor româneşti, conlucrează la teme 
comune dialectologii, toponimiştii şi antroponimiştii, au colaborat lexicografii, 
gramatiştii, se inițiază lucrul în comun al etimologiştilor la Dicţionarul etimolo- 
gic academic al limbii române). 

Mai colaborăm la lucrări colective internaţionale de romanistică, cum ar fi 
Atlasul Lingvistic Romanic (cu sediul la Grenoble, Franţa), Patronimica Romanică 
(cu sediul la Trier, Germania), Atlasul Lingvistic European (cu sediul la Firenze, Ita- 
lia). Din 1996 am stabilit un nou fel de relaţii: un grup de cercetători din Germania 
(Universitatea din Leipzig), din România (Universitatea din laşi) şi din Republica 
Moldova (Institutul de Lingvistică din Chişinău) conlucrează la tema de socio- 
lingvistică „Româna vorbită în Moldova istorică” pe baza unui proiect comun susți- 
nut material de Fundaţia culturală germană Volkswagen-Stiftung. 

— Cine vă sunt discipolii? 

— Am avut şi am discipoli (adică persoane ce şi-au făcut ucenicia lingvistică 
sub conducerea mea ştiinţifică directă sau numai consultativă, beneficiind de sprijinul 
acordat de mine), nu numai la Institut, ci şi la alte instituţii ştiinţifice şi de învățământ 
din republică şi din afara ei. Mulţi dintre aceştia şi-au susținut tezele şi activează pe 
frontul lingvistic practic alături de mine (T. Cotelnic, E. Constantinovici, Gh. Popa, 
A. Vulpe, M. Onofraş ş.a.). Cu unii întreţin în continuare legături profesionale şi pur 
omeneşti, deşi nu lucrează la Institutul pe care îl conduc (I. Matcovschi, C. Tănase, 
Gh. Stog, V. Bahnaru, A. Palii, V. Manakin ş.a.). 

Câţiva dintre foştii mei discipoli sunt angajaţi şi în alte domenii la altfel de in- 
stituții, atât aici pe loc, cât şi în alte părți (E. Mândâcanu, P. Ganea, I. Popa, I. Zubcu 
ş.a.). 

Dar consider că am şi un număr de discipoli indirecți, neoficializaţi, ce au 
conlucrat cu mine, au însuşit anumite lucruri, fiind mai mulți ani în preajma mea şi 
acceptând în activitatea lor pozițiile expuse în studiile mele ştiinţifice. 

— Şi în încheiere V-aş ruga să ne vorbiti despre familia Berejan, interesele 
copiilor şi nepoților Dumneavoastră. 

— Sunt căsătorit din 1952, soția mi-a fost colegă de facultate şi a predat şi ea 
limba şi literatura moldovenească (conştientă fiind dintotdeauna, ca şi ceilalți mem- 
bri ai familiei, că este limba română). 

Am doi copii: fiica, lingvist şi ea, în prezent predă franceza la Academia de Mu- 
zică, iar fiul e specialist în alt domeniu — violonist şi maestru de concert în orchestra 
Ansamblului „Joc” (domeniul i l-am ales eu, mi-am luat pe suflet această mare respon- 
sabilitate, deoarece în adolescenţă şi în tinereţe eram îndrăgostit de muzica populară 
românească; mă simt mereu vinovat nu numai pentru că i-am impus profesia, dar, tot 
din vina mea, până acuma nu are acoperiş propriu deasupra capului). 

Mai am şi un unic nepot de la fiică (cu care suntem buni prieteni), a absolvit 
liceul român-englez „Mircea Eliade” şi şcoala medie din Lexington (Statele Unite 
ale Americii, unde s-a aflat un an, selectat pe bază de concurs), după care a intrat la 
Facultatea de Drept a Universităţii din Bucureşti, fiind în prezent student la anul II. 

În republică alte rude de sânge nu mai am (tata şi mama, sora şi fratele — ambii 
mai mici ca mine — nu mai sunt în viață); verii şi nepoții (din partea lor) sunt în Româ- 
nia — la Constanţa. 

— Vă mulțumesc mult pentru interviu! Cu ocazia frumoasei aniversari Vă 
aduc din partea cititorilor şi învăţăceilor sincera recunoştinţă cu tradiționalele 
urări de bine. Mulţi ani înainte, succese în continuare şi fericire în toată plină- 
tatea cuvântului! 


Dialog: Tatiana ROTARU - Silviu BEREJAN 
Săptămâna, | august 1997, p. 15-16 


„LIMBA ROMÂNĂ ESTE SINGURA | 
LIMBĂ LITERARĂ DIN ACEASTĂ ZONĂ 
A ROMANITĂȚII ORIENTALE” 


— Domnule Profesor Silviu Berejan, amintind cuvintele lui Serafim 
Saka, cunoscut scriitor din Republica Moldova, „Ce bine e să fii aici ca şi 
cum ai fi dincolo, dar şi să fii dincolo ca şi cum ai fi aici”, V-aş întreba, pen- 
tru început, dacă acum, în noiembrie 1994, mai sunt aceste reflecţii de actu- 
alitate? Ele au fost rostite la laşi, în anul 1990. 

— Ar fi bine ca să fie şi acum în actualitate dar, din păcate, îmi face impresia că 
ceea ce se putea spune în '90, cu greu se mai poate spune astăzi. Deşi e foarte bine 
să fii aici, fiind dincolo, îmi face impresia că fiind dincolo, nu întotdeauna poţi să fii 
ŞI aici, cel puţin, în perspectiva care se profilează pentru viitor. 

— Am citit şi noi comunicatul dat de Prezidiul A.Ş. al Republicii Mol- 
dova cu privire la aşa-zisa limbă moldovenească. De fapt, care academicieni 
din Chişinău au avut intervenţii în acest sens? Şi, în general, numai lingviştii 
au intervenit în această dezbatere? 

— Nu. Până la această decizie pe care a luat-o Prezidiul Academiei, au răs- 
puns la întrebarea pusă de Parlament, apelului adresat Academiei, într-o rubrică 
specială a revistei Literatura şi Alta, mai mulți membri ai Academiei de Ştiinţe a 
Moldovei, primii fiind nişte oameni nespecialişti în materie, dar oameni de bună 
credință, oameni de ştiinţă oneşti care, ştiind bine adevărul ştiinţific şi istoric, 
l-au afirmat din proprie inițiativă, înainte de a-şi spune cuvântul specialiştii în 
mod organizat. Vreau să-i numesc: primii care au răspuns la rubrica deschisă de 
redacția revistei Literatura şi Arta au fost acad. Vasile Anestiade şi acad. Vsevolod 
Moscalenco, cel dintâi specialist renumit în medicină nu numai în republică, ci 
şi peste graniţele ei, şi al doilea, un fizician, nu mai puţin cunoscut. 

Dumnealor, în doi, au răspuns aşa cum puteau să o facă nişte oameni de 
bună credinţă la apelul adresat Academiei, că e vorba de o limbă şi nu poate fi 
nici un fel de discuţie în privința aceasta. Vorbirea poate să aibă nişte particulari- 
tăți, însă în ceea ce priveşte scrisul totul se supune normelor limbii române lite- 
rare şi tot ce este scris, tot ce este publicat este în conformitate cu normele limbii 
literare, adică ale limbii române, SINGURA LIMBĂ LITERARĂ DE PE ACEST 
TERITORIU, DIN ACEASTĂ ZONĂ A ROMANITĂȚII ORIENTALE. 

Aşa că, în privința aceasta, nici un fel de îndoieli nu pot fi, lucru menţi- 
onat şi de aceşti doi academicieni. După ei, au urmat lingviştii, care şi-au spus 
cuvântul. Toţi lingviştii membri ai Academiei. Sunt trei la număr: acad. Nicolae 
Corlăteanu, veteranul nostru, membrul corespondent Anatol Ciobanu, profesor 
la Universitate, şi subsemnatul. 

După ce am semnat noi un material la această rubrică, a urmat opinia 
acad. Boris Mateenco, cunoscut biolog şi om de cultură, care ştie situaţia şi şi-a 
expus deschis poziția. Au mai publicat apoi, la aceeaşi rubrică, Mihai Cimpoi, 
cunoscutul critic şi istoric literar, şi matematicianul Petru Soltan, membru al 
Academiei, care, de asemenea, a abordat problema într-un fel foarte original, 
aderând la opinia precedenţilor. El a scos în evidenţă câteva laturi văzute prin 
prisma unui matematician. 

De acum în numărul revistei Literatura şi Arta, în care a fost publicat răs- 
punsul Prezidiului Academiei, a fost continuată şi rubrica „Parlamentul întrea- 
bă, academicienii răspund” în care, în paralel cu Hotărârea Academiei, răspund 
şi scriitorii Grigore Vieru şi Ion Druţă. În felul acesta, discuţia s-a încheiat cu 
această Hotărâre şi cu aceste ultime două luări de cuvânt. 

Răspunsul Academiei a fost pregătit de membrii Academiei, filologi de 
frunte ai republicii, printre care acad. Haralambie Corbu, vicepreşedinte al Aca- 
demiei, acad. Nicolae Corlăteanu, membrii corespondenţi Anatol Ciobanu şi Ni- 
colae Bileţchi şi subsemnatul. Deci acest grup de filologi a pregătit materialele 
pentru a fi luate în discuţie la Prezidiul Academiei şi pe baza lor s-a adoptat 
Hotărârea, despre care este vorba. 

— Dumneavoastră sunteţi academician, coordonatorul Secţiei de Ştiin- 
te Umaniste, membru al Prezidiului Academiei de Ştiinţe, dar şi directorul 
Institutului de Lingvistică din Chişinău. În această, ultimă calitate, puteţi 
prezenta succint câteva aspecte ale colaborării cu Institutul de Filologie Ro- 
mână „Al. Philippide” al Filialei laşi a Academiei Române? 

— În privinţa aceasta pot spune cu bucurie numai lucruri bune, pentru că într- 
adevăr s-a stabilit o colaborare ştiinţifică creatoare între Institutul de Lingvistică al 
Academiei de Ştiinţe a Moldovei şi Institutul de Filologie Română „Al. Philippide” 
din laşi. Colectivele de cercetători se află în legătură foarte strânsă de colaborare pe 
linia mai multor teme de cercetare, la care lucrează, în comun şi cu bune rezultate, 
cercetătorii din Chişinău şi cei din laşi. Acest lucru a fost menţionat şi la sfârşitul 
anului trecut (1993, n. n.) la aniversarea a 65 de ani de existenţă a Institutului 
ieşean. Într-adevăr, trebuie să menţionăm că sunt lucruri îmbucurătoare, se lu- 
crează intens la mai multe teme, se fac deplasări comune pe teren. De altfel, I n s ti- 
tutul „Al. Philippide” a fost primul institut din România 

cu care am început colaborarea şi avem de acum şi experienţă: au fost 
culese multe materiale pe teren, au apărut deja studii în care acestea au fost va- 
lorificate. Chiar în volumul de Texte dialectale apărut la Iaşi, în anul 1993, sunt 
precizate şi fixate aceste colaborări în domeniul dialectologiei. 

Se lucrează şi în domeniul cercetărilor de toponimie, pentru a realiza un 
volum cu privire la zona toponimică a bazinului Prut. Acest volum va cuprinde 
toate numele de locuri, toponimele din stânga şi din dreapta Prutului. 

Mai colaborăm şi la unele teme de cultivare a vorbirii; avem relaţii şi în 
ceea ce priveşte gramatica, lexicografia, colaborări care urmează să se dezvolte 
şi în continuare. 

Vreau să menţționez că în acest an a apărut încă o materializare concretă 
a colaborării noastre prin editarea primului volum în limba română din operele 
lingvistice ale lui Eugeniu Coşeriu. Astfel, prin munca în comun a doi lingviști, 
din laşi şi din Chişinău, au fost înmănuncheate o serie de studii în volumul Lingvistică 
din perspectivă spaţială şi antropologică, o lucrare care a fost bine primită de 
cititorul de limba română. Deci şi aceasta este o realizare a colaborării noastre 
începute încă din anul 1990, când, împreună cu dl. loan Oprea, Dumneavoastră, 
dle Horia Bârleanu, aţi venit la Chişinău şi aţi „testat”, ca să zic aşa, şi chiar aţi 
pornit activitatea de colaborare la cele două teme comune de cercetare. 

— Făcând abstracţie de modestia care vă caracterizează, mă văd nevoit să 
precizez că acest volum reprezintă munca Dumneavoastră împreună cu... 

— Da. Munca mea împreună cu dl. prof. Stelian Dumistrăcel, care a fost su- 
fletul şi inițiatorul acestei întreprinderi, dusă la bun sfârşit de noi doi cu ajutorul 
Editurii „Ştiinţa” din Chişinău. Ne bucurăm că am reuşit să punem în circulație, 
în limba română, o serie de lucrări ale profesorului Eugeniu Coşeriu care, prac- 
tic, cel puţin în Republica Moldova, nu era cunoscut deloc. 

— Aş aminti că la lansarea volumului a participat profesorul Eugeniu 
Coşeriu şi a fost profund impresionat de acest eveniment editorial. 

— Da. A fost o bucurie pentru noi, aici la laşi, când cu ocazia Congresului 
al V-lea al Filologilor Români, a fost lansată această carte împreună cu o alta, 
Prelegeri şi conferinţe, apărută concomitent la laşi. A fost o lansare într-adevăr 
emoţionantă; i-au dat lacrimile nu numai profesorului Coşeriu, ci şi nouă, celor 
care am avut bucuria de a duce la bun sfârşit tipărirea acestor lucrări unice, deo- 
camdată, în lingvistica românească. 

Acestea ar fi, să zicem, părțile frumoase ale muncii noastre, bucuriile de care 
mai avem şi noi parte în contextul atâtor factori care nu au nici o legătură cu ştiinţa. 

— Pentru că aţi adus vorba, nu pot ocoli şi o întrebare pe care n-aş fi 
dorit niciodată să v-o pun. În contextul revanşelor politice şi al conflictului 

direct dintre Parlament şi Academia de Ştiinţe a Republicii Moldova, care 
a susținut adevărul ştiinţific cu privire la aşa-numitul glotonim limba mol- 
dovenească, citesc într-un ziar apărut la Chişinău următoarele: „În mare 
pericol se află acad. Silviu Berejan, directorul Institutului de Lingvistică. 
Nu prea are obiceiul să ceară atestate de la Moscova pentru legitimarea unei 
limbi pe care a certificat-o istoria de câteva mii de ani. Să nu ne mirăm dacă 
într-o bună zi vom auzi că, întocmai ca în butada care avea multă trecere 
până mai deunăzi şi potrivit căreia «Mâncat bine, culcat bine, sculat mort» 
i s-a întâmplat ceva, Doamne fereşte!”. 

Vă rog, domnule Profesor, comentaţi puţin acest text! 

— Ei!... Ce-aş putea să vă spun?! Din păcate, asemenea publicaţii mai apar 
şi au mai apărut la noi. Ele au la bază, poate deocamdată, nişte vorbe, nişte opinii 
exprimate de cineva, undeva, cândva, dar poate că, aşa cum se spune, „nu iese fum, 
dacă nu arde ceva, undeva...”. Dar, deocamdată, asta-i la nivel de zvon nerealizat, 
ŞI, cum bine spune autorul, „Doamne fereşte!” să fie realizat în forma cea mai rea 
pe care o are el în vedere! Dar, se înțelege, că vor fi existând nişte spirite revanşar- 
de care acum, când au posibilitatea să mai ceară socoteală cuiva pentru activitatea 
care, după părerea lor, a fost „neavenită”, ar încerca poate să întreprindă şi acțiuni 
de răfuială cu cei care, cred ei, sunt şi au fost mai activi în promovarea adevărului 
ştiinţific şi istoric. Acest adevăr ei nu-l acceptă, pentru că stau pe pozițiile vechi şi 
consideră că numai acele poziţii sunt în favoarea maselor largi din republică. 

Cât priveşte chestiunea care se discută acolo, şi anume că „n-ar cere Bere- 
jan opinia Moscovei”, aş vrea să spun că tocmai, dacă e vorba de opinia ştiin- 
țifică, atunci să ştiţi că opinia ştiinţifică a fost întotdeauna aceeaşi, inclusiv şi 
din partea specialiştilor de la Moscova, care tocmai ne-au şi ajutat să descâlcim 
acest ghem pe care l-au mototolit şi l-au încâlcit oamenii politici, cei care urmă- 
reau scopuri neştiințifice şi nu erau grăbiţi să dea la iveală adevărul. 

Dar asta este pe conştiinţa celor care promovează acest fel de a trata lu- 
crurile, de pe poziții unde prevalează interesul politic. Ca oameni de ştiinţă, nu 
putem fi de acord că politica poate să schimbe adevărul ştiinţific, chiar dacă are 
pâinea şi cuțitul în mână. 

— Am încheia cu un alt citat, dintr-un alt ziar apărut tot la Chişinău, 
nu atât pentru zvonul lansat, cât, mai ales, pentru succinta caracterizare a 
activităţii Dumneavoastră: „Se vorbeşte despre eventualitatea concedierii 
dlui acad. Silviu Berejan, directorul Institutului de Lingvistică al Academiei 
Republicii Moldova. Face să amintim de aportul Domniei sale la procla- 
marea limbii de stat şi la menţinerea glotonimului ei cel adevărat — limba 
română?”. Ne oprim aici, fără alte comentarii... 

În numele revistei „Cronica” şi al cititorilor ei, vă mulţumesc, domnule 
acad. Silviu Berejan, pentru amabilitatea de a ne fi acordat acest interviu. 

— Şi eu vă mulțumesc Dumneavoastră, pentru ataşamentul cu care ați fost 
mereu alături de noi, de adevăr şi de viitor. Pentru că orice s-ar face, viitorul va 
aparține tot adevărului şi adevărul e numai unul, după cum şi limba e numai una: 
LIMBA ROMÂNĂ. 


Dialog: lon-Horia BÎRLEANU (laşi) — Silviu BEREJAN 


Cronica, Anul XXX, nr. 1 (1405), 
1-15 ianuarie 1995, p. 5 


UN DESTIN ÎN IMAGINI 


1948. Trei generaţii ai dinastiei Berejan: 
tata, unchii, bunicul şi un verişor 
al viitorului academician 


10 mai 1940, 
Chişinău. 

Cu liceenii-srăjeri 

în aşteptarea prințului 
moştenitor Mihai I 


25 mai 1940, Chişinău. Silviu Berejan „rătăcit” printre desenatori 


1958. Zoe Berejan, sprijinul dintotdeauna 1959. În Chişinău cu V. Soloviov 
al academicianului 


1959. Silviu Berejan 


1957. Castelul Peleş, Sinaia. 
Silviu Berejan împreună cu soţia Zoe 


- 


Grigore Berejan (tatăl academicianului), învățător de matematică şi desen liniar 
cu un grup de elevi 


—_ 


La Universitate: Alexandru Dârul, Ion Mocreac, B. Chiroşcă, A. Borşci, S. Berejan, 
V. Soloviov, V. Coroban (rândul de sus), Ion Osadcenco, Ala Bulat şi Lealea Cupcea-Josu 

7 martie 2006. 
La Casa Limbii Române 


1 august 1999. 
Constanţa. La o 
cină cu verişorii 
constănţeni 


1 februarie 1986, Bălţi. Silviu Berejan (în 1964, Cernăuţi. Cu T Iliaşenco, 
centru) împreună cu Vasile Bahnaru, Stanislav I. Mocreac şi I. Osadcenco 
Semcinski, Gheorghe Popa şi Gheorghe Stas 


Împreună cu Eugeniu Coșeriu şi Nicolae Mătcaş 


27 septembrie 2007. Silviu Berejan sărbătorit la Academia de Ştiinţe a Moldovei. 
Acad. Gh. Duca, Preşedinte al AŞM, vorbeşte despre lingvistul şi omul de caracter S. Berejan 

Colegi, prieteni, oaspeți la aniversare 


27 septembrie 2007. Mihai Cimpoi, Ana Bantoş, Silviu Berejan, Grigore Vieru 
şi prof. Anatol Ciobanu 


Grigore Vieru cu un mesaj către sărbătorit 


MORFOLOGIA 


VOCABULAR” 


La 
CULTIVAREA LIMBII 
Lă 


TEORIA LIMBII 


Chişinău, AŞM, 27 septembrie 2007. Sărbătorirea a 80 de ani de la naşterea 
acad. Silviu Berejan (una din ultimele poze) 


Cunoscutul viorist Aurel Berejan (primul din dreapta) la omagierea tatălui 


Împreună cu fiica Valentina 
şi nepotul Emil în timpul primei 

(şi ultimei!) călătorii în SUA 
(august, 2007) 


REZOLUȚII, DECLARAŢII, PROTESTE 
ELABORATE CU PARTICIPAREA 
ACADEMICIANULUI 
SILVIU BEREJAN 


CONFERINŢA NAȚIONALĂ 
LIMBA ROMÂNĂ AZI, EDIȚIA A III-A 
(aşi — Chişinău, octombrie 1993) 


În zilele de 28-31 octombrie a.c. a avut loc tradiționala Conferinţă naţională 
de filologie cu genericul Limba română azi, ediția a treia, având în obiectiv tema 
Unitate lingvistică — unitate națională. 

Conferinţa, ce şi-a desfăşurat lucrările la Universitatea „Al. I. Cuza” din laşi şi 
la Universitatea de Stat din Moldova, a luat în dezbatere cele mai diverse probleme 
ale limbii române, ce conduc spre ideea unităţii lingvistice şi naţionale a românilor 
de pretutindeni. 

Conferinţa a întrunit peste 20 de savanţi lingvişti din laşi, Bucureşti, 
Suceava, Chişinău, Cernăuţi. La lucrările Conferinţei a participat şi ilustrul 
savant-lingvist, academicianul Eugeniu Coşeriu (Universitatea din Tübingen), 
căruia 1 s-a conferit titlul de Doctor Honoris Causa al Universităţii de Stat din 
Moldova. 

Cu multă atenţie a fost ascultată comunicarea prof. Anatol Ciobanu Aşa-zisul 
bilingvism moldo-rus ca factor distructiv al unităţii lingvo-naţionale a români- 
lor din Basarabia. Unitatea lingvistică a fost argumentată cu prisos de dovezi în 
comunicările A fare „a naşte” („engendrer”) (Şt. Giosu, laşi), Limbile romanice 
şi subdiviziunile teritoriale ale limbii române (V1. Zagaevschi, Chişinău), Folclo- 
rul — expresie a unităţii lingvistice (George Munteanu, Bucureşti), Unitatea de 
limbă, un adevăr care trebuie demonstrat? (Alexei Palii, Chişinău), Limba română 
şi interferenţele culturale din Nordul Bucovinei (Dochiţa Manole, Cernăuţi), Rolul 
Bibliei de la Bucureşti în evoluția limbii române literare (Vasile Arvinte, laşi), 
Limba română ca instrument de comunicare interetnică în unități plurilingve 
(Stelian Dumistrăcel, Iaşi), Imperativul unității limbii române astăzi (Dumitru 
Irimia, laşi) etc. 

Participanţii la Conferinţă au lansat un APEL şi au exprimat un PROTEST în 
legătură cu două probleme de importanță majoră pentru limba română. 


APEL 


Conferinţa națională de filologie română, ediția a III-a, cu tema Unitate 
lingvistică — unitate naţională, laşi — Chişinău, 28-31 octombrie 1993, face apel 
către Academia Română şi către Academia de Ştiinţe din Republica Moldova ca — în 
conformitate cu adevărul istoric şi cu denumirea dată limbii noastre pretutindeni — 

articolul 13 din Constituţia Republicii Moldova să păstreze următoarea formulare: 
limba de stat a Republicii Moldova este limba română. 


PROTEST 
Conferinţa naţională de filologie română, ediția a III-a, cu tema Unitate 
lingvistică — unitate naţională, laşi — Chişinău, 28-31 octombrie 1993, protestează 
împotriva hotărârii Academiei Române, adoptată şi de Academia de Ştiinţe a Repu- 
blicii Moldova, referitoare la înlocuirea literei î (din i) cu â (din a), care aduce grave 
prejudicii unității scrierii limbii române. 


Limba Română, nr. 3-4 (11-12), 1993, p. 61-62. 


REZOLUȚIA CONGRESULUI AL V-LEA 
AL FILOLOGILOR ROMANI 
(aşi — Chişinău, 6-9 iunie 1994) 


Congresul al V-lea al Filologilor Români, organizat de Societatea de Ştiin- 
te Filologice din România, în colaborare cu Filiala laşi a Societăţii, Universitatea 
„AL. I. Cuza”, Institutul de Filologie Română „Al. Philippide” din Iaşi, Institutul de 
Lingvistică al Academiei de Ştiinţe a Republicii Moldova, Universitatea de Stat din 
Chişinău, ale cărui lucrări s-au desfăşurat la Iaşi şi Chişinău, pornind de la apelurile 
care 1-au fost adresate (de Filiala laşi a Societăţii de Ştiinţe Filologice, Facultatea 
de Litere a Universităţii „Al. I. Cuza”, Institutul de Filologie Română „Al. Philippi- 
de”, Inspectoratul Şcolar al regiunii Cernăuţi, Societatea pentru Cultură şi Literatură 
Română din Bucovina etc.) şi în urma dezbaterilor pe baza rapoartelor prezentate 
în cele două şedinţe în plen (Iaşi şi Chişinău) şi a comunicărilor susținute, la Iaşi şi 
Chişinău, în cele cinci secţiuni, a aprobat, în unanimitate, următoarea Rezoluţie: 

I. — Se va înainta Parlamentului Republicii Moldova Apelul prin care se afirmă 
necesitatea respectării adevărului ştiinţific privind istoria şi esenţa limbii române: 
Limba română este unica reprezentantă actuală a latinităţii orientale, oriunde ar fi 
întrebuințată ca limbă de stat, limbă de cultură, limbă de comunicare, îşi are fixată 
identitatea, definitiv, printr-o singură denumire — limba română — şi are un singur 
alfabet în măsură să-i exprime esenţa şi să-i asigure funcționarea în condiţii opti- 
me — alfabetul latin. (Textul Apelului, aprobat în unanimitate în plenul Congresului, 
se anexează.) 

II. — Se va cere abrogarea Hotărârii din 17 februarie 1993 a Academiei Româ- 
ne privind revenirea la â şi sunt în ortografia limbii române, întrucât: 

— nu are îndreptăţire din nici un punct de vedere (ştiinţific, didactic, economic 
etc.), 

— a fost adoptată împotriva poziţiei exprimate în mod clar şi argumentate te- 
meinic de institutele lingvistice ale Academiei Române, de Institutul de Lingvistică 
al Academiei de Ştiinţe din Republica Moldova, de facultăţile de litere ale universi- 
tăților din Ţară, de oameni de ştiinţă şi de cultură din Țară şi din Republica Moldova, 
de conferinţe ale Societăţii de Ştiinţe Filologice (naţionale sau la nivel de filiale), de 
inspectorate şcolare din ţară şi din regiunea Cernăuţi. 

Pentru pregătirea temeinică a unor eventuale modificări ortografice este 
absolut necesară constituirea de către Academia Română a unei comisii de spe- 
cialişti. 

Consiliul de conducere al Societăţii de Ştiinţe Filologice va înainta conducerii 
Academiei Române o Moțiune referitoare la această problemă. 

II. — Se va adresa forurilor conducătoare din România şi Republica Moldova 
un Memoriu prin care se solicită sprijinul material şi moral absolut necesar pentru ca 
revista Limba Română din Chişinău să nu-şi înceteze apariția şi să-şi poată continua 
rolul fundamental pe care şi l-a asumat în procesul de renaştere națională, inițiat în 
anul 1989. 


Iaşi — Chişinău, iunie 1994 
Limba Română, nr. 3 (15), 1994, p. 4 


APELUL CONGRESULUI AL V-LEA 
AL FILOLOGILOR ROMANI 
ADRESAT PARLAMENTULUI REPUBLICII MOLDOVA 


Stimate domnule Petru LUCINSCHI, Preşedinte al Parlamentului Republicii 
Moldova, stimate domnule Dumitru MOŢPAN, Prim-vicepreşedinte al Parlamentu- 
lui Republicii Moldova, Preşedinte al P.D.A.M., stimați parlamentari! 

Congresul al V-lea al Filologilor Români, desfăşurat între 6 şi 9 iunie 1994 
la Iaşi şi Chişinău, la care au participat oameni de ştiinţă din România, Republica 
Moldova, Germania, Belgia, Ucraina, Franța, Olanda, consideră oportun să supună 
atenției Legislativului Republicii Moldova necesitatea adoptării unei poziţii clare, 
întemeiate ştiinţific, în problema denumirii limbii oficiale (de stat) a Republicii Mol- 
dova. 

Numeroase foruri ştiinţifice întrunite la laşi, Chişinău, Bucureşti, Cernăuţi, 
Timişoara, Tutzing (Germania), cu participarea unor renumiți specialişti din 
lingvistica actuală, au demonstrat cu argumente ştiinţifice că limba de stat în Repu- 
blica Moldova este una şi aceeaşi cu limba vorbită de către românii de pretutindeni 
şi se numeşte LIMBA ROMÂNĂ, singura denumire recunoscută de ştiinţă, în concor- 
danţă cu istoria şi esența ei. 

Reafirmând caracterul unitar al limbii (cu aceeaşi istorie şi aceeaşi structură) 
vorbite în România, Republica Moldova, Ucraina, fosta Iugoslavie etc., Congresul 
al V-lea al Filologilor Români subliniază încă o dată că se impune respingerea în 
mod hotărât şi definitiv a falsei teorii despre existența unei limbi moldoveneşti în 
afara românei. Limba română este unica reprezentantă a latinităţii orientale care 
funcționează în România, Republica Moldova, Nordul Bucovinei, Transcarpatia, 
fosta Iugoslavie şi în alte regiuni limitrofe. 

Congresul al V-lea al Filologilor Români consideră că: 

— în situația în care Parlamentul actual şi-a asumat misiunea dificilă de a con- 
tinua transformările democratice şi procesul de Renaştere Naţională, inițiate în anul 
1989; 

— în situaţia în care Republica Moldova îşi extinde contactele cu ţările străine, 
unde se cunoaşte adevărul despre istoria poporului din tânărul stat moldovenesc şi a 
limbii lui; 

— în situaţia în care Republica Moldova îşi croieşte drum spre Consiliul Eu- 
ropei, pentru a se aşeza în rândul ţărilor moderne, iar mandatul de încredere pentru 
includerea în acest organism este Constituţia, 


212 Silviu BEREJAN 


acum, când se definitivează textul Legii Fundamentale a țării, Parlamentul nu 
poate să ignore adevărul ştiinţific, unanim recunoscut, şi trebuie să fixeze în Consti- 
tuție, în spiritul respectării acestui adevăr, denumirea limbii de stat din Republica 
Moldova prin glotonimul LIMBA ROMÂNĂ. 

Fixarea în Constituţie a denumirii Limba Română va pune capăt unui capitol 
ruşinos al ideologiei şi practicii din fostul regim totalitar, în care Republica Moldova 
a fost implicată fără voie, va lichida pentru totdeauna o sursă periculoasă de tensiona- 
re a situaţiei politice, excluzând duplicitatea în interpretarea fenomenului lingvistic 
românesc, va permite românilor moldoveni să-şi recapete siguranța şi demnitatea de 
neam, iar oamenilor politici de la Chişinău să apară cu demnitate în faţa adevărului 
ştiinţific şi în faţa istoriei. 


Iaşi — Chişinău, iunie 1994 
Limba Română, nr. 3 (15), 1994, p. 5 


ŞEDINŢA LĂRGITĂ A PREZIDIULUI ACADEMIEI DE ȘTIINȚE 
A REPUBLICII MOLDOVA PENTRU DISCUTAREA 
ȘI APROBAREA RĂSPUNSULUI SOLICITAT 
DE PARLAMENTUL REPUBLICII MOLDOVA 


Pe data de 9 septembrie a.c. Prezidiul A.$.M. s-a întrunit într-o şedinţă lărgi- 
tă cu participarea membrilor Academiei — specialişti în domeniu, a directorilor de 
institute şi a mai multor şefi de servicii de la Secţia de Organizare. Pe ordinea de 
zi a figurat o singură problemă — examinarea variantelor de răspuns ale A.Ş.M. la 
Hotărârea Parlamentului „Cu privire la necesitatea abordării ştiinţifice a istoriei şi 
folosirii glotonimului limba moldovenească din 28 iulie 1994, pregătită de membrii 
Academiei care activează în domeniul filologiei (Silviu Berejan, Nicolae Bileţchi, 
Anatol Ciobanu, Haralambie Corbu, Nicolae Corlăteanu). 

În cuvântul său de deschidere preşedintele A.Ş.M., dl acad. Andrei Andrieş, a 
menţionat că nu e nimic neobişnuit în faptul că Parlamentul Republicii Moldova s-a 
adresat Academiei, solicitându-i opinia competentă într-o problemă de ştiinţă. Şi nu 
e vorba că Parlamentul n-ar fi fost informat asupra opiniei specialiştilor de la Insti- 
tutul de Lingvistică şi a unor prestigioase foruri ştiinţifice cu privire la limba vorbită 
în Republica Moldova. Hotărârea Parlamentului de a solicita opinia Academiei în 
problema dată îşi găseşte explicaţie în faptul că unele aspecte ale problemei necesită 
precizări suplimentare. 

Pentru a onora solicitarea Parlamentului şi a formula un răspuns competent, 
a menționat dl A. Andrieş, au fost convocați filologii-membri ai Academiei, care au 
elaborat şi au prezentat Prezidiului A.Ş.M. spre discutare şi aprobare trei variante de 
răspuns. 

În continuare academicianul coordonator al Secţiei de Ştiinţe Umanistice 
dl Silviu Berejan a făcut o retrospectivă a problemei, încadrând-o în contextul larg 
al evoluţiei lucrurilor în ultima jumătate de secol. Mai întâi, acad. S. Berejan a atras 
atenția celor prezenţi asupra consecinţelor nefaste pentru ştiinţa Republicii Moldova 
pe care le-ar implica acceptarea perimatului glotonim limba moldovenească pus din 
nou în circulaţie de actualul Parlament. În felul acesta, lingvistica din Republica 
Moldova ar fi aruncată cu cel puţin cincizeci de ani în urmă, revenindu-se astăzi 
la o stare de lucruri de mult depăşită sub toate aspectele. Suntem puşi, a menționat 
raportorul, în situația de a demonstra, pentru a câta oară, adevăruri ştiinţifice bine 
cunoscute, devenite axiomatice, precum sublinia recent şi membrul titular al A.Ş.M. 
scriitorul Ion Druţă. De aceea, a precizat dl Silviu Berejan, „nu voi prezenta un 

raport propriu-zis de elucidare a esențelor, — cu atât mai mult cu cât toți membrii 
Prezidiului A.$.M. cunosc problema fie din materialele prezentate astăzi, fie din cele 
publicate în presă —, ci voi expune doar nişte date suplimentare care vor contribui, 
sper, la luarea unei decizii juste”. 

Problema limbii a fost discutată în Republica Moldova la mai multe foruri spe- 
ciale. Mai întâi de toate, a fost o conferinţă la Chişinău în 1951, la care s-au pus bazele 
cercetării ştiinţifice adecvate a limbii utilizate în Moldova. La această conferință, în 
raportul acad. V. Şişmariov, s-a vorbit despre unitatea limbii standard, adică a limbii 
literare folosite în Republica Moldova şi în România. Mai târziu, problema unității 
limbii a fost reluată în 1967, 1972, 1988, 1989, 1990, 1991, 1992, 1993, 1994. Cu toate 
acestea, în prezent s-a creat o anume situaţie în ceea ce priveşte denumirea ei. 

Apare ideea că: „Da, limba e una, dar e vorba, în cazul nostru, de denumire. 
Iar denumirea ce-i? E pur şi simplu o etichetă”. Or, lucrurile nu sunt atât de simple, 
pentru că denumirea fixată actualmente în Constituţie va atrage după sine urmări 
dezastruoase de lungă durată pentru întreaga noastră cultură. Acest lucru este incon- 
testabil. Putem spune chiar că deja se fac simţite anumite presiuni, deschise şi foarte 
agresive în ceea ce priveşte folosirea termenului de limba română, care este singurul 
termen admis pentru limba literară atât de la noi, cât şi din România. Altă denumire 
nu poate fi, precum nici altă limbă nu s-a constituit, nimeni n-a format-o, nimeni n-a 
ajuns să ridice la nivel de limbă a culturii vorbirea (care are particularități specifice 
reale) din Republica Moldova şi din Moldova de dincolo de Prut, vorbire care se 
încadrează în subdialectul moldovenesc, ce nu se termină la Prut, nu se termină nici 
chiar la Carpaţi. Sub aspectul ariei sale de răspândire, idiomul romanic oriental are 
două mari ramuri: cea muntenească şi cea moldovenească. Cea moldovenească cu- 
prinde Republica Moldova, Moldova de până la Carpaţi, dar şi Bucovina, şi Nordul 
Transilvaniei, şi Maramureşul, şi alte regiuni care merg până aproape de granița de 
vest a României. Ramura muntenească cuprinde Muntenia, dar şi Sudul Moldovei 
istorice, Sudul Transilvaniei, Oltenia, Dobrogea. 

Deci nu ne putem opri la Prut, oricât am vrea. lar limba de cultură, care 
s-a format pe baza tuturor graiurilor de pe teritoriul locuit de populația romanizată, 
a cuprins particularitățile esenţiale ale acestor graiuri, şi, în primul rând, ale celor 
două mari ramuri de care am vorbit. Deci nu există o altă limbă literară care s-ar fi 
statornicit aici, pentru că aceasta nu se face într-un an, în zece ani sau chiar în câteva 
decenii. Istoria a lucrat în decursul secolelor până a ajuns să fie demonstrat şi ştiinți- 
fic cunoscutul adevăr că limba română este o limbă unitară, formată pe baza tuturor 
graiurilor şi subdialectelor din Nordul Dunării în primul rând. Graiurile, limba vor- 
bită, vorbirea regională, locală este tot domeniul nostru; tot noi, lingviştii, care ne 
ocupăm de limba română, ne ocupăm şi de ele: le înregistrăm, le studiem pe teren, 
le valorificăm. Dar nu se poate spune că acesta este mijlocul de comunicare cultă în 
Republica Moldova. 

Consider că materiale au fost multe şi cine a vrut să se documenteze, cine a 
vrut să cunoască situaţia a avut posibilitatea să-şi satisfacă curiozitatea, chiar şi acei 
care nu sunt specialişti şi n-au nevoie de detalii de acest fel; în definitiv, nu e nevoie 
ca toată lumea să facă lingvistică. 

În încheiere, a spus dl. S. Berejan, consider că toate cele întâmplate cu fixarea 
glotonimului limba moldovenească în Constituţie încap bine între două maxime la- 
tineşti. Prima: Ignorantia non est argumentum, pentru că asta o ştiau încă strămoşii 
noştri (dacă nu ştii, nu ştii, nimeni nu te învinuieşte; dar nici argument neştiința nu 
poate fi). Şi a doua: Errare humanum est, perseverare diabolicum. Or, suntem în fața 
faptului când se perseverează anume în eroare. 

Comunicarea acad. S. Berejan a fost completată de vicepreşedintele A.Ș.M., 
acad. Haralambie Corbu, care a menționat că, dacă s-ar proceda la o abordare istorică 
mai profundă a problemei discutate, s-ar putea găsi situaţii analogice în secolul al 
XIX-lea şi, mai ales, în deceniul al patrulea al secolului nostru, când în Republica 
Autonomă Moldovenească s-a revenit la grafia latină, la limba literară, la scriitorii 
clasici. După cum vedem, a continuat oratorul, în 1951 s-a revenit la aceeaşi proble- 
mă, discuţia susținându-se, fireşte, cu noi argumente şi la alt nivel. Să nu uităm că 
lucrurile acestea s-au făcut în anii când mai trăia Iosif Vissarionovici Stalin şi se ştie 
bine cu ce s-a încheiat perioada anilor 1931-1937. 

Tendinţa de a promova o limbă literară veritabilă, a menționat dl H. Corbu, a 
fost dintotdeauna o tendință a intelectualităţii, deoarece nu se poate face cultură într-o 
limbă provincială, care a rămas la nivelul anului 1812. Cu părere de rău, evoluția 
firească a limbii la noi a fost stopată, deoarece am fost rupți de masivul lingvistic 
românesc. Cu toate acestea, intelectualitatea a încercat în repetate rânduri să depă- 
şească această stare de lucruri. Dacă ne referim la situația actuală de la noi, observăm 
că se încearcă a atribui problemei în discuţie un caracter pur terminologic. Or, lucru- 
rile nu sunt tocmai de aşa natură. Vorba e că terminologia pe care vrem s-o stabilim 
trebuie să acopere realitatea lingvistică şi să corespundă adevărului ştiinţific. Nu se 
poate înlocui întregul cu o parte a lui, adică nu se poate substitui limba literară co- 
mună cu unul dintre subdialectele ei. 

Atât în 1932, cât şi în 1952, a continuat domnul vicepreşedinte, era absolut 
clar că Alecsandri, Eminescu, Creangă, recunoscuţi drept clasici şi ai literaturii mol- 
doveneşti, au scris într-o singură limbă. Cu atât mai mult astăzi, când avem acces 
nu numai la piscurile literaturii, ci şi la întreaga literatură românească, nu mai pot fi 
discuţii în problema unității limbii, precum şi a denumirii ei. Există o singură limbă 
şi denumirea ei adecvată este limba română. Dar faptul că o parte a populaţiei din 
Republica Moldova se consideră moldoveni, iar limba pe care o vorbesc — moldove- 
nească, ne obligă să dăm dovadă de o anumită înţelegere şi toleranță. Însă toleranță 
nu în ceea ce priveşte principiile — în Constituţie trebuie să fie fixată limba română, 
altfel putem nimeri iarăşi într-o zonă foarte acută. Fixând în Constituţie adevărul aşa 

cum este, putem să scoatem de pe tapet acest război lingvistic, terminologic care se 
duce la noi astăzi. 

Luând cuvântul în cadrul discuțiilor, dl acad. Vasile Anestiadi şi-a exprimat 
îngrijorarea în legătură cu faptul că unii jurnalişti, precum şi parlamentari, n-au con- 
ştientizat pe deplin seriozitatea problemei discutate. Dacă lingvistica modernă a de- 
monstrat cu probe irefutabile că limba de pe ambele maluri ale Prutului este una şi 
aceeaşi şi că denumirea ei adecvată este limba română, acest adevăr axiomatic tre- 
buie să devină lege pentru toată lumea. Ştiinţa trebuie să fie respectată de orice regim 
politic şi orice putere de stat trebuie să se înconjoare de consilieri inteligenţi, care 
pledează numai şi numai pentru adevăr. Abandonarea adevărului ştiinţific duce, ine- 
vitabil, la deformări de ordin spiritual. De lucrul acesta m-am convins când lucram 
ca profesor la Teleneşti în anii 1944, 1945, 1946 şi când mi s-a indicat să predau 
moldoveneşte, nu româneşte. 

Referindu-se la declarațiile mişcării „Pro Moldova”, şi anume la pasajele în 
care 1 se recomandă conducerii de vârf a Academiei „să mediteze adânc” şi să răs- 
pundă: „<...> Academia de Ştiinţe a cărei ţări ei o reprezintă, din sudoarea cărui 
popor au răsărit şi se hrănesc împreună cu oastea lor de habilitați şi mai puţin 
habilitaţi”, oratorul a menţionat că profesionalismul şi probitatea morală ale acestor 
consilieri din „Pro Moldova” lasă mult de dorit. lar în ceea ce priveşte acuzațiile 
aduse lingviştilor că ar fi inconsecvenţi în tratarea problemelor discutate astăzi, 
acad. V. Anestiadi a subliniat în mod special onestitatea şi marele curaj de care au dat 
dovadă lingviştii care au încercat şi în epoca totalitarismului să spună lucrurilor pe 
nume, dar mai ales acum când ne-am debarasat de ideologia sufocantă totalitaristă, 
au demonstrat onest care este adevărul ştiinţific, pe care noi, dacă suntem oameni de 
ştiinţă şi dacă ținem la Academia noastră, avem obligația să-l susţinem şi să-l pro- 
movăm, indiferent de conjunctura politică. Trebuie să conştientizăm marele pericol 
pe care îl reprezintă tendinţele actuale de a abandona profesionalismul atât în ştiinţă, 
cât şi în alte domenii de activitate. Să-l conştientizăm şi să atenţionăm opinia publică 
asupra acestui pericol. 

În încheiere dl acad. V. Anestiadi a propus ca Prezidiul A.Ş.M. să adreseze Pre- 
şedintelui Republicii Moldova următorul apel: „Ținând cont de axiomele ştiinţifice 
cu privire la unitatea limbii române şi la denumirea ei, axiome recunoscute atât pe 
plan național, cât şi internațional, precum şi de starea socială tensionată, vă solici- 
tăm, domnule Preşedinte al Republicii Moldova, în calitatea Dumneavoastră de ga- 
rant al tuturor cetăţenilor Republicii Moldova, prin decret prezidențial să suspendaţi 
articolul 13 al Constituției Republicii Moldova până la legalizarea termenului limba 
română în Constituţie”. 

Domnul acad. Sergiu Rădăuţanu s-a declarat întru totul de acord cu cele ex- 
puse de lingvişti în răspunsul prezentat, menţionând că avem de-a face cu o singură 
limbă literară, care este limba română. Sunt de acord, a subliniat dl S. Rădăuțanu, cu 

cele spuse de dl Anestiadi. Profesorii trebuie să ştie ce vor preda. S-a creat o situație 
penibilă: generaţia care ieri a studiat şi a susținut examenul la limba română astăzi 
nu mai ştie ce obiect va studia în calitate de limbă maternă — limba română sau 
aşa-zisa limba moldovenească. Şi noi, şi domnii din Parlament trebuie să înțelegem 
ce dificultate creăm şcolii şi învățământului în general: pentru că noi discutăm, iar 
profesorii trebuie să lucreze. În ultimul timp a scăzut atenția faţă de limbă. Valul 
acesta de luptă pentru limba literară trebuie folosit pentru a spori interesul față de 
limba română, pentru a aprofunda cunoştinţele noastre în materie de limbă literară. 

Academicianul Ilie Untilă consideră că versiunea de răspuns prezentată de 
lingvişti este bine gândită şi reflectă întru totul adevărul. Şi dacă a venit vorba de 
adevăr, a subliniat Domnia sa, s-ar cuveni să-l formulăm cu maximum de claritate şi 
să ne amintim că anume în 1940, în urma pactului Ribbentrop-Molotov şi a ocupației 
Basarabiei de către sovietici, a fost creată Republica Sovietică Socialistă Moldove- 
nească şi a fost impusă oficial limba moldovenească. Acesta e adevărul şi nu avem 
de ce ne teme a-l spune. Să nu ne închipuim că dacă vom vota limba moldovenească, 
pierzându-ne demnitatea, vom obţine liniştea şi pacea pe acest pământ şi liderii de 
la Tiraspol se vor dezice de ambițiile lor secesioniste. Dimpotrivă. La ora actuală se 
pierde, se distruge tot ce a fost câştigat în ultimii ani. ŞI noi, ca oameni cinstiți, tre- 
buie să spunem care este realitatea şi să nu ne ascundem de ea ca struțul care-şi bagă 
capul în nisip. Asta e tragedia neamului nostru. Dacă vom descrie istoria just, va 
deveni limpede de unde s-a luat limba moldovenească pe acest pământ. Ea n-a fost 
limbă moldovenească... Doar până în 1812 pe ambele maluri ale Prutului se vorbea 
una şi aceeaşi limbă. E cel puţin neserios să crezi că după o sută şi cincizeci de ani de 
ocupaţie la noi s-a format o limbă nouă. Altceva e că peste Prut limba şi-a continuat 
dezvoltarea ei firească, pe când la noi această dezvoltare a fost întrucâtva încetinită. 

În încheiere acad. Ilie Untilă a declarat că susține propunerea acad. V. Anestiadi 
de a adresa Preşedintelui Republicii Moldova un apel privind suspendarea articolului 
13 al Constituţiei şi a subliniat în mod special necesitatea de a conştientiza pericolul 
pe care-l poate aduce perpetuarea stării de lucruri legiferate astăzi. Nu e vorba de un 
Joc de cuvinte: moldovenesc, românesc... E vorba de nişte consecinţe foarte grave 
atât pentru copii, elevi, cât şi, mai ales, pentru limbă în general, care se poate dezvol- 
ta normal doar în mediul ei amplu. Chestiunea dată trebuie rezolvată urgent, pentru 
că începe anul şcolar şi lucrurile nu mai pot fi tărăgănate. 

Academicianul Gheorghe Ghidirim s-a declarat îngrijorat de soarta copiilor şi 
a nepoților noştri cărora ministrul învățământului dl Gaugaş le-a promis un dicţio- 
nar moldovenesc-românesc (sic!). Situaţia creată, a continuat Domnia sa, se explică 
prin existenţa a două lucruri: conformismul şi agnosticismul. Încă agnosticul Du 
Bois-Reymond spunea că Ienoramus et ignorabimus, adică „nu ştim şi nici nu vrem 
să ştim”. lată aceasta e situația de la noi în momentul de față. Dar se cunoaşte şi 
altceva: în evul mediu papa de la Roma i-a răspuns unui rege din Germania că: Nec 

regnum non est supra grammaticos. Deci nici chiar Parlamentul nu poate domina 
gramatica, adică ştiinţa. 

Insist ca adevărul să fie primar, să nu se înţeleagă că aceasta e doar părerea 
lingviştilor, ci că, bazându-se pe opinia lingviştilor, Prezidiul A.Ş.M. aprobă astăzi 
versiunea de răspuns la apelul Parlamentului. Şi al doilea lucru, referitor la propune- 
rea dlui acad. Anestiadi de a face un demers către Preşedintele Republicii Moldova, 
care într-adevăr este un garant pentru absolut toți locuitorii, indiferent de opțiune 
politică, confesiune şi aşa mai departe. Menţionez că, dacă nu vom face acest lucru, 
discuţiile în Parlament pot să dureze la infinit. Dar anul de învățământ a început deja. 
De aceea rezolvarea problemei trebuie urgentată. 

DI academician Mihai Cimpoi a atras atenţia asistenţei asupra inutilităţii aces- 
tor discuţii, deşi, pe de altă parte, există şi o utilitate: e vorba de comunitatea şti- 
ințifică internațională şi trebuie să avem obrazul curat în fața acestei comunități. 
Academia noastră trebuie să spulbere speculaţiile care se fac în jurul acestei proble- 
me, demonstrând că noi pledăm pentru adevărul ştiinţific, pentru adevărul istoric. În 
felul acesta vom curma tot ce se mai insinuează prin rubricile gazetelor noastre. S-a 
menţionat deja că avem de a face cu o axiomă, cu un adevăr axiomatic şi discuțiile 
în problema dată sunt absolut de prisos. Bineînţeles, Parlamentul ne poate provoca şi 
la alte discuţii „ştiințifice”, din moment ce se afirmă că cercul are 380%, iar triunghiul 
are patru laturi. Acad. M. Cimpoi şi-a declarat adeziunea la opinia colegilor care au 
accentuat că sub acest glotonim se ascund mai multe dedesubturi, despre care, de 
altfel, Domnia sa a scris în Literatura şi Arta şi nu e cazul să le mai repete. 

DI academician Mihai Lupaşcu a relatat că problema dată a fost discutată în 
repetate rânduri în Parlament, în diferite comisii, discuțiile însă nu se purtau la ni- 
vel ştiinţific, ci pornindu-se de la cu totul alte considerente. Faptul că dl P. Lucin- 
schi a venit cu inițiativa de a solicita opinia Academiei trebuie apreciat pozitiv: cine 
vrea să cunoască adevărul poate să-l cunoască. Aş mai dori să subliniez, a continu- 
at acad. M. Lupaşcu, că dacă luarea de cuvânt la radio a marelui scriitor acad. Ion 
Druţă, precum şi articolul Domniei sale apărut în Moldova Suverană ar fi anticipat 
votarea Constituţiei, atunci faptul ar fi dus la limpezirea şi înțelegerea multor lucruri. 
Cele întâmplate să ne fie de învăţătură: există încă multe probleme complicate, care 
se cer rezolvate, şi noi nu trebuie să aşteptăm semnalul de sus: ia expuneţi-vă păre- 
rea! Noi trebuie să acţionăm cu mai multă promptitudine, să ne expunem opinia cu 
competență şi să demonstrăm astfel că fără ştiinţă astăzi nu poate fi rezolvată nici o 
problemă. Eu am vorbit nu o singură dată şi în Parlament că ignorarea ştiinţei duce 
la distrugerea societăţii. Atitudinea mea ca deputat în Parlament față de această pro- 
blemă a fost una şi aceeaşi — termenii limba moldovenească şi limba română sunt 
identici: ei denumesc una și aceeaşi realitate, una şi aceeași limbă. În privinţa denu- 
mirii — română sau moldovenească — vreau să spun că o mare parte de vină o poartă şi 
oamenii de ştiinţă. Unii nedoritori ca limba noastră să fie numită română speculează 

presupusa lipsă de principialitate a specialiştilor. Ei ne întreabă: ieri spuneați una, 
iar astăzi spuneţi alta, deci când aţi spus, dlor savanţi, adevărul? De aceea trebuie să 
fim principiali până la sfârşit, aşa cum suntem astăzi, şi să nu ne schimbăm opiniile 
odată cu schimbarea puterii, a partidelor. Partidele vin şi se duc, iar adevărul ştiinţific 
rămâne. 

Acad. Dumitru Ghiţu a subliniat în mod deosebit importanţa A.$.M. în calitate 
de consilier colectiv al Parlamentului şi al Guvernului Republicii Moldova, deşi se 
întâmplă, şi nu rareori, ca Academia să rămână în urma evenimentelor în rezolvarea 
unor probleme de mare importanță şi actualitate. Astăzi noi trebuie să demonstrăm 
opiniei publice că ne situăm pe poziţii ştiinţifice, că Academia este templul unde să- 
lăşluieşte adevărul şi se caută adevărul. Aş vrea să se ştie, a continuat dl acad. Ghiţu, 
că nu e corect, ba chiar avem de-a face cu un şantaj ascuns, când se admite sau se 
lansează ideea că un membru sau altul al Prezidiului A.$.M. poate decide soarta lim- 
bii. Şi dacă a venit vorba de şantaj în ştiinţă, să ne amintim de situația de nu demult 
a lingviştilor care erau forțați de C.C.-ul atotştiutor să pună în circulație idei străine 
ştiinţei. Şi nu spuneam noi deseori: mulțumesc ție, Doamne, că nu sunt lingvist? 

Bineînţeles, avem cu toții păcate, dar acum, când există posibilitatea să scă- 
păm de ele, să ne spălăm obrazul şi să rămânem cu conştiinţa curată — să nu ratăm 
această ocazie şi să spunem lucrurilor pe nume, aşa cum au procedat lingviştii în 
răspunsul propus spre discuţie. 

Acad. Vsevolod Moscalenco a atras atenția asupra oportunității sugestiei dlui 
acad. V. Anestiadi privind necesitatea unor acţiuni eficiente în vederea întreruperii 
acțiunii articolului 13 al Constituției până la legiferarea adevărului ştiinţific, adică 
existenţa unei singure limbi de cultură şi de o parte, şi de alta a Prutului — limba ro- 
mână. Mai pe larg, mi-am expus părerea în această problemă şi în presă, a menţionat 
Domnia sa, de aceea nu voi insista aici cu argumente. 

Domnul acad. Teodor Furdui s-a referit la necesitatea de a specifica în Răs- 
punsul A.$.M. către Parlament că acesta reprezintă opinia Academiei, adică a tuturor 
membrilor ei, inclusiv a nespecialiştilor în materie de limbă, dar argumentată şi ex- 
pusă de specialişti, de persoane competente. 

La discuţie au luat parte şi alți membri ai Academiei. 

Preşedintele A.Ş.M. acad. Andrei Andrieş a formulat o serie de precizări şi 
sugestii. 

Mai întâi, în ceea ce priveşte expresia: „limba moldovenească este identică 
cu limba română”. Este o formulare greşită care camuflează ideea existenţei a două 
limbi, a susținut Domnia sa. Trebuie să spunem clar: avem de a face cu o singură 
limbă — limba română, pe care unii, aici, în Republica Moldova, o numesc şi limbă 
moldovenească. 

Alt aspect. Trebuie să fie clar pentru toată lumea că noi nu ne implicăm în 
Jocuri politice. Răspunsul nostru trebuie să aibă o ţinută academică, să fie expus, pre- 

cum, de altfel, au şi procedat lingviştii, în termeni ştiinţifici şi susținut cu argumente 
ştiinţifice. 

Ştim cum au procedat parlamentarii, dar suntem obligaţi să ştim de ce au pro- 
cedat aşa şi nu altfel, să fim în stare să dezvăluim şi cauzele acestui comportament. 
Ar fi cel puţin neserios să credem că deputaţii au dorit să ne facă nouă un rău. Se 
ştie doar că în urma vicisitudinilor de care ne-a făcut parte istoria ne-am ales cu o 
conştiinţă în multe privinţe deformată şi multe neadevăruri ce ne-au fost cultivate cu 
insistență pe parcursul deceniilor s-au înrădăcinat în conştiinţa multor concetăţeni. 
De aceea datoria noastră, a oamenilor de ştiinţă, a întregii intelectualități este să fo- 
losim toate mijloacele admise într-o societate civilizată pentru a-i ajuta pe cei ce au 
avut de suferit de pe urma ideologiei totalitare să revină la starea spirituală normală, 
la mentalitatea adecvată adevărurilor istorice şi ştiinţifice. 

În încheierea şedinţei răspunsul prezentat de lingvişti a fost supus votului. Cei 
11 membri ai Prezidiului A.$.M., prezenţi la şedinţă: Andrei Andrieş, Vasile Anesti- 
adi, Silviu Berejan, Haralambie Corbu, Dumitru Ghiţu, Gheorghe Ghidirim, Mihai 
Lupaşcu, Vsevolod Moscalenco, Sergiu Rădăuţanu, Ilie Untilă, Gheorghe Şişcanu 
(au lipsit, fiind în concediu: Nicolae Andronati şi Andrei Ursu), au votat unanim va- 
rianta mai amplă de răspuns al A.Ş.M. la solicitarea Parlamentului Republicii Mol- 
dova din 28 iulie 1994. 


Pentru conformitate: 
Ion EŢCU, Tamara RĂILEANU 
Limba Română, nr. 4 (16), 1994, p. 4-10 


RĂSPUNS LA SOLICITAREA PARLAMENTULUI 
REPUBLICII MOLDOVA PRIVIND ISTORIA ŞI FOLOSIREA 
GLOTONIMULUI LIMBA MOLDOVENEASCA 


(Opinia specialiştilor-filologi ai Academiei, acceptată 
la Şedinţa lărgită a Prezidiului A.$.M.) 


În problema limbii literare şi a celei vorbite pe teritoriul Republicii Moldova, 
inclusiv a istoriei şi folosirii glotonimului limba moldovenească, ştiinţa lingvistică 
s-a pronunţat demult. S-a vorbit la o serie întreagă de întruniri naționale şi interna- 
tionale ale lingviştilor. Au fost date publicităţii rezoluţii şi declaraţii speciale. S-au 
adresat apeluri directe şi Parlamentului Republicii Moldova în chestiunea dată cu 
rugămintea de a ţine cont de adevărul ştiinţific, cunoscut şi recunoscut de toți cer- 
cetătorii în domeniu. A făcut acest lucru şi Academia de Ştiinţe a Moldovei prin 
Institutul de Lingvistică. 

La modul generalizat opinia e următoarea. 

E bine cunoscut faptul că glotonimul limba română a fost moştenit din latină 
de la etnonimul romanus „care ţine de Roma”. După opinia lui V. Pârvan, sub influ- 
enţa slavă, a înainte de n trece cu timpul în â. Deci romanus în pronunțare populară a 
devenit român. Glotonimul limba românească (română) a fost denumirea vorbirii 
populaţiei romanizate de pe tot teritoriul celor două mari grupuri dialectale roma- 
nice din nordul Dunării — muntenesc şi moldovenesc, păstrându-se aici şi după 
formarea celor trei principate: Transilvania, Muntenia şi Moldova. 

Deşi în izvoarele istorice medievale se utiliza şi termenul limba moldoveneas- 
că, cărturarii şi oamenii de cultură ai timpului subînţelegeau prin această denumire 
un subdialect (grai) al limbii române comune, dându-și perfect de bine seama de 
unitatea glotică românească de pe întreg teritoriul dacoromân („Locuitorii Valahiei 
şi Transilvaniei au aceeaşi limbă ca şi moldovenii...”; „Noi, moldovenii, la fel ne 
spunem români, iar limbii noastre nu dacică, nici moldovenească, ci românească” 
(...) — Dimitrie Cantemir; Moldovenii nu întreabă „ştii moldoveneşte?”, ci „ştii ro- 
mâneşte?” — Miron Costin). 

La sfârşitul sec. XVIII şi începutul sec. XIX, dar mai ales după unirea princi- 
patelor de la 1859, pe baza graiurilor vorbite în Moldova, Muntenia şi Transilvania, 
apare şi se consolidează o limbă literară şi o literatură clasică comună, numită deja 
oficial limba şi literatura română. 

Scriitorii clasici (Eminescu, Alecsandri, Russo, Negruzzi, Creangă şi ceilalți, 
care au fost recunoscuţi ca fiind ai noştri „luaţi” de dincolo de Prut cu tot cu limbă, fi- 

reşte), scriitorii de mai târziu (inclusiv Mateevici), scriitorii contemporani (începând 
cu Lupan, continuând cu Druţă şi terminând cu cei mai tineri), precum şi oamenii de 
cultură din celelalte domenii (actori, gazetari, muzicieni, oameni de ştiinţă) au vorbit 
şi au scris în această limbă literară unică. 

Desigur că populația autohtonă dintre Prut şi Nistru, după anexarea în 1812 
a acestui teritoriu de către Rusia ţaristă, a fost ruptă în mare măsură de procesul de 
unificare şi statornicire a limbii literare moderne. Aici, confundându-se denumirea 
graiului local cu denumirea limbii, a continuat să se folosească neterminologic şi 
denumirea limba moldovenească. 

La aceasta au contribuit şi factorii politici. În 1818, prin „Regulamentul organi- 
zării administrative a Basarabiei”, țarismul declară limba moldovenească limbă ofici- 
ală, alături de limba rusă (de altfel, Rusia țaristă, prin „Regulamentul organic”, decre- 
tase limba moldovenească drept limbă oficială şi în Principatul Moldovei din timpul 
ocupaţiei acestuia între anii 1828 şi 1834). Această situație însă a fost păstrată numai 
până în 1828, când limbă oficială este recunoscută din nou doar limba rusă, limba lo- 
calnicilor fiind ulterior scoasă cu totul din uz. Denumirea dată a fost repusă în circulație 
abia la sfârşitul sec. XIX şi începutul sec. XX (iarăşi în scopuri pur politice). 

E bine cunoscută evoluţia politică a teritoriilor din stânga Prutului şi a Nistrului 
după 1917. În 1924 a fost organizată o formaţiune politică cu anumite funcţii formale 
statale — Republica Autonomă Sovietică Socialistă Moldovenească, iar apoi, în 1940, 
a fost creată Republica Sovietică Socialistă Moldovenească. În perioada sovietică 
populației din aceste teritorii îi este impusă oficial denumirea limba moldovenească, 
care se contrapunea net limbii române (deşi în perioada 1932-1938 în R.A.S.S.M. au 
fost introduse limba şi literatura română şi alfabetul latin, acţiune calificată ulterior 
ca o greşeală politică). 

Deci contrapunerea care se făcea până nu demult se baza pe considerente de 
ordin politic, care nu aveau nici un suport de natură lingvistică, situație la care nu 
se mai poate reveni astăzi. Prin urmare, denumirea limbii literare unice, de care ne 
folosim cu toţii în prezent, trebuie să fie cea adecvată, adică română. 

Denumirea moldovenesc, moldovenească o poartă vorbirea populară orală 
folosită în Moldova (de pe ambele maluri ale Prutului şi ale Nistrului), vorbire care 
are reale trăsături specifice (ce n-au intrat însă în limba literară) în comparaţie cu 
vorbirea din alte regiuni ale spaţiului dunăreano-carpato-nistrean, locuit de populaţia 
romanizată de pe aceste teritorii. Dar ea este doar una din varietățile întregului glotic 
ce poartă denumirea generică limba română. În virtutea acestui fapt, denumirea unei 
varietăţi nu poate fi dată întregului în totalitatea sa (căci fiecare varietate se include 
în întreg, ca o parte indispensabilă a lui). Cu atât mai mult cu cât pe baza diferitor 
varietăţi ale întregului s-a constituit o limbă de cultură (limba literară), una singu- 
ră — limba română. În această calitate ea a fost consfinţită prin tradiţii îndelungate 
fixate într-un corpus solid de monumente scrise, deservind cultura comună a tuturor 
purtătorilor acestor varietăţi (inclusiv ai varietăţii moldoveneşti, care nu are şi nu a 
avut niciodată o altă formă de manifestare literară bazată pe graiul moldovenesc). 

Deci în Republica Moldova se poate vorbi despre graiul moldovenesc. Moldo- 
venească poate fi numită vorbirea orală (dialectală) de aici. Se poate releva specificul 
moldovenesc al limbii române vorbite în Moldova istorică. Dar nu se poate vorbi 
despre o „limbă” moldovenească literară, scrisă, de cultură. Substituirea termenilor 
nu poate fi acceptată chiar dacă o parte din populație, în virtutea unor tradiții specifi- 
ce locale, a întrebuințat şi mai întrebuinţează încă, neterminologic, glotonimul /imba 
moldovenească. 

A legifera astăzi faptul perimat că ar exista o limbă literară moldovenească 
deosebită de limba română literară comună înseamnă a legifera un neadevăr evident, 
şi noi, reprezentanții ştiinţei academice, nu avem dreptul moral să susţinem acest 
neadevăr. 

Aşadar, limba literară (şi în primul rând cea scrisă), utilizată în ultimele dece- 
nii în Republica Moldova, ca şi cea în care au scris toţi înaintaşii noştri, este limba 
română. Aceasta o demonstrează orice scriere de-a noastră. Cu specificul dialectal 
moldovenesc n-a scris şi nu scrie nimeni în Republica Moldova. 

În acest spaţiu permanent au fost promovate normele limbii literare comune 
(alte norme literare noi nu avem, ele nu există pur şi simplu). Nerespectarea acestor 
norme şi acceptarea normelor graiului moldovenesc prin ridicarea lui la rangul de 
limbă înseamnă renunțarea imediată la toată tradiţia scrisă (literară şi ştiinţifică), şi în 
primul rând la toți scriitorii clasici (inclusiv la Eminescu — „cel mai mare poet al ro- 
mânilor”, „Luceafărul poeziei româneşti”, şi la Creangă — cel mai moldovean dintre 
scriitorii români, dar care a făcut manuale de limba română, nu de moldovenească), 
ca şi la Mateevici, care au scris cu toţii în limba literară comună, numită de ei înşişi 
română. Sub acest raport azi nu mai poate fi separat Eminescu de Coşbuc, Caragiale 
de Alecsandri, Sadoveanu de Rebreanu, Mateevici de Bolintineanu ș.a.m.d. 

Istoria ne demonstrează printr-o mulțime de fapte reale că nu întotdeauna de- 
numirea limbii coincide cu denumirea statului. În cazul Republicii Moldova au fost 
multe premise şi argumente care au condus la proclamarea statului moldovenesc 
independent (deşi era bine cunoscută comunitatea de limbă cu România). Existența 
acestui nou stat n-o pune la îndoială nici o ţară din lume, inclusiv România. lată de 
ce nici din punct de vedere politic astăzi nu este motivată excluderea din circulaţie a 
termenului limba română. Doar e bine cunoscut faptul că terminologia elaborată pe 
parcursul timpului, fixată şi folosită azi la noi în toate actele oficiale, chiar şi în noua 
Constituţie, în documentele guvernamentale şi administrative, în economie, inclusiv 
în industrie şi, desigur, în ştiinţă, este parte componentă inalienabilă a limbii române 
literare. Fără utilizarea acestei terminologii nu poate exista şi prospera o societate 
modernă, civilizată şi nu poate fi scrisă nici o lucrare ştiinţifică. 

Convingerea noastră este aceea că articolul 13 din Constituţie trebuie să fie revă- 
zut în conformitate cu adevărul ştiinţific, urmând a fi formulat în felul următor: „LIM- 
BA DE STAT(OFICIALĂ) A REPUBLICII MOLDOVA ESTE LIMBA ROMÂNĂ”. 

REZOLUȚIA CONFERINȚEI ȘTIINȚIFICE LIMBA ROMÂNĂ 
ESTE NUMELE CORECT AL LIMBII NOASTRE 


Conferinţa ştiinţifică „Limba română este numele corect al limbii noastre”, or- 
ganizată de Institutul de Lingvistică al Academiei de Ştiinţe, catedrele de specialitate 
de la instituţiile de învățământ superior din republică, uniunile de creaţie şi redacția 
revistei „Limba Română”, ale cărei lucrări s-au desfăşurat la Chişinău în zilele de 
20 şi 21 iulie 1995, la solicitarea Parlamentului Republicii Moldova şi sub auspiciile 
Academiei de Ştiinţe a Republicii Moldova, cu participarea specialiştilor filologi, is- 
torici, filozofi, jurişti, a cadrelor didactice din învățământ, a reprezentanților intelec- 
tualității de creaţie, a oamenilor politici din Republica Moldova, a unor lingvişti din 
Ucraina şi din Federaţia Rusă, în urma dezbaterii raportului acad. Nicolae Corlăteanu 
„Româna literară în Republica Moldova: istorie şi actualitate” şi a comunicărilor 
prezentate, a aprobat în unanimitate următoarea Rezoluţie: 

1. Susținem mesajul dlui Mircea Snegur, Preşedintele Republicii Moldova, 
prezentat Parlamentului în ziua de 27 aprilie 1995, în care se face propunerea de a 
modifica articolele 13 şi 118 din Constituția Republicii Moldova, fixându-se denu- 
mirea corectă a limbii noastre — limba română. Pentru denumirea adecvată a lim- 
bii noastre literare s-a pronunțat ferm opinia ştiinţifică din republică (Institutul de 
Lingvistică, Institutul de Istorie şi Teorie Literară, Prezidiul Academiei de Ştiinţe, 
catedrele de specialitate de la instituțiile de învățământ superior, învățătorii şi pro- 
fesorii, uniunile de creaţie etc.), precum şi cea internaţională (Congresul al IV-lea 
de la Timişoara — 1991 şi al V-lea de la laşi şi Chişinău — 1994 ale Filologilor Ro- 
mâni, Conferinţele ştiințifico-practice internaționale din 1991, 1992 de la Cernăuţi, 
Conferinţele naţionale de filologie de la Iaşi — Chişinău — 1992 şi 1993, Conferința 
ştiinţifică Limba română şi varietățile ei locale de la Bucureşti — 1994, ultimele con- 
grese ale Academiei Româno-Americane de Ştiinţe şi Arte, Colocviul internațional 
de românistică de la Tutzing, Germania, din 1993 ş.a.). 

2. Respingem acțiunile reprobabile ale unor forțe politice şi ale organelor lor 
de presă în vederea organizării unui referendum într-o problemă care ține în exclu- 
sivitate de competenţa ştiinţei, forțe care induc în eroare electoratul şi reprezentanţii 
lui în Parlament şi care, prin antrenarea întregului popor în discuţii interminabile 
privind statutul limbii de cultură şi denumirea ei, urmăresc scopul de a confrunta 
diverse categorii ale populației din republică, atrăgându-le în conflicte neîntemeiate, 
sustrăgându-le atenția de la problemele social-politice nesoluţionate până în prezent 
şi subminând astfel independenţa statului. 

3. Ne adresăm către forțele sănătoase ale societăţii, către toţi cei cărora nu le 
sunt indiferente destinele neamului — oameni de ştiinţă şi de creaţie, cadre didacti- 
ce, medicale şi inginereşti, muncitori şi țărani, oameni politici şi oameni de afaceri 
etc. — să sprijine inițiativa legislativă a Preşedintelui Republicii Moldova în proble- 
ma denumirii corecte a limbii oficiale a statului, expediind pe adresa Parlamentului, 
direct sau prin mass-media, scrisori şi telegrame de solidarizare şi să protesteze con- 
tra tentativelor de a falsifica adevărul istoric şi ştiinţific, făcându-ne, astfel, de râs în 
fața opiniei publice din Țară şi de peste hotare. 

4. Acum, când Republica Moldova a devenit membru plenipotenţiar al Consi- 
liului Europei, ale cărui lucrări se traduc şi în limba română şi ai cărui membri cunosc 
foarte bine adevărul ştiinţific despre noi, despre limba şi istoria noastră, noi, parti- 
cipanţii la Conferinţa ştiinţifică Limba română este numele corect al limbii noastre, 
ne adresăm încă o dată parlamentarilor să-şi revadă punctul de vedere şi să repare 
eroarea comisă, fixând în Constituţia Republicii Moldova unica denumire unanim 
recunoscută în lume a limbii noastre oficiale — limba română. În virtutea faptului că 
pe parcursul întregii istorii moldovenii au conştientizat că sunt parte componentă a 
poporului român, a considera oportună predarea cursului „Istoria românilor” în in- 
stituțiile de învățământ din Republica Moldova alături de cursul „Limba şi literatura 
română”. 

5. A propune domnului Mircea Snegur, Preşedintele Republicii Moldova, ca în 
caz de neglijare de către unele fracțiuni parlamentare a adevărului ştiinţific şi istoric 
privind limba şi istoria noastră să dizolve actualul Parlament, iar mijloacele finan- 
ciare destinate aberantului referendum în problema denumirii limbii să fie folosite 
pentru organizarea alegerilor unui nou legislativ, pentru plata la timp a pensiilor şi 
acordarea de ajutoare cetățenilor aflați la limita sărăciei. 


Chişinău, 21 iulie 1995 


DECLARAȚIA COLECTIVULUI, 
INSTITUTULUI DE LINGVISTICA 
AL ACADEMIEI DE ŞTIINŢE A REPUBLICII MOLDOVA 


Călăuziţi de dorinţa sinceră de a feri Parlamentul Republicii Moldova de riscul 
de a se acoperi de ridicol şi ocară în faţa întregii lumi civilizate şi a istoriei, cum a 
scris într-unul din studiile sale conaţionalul nostru, marele basarabean, lingvistul cu 
renume mondial Eugeniu Coşeriu, noi, reprezentanţii ştiinţei lingvistice de la Aca- 
demia de Ştiinţe a Republicii Moldova, deja după prima votare a articolului 13 din 
Constituţie, ne-am considerat obligați să facem tot posibilul pentru a pune, în peri- 
oada de elaborare a Constituţiei, la dispoziția parlamentarilor noştri cât mai multe 
materiale de explicare a lucrurilor. Tocmai în acest scop Legislativului Republicii 
Moldova i-au fost adresate mai multe declaraţii, apeluri şi rezoluţii în care se demon- 
stra cu lux de argumente necesitatea imperioasă de a fixa în Legea Fundamentală a 
Republicii anume denumirea corectă a limbii noastre de stat — Limba Română, ca 
unicul mijloc de comunicare cultă, plămădit şi sublimat în decurs de secole, capabil 
să reprezinte un stat civilizat la sfârşitul secolului XX. 

Răspunzând la solicitarea Parlamentului adresată conducerii Academiei de Şti- 
inte, Institutul de Lingvistică a organizat şi o Conferinţă ştiinţifică cu genericul „Limba 
română este numele corect al limbii noastre”, ce şi-a ținut lucrările în chiar incinta 
Parlamentului (la 20 iulie '95), antrenând, afară de specialişti locali în materie de lim- 
bă, de istorie, de filozofie şi de jurisprudenţă, doi romanişti notorii din fosta U.R.S.S.: 
prof. dr. Rajmund Piotrowski de la Universitatea Pedagogică „A. I. Herzen” din Sankt 
Petersburg şi prof. dr. Stanislav Semcinski de la Universitatea Naţională „Taras Şev- 
cenko” din Kiev. 

Eforturile noastre s-au dovedit a fi zadarnice: ceea ce a înţeles perfect o mare 
parte a poporului nostru şi, în primul rând, partea lui cea mai conştientă, adică inte- 
lectualitatea şi (după cum au demonstrat-o evenimentele din primăvara anului trecut) 
tineretul studios, au refuzat să înțeleagă deputaţii agrosocialişti şi interfrontişti, res- 
pingând, în şedinţa Parlamentului din 9 februarie a.c., iniţiativa legislativă a Preşe- 
dintelui republicii dl Mircea Snegur cu privire la modificarea articolelor 13 şi 118 din 
Constituţia Republicii Moldova. În felul acesta, în Constituţie a rămas fixat şi după a 
doua votare acelaşi neadevăr revoltător privind numele limbii oficiale, de stat, nume 
impropriu promovat de un grup de deputați. 

Este lucru ştiut că în Parlament se face şi trebuie să se facă politică, iar în insti- 
tuțiile academice — ştiinţă, dar ignorarea ostentativă a ştiinţei de către legislatorii de 

la Chişinău într-o problemă ce n-a fost supusă niciodată votului în nici un parlament 
din lume depăşeşte prin iraționalitate orice limite. 

De aceea, în numele ştiinţei deideologizate pe care o reprezentăm, ne expri- 
măm nedumerirea şi indignarea în legătură cu modul cum este tratată ştiinţa în Par- 
lamentul nostru şi declarăm încă o dată sus şi tare că există un singur adevăr ştiinţific 
care spune că numele corect al limbii noastre de cultură este limba română, şi acest 
adevăr noi îl vom susține şi în continuare. Răspunderea pentru nerespectarea lui să 
revină celor ce n-au manifestat dorința de a apleca urechea la glasul rațiunii. 


Declaraţia a fost aprobată la adunarea colectivului din 20 februarie 1996. 

_ DECLARAȚIA 
ADUNARII GENERALE ANUALE 
A ACADEMIEI DE ȘTIINȚE A MOLDOVEI 


Adunarea Generală Anuală a Academiei de Ştiinţe a Moldovei confirmă opi- 
nia ştiinţifică argumentată a specialiştilor filologi din republică şi de peste hotare 
(aprobată prin Hotărârea Prezidiului A.Ş.M. din 9.09.94), potrivit căreia denumirea 
corectă a limbii de stat (oficiale) a Republicii Moldova este LIMBA ROMÂNĂ. 

Prezenta Declaraţie urmează a fi dată publicității. 


28.02.96 


Limba Română, nr. 2 (26), 1996 


IN MEMORIAM 


PIERDERE IRECUPERABILĂ 


Ne-a părăsit academicianul Silviu Berejan, cunoscut şi apreciat lingvist, 
om de o rară frumuseţe sufletească. O pierdere grea, irecuperabilă, suportă ştiinţa 
lingvistică din Republica Moldova care, decenii în şir, a beneficiat de prezența 
şi prestația lui Silviu Berejan, erudit şi onest cercetator şi îndrumător de inves- 
tigaţii filologice. Noi, cei care l-am cunoscut şi ne-am bucurat de sprijinul său, 
i-am remarcat consecvenţa şi fidelitatea faţă de principiile ştiinţifice pe care le 
considera obligatorii pentru interpretarea corectă a realităților lingvistice dintre 
Prut şi Nistru. 

Fiind reprezentantul forului academic suprem din Republica Moldova, în 
calitate de director de Institut, de coordonator al secției de ştiinţe sociale şi, evi- 
dent, înainte de toate, în calitate de cercetător, Silviu Berejan a manifestat interes 
neslăbit pentru destinul ştiinţei, inclusiv al celei filologice. Orizonturile deschise 
după 1989 i-au oferit posibilitatea de a recupera anii de tăcere forțată, când adevă- 
rul nu putea fi rostit din considerente ideologice. Împreună cu echipa Institutului 
a trecut, aşa precum sublinia acad. Nicolae Corlăteanu, „prin grele şi înjositoare 
furci caudine”, așteptând cu răbdare apropierea unor vremuri care să accepte abor- 
darea identității românilor basarabeni. Filologii din Republica Moldova, se ştie, 
s-au conformat unor condiții ideologice ostile spiritului național doar în sensul ela- 
borării unor stratageme esopice, care să permită, prin tot ce însemna graiul matern 
promovat şi valorificat de către modeştii dar perseverenţii muncitori în minele lim- 
bii române, să fie „întreținută şi apoi înviată conştiinţa națională”, după cum men- 
ționa dascălul nostru Nicolae Corlăteanu. E cunoscut faptul că aproape 50 de ani 
nu am avut dreptul să vorbim deschis despre limba română şi despre patrimoniul 
spiritual moştenit de la strămoşi. Paradoxal, dar lingviştilor noştri li se interzicea 
să trateze aspecte legate de limba noastră şi la Bucureşti. În acest context Silviu 
Berejan notează: „... în timpul Congresului al zecelea al lingviştilor (Bucureşti, 
1967), N. Corlăteanu a venit oficial cu delegaţia sovietică de la Moscova, iar eu 
(S. Berejan) care eram sosit cu câteva zile mai înainte am avut o surpriză extrem de 
neplăcută. Şeful delegației oficiale F. P. Filin, directorul Institutului de limba rusă, 
m-a sfătuit să nu particip la lucrările Congresului, deşi figuram în programul pu- 
blicat la Bucureşti, căci îi era teamă că voi avea neplăceri serioase nu numai eu, ci 
şi el în calitate de şef al delegaţiei şi reprezentant al Academiei de Ştiinţe a U.R.S.S. 
M-am supus şi, înghițindu-mi lacrimile, am părăsit sediul acestei manifestări de 
prestigiu la care mi-am dorit atât de mult să particip”. 

Activitatea acad. Silviu Berejan din ultimii douăzeci de ani este probabil şi o 
reacţie latentă, o revanşă sui generis la interdicția impusă atunci, dar şi cu alte prile- 
juri, din motive politice. După anularea restricțiilor, Silviu Berejan a reuşit să-şi fruc- 
tifice activitatea de cercetător onest şi intransigent în numeroase studii, comunicări, 
prelegeri ale căror mesaje sunt imperative încă din titluri: De ce limba exemplară 
din uzul oficial al Republicii Moldova nu poate fi numită moldovenească; Uni- 
tatea limbii române, funcţionarea ei în Republica Moldova; Monolingvismul 
populaţiei rusofone în Republica Moldova şi bilingvismul populaţiei băştinaşe; 
Specificul regional ca piedică pentru restabilirea identităţii etnice şi naţionale la 
populaţia românească din Republica Moldova; Despre cauzele pierderii identi- 
tății lingvistice şi etnice într-o regiune ruptă din întreg etc. 

La Chişinău şi Bălți, la Cernăuţi şi Suceava, la laşi şi Timişoara, la Bucureşti şi 
Cluj, la Sibiu şi Târgovişte, în Germania, Franţa, Spania, Ucraina, Rusia şi în atâtea 
alte țări lingvistul Silviu Berejan a reprezentat cu onoare ştiinţa ligvistică din Republica 
Moldova, inclusiv Academia noastră despre a cărei menire mărturisea cu responsabili- 
tate: „Misiunea Academiei, în orice stat, mai tânăr sau mai vechi, în proces de consoli- 
dare a independenței şi suveranităţii sau în orice altă perioadă este aceeaşi: de a furniza 
fapte şi argumente ce țin de adevărul ştiinţific şi istoric. Iar statul, vechi sau tânăr, să 
se bazeze numai pe adevăr dacă vrea să fie respectat de comunitatea internațională. 
Rolul Academiei este, pe bună dreptate, cel pe care îl au toate Academiile şi centrele de 
cercetări din țările civilizate din toate timpurile: să stabilească adevărul şi să-l pună în 
serviciul statului şi al omenirii”. Este tocmai ce a făcut regretatul acad. Silviu Berejan 
împreună cu specialiştii din domeniu, cu temerarii titulari ai academiei noastre în 1994 
şi apoi în 1996, când au afirmat în unanimitate că limba română este numele adevărat 
al limbii noastre. Hotărârea Prezidiului A.$.M., potrivit căreia „denumirea corectă a 
limbii de stat (oficiale) a Republicii Moldova este LIMBA ROMÂNĂ”, autentică lec- 
ție de demnitate ştiinţifică, se datoreşte în mare măsură eforturilor constante ale lui 
Silviu Berejan, care, în procesul de promovare a identităţii noastre etnolingvistice, a 
fost omul potrivit la locul şi la timpul potrivit! 

Frate Silviu, îţi vom purta mereu amintirea. Dumnezeu să-ţi vegheze liniştea! 


Colegiul de redacţie al revistei Limba Română 
Consiliul director al Casei Limbii Române 


CEL MAI DE SEAMĂ LINGVIST AL NOSTRU 


A plecat pe un drum fără întoarcere cel mai de seamă lingvist contemporan al 
meleagului nostru, aşa cum l-a caracterizat Eugen Coşeriu, academicianul Silviu 
Berejan. Acest calificativ generos este pe deplin justificat prin imensa muncă de 
cercetător ştiinţific, de pedagog, de organizator al vieţii academice realizată de re- 
gretatul om de ştiinţă. 

De o punctualitate remarcabilă, calitate ce trebuie evidenţiată în contextul nos- 
tru autohton, unde lumea e obişnuită să se conducă adesea de un obicei, ca să nu-i 
spun, mai exact, de un principiu — „lasă-mă să te las”, — academicianul Silviu Bere- 
jan a fost întotdeauna prezent acolo unde i-o cerea datoria sa de părinte, de savant, de 
pedagog, de om de cultură, în definitiv, de cetățean. Am avut în persoana academi- 
cianului Silviu Berejan omul şi savantul care n-a cunoscut indiferența şi nepăsarea. 
Poate că uneori s-a implicat mai mult decât îi permiteau propriile puteri. Însă dacă ne 
gândim cât de importantă este pentru noi implicarea în toate lucrurile care ne privesc 
nu doar pe noi, dar şi pe cei de după noi, atunci înţelegem că academicianul Silviu 
Berejan nu şi-a trăit viaţa în zadar şi că el şi-a împlinit rostul pe pământ. 

Fire pătimaşă şi dinamică, s-a dăruit întru totul activităţii sale de cercetător şi 
de organizator al vieții ştiinţifice. A demonstrat lucrul acesta, cu prisosință, în calitate 
de director al Institutului de Limbă şi Literatură şi, ulterior, al Institutului de Filolo- 
gie al A.Ş.M. A trebuit să aibă foarte multă forță pentru a face faţă unor situaţii dintre 
cele mai complicate pe tărâmul cercetării. Pentru a-ţi stăpâni propriul eu, pentru a 
te forma ca personalitate într-un domeniu în care adevărul ştiinţific este pândit la tot 
pasul de intervenţia neavenită a politicului, pentru a te menţine în limitele moralită- 
ţii şi ale bunului simţ e nevoie de resurse intelectuale şi sufleteşti deosebite. Pentru 
academicianul Silviu Berejan resursele acestea veneau dintr-un izvor pe care însuşi 
savantul l-a definit cu exactitate: „Am iubit întotdeauna limba şi neamul şi anume 
aceste sentimente mi-au insuflat energie şi putere de rezistenţă. Le voi iubi în conti- 
nuare, spunea el, cu aceeaşi intensitate şi le voi apăra cu aceeaşi perseverenţă în orice 
situație. Având convingerea fermă şi credinţa nestrămutată că numai aşa e bine, îmi 
voi duce crucea până la capăt”. Silviu Berejan şi-a dus crucea până la capăt. lar dra- 
gostea despre care vorbea, aceasta este, de fapt, dragostea pentru adevăr, sentiment 
care i-a asigurat posibilitatea de a afla echilibrul, condiționat de un dialog normal cu 
eul propriu. Ştim că în perioada ex-sovietică atât cercetătorului, cât şi omului obişnu- 
it îi era refuzat dialogul acesta. Multe dintre frustrările de care este marcat omul din 
spațiul posttotalitarist vin de aici. Academicianul Silviu Berejan a fost unul dintre cei 

mai importanți savanţi care au luptat contra acestor frustrări. E de ajuns să amintim 
discursul pe care l-a ținut la Academie la 30 august 2005 „Despre degradarea vorbirii 
orale într-un stat în care funcționează paralel două limbi oficiale”. 

Se spune, în general, că omul e sub vremi şi, în acest sens, academicianul 
Silviu Berejan n-a fost o excepţie. Însă e important ca în clipele de vârf, în ora stela- 
ră, pe care Dumnezeu ţi-o hărăzeşte, să fii la înălțimea timpului respectiv. Academi- 
cianul Silviu Berejan a ştiut să fie la înălțimea deschiderii spre adevăr. Aceasta a fost 
şansa lui de a se împăca, de a se pune de acord cu propriul eu, a fost chiar şansa noas- 
tră. Silviu Berejan şi-a împlinit destinul. Zbuciumatul, neîmpăcatul Silviu Berejan a 
lăsat multiple dovezi care ne fac să credem asta. Argumentul suprem este exemplul 
vieţii sale de savant şi om dedicată căutării echilibrului interior nu doar pentru sine, 
ci şi pentru conaţionalii săi. Tot ce a depins de el a făcut cu asupra de măsură. În rest 
depinde de noi, de fiecare luat în aparte şi de toți împreună. 

Dumnezeu să-l aibă în pază şi să ne aibă şi pe noi. Să-i fie amintirea luminoasă, 
la fel cum i-au fost şi gândurile îndreptate spre limba şi neamul pe care le-a slujit cu 
onoare. 


Ana BANTOŞ 


O VESTE CARE NE-A ÎNTRISTAT SUFLETUL 


M-a luat prin surprindere vestea plecării academicianului Silviu Berejan. Ne 
întâlnisem, nu cu multă vreme în urmă, la Simpozionul dedicat personalităţii sale de 
Academia de Ştiinţe a Moldovei, la sfârşitul lunii septembrie a acestui an. Octogena- 
rul Silviu Berejan a rămas o dimineaţă lungă cu toți cei care veniseră să-i arate prețu- 
irea şi să dezvolte idei stimulate de concepţia sa exprimată în domeniul Lingvisticii 
şi al Stilisticii. Fiecare dintre participanţi aducea în față câte o nouă ipostază a profe- 
sorului şi a omului deopotrivă. A doua zi, academicianul Silviu Berejan avea să fie la 
fel de prezent la Universitatea sa, Universitatea „Alecu Russo” din Bălţi, cu toate că 
rămăsese la Chişinău. Şi nu era prezent numai savantul, prin lucrările sale, luate ca 
punct de reper de participanţii la discuţii. Era prezent şi omul, evocat de cei pe care 
şi i-a apropiat şi format şi care i-au rămas discipoli. Era admiraţie şi iubire în toate 
intervenţiile. Ne bucuram, apoi, când profesorul Gh. Popa, care vorbea din când în 
când la telefon cu Profesorul său, ni-l aducea aproape cu veşti îmbucurătoare. 

Acum însă, la laşi, a ajuns o altfel de veste, o veste care ne-a întristat sufletul. 
Şi m-am întors cu gândul, sau poate cu sufletul, la prima zi a Simpozionului din sep- 
tembrie, când, dimineața, am urcat împreună treptele Academiei, când i-am simțit 

bucuria de a fi înconjurat de atâția prieteni. Şi apreciat. Era cel de totdeauna. Aşa 
simţeam atunci, dar acum mă întreb cât trebuie să-şi fi stăpânit durerea ca să poată 
zâmbi cu deschiderea de totdeauna, să poată asculta şi comenta cu modestia de tot- 
deauna, când considera că sunt prea multe superlativele, cu fermitatea de totdeauna, 
când era vorba despre rolul său în apărarea identității şi unității limbii, culturii şi 
ființei neamului românesc. Lumea ştiinţifică din Republica Moldova şi din România, 
dar şi din Europa, unde era mereu prezent la Colocvii şi Congrese internaţionale, 
rămâne mai săracă prin absenţa savantului Silviu Berejan de la aceste manifestări 
ştiinţifice. 

În ce mă priveşte, plecarea sa lasă şi un gol într-un strat mai adânc, acolo unde 
s-a aşezat în timp bucuria pe care mi-au dat-o întâlnirile cu Domnia sa de-a lungul 
a aproape două decenii. Am avut norocul să mă întâlnesc cu omul de ştiinţă Silviu 
Berejan la începutul anilor '90, într-un moment de mare entuziasm, de-o parte şi de 
alta a Prutului, în România, în Republica Moldova şi în nordul Bucovinei — în regi- 
unea Cernăuţi, un moment în care ni se părea că putem lua, în sfârşit, în stăpânire 
vremile. Nu a trecut mult însă, şi vremile şi-au reluat strânsoarea, dar drumul pe care 
începusem atunci să mergem împreună nu l-a putut lua în stăpânire. Şi aşa am putut 
cunoaşte, în acest drum, pe care îl construiam mergând, alți intelectuali din Republica 
Moldova, cu aceeaşi tărie de caracter pe care o descopeream, cu fiecare nouă întâlnire 
la laşi, la Suceava sau la Chişinău, la omul Silviu Berejan. Savantul era tot mai ferm 
în susținerea ideii că mai mult decât toate trebuie apărat Adevărul şi, în temeiul lui, 
identitatea şi unitatea românească. S-a manifestat pe acest drum ca o voce gravă, 
sigură, puternică împotriva minciunii. Pe acest teren am avut privilegiul să ne întâl- 
nim, pe acest teren l-am cunoscut pe omul de ştiinţă şi pe omul de caracter. 

Silviu Berejan pleacă acum din strâmtoarea lumii în care ne mişcăm, dar rămâne 
în lumea fără de margini a ideilor pe care le-au pus şi le pun în circulație cărțile sale şi 
în lumea tot fără de margini a imaginii pe care a lăsat-o în ființa celor care i-au simţit 
prietenia. Eu fac parte dintre aceştia. Dumnezeu să-l ierte! 


Prof. Dumitru IRIMIA, laşi 


UN DESTIN EMBLEMATIC 


Academicianul Silviu Berejan este un exponent marcant al elitei intelectuali- 
tății basarabene postbelice. Aceasta, trecută prin furcile caudine ale supraviețuirii şi 
angajată providențial întru salvarea şi refacerea puţinului care rămăsese după devas- 
tatoarele vârtejuri ale războiului, foametei, deportărilor, proletcultismului stalinist şi 
după nivelatorul tăvălug cominternist în domeniul culturilor naționale, a avut me- 
nirea de a salva din cuptoarele infernului şi de a transmite în mâinile altor generații 
sufletul unui neam condamnat să dispară de pe fața pământului. 

Prin tenacitate şi har, sporind performanțele oferite de şcoala românească, recu- 
noscut de cele mai bune centre universitare şi academice din spațiul ex-sovietic, Silviu 
Berejan a descoperit repede adevărul, de altfel moştenit prin naştere şi doar confirmat 
axiomatic în cercurile romaniştilor notorii R. Budagov, D. Mihalci, Gh. Stepanov ș.a., 
sesizând totodată specificul mediului politic ostil în care filologii moldoveni trebuiau 
să activeze. Paradoxul acestei perioade dramatice era că trebuia să faci ştiinţă fără a 
avea dreptul să rosteşti adevărul. Acesta se manifesta mai ales în sfera ştiinţelor uma- 
niste. Mulţi s-au frânt în acest malaxor ideologic adunând titluri şi urcând postamente 
de ipsos, dar lăsând în urmă maldăre de maculatură mincinoasă. 

Puţini au rezistat, chiar dacă au fost impuşi să facă anumite manevre, de altfel 
pe deplin explicabile. Cu atât mai preţios, în acest context, este meritul unor savanți- 
filologi precum Nicolae Corlăteanu, Silviu Berejan, Anatol Ciobanu ş. a., care au 
conferit prestigiu şcolii filologice basarabene, menţinând-o, în acest spațiu, la cote 
respectabile şi salvând-o de aberantele elucubrații „malurostângiste” ale unor pseu- 
do-savanți ca I. D. Ciobanu sau, mai nou, Vasile Stati. 

În contextul realităţii încă ostile climatului ştiinţific sănătos, favorabil cercetă- 
rii, putem vorbi şi de o tensiune dramatică a relativizării discursului metodic, al trau- 
mei interne producătoare totuşi de frâne, fobii şi refulări, când visul sacral era mereu 
sugrumat, amânat să aştepte vremuri mai bune, când în numele socialului trebuia 
sacrificat idealul, iar în efortul de conciliere a ireconciliabilului spiritele cele mai 
talentate şi realul potenţial din sfera emulaţiei intelectuale au fost smulse, sacrificate: 
condamnate să nu-şi mai realizeze cele mai nobile proiecte, opere, studii, cercetări. 

Impresionanta sinteză omagială coordonată de Universitatea de Stat „Alecu 
Russo” din Bălţi, Academicianul Silviu Berejan. Bibliografie (2005), cuprinzând 
o parte din studiile inedite, articole-evocări, aprecieri, interviuri şi referințe biblio- 
grafice cu şi despre opera savantului, reliefează pregnant o viață şi o operă dedicate 
în exclusivitate ştiinţei lingvistice, cauzei naţionale şi „cinstirii limbii româneşti”. 

Îndeosebi, e de reţinut aprecierea înaltă pe care i-a acordat-o lingvistul nepereche 
Eugeniu Coşeriu în avizul de susţinere a candidaturii lui Silviu Berejan în cursa pen- 
tru titlul de membru plin al Academiei de Ştiinţe din Moldova, în 1992: „Meritele 
dlui Berejan în domeniul lingvisticii sunt incontestabile şi unanim recunoscute în şti- 
inţa națională şi internațională. DI Berejan este astăzi savantul cel mai de seamă din 
Republica Moldova în acest domeniu şi, anume, atât în ce priveşte lingvistica gene- 
rală (mai ales semantica), cât şi în ce priveşte lingvistica românească, atât sincronică, 
cât şi diacronică. În afară de aceasta, e de remarcat atitudinea luată şi consecvent 
menținută de dl Berejan în chestiunea limbii naționale. Interviul acordat în curând 
de D-sa în această privinţă revistei Limba Română e un model de corectitudine şi de 
etică ştiinţifică”. 

Silviu Berejan a contribuit foarte mult la editarea şi popularizarea operei coşe- 
riene, participând la majoritatea simpozioanelor şi conferinţelor ştiinţifice consacrate 
lui Eugeniu Coşeriu, prefaţând şi prima ediţie în spaţiul basarabean Lingvistică din 
perspectivă spațială şi antropologică (Chişinău, Editura Ştiinţa, 1994). Genericul 
prefeţei Un rege al lingvisticii pornit de pe plaiuri moldovene ori aprecierea „lingvistul 
numărul | pe scară mondială” mărturisesc despre cât de mult şi-a venerat discipolul 
modelul său. „M-am refugiat în limba română”, afirma Silviu Berejan într-un dia- 
log cu profesorii bălțeni Gheorghe Popa şi Nicolae Leahu, publicat în revista Semn 
(2000, nr. 1-2). Este o afirmaţie plină de amărăciune, care exprimă cu sinceritatea-i 
dezarmantă de totdeauna angoasele unui intelectual veritabil, dedicat în totalitate 
aspirațiilor sale. În fond, cercetătorul a exprimat insatisfacţii mai vechi formula- 
te tranşant într-un interviu cu ziarista Tatiana Rotaru purtând un titlu semnificativ: 
Lingvistica nu m-a făcut fericit. „În general n-am profitat de o stare de normalitate, 
de condiții pentru studii obiective ce nu ar fi depins de nişte «interese supreme», care 
dominau toată activitatea noastră de cercetare ştiinţifică. Dacă le-aş fi avut, poate 
realizam mai multe în aceşti ani! 

Atunci însă nu-mi rămânea decât amărăciunea interdicțiilor şi neacceptărilor 
şi tristețea grea a neîmplinirilor. Sentimentul idealurilor neîmplinite, al celor nereali- 
zate încă şi nerealizările deja mă torturează şi acum” (Momentul, 2 august 1997). 

Dezarmante şi dureroase mărturii, explicabile, de altfel, şi justificabile pentru 
orice intelectual exigent față de sine şi faţă de cei din jurul său. Şi totuşi meritele 
savantului şi patriotului Silviu Berejan depăşesc neîmplinirile. Contribuțiile şi le-a 
manifestat din plin mai ales în perioada renaşterii naționale, atunci când savantul a 
aderat cu trup şi suflet la idealurile renaşterii. La întrebarea aceluiaşi corespondent, 
dacă-şi mai aminteşte de şedinţele Comisiei interparlamentare pentru problemele 
limbii, comisie formată de autorități sub presiunea maselor, a Cenaclului „Alexei 
Mateevici” şi a Uniunii Scriitorilor încă în iarna lui 1988, savantul afirmă cu un sen- 
timent de mândrie legitimă: „Cum să nu-mi aduc aminte, dacă chiar eu, în calitate 
de membru al Comisiei de care vorbiţi, am prezentat la prima ei şedinţă în plen, în 

prezența Secretarului C.C. al P.C.M., raportul cu titlul numit de Dvs. A fost pentru 
prima dată când cercetătorii Academiei noastre au făcut nişte afirmaţii publice, apă- 
rute ulterior şi în presă, despre comunitatea limbii moldoveneşti cu limba română 
şi despre necesitatea trecerii celei dintâi la alfabet latin, care constituia la acea dată 
singura deosebire vizibilă dintre ele. Materialele acestei Comisii, larg publicate, au 
stat la baza luptei de mai departe pentru limbă şi grafie şi a ulterioarelor legi despre 
limba de stat a republicii, iar în ultimă instanţă, şi a victoriilor ce au urmat” (Momen- 
tul, 2 august 1997). 

Cu un sentiment de recunoştinţă deosebită se citesc astăzi concluziile vizio- 
nare, cu valoare de testament, prin care Silviu Berejan îşi formulează crezul într-un 
interviu acordat redactorului-şef al revistei Limba Română Al. Bantoş încă în 1992 (!): 
„Aş vrea să subliniez că singura noastră salvare sub raportul cunoaşterii limbii este 
întreținerea de contacte permanente cu partea dreaptă a Prutului, cu Țara adică, în 
toate domeniile şi sub toate formele, căci dacă nu se poate pune deocamdată pro- 
blema unității politice cu Ţara, cel puțin unitatea culturală, spirituală să tindem a o 
înfăptui într-un termen cât mai scurt. Fără aceasta vom continua încă mult timp să nu 
ştim nici cine suntem, nici ce limbă vorbim” (Limba Română, 1992, nr. 2-3). 

În pofida tuturor vicisitudinilor şi dincolo de orice piedici şi ostracizări, consi- 
derăm că academicianul Silviu Berejan, liderul recunoscut al romanisticii basarabe- 
ne şi cel mai apropiat discipol şi interpret al vastei moşteniri coşeriene, lasă în urma 
sa o brazdă adâncă, onestă şi dreaptă, după a cărei caligrafie astăzi se poate citi fără 
dubii, aşa cum se va citi şi peste ani, istoria luminoasă a unui destin emblematic, atât 
prin cele scrise, cât şi prin cele nespuse, dar încolțind temeinic dinspre adâncuri spre 
rodul de mâine. 

